
ĮŽANGA 


Kai 1918 metais Lietuva pasiskelbė nepriklausoma ir 
kai po dviejų laisvės karų metų organizavosi, kaip laisva 
nepriklausoma valstybė, tada Katalikų Bažnyčia Lietuvoje 
nebuvo atskiras savarankiškas vienetas. Vilniaus ir didelė 
Žemaičių vyskupija, kuri tada apėmė dabartines Kauno, 
Kaišiadorių, Panevėžio, Telšių vyskupijas ir dalį dabartinės 
Latvijos-Kuršo sritį, priklausė Mogiliavo (Mogilev) 
metropolijai, o Suvalkijoje Seinų vyskupija, kurios dalis yra 
dabartinė Vilkaviškio vyskupija, priklausė Varšuvos 
metropolijai. Rusijos carų valdžios laikais Lietuvoje 
Katalikų Bažnyčia buvo labai trukdoma ir prievartaujama. 
Laisvoje Lietuvoje nuo pat pradžios buvo vienoda ir pilna 
laisvė visom religijom. 

1926 metų balandžio mėnesio 4 dienos aktu P. Pijus XI 
įsteigė Lietuvos Katalikų Bažnyčios provinciją, betarpiai 
priklausančią Apaštalų Sostui. Iš dalies Seinų vyskupijos 
Lietuvos teritorijoje, Suvalkijoje, buvo įsteigta Vilkaviškio 
vyskupija, iš Žemaičių vyskupijos teritorijos "laisvoje 
Lietuvoje buvo įsteigtos Kauno Kaišiadorių, Panevėžio ir 
Telšių vyskupijos. Lietuvos teritorijoje, esančioje Klaipėdos 
krašto dalyje, buvo įsteigta prelatūra ir pavesta Telšių 

vyskupo jurisdikcijai. Šios naujos provincijos centras — 
metropolija tapo Kaunas. Tačiau po labai trumpo laiko, tik 
po 14 metų, šiai Lietuvos Katalikų Bažnyčios provincijai 
teko labai sunkus likimas. Kartu su Rusijos okupacine 
raudonąja armija užvaldė Lietuvą iš tos pat Rusijos atneštas 
ateistinis komunizmas, kuris jau per 23 metus išbandytu 
metodu visa destruktyvine jėga puolė Katalikų Bažnyčią 
Lietuvoje. Kaip 1941 metų sausio mėnesio 14 dieną 
Maskvos atstovas Pozdniakovas pareiškė pas jį 
atsilankiusiems vyskupui Vincentui  Borisevičiui ir 
vyskupui Vincentui Brizgiui, Maskva visa savo patirtimi ir 
visa jėga sutriuškins Katalikų Bažnyčią Lietuvoje. Tada 
Lietuvoje buvo dar gyvi ir valdė diecezijas visi tie patys 
vyskupai, kuriuos 1926 metų balandžio mėnesio 5 dieną 
paskyrė P. Pijus XI. Kauno arkivyskupas ir Lietuvos 
Bažnyčios metropolitas arkivyskupas prof. Juozapas 
Skvireckas, Kaišiadorių vyskupas Juozapas Kukta, 
Panevėžio vyskupas prof. Kazimieras Paltarokas, Telšių 
vyskupas Justinas Staugaitis, Vilkaviškio vyskupas 
Antanas Karosas ir jo koadiutorius vyskupas prof. 
Mečislovas Reinys. Visi šie vyskupai buvo ne iš eilinių 
kunigų, o Lietuvoje gerai žinomi ir mokslinėje, ir 
visuomeninėje, ir politinėje veikloje. 1940 m. kovo mėnesį 
Telšiams dar buvo paskirtas vyskupas pagelbininkas 
Vincentas Borisevičius, iki šiol Telšių Kunigų seminarijos 
rektorius, ir Kaunui vyskupas pagelbininkas Vincentas 
Brizgys. 

Kai 1940 metų birželio 15 dieną rusai okupavo Lietuvą, 
Lietuvos Katalikų Bažnytinė provincija atrodė sekančiai: Iš 
3,238.000 gyventojų buvo 84,196 katalikų, 717 parapijų ar 
misijų, 1047 bažnyčios ir koplyčios, 1450 kunigų, 37 vyrų 
vienuolynai, 85 moterų vienuolynai, keturios kunigų 
seminarijos su 605 klierikais, Teologijos-Filosofijos 
fakultetas prie valstybinio universiteto Kaune, Katalikų 

Mokslo Akademija, privačių 18 gimnazijų ir vidurinių 
mokyklų, 18 privačių pradžios mokyklų, 35 katalikų vaikų 
darželiai, 1 kurčių-nebylių institutas, 10 namų vaikams 
našlaičimas, 10 vaikų globos namų, 25 namai seneliams, 2 
ligoninės, vieni jaunuolių pataisos namai. Suaugusieji vyrai, 
moterys, studentai, liaudies jaunimas, vaikai turėjo 18 
katalikiškų organizacijų centrų, kuriuos jungė vienas 
Katalikų Akcijos centras. Šios organizacijos turėjo 800,000 
narių. Katalikai turėjo 7 spaustuves, leido 32 įvairius 
laikraščius ir žurnalus, kurie turėjo  7,500.000 
prenumeratų. Katalikai turėjo 6 didelius knygynus, 823 
parapinius ir kitokius knygynus, 643 parapinius ir kitokius 
archyvus, Kaune vieną religinio meno muziejų. Ir 
valstybinėse mokyklose buvo religijų pamokos, todėl ir 
valstybinės mokyklos turėjo kapelionus ir įvairių religijų 
mokytojus. Visi privačių mokyklų mokytojai ir kapelionai 
bei kiti religijų mokytojai gaudavo tolygias algas, kaip ir 
valstybinių mokyklų mokytojai iš valdžios iždo. Kapelionus 
turėjo ir kariuomenė, ir ligoninės, ir kalėjimai. Kad ir labai 
suglaustai tik skaičiais pasakomas vaizdas, bet jis rodo, koks 
aktyvus buvo Lietuvos katalikų gyvenimas. Ir visos kitos 
religijos Lietuvoje buvo lygiateisės, visos gaudavo 
proporcingą paramą iš valstybės iždo. Ši santvarka buvo 
konstitucinė nuo pat valstybės susitvarkymo pradžios, o ne 
konkordatu įvesta. Lyginant su įvairių kitų kraštų 
gyvenimu ir dvasia, Lietuvoje tarpe įvairių religinių 
denominacijų, įvairių pažiūrų žmonių buvo įsigyvenus 
kultūringa tolerancija, daugelyje sričių ir daugeliu atvejų 
bendradarbiauta visų kartu. 

Toliau bandysiu duoti nors labai trumpai faktais 
pagrįstą Lietuvos katalikų dvasios ir gyvenimo vaizdą rusų 
pirmosios okupacijos (1940-1941) ir vokiečių okupacijos 
(1941-1944) metais. Tais metais gyvenusieji Lietuvoje čia 
neras jiems nežinomų sensacijų, tik gal ras iki šiol negirdėtą, 

neskaitytą vieną kitą raštą. Ši apžvalga skiriama jaunesnių 
kartų žmonėms, kurie apie tuos laikus skaito tik iš kitų 
atsiminimų. Asmeniškai patyrus komunizmą ir rusų 
okupaciją, galime objektyviai sakyti, kad Lietuvos katalikų 
vyskupai turėjo apie komunizmą pakankamai objektyvią 
nuomonę. Bijojo jo ir visa tauta, išskyrus mažą saujelę 
komunistų, kurių Lietuvoje buvo mažai, o lietuvių 
stebėtinai mažas skaičius. Iš 3,238,000 gyventojų 1940 
metais buvo 1741 kompartijos narys, iš kurių lietuvių buvo 
4896, o kiti 5296 buvo įvairių tautinių mažumų. 


RUSŲ OKUPACIJA NUO 1940 BIRŽELIO 
15 IKI 1941 BIRŽELIO PABAIGOS. 


Kalbėsiu tik apie Katalikų Bažnyčios gyvenimą 
Lietuvoje, kitas sritis paliesdamas tik tiek, kiek tai rišasi su 
šia tema. Asmenys, patyrę dabartinį Rusijos komunizmą, iš 
tos audros išlikę gyvi ir dabar gyveną laisvame pasaulyje, 
stebimės, kaip daugelis, net inteligentų laisvame pasaulyje 
komunizmo nesupranta ir net nenori tikėti tais, kurie yra jį 
patyrę. Šią pasaulio nuotaiką galima suprasti prisiminus, 
kad po revoliucijos Rusija taip užsidarė nuo pasaulio, kad, 
net gyvendami betarpinėje kaimynystėje Lietuvoje ar 
kituose kaimyniniuose kraštuose, nedaug ką žinojome apie 
Rusijos vidaus gyvenimą. Jeigu dar ir dabar, tai tuo labiau iki 
1956 metų buvo beveik neįmanoma užsieniečiui patekti į 
Rusiją, svetur esantieji negalėjo net susirašinėti su ten 
likusiais šeimos nariais. Net diplomatinės tarnybos asmuo, 
reziduojąs Maskvoje, ar asmuo, kokiu nors ypatingu reikalu 
įleistas į Rusiją, galėjo tik tiek matyti, kiek parodydavo ne 
paties pasirinktas, o saugumo paskirtas vadovas. Rusijos 
gyventojai tais laikais bijojo net labiau negu dabar šusitikti, 
pasikalbėti su svetimšaliu. Gi Rusijos valdžios skleidžiama 
propaganda jeigu dar ir dabar yra neįtikėtinai melaginga, tai 
dar mažiau buvo joje tiesos prieš 1956 metus. Rusijos 

gyventojai apie laisvą pasaulį žinojo dar mažiau, negu 
laisvas pasaulis apie Rusiją. Vienų metų komunizmo 
partirties Lietuvoje užteko ne tik kitiems Lietuvos 
darbininkams, 0 ir komunistams, kuriuos Rusijos 
saugumas apginklavo, vos tik užėmus Lietuvą. Jau pirmą 
karo dieną tarp Rusijos ir Vokietijos tie darbininkų, net 
komunistų ginkluoti būriai įsijungė į sukilėlių ir partizanų 
būrius kovai prieš rusų armiją. 

Kur gyvenimą vaizduosiu faktais, tai nebus paminėti 
jie visi kurios nors srities, o ir minimieji bus tik kaip 
pavyzdžiai. Kur perduosiu dialoginius pokalbius, jie ne 
mano sukurti, o perduodami žodiniai, kokius turiu minimų 
asmenų man perduotus jų pačių užrašytus. Aną terorą 
išgyvenusiems, dabar, po daugelio metų, ta praeitis atrodo 
tarsi slegiantis sapnas, o ne išgyventa tikrovė. Kai šiandien 
lankome kur nors raudonojo teroro parodas, tai atrodo, 
tarsi matytume ne mūsų pačių išgyventus vaizdus, o 
kažkada kur nors kitur įvykusias baisenybes. O tačiau tie 
atskiri parodų eksponatai visko nepasako. Tai yra tik silpnas 
priminimas įvykusios ir dabar vykstančios tikrovės. Jeigu 
kas ir viską perskaitytų, ką yra parašę Rusijos kalėjimų ir 
koncentracijos stovyklų kaliniai, tai vis tiek nebūtų 
įmanoma iš to susikurti Rusijos komunistinio režimo pilno 
vaizdo. Niekas gi nepavaizduos to visuotinio ir nuolatinio 
teroro, baimės, netikrumo, kokiame dieną ir naktį gyvena 
kiekvienas tos imperijos žmogus, kur net KGB visagaliai 
agentai, net partijos ir valdžios viršūnėse sėdį gali kiekvieną 
dieną netekti laisvės ir net gyvybės, kaip yra įvykę su 
Jagoda, Berija, Tuchacevskiu, Uborevičium ir daug kitų. 
Rusijos komunizmą patyrusiems yra nesuprantama, kaip 
žmogaus protas galėjo tokią sistemą sukurti ir kaip tas 
protas iki šiol nesupranta savo kūrinio tikrosios vertės. 
Komunistų vadai apgaudinėja patys save iliuzija, kad būsiąs 
rojus tada, kai išmirs nekomunistinės žmonių kartos, kai 

užaugs naujos komunizme išauklėtos kartos, kai 
pasibaigsianti visokia opozicija, kai visi priims komunizmo 
teorijas ir sistemą. Gal taip ir įvyktų, jeigu tos naujos kartos 
neturėtų savo proto, o aklai priimtų viską, kas jiems 
kalbama. Deja, naujos kartos paprastai supranta daugiau už 
senąsias kartas. Į tą komunistų optimistinę iliuziją faktais 
atsako komunistų mokyklose ir sistemoje auklėta Rusijos 
porevoliucinė karta: jauni mokslininkai, rašytojai, 
menininkai ir kiti. Jie priešinasi komunizmo sistemai, jie už 
tai prievarta uždaromi į beprotnamius, medicinos pagalba 
padaromi bepročiais. Tokius faktus girdėdamas, žmogus 
savaime klausi, kas neturi proto: ar tie siunčiamieji į 
beprotnamius, ar tie valdantieji, kurie tai daro. Protaujančio 
žmogaus natūrali logika komunizmo nepriima. Tai parodo 
faktas, kad po 60 metų patyrimo net prominentinių 
komunistų vaikai komunizmą atmeta ir už tai jie yra visaip 
baudžiami. Komunizmui Rusijoje.būtų dar blogiau, jeigu 
būtų leista žmonėms laisvai pažinti ir kitokias sistemas, ir 
kitų kraštų gyvenimą. Ten draudžiama laisvai galvoti, 
spręsti, savo nuomonę pasakyti. Ir komunistų išaugintoje 
generacijoje Rusijos sistema ir režimas laikosi tik ginklu ir 
teroru. Nėra geresnio vaisto išsigydyti nuo komunizmo, 
kaip gavus leidimą nuvykti į Rusiją ir ten pagyventi nors 
vienerius metus. 


1. Lietuvių visuomenės bendros nuotaikos. Daugelio 
Lietuvos žmonių protams dangus aptemo, kai 1939 metų 
rudenį Maskva įvedė į Lietuvą raudonosios armijos bazes. 
Laiko atžvilgiu tai sutapo su Vilniaus grąžinimu Lietuvai. 
Tada ne vienas sakė, kad ne Vilnius grąžintas Lietuvai, o 
Lietuva prijungta prie rusų užimto Vilniaus. Tiesa, ne tik 
patriotai, bet ir Lietuvos komunistai nemanė, kad taip 
greitai, po kelių mėnesių, įvyks tai, kas įvyko 1941 metų 
birželio 15 dieną. Šis įvykis nelauktai ištiko visą tautą, taigi 

ir katalikus. Kaip Lietuvos valstybės vyriausybė, taip ir 
Katalikų Bažnyčios vadovybė nebuvo tam pasiruošę. 
Palyginus su nelaime, kuri tą dieną ištiko Lietuvą, visa tauta 
ir katalikų vadovybė laikėsi gana ramiai. Kaip tų dienų 
gyvenimo Kaune aktyvus dalyvis, galiu tvirtinti, kad to 
meto Lietuvos vyskupai nepasidavė panikai. Tai gerai 
prisimena visi tada gyvenę Lietuvoje, tai parodys nors 
nepilnas čia duodamas gyvenimo vaizdas. 

Trečią dieną po rusų invazijos į Lietuvą, birželio 18 
dieną, susirinko pas arkivyskupą metropolitą Juozapą 
Skvirecką visi Kauno kapitulos, kurijos ir seminarijos 
kunigai pasitarimui, kaip vertinti naują situaciją ir kaip joje 
orientuotis. Kiekvienas laisvai reiškė savo nuomonę. 
Vienas kitas galvojo, kad per 23 metus rusai bus šio to 
pasimokę iš revoliucijos ir jos pasėkų, iš gyvenimo sistemos, 
iš darbų iki šiol, kad reikia tikėtis humaniškesnio režimo ir 
elgesio, negu tokio, kokį Rusija išgyveno revoliucijos metu 
ar kokios žinios mus pasiekdavo iš Rusijos 1930-1933 
metais. Visiems pasisakius, kas ką turėjo pasakyti, 
arkivyskupas Juozapas Skvireckas trumpai atsakė maždaug 
šiais žodžiais: kai bolševizmas pasikeis, tai jis pakeis ir vardą, 
o kol vadinasi senu vardu, būkime pasiryžę jį patirti tokį, 
kokį atsimename iš Rusijos. Šiems jo žodžiams niekas 
neprieštaravo, tokioje nuotaikoje išsiskirstėme. 

Nors pradžioje buvo galimybių iš Lietuvos pasitraukti į 
Vokietiją, netrukus paaiškėjo, kad ano meto Vokietijos 
valdžia net manė, jog daug lietuvių pasitrauks į Vokietiją, 
bet tos tendencijos tautoje nebuvo. Pirmomis dienomis į 
Vokietiją išvyko lietuvių labai mažai. Net po kelių savaičių 
Berlyne jų buvo vos apie 40. Tik vėliau, jau geriau supratę 
rusų tendencijas, daugiau lietuvių pasinaudojo vadinama 
vokiečių tautybės gyventojų repatriacijos sutartimi. 
Pasiliko Lietuvoje net ir tie, kurių laukė, visų manymu, rusų 
kerštas už jų veiklą ir raštus. Ne vienam iš tokių turėjo kas 

nors patarti, kad visais atžvilgiais bus geriau ir tam pačiam 
asmeniui ir kitiem, jeigu jis iš Lietuvos pasitrauks. Netraukė 
lietuvių Vokietija, nes visoje lietuvių tautoje buvo 
nepalanki nuotaika Vokietijos nacių režimui, o antra — visi 
norėjo dalintis su visa tauta nors ir skaudžiausiu likimu. 
Niekas nebuvo svarstęs iš anksto klausimo, ar tautai būtų 
geriau turėti kai kuriuos asmenis laisvame pasaulyje, ar 
netekti jų iš okupanto rankų. Kaip minėjau apie Kauno 
kapitulos, kurijos, seminarijos kunigų susirinkimą birželio 
18 dieną, Lietuvos Katalikų Bažnyčios vadovybė numanė 
kas katalikų laukia rusų okupacijoje. Nežinau, ar yra išlikęs 
vienas laiškas vyskupo P. Bučio, ar gal prof. K. Pakšto 
archyvuose išsiųstas iš Kauno į Romą 1940 m. birželio 22 
dieną. Tame laiške buvo rašoma, kad Lietuvoje reikia laukti 
masinių areštų ir deportacijų, kad lietuvių gal žymesnis 
skaičius pasitrauks į vakarus. Vyskupas P. Bučys tame 
laiške buvo prašytas susisiekti su Amerikos lietuviais ir 
pramatyti tokiems pabėgėliams pagalbos būdus. Atsimenu, 
viename pokalbyje Apaštališko Nuncijaus sekretorius kun. 
Peroni susijaudinęs kartojo: Matau kraują, matau kraują, 
norėdamas tuomi pasakyti savo įspūdį, kad Lietuvoje 
galima laukti masinių žudynių. Aš jam atsakiau, kad tai 
galimas dalykas, bet tai bus ne lietuvių rankomis. Lietuvis 
nežudo savo idėjinio oponento. Tačiau galimas dalykas, kad 
lietuviai savo krauju ir kapais pašventins dabar išniekintus 
Rusijos ir Sibiro plotus. 

Maskva mažai pasitikėjo Lietuvos komunistais. Nors 
buvo paskelbta marionetinė Lietuvos vyriausybė, tai 
vyriausiais valdovais buvo iš Maskvos atsiųstas 
Dekanozovas, šalia jo Maskvos diplomatinis atstovas 
Lietuvoje Pozdniakovas ir iš Rusijos atsiųstas NKVD 
komisaras žydas, pasivadinęs Gladkovu. Visi lietuviai 
komunistai ar nekomunistai įvairiose pareigose įvairiais 
titulais, neišskiriant nė Justo Paleckio, rusų paskelbto 

Tarybinės Lietuvos prezidentu, buvo tik lietuvių akims, o 
už jų kitame kambaryje sėdėdavo kitas neviešas Maskvos 
paskirtas asmuo, paprastai nelietuvis, be kurio pa- 
tvirtinimo šis oficialusis asmuo negalėjo nieko nei spręsti, 
nei veikti. Net lietuviai komunistai, paskirti vienokiom ar 
kitokiom pareigom, buvo tik vykdytojai savo "sekretorių" 
ar "sargų" patvarkymų. Kaip pavyzdį paminėsiu vieną iš 
pirmųjų mano sutikimų su naujos sovietinės valdžios 
asmenimis. Buvau pašauktas į Užsienių Reikalų Ministeriją 
pas seną kompartietį Pijų Glovacką, kuris tomis dienomis 
ėjo ministerio pareigas, Užsienių Reikalų Ministeriui 
išvykus į Maskvą. Jo darbo kambaryje, kuriame jis mane 
priėmė, pasienyje ant sofos nemandagiai gulėjo kažkoks 
bernas. Pasisveikinęs su manim, Glovackas gana mandagiai 
paprašė aną vyrą valandėlei išeiti. Tas nė nepajudėjo. 
Glovackas savo prašymą pakartojo, bet tas gulėjo, tarsi 
nieko negirdėdamas. Glovackas turėjo nusiraminti ir 
tokioje situacijoje kalbėti su manim. Mūsų pokalbyje 
nebuvo nieko kofindencialaus, paprasti, vieši klausimai ir 
atsakymai, bet vis tiek Glovackas jautėsi prieš mane 
nejaukiai. 

Okupacijos pirmomis dienomis masinių suėmimų 
nebuvo, bet pavieniai asmenys pradėta grobti jau pirmomis 
dienomis: vieni begrįžtą iš darbo, kiti kur nors beeiną, 
paprastai tokiose aplinkybėse ir tokioje vietoje, kad nebūtų 
liudininkų. Iš taip suimtų vieni išklausinėti, kai kurie, 
kalbinti šnipinėjimui, pasirašydavo pažadą, kad niekam apie 
tai neprasitars, buvo paleisti, bet daugumas daugiau 
nebegrįžo. Vieni buvo surasti kalėjimuose, kiti taip ir dingo 
be žinios, niekas ir niekur jų nesurado. 


2. Okupacinės valdžios pirmieji žingsniai — pavergti 
Bažnyčią. 


Pačiomis pirmomis okupacijos dienomis pradėta 

likviduoti visas organizacinis lietuvių gyvenimas. Praėjus 
vos dešimčiai dienų nuo okupacijos, birželio 25 dieną, 
paskelbtas dekretas, kad "atskiriama Bažnyčia nuo 
valstybės“. Bendrai pasaulyje tais žodžiais pasakoma, kad 
valstybė neremia religinių bendruomeninių reikalų, jų 
institucijų, bet ir nesikiša į jų santvarką, veiklą, gyvenimą. 
Pas komunistus šis žodis reiškia, kad valstybė paima savo 
žinion visus religinius reikalus. 


3. Liepos 2-3 dienomis įvyko Kaune Lietuvos vyskupų 
konferencija, kurioje dalyvavo visi lietuviai vyskupai ir 
Apaštališkasis Nuncijus arkivyskupas Aloizio Centoz. 

Konferencijoje svarstytas kunigų  seminarijų 
išlaikymas. Nors Telšių ir Vilkaviškio seminarijos buvo jau 
užimtos rusų raudonarmiečių, bet buvo tikėtasi, kad iki 
vasaros pabaigos seminarijų patalpos paliks jų pačių 
šeimininkams. 

Kadangi jau buvo paskelbtas dekretas, kad atleidžiami 
kapelionai iš žemės ūkio mokyklų, iš kariuomenės ir iš 
kalėjimų, tai nutarta paraginti kunigus kitais įmanomais 
būdais teikti ir toliau religinius patarnavimus ir 
moksleiviams, ir kareiviams, ir kaliniams. Konferencijoje 
buvo priimtos sekančios klero veikimo gairės: 

Vyskupų pasitariamas atkreipė dėmesį, kad prieš porą 
savaičių Lietuvos Respublikoje iš pagrindų pasikeitė 
vyriausybė. Dabartinė vyriausybė oficialiose kalbose save 
vadina liaudies vyriausybe ir labai stipriai pabrėžia savo 
gyvą susirūpinimą liaudimi ir jos reikalais. Įvykus 
politinėms atmainoms, apžvelgė klero ir vienuolių veikimo 
pagrindus ir gaires ir konstatavo: 1) kad Šv. Rašto 
pasakymai apie Kristų, krikščionybės Įkūrėją, kaip antai: 
"Ego sum lux mundi“, “misereor super "turbam“, 
“pertransiit benefaciendo“,“morbos sanavit"“,“manducatet 
bibit cum ethnicis et publicanis“ ir t.t. nurodo jį, kaip šviesos 

nešėją, geradarį,  gailestingą, ypač  besirūpinantį 
medžiaginiais ir dvasiniais skurdžiais, kad jiems pa- 
lengvintų, juos pakeltų; 2) kad Katalikų Bažnyčia, sek- 
dama savo dieviškojo Įsteigėjo mokslu ir pavyzdžiu, per 
visą savo gyvenimą rūpinosi religine, dorine, karitatyvine, 
mokykline ir aplamai kultūrine veikla visų žmonių gerovei, 
visų sluoksnių, visų tautų, bet ypatingu būdu darbavosi 
liaudies gerovei, nes ji yra daugiau reikalinga paramos ir 
pagalbos, negu, pvz., šviesuoliai; 3) kad Lietuvoje 
besidarbuojantis kleras ir vienuoliai yra kilę iš liaudies ir kad 
jie daugiau rūpinasi dvasiškai ir medžiagiškai vargstančiais, 
nes žino, kad viena iš žymiausio dvasinio skurdo priežasčių 
yra medžiaginis skurdas. Tą visą konstatavęs, Vyskupų 
Pasitarimas neranda reikalo keisti klero veiklos pagrindus ir 
gaires, tik ryžtasi apaštališkąją klero veiklą sustiprinti ir 
džiaugiasi, kad atsiranda ir daugiau asmenų, kurie pasisako 
norį darbuotis liaudies gerovei. 

Jau šioje konferencijoje konstatuoti melagingi valdžios 
ir kompartijos užsipuolimai spaudoje ir mitinguose prieš 
kunigus ir vienuoles. Visa spauda buvo jau valdžios 
cenzūros priežiūroje, taigi ir tie užsipuolimai reikia priskirti 
valdžios organų pritarimui. Nutarta pareikšti protestą prieš 
tokį spaudos ir kompartijos elgesį. 

Konferencijoje vyskupai prašė Apaštališką Nuncijų 
perduoti Šventajam Tėvui Lietuvos vyskupų ištikimybės 
pareiškimą ir prašymą, kad Šventasis Tėvas neužmirštų 
Lietuvos ją ištikusioje nelaimėje. Tą pačią dieną 
Apaštališkasis Nuncijus ilga telegrama pranešė Vatikanui 
apie savo dalyvavimą šioje vyskupų konferencijoje ir minėtą 
vyskupų prašymą.(1) 


4.  Nutraukiamas konkordatas,  Apaštališkam 


Nuncijui įsakoma išvykti. Naujų vyskupų klausimas. 
Liepos 3 dieną Apaštališkasis Nuncijus buvo pašauktas į 

Užsienių Reikalų Ministeriją, kur Ministerijos Generalinis 
Sekretorius Pijus Glovackas Nuncijų painformavo, kad 
Lietuvos Ministeriui prie Vatikano yra pavesta pranešti 
Vatikanui, jog atšaukiamas konkordatas tarp Lietuvos ir 
Vatikano, ir jis dabar tą patį pranešąs Nuncijui. Ta pačia 
proga P. Glovackas pasakė Nuncijui, kad Nuncijus turįs 
tuojau apleisti jo dabar užimamas patalpas Lietuvos Banko 
rūmuose, Donelaičio gatvėje, ir ne vėliau, kaip iki rugpiūčio 
25 dienos, turįs išvykti iš Lietuvos. Kitų patalpų Nuncijui 
gyventi nedavė. Šią žinią Nuncijus tą pačią dieną telegrama 
pranešė Vatikanui. Telegrama gauta Vatikane liepos 4 
dieną. Liepos 5 dieną telegrama iš Vatikano pavedama 
Apaštališkajam.  Nuncijui Kaune perduoti Lietuvos 
vyriausybei Vatikano nusistebėjimą tokiu vienašališku 
atsisakymu nuo sutarties.(2) 

Tomis pat dienomis Vatikane buvo sprendžiamas 
klausimas, ką skirti Kauno ir Vilniaus arkivyskupams 
vyskupais pagelbininkais, kurie liktų valdyti arkivyskupijas 
tokiu atveju, jeigu dėl kokių nors priežasčių vienas ar antras 
arkivyskupas negalėtų eiti pareigų. Ten buvo aišku, kad 
rusų okupacijoje Vatikanas negalės laisvai, reikalui esant, 
susisiekti su vyskupais. Liepos 2 dienos telegrama iš 
Vatikano klausiamas Apaštališkas Nuncijus Kaune, ką jis 
manąs apie vyskupo V. Brizgio kandidatūrą pagelbininku į 
Vilnių ir kunigo prof. Vincento Padolskio kandidatūrą 
pagelbininku į Kauną.(3) 

Liepos 5 dieną buvau pašauktas į Nuncijatūrą ir buvau 
Apaštališko Nuncijaus klaustas, ar sutikčiau būti skiriamas 
arkivyskupo Romualdo Jalbrzykowskio pagelbininku į 
Vilnių. Apaštališkasis Nuncijus man pasakė, kad į Kauną 
pagelbininku yra numatytas kunigas prof. Vincentas 
Padolskis, ir teiravosi, kur jis dabar būtų, nes Vilkaviškyje jo 
nesą. Atsakiau, kad į Vilnių vykčiau tik įsakytas, iš 
klusnumo, bet ne savo noru. Pasakiau savo nuomonę, kad, 

atsižvelgiant į visą situaciją Vilniuje, atsižvelgiant į mano 
jau užmegztus kontaktus Kaune, Vilniui geriausiai tiktų 
vyskupas Mečislovas Reinys, dabartinis Vilkaviškio 
koadiutorius. Jeigu po trumpo laiko mane skirtų kitur iš 
Kauno, tai būtų geriausiai manesiųstiį Vilkaviškį, su kuo aš 
sutikčiau, o dabartinėje situacijoje Kaunui reiktų parinkti 
kandidatą iš Kauno arkivyskupijos kunigų, nors tai spręsti 
yra arkivyskupo J. Skvirecko kompetencija ir interesas, ne 
mano. Šį mano atsakymą Apaštališkasis Nuncijus tą pačią 
dieną perdavė telegrama į Vatikaną (4) 

Susitarę su kunigu prof. V. Padolskiu, liepos 8 dieną 
išvykome keliom dienom į Birštoną, nes šiais metais nė jis, 
nė aš dar neturėjome atostogų, o vėliau galbus neįmanoma 
kur nors pasitraukti. Kadangi mane saistė pažadėta 
paslaptis, tai apie savo aukščiau minėtąjį pasikalbėjimą su 
Apaštališkuoju Nuncijum kun. prof. V. Padolskiui nieko 
neužsiminiau. 

Liepos 10 dieną buvau telefonu pašauktas iš Kauno 
kurijos, kad manęs ieškąs Apaštališkasis Nuncijus ir norįs 
mane kuo greičiausiai pamatyti. Tuoj parvykau į Kauną ir 
tos pačios dienos popietę nuvykau į Nunciatūrą. Man buvo 
pasakyta, kad šiandien gauta telegrama iš Vatikano, pagal 
kurią vyskupas M. Reinys pakeliamas į tit. Cipselos 
arkivyskupus ir skiriamas arkivyskupo R. Jalbrzykowskio 
pagelbininku į Vilnių, gi kunigas prof. V. Padolskis 
skiriamas vyskupo A. Karoso pagelbininku į Vilkaviškį. 
Jeigu kunigas prof. V. Padolskis skyrimą priims, tai jį 
konsekruoti, nelaukiant iš Romos skyrimo rašto-bulės. 
Toje pat telegramoje sakoma, kad Kauno, Vilniaus, Telšių, 
Vilkaviškio vyskupai pagelbininkai turėtų ordinarų teises 
apaštališkų administratorių titulu tokiam atvejui, jeigu 
kuris diecezijos valdytojas negalėtų dėl kokių nors 
priežasčių eiti savo pareigų. Nuncijus klausė, kur dabar esąs 
kunigas V. Padolskis. Jis prašė mane pranešti kunigui V. 

Padolskiui, kad šis tuojau grįžtų į Virbalį. Tą pačią popietę 
grįžęs į Birštoną, papasakojau girdėtą naujieną kunigui V. 
Padolskiui ir čia pat patariau jam eiti tieisiai į autobusų stotį 
ir vykti namo. Jis išvyko. Liepos 12 dieną Apaštališkas 
Nuncijus atsilankė Vilkaviškyje, painformavo vyskupus A. 
Karosą ir M. Reinį apie minėtus naujus patvarkymus ir 
išvyko į Virbalį. Kunigui prof. V. Padolskiui sutikus priimti 
paskyrimą Vilkaviškio vyskupu  pagelbininku, 
Apaštališkasis Nuncijus liepos 13 dieną trumpa telegrama 
tai pranešė Vatikanui.(5) 

Apaštališkasis = Nuncijus, pakartotinai valdžios 
spaudžiamas apleisti rezidenciją, pagaliau kreipėsi į 
arkivyskupą J. Skvirecką pagalbos. Pasitarę jam pasiūlėme 
užleisti kunigų seminarijos rektoriaus kan. Prano 
Penkausko butą, o kan. P. Penkauskas apsigyveno sename 
name seminarijos sode, kur jau gyveno keli seminari- 
jos profesoriai. Nuncijus patyrė daug vargo, kol gavo 
komunistų valdžios leidimą išsivežti iš buto savo asmeninį 
inventorių ir archyvus. Komunistai norėjo išvaryti jį į gatvę 
tuščiomis rankomis, kaip netrukus pradėjo elgtis su 
Lietuvos gyventojais. Banke buvęs nunciatūros indėlis 
buvo sekvestruotas ir, nors diplomatiniam atstovui, valdžia 
neleido to indėlio išimti. 


5. Pirmieji masiniai areštai. Kaip buvo užsiminta, nuo 
pat pirmų okupacijos dienų vis kur nors dingdavo be žinios 
pavieniai asmenys. Liepos 12 dieną buvo sistematingai ir 
masiniai areštuota daug katalikiškų ir kitų organizacijų 
vadovaujančių ar vadovavusių asmenų, daug katalikų 
veikėjų. Pradžioje daugumas raminosi, kad tai rusų 
atsargumo priemonė, kad kiek palaikyti jie būsią' paleisti. 
Deja, iš jų beveik nė vienas nebuvo paleistas, kai kurie išliko 
Lietuvoje kalėjimuose iki karo pradžios, kiti arba dingo be 
žinios arba buvo išvežti į Rusiją, į Sibirą. 

Liepos 16 dieną buvo paskelbtas valdžios dekretas, 
kuriuo sustabdomas  Teologijos-Filosofijos fakulteto 
veikimas prie valstybinio universiteto Kaune. Universiteto 
vadovybei oficialiai tai pranešta liepos 25 dieną. Nors šis 
Teologijos-Filosofijos fakultetas buvo garantuotas 
įstatymu ir konkordatu, bet nuo okupacijos dienos ir 
Lietuvoje, kaip ir Rusijoje, konstitucija, įstatymai yra tik 
propagandai užsieniui,o viduje viskas tvarkoma paskelbtais 
ir nepaskelbtais dekretais. 


Tuo pačiu metu paskelbtas kitas dekretas, kad 
suvaltybinamos visos mokyklos, vaikų darželiai, senelių, 
našlaičių prieglaudos, ligoninės ir visokios mokymo, 
auklėjimo ar globos įstaigos. Tai paskelbta kaip principas, 
t.y. nusavinamos ne tik iki šiol veikusios visos tų sričių 
įstaigos, o ir ateityje ką nors panašaus kurti galės tik valdžia 
ir daugiau niekas. Taigi komunistinėje sistemoje iš principo 
draudžiama visokia privati iniciatyva ir kultūroje, ir 
švietime, ir net labdaroje. Viskas monopolizuojama į 
valdžios rankas, valdžia į kompartijos rankas, o šviesesnio 
proto žmonių kompartijoje paprastai nėra. Tokiu būdu 
komunistinės sistemos patys principai viską pasmerkia 
stagnacijai, nesėkmei, griovimui. Visų tų uždarytų, 
nusavintų įstaigų visas personalas tuo pačiu atleidžiamas iš 
pareigų. Kuris iš jų norėtų toliau dirbti mokyklose, 
ligoninėse, prieglaudose, turi kreiptis su prašymu į 
atitinkančią instanciją-švietimo, sveikatos ar kitą. Į atleisto 
personalo vietas ligoninėse, prieglaudose buvo paskirti 
žmonės iš kompartijos ar kompartijos nors rekomenduoti. 
Suprantama, kad tie naujai paskirtieji tokiem darbam 
nebuvo paruošti, neturėjo patirties. Lengva suprasti, kokia 
ten susikūrė atmosfera, kai viskas pateko į neparuoštų, 
nekompetentingų, dažnai fanatiškų žmonių rankas. 


Vis pirmomis okupacijos dienomis buvo skelbiami 

dekretai, kad uždaromos, likviduojamos visos 
nekomunistinės organizacijos, ne tik pasaulinės, bet ir 
bažnytinės: vienuolijos, brolijos ir visos kitos, viskas, kas tik 
ne kompartijos kūrinys. Visų jų, taigi ir vienuolijų, 
bažnytinių organizacijų ir įstaigų visokis nejudomas ir 
judomas turtas: namai, inventorius, knygynai, archyvai, 
vėliavos, iždas ar indėliai bankuose — vienu žodžiu, viskas, 
kas tik priklausė toms organizacijoms ar institucijoms, 
suvalstybinama. Tuo pačiu laiku buvo skelbiamos iki šiol 
nebuvusiais naujais vardais komunistinės organizacijos, 
kuriom buvo perduodamas likviduojamų institucijų, 
organizacijų turtas. Tų naujų organizacijų priešakyje buvo 
minimi vis tie patys keli asmenys, beveik visi nelietuviai. 
Kadangi likviduojamų institucijų, organizacijų knygynai, 
archyvai kompartijai nebuvo reikalingi, tai juos panaudoję 
NKVD agentai, kiek tai jiems buvo reikalinga, daugumą tų 
knygynų, archyvų sunaikino. Tokiu būdu Lietuvos žmonių 
kultūrinio, religinio veikimo iš 1918-1940 metų istorinė 
medžiaga yra žuvusi. Niekas neatkurs istorijos tų 
institucijų, organizacijų, kurios savo veikla per trumpą laiką 
taip aukštai iškėlė Lietuvos liaudies akiratį ir gyvenimą. Į 
laisvą pasaulį išvežtos tik kelios vėliavos ir tai, kas užsiliko 
tada organizacijoms vadovavusių žmonių atmintyje. 
Kadangi daugelis iš jų savo atsiminimų neužrašė, tai tas 
šaltinis žuvo. Iki šiol neparašė, taigi jau niekas neparašys 
Pavasario, Katalikų Vyrų, Vaikų Angelo Sargo ir eilės kitų 
organizacijų istorijos ir ką jos davė tautos dvasiai ir kultūrai. 


Liepos 17 dieną Apaštališkasis Nuncijus gavo 
telegramą iš Vatikano Valstybės Sekretoriaus kardinolo 
Maglione, kuria jam pavedama pranešti ' Lietuvos 
vyskupams, kad Šventasis Tėvas rūpestingai seka įvykius 
Lietuvoje, už lietuvius meldžiasi, visus laimina ir seks toliau 
visas jų likimo sąlygas ir reikalus.(6) Liepos 25 dieną 

Apaštališkasis Nuncijus ilgesniu laišku perdavė Lietuvos 
vyskupams šios telegramos turinį.(7) 

Rugpiūčio 2 dieną buvusios nepriklausomos Lenkijos 
ambasadorius prie Vatikano pareiškė žodžiu Vatikano 
Valstybės  Sekretoriui kardinolu Maglione savo 
susirūpinimą, kad Vilniui, kur gyventojų didelė dauguma 
yra lenkai, paskirtas lietuvis vyskupas pagelbininkas, kad 
tai lenkam gali būti nemalonu. Kardinolas Maglione 
ambasadoriui atsakė, kad jis gali būti ramus, jog dabartinėje 
nelaimėje lenkai ir lietuviai mokės susitarti, kad paskirtasis 
vyskupas esąs tinkamiausias — jis viską atliks labai gerai.(8) 


Rugpiūčio 3 dieną buvo paskelbta, kad vyriausiojo 
Sovieto nutarimu Lietuva įjungiama į Sovietų Sąjungą, 
kaip 14-ji respublika (Lietuvos komunistų paskelbtuos 
rinkimuos "išrinktas" — kompartijos iš anksto paskirtas 
seimas liepos 21 dieną savo sesijoje nutarė Rusiją prašyti, 
kad Lietuva būtų priimta į Sovietų sąjungą, tačiau Lietuvoje 
niekas to nelaikė tautos atstovų prašymu, kadangi ten buvo 
tik kompartijos diktatas savo nariams). 


7. Rugpiūčio 4 dieną, sekmadienį, Vilkaviškyje buvo 
konsekruotas vyskupas Vincentas Padolskis. Tą įvykį 
Apaštališkasis Nuncijus Aloizio Centoz savo pranešime 
Vatikanui rugpiūčio 6 dieną aprašo sekančiai: 

“Kunigo Vincento Padolskio, paskirto tituliniu La- 
randos ir Vilkaviškio vyskupu pagelbininku konsekracija, 
kaip buvo numatyta, negalėjo įvykti liepos 28 dieną, o tiktai 
šio mėnesio 4 dieną. Tai įvyko Vilkaviškio katedroje. 
Vyskupas A. Karosas jau 84 metų, bet dar pajėgus, 
konsekravo, o kokonsekratoriais buvo msgr. M. Reinys — 
iki šiol šios diecezijos koadiutorius, neseniai pakeltas 
tituliniu Cipsela arkivyskupu ir paskirtas pagelbininku 
Vilniaus arkivyskupui, ir msgr. V. Brizgys, Kauno 

pagelbininkas. Dalyvava msgr. J. Staugaitis, Telšių 
vyskupas ir jo pagelbininkas vyskupas V. Borisevičius. 

Msgr. V. Padolskiui insistuojant, kad dalyvaučiau jo 
konsekracijoje, tos (4-os) dienos rytą automobiliu nuvykau į 
minėtą miestą. Nors ši religinė šventė vyko rytojaus dieną 
po Lietuvos oficialaus prijungimo prie SSSR, taigi formaliai 
jau sovietinėje teritorijoje, ji vyko pilnai tvarkinga ir gilaus 
susitelkimo nuotaika. 

Iš katedros klebonijos vyskupai ėjo procesijoje pa- 
grindine gatve tarp klebonijos ir katedros per pagarbiai 
nusiteikusią minią. Pontifikalinės Mišios su gera liturgine 
muzika buvo atnašaujamos pamaldžiai nusiteikusiems 
tikintiesiems, kurie pripildė šventą vietą. Išeinant iš 
katedros, minia, kuri buvo pripildžiusi aikštę, klaupėsi 
vyskupų laiminama, kaip ir procesijos metu į katedrą, ir 
tokioje pat procesijoje grįžo atgal į kleboniją. 

Šešiolikos vyrų ir aštuonių moterų šešiose eilėse grupė, 
kuri tuo metu išėjo iš šalinės gatvės, praėjo pagrindine 
gatve su raudonomis vėliavomis ir komunistinė daina. Po 
pusvalandžio įvyko gausingesnė sovietiška demonstracija, 
suorganizuota iš vakaro atšvęsti Lietuvos įjungimą į SSSR. 
Eisena apie 400 asmenų, vyrų ir moterų, daugiausia žydų, 
išsirikiavo pagrindinėj gatvėj su vėliavomis, plakatais ir 
sovietiškais užrašais, su Stalino paveikslais, dainuodami ir 
kartodami komunistinius šūkius. Minia stebėjo eiseną 
rimta ir rami: nebuvo nė mažiausio incidento. 

Nauja, graži Vilkaviškio seminarija, jau prieš 15 dienų 
užimta rusų karininkų ir kareivių (pirmoji buvo užimta 
Telšių seminarija), dabar baiminasi dėl Kauno seminarijos, 
kuri iki šiol dar išlikusi laisva. Prašau msgr. V. Brizgį 
bandyti visus galimus būdus ją išgelbėti. Sužinojau, kad 
Vilniaus didžiojoje seminarijoje prieš tris dienas įsikūrė 
miesto teismas, kurio patalpas užėmė rusų daliniai. Msgr. 

A. Karosas jau įspėtas, kad greitai jis ir kurija turės palikti 
namus'“.(9) 

Prie Apaštališkojo Nuncijaus šio pranešimo priminsiu 
vieną smulkmeną. Kai ėjo pro kleboniją tas jo minimas 
būrys šešiolikos vyrų ir aštuonių moterų, kurių tarpe, kiek 
atsimenu, nebuvo nė vieno lietuvio, procesija dar buvo 
neišsiskirsčiusi, vyskupai stovėjo prieš kleboniją ant 
šalitgatvio, o gatvėje buvo didelė minia žmonių. Atsigręžęs 
Nuncijus į minią laimino; minia suklaupė, ir ana grupė su 
raudona vėliava turėjo sustoti, užblokuota suklaupusios 
minios. Tas vaizdas buvo tarsi simbolis, per kokią Lietuvą 
eina Maskvos jėga atneštas bedieviškasis komunizmas. 


Rugpiūčio 8 dieną Lenkijos ambasadorius prie 
Vatikano įteikė Vatikano sekretoriatui rašytą pareiškimą, 
kad arkivyskupo M. Reinio paskyrimas, jeigu ir 
neprieštarauja konkordato tarp Vatikano ir Lenkijos X 
straipsnio raidei, tai prieštarauja jo dvasiai, kad toks 
paskyrimas Vilniuje, kur lietuvių esanti nežymi mažuma, 
nesudarys gero įspūdžio vietos lenkams. Prie šio pareiškimo 
prirašyta Vatikano sekretoriato pastaba, kad arkivyskupo 
M. Reinio paskyrimas neprieštarauja konkordato nei raidei, 
nei dvasiai. Tokiam paskyrimui nebuvo reikalingas Lenkijos 
vyriausybės sutikimas, kad dabartinėse sąlygose minėtas 
paskyrimas pasirodė esąs tinkamas (oportunum).(10) 


(Šis Lenkijos ambasadoriaus pareiškimas buvo 
padarytas Lenkijos egzilinės vyriausybės įsakymu, ir 
ambasadorius turėjo tai padaryti. Kaip žinojo visi tada ir 
vėliau Romoje gyvenę lietuviai, kaip po 1947 metų ne vienu 
atveju pats patyriau, čia minimas ambasadorius Papė ir 
Romoje gyvenęs Lenkijos armijos vyriausias kapelionas 
arkivyskupas Juozapas Gawlina lietuviams buvo nuoširdūs 
ir prielankūs. Mūsų geri santykiai nuo 1947 metų ir net 
bendradarbiavimas Vatikano II metu išsivystė ne mano, o 

ambasadoriaus ir arkivyskupo iniciatyva. Šie geri santykiai 
tesėjo iki jųdviejų Mirties). 


8. Tuo tarpu Lietuvoje paskelbtas vėl dekretas, kad 
suvalstybinami visi bažnytiniai pastatai, neišskiriant ir 
bažnyčių. Taigi nuo dabar tikintieji savo bažnyčias 
pamaldoms galės gauti tik iš valdžios tokiomis sąlygomis, 
kokias valdžia padiktuos. 

Vėlkitu dekretu įvedama Lietuvoje civilinė metrikacija. 
Lietuvos tikintiesiems iš tikrųjų tai bus toks skirtumas, kad 
iki šiol sudarytų moterysčių aktų nuorašus valdžios 
statistikos įstaigoms siųsdavo vyskupų kurijos, o nuo dabar 
savo moterystę užregistruoti civilinėje įstaigoje turės patys 
piliečiai, prieš moterystę palaiminant bažnyčioj. 


9. Kauno seminarijos klausimas. Rugpiūčio pradžioje į 
Kauno kunigų seminariją pradėjo lankytis žydų ligoninės 
personalo žmonės, nepaisydami, kad seminariją tvarkė jos 
administracijos žmonės. Jie, storžieviškai elgdamiesi, 
landžiojo po kambarius, savo tarpe tardamiesi, kuriuose 
kambariuose būtų -galima įruošti tos ligoninės personalo 
vaikų darželį, kuriuos panaudoti kitiems tikslams. Po kelių 
tokių atsilankymų, to nepakęsdamas, nuvykau pas 
Mečislovą  Gedvilą, tada ėjusį Ministerių Tarybos 
pirmininko pareigas, papasakojau jam šį žydų elgesį, kad 
toks elgesys erzina žmones ir kompromituoja esančius 
valdžioje. Apie šį žydų ligoninės personalo elgesį M. Gedvila 
išsireiškė gana piktai, sakydamas, kad tų patalpų žydai 
negaus. Tačiau iš M. Gedvilos išgirdau, kad laikas 
išsiaiškinti klausimą, ar bus leista seminarijai veikti. Aš 
atsakiau, kad mums šis klausimas yra aiškus ir apie kokį 
nors prašymą mes visai negalvojam. Mes nebūsime be 
seminarijos. Dabar klierikai yra vasaros atostogose. Joms 
pasibaigus, jie susirinks normaliu laiku, kuris buvo 

paskelbtas atstogas pradedant. Jeigu seminarijos klausimą 
kas keltų, tai tik tokia prasme, ar seminarija bus vieša, ar 
slapta. Jeigu valdžia ją uždraustų, ko iki šiol dar nepadarė, 
tai seminarija veiks slaptai. Man atrodo, kad pačiai valdžiai 
bus geriau turėti viešą, o ne slaptą seminariją. Esant viešai 
seminarijai, valdžia žinos, kur ji yra ir kas jai vadovauja, kas 
ir ką joje moko, kurie yra klierikai. Uždraudusi seminariją, 
valdžia sirgs įtarimu, kad kur nors yra slapta seminarija, kad 
joje mokoma valdžiai kenksmingų dalykų. Saugumas sirgs 
manija ieškoti tokios seminarijos, jos vadovybės, mokytojų, 
klierikų. Lengva įsivaizduoti, kiek saugumiečių kovotų su 
vėjo malūnu, kiek nekaltų žmonių būtų atitraukta nuo 
darbo, kiek jų terorizuotų betardydami, kiek būtų įtarta 
tokių, kuriems tai nė į galvą neatėjo. Po šio pasikalbėjimo 
lankiausi seminarijos reikalu pas Švietimo Ministerį J. 
Žiugždą. Kaip vėliau patyriau, seminarijos reikalas ir mano 
anas žodinis pareiškimas buvo svarstyti Ministerių Tarybos 
posėdyje ir buvo nutarta leisti veikti Kunigų seminarijai 
Kaune. 


Rugpiūčio 14 dienos savo pranešime Vatikanui 
Apaštališkasis Nuncijus mini, kad prieš penkias dienas 
Ministerių Taryba, kuri veikė iki ją pakeičiant komisarais, 
nutarusi palikti neuždarytą Kauno kunigų seminariją, kad 
ji galėtų tęsti savo mokslą. Taip pat ir Kauno miesto būtų 
tvarkymo komisija, kurioj esą du lietuviai, du žydai ir vienas 
rusas, priėmę msgr. V. Brizgio motyvus ir palieką Kauno 
kunigų seminariją bažnytinės vyresnybės žinioje.(11) 


Rugpiūčio 19 dieną Apaštalaiškasis Nuncijus telegrama 
Vatikanui dar pranešė Vilkaviškio vyskupo prašymą leisti 
jam pašvęsti į kunigus 5 diakonus, kuriems dar trūksta 
vienų metų teologijos studijų. Teigiamas atsakymas gautas 
rugpiūčio 21 d.(12) Tai buvo paskutinis kontaktas 
Apaštališkojo Nuncijaus iš Lietuvos su Vatikanu. 

10. Rugpiūčio 24 dieną Apaštališkasis Nuncijus 
arkivyskupas Aloizas Centoz su Italijos Ministeriu išvyko 
automobiliais iš Lietuvos. Juos išleisti susirinkome Kauno 
vyskupai, kurijos, kunigų seminarijos, būrys kitų Kauno 
kunigų. Iš pasaulinės valdžios žmonių niekas nepasirodė, 
išskyrus kelis seklius civiliniais rūbais. Jie visą laiką 
sukinėjosi seminarijos kieme, prie vartų. Vakare 
sužinojome, kad Kybartuose jie buvo sulaikyti, norėta 
grąžinti atgal vieną Italijos ministerio tarnautoją. Ginčas, 
net keli telefonu šaukimai į Maskvą (ne keleivių, o sienos 
sargų) užtruko kelias valandas, bet į pavakarį buvo leista 
visiems išvykti. Iš viso Diplomatinio korpo dabar Lietuvoje 
pasiliko tik Vokietijos ambasadorius Zechlin, kuriam buvo 
leista pasilikti iki 1941 metų kovo mėnesio, kol buvo baigta 
sutartoji repatriacija iš Lietuvos į Vokietiją tų, kurie 
pareiškė esą vokiečiai, norėjo išvykti į Vokietiją, kuriuos 
rusai sutiko išleisti. 

Apaštališkajam  Nuncijui išvykus, baigėsi mūsų 
reguliarus ryšys su Vatikanu. Nuo dabar tik retomis 
pasitaikančiomis progomis bus galima perduoti kokią nors 
informaciją apie Bažnyčios gyvenimą Lietuvoje. Tačiau 
mūsų gyvenimas nesustojo. Rugpiūčio 24 dieną Kauno 
vyskupai įteikė to laiko Lietuvos vyriausybei šiuos du 
raštus: 


Pro memoria 
LTSR Švietimo Ministeriui 


Mūsų tautai pradedant naują gyvenimo periodą, 
visiems norisi pagal išgales sukurti tokia santvarka, kurioje 
tarptų visapusiška liaudies gerovė, kurioje visi geros valios 
žmonės galėtų jaustis vispusiškai patenkinti. 

Lietuvos Tarybų Respublikoje didelės dalies žmonių 
pasitenkinimas priklausys nuo ro, kaip bus praktiškai 

pritaikytas sąžinės laisvės dėsnis, arba, kitaip pasakius, 
kokia vieta mūsų respublikoje teks religijai. Valstybės 
gyvenime visoms sritims religija gali būti naudinga, bet gali 
būti ir žalinga, žiūrint, kiek religijos turinys ir jos praktiškas 
pasireiškimas gyvenime yra kultūringas. Jeigu religiją, kad 
ir geriausią, jos sekėjai menkai pažįsta, tai praktikoje religija 
sumaišoma su prietarais, savais prasimanymais ir kitais 
dalykais, kurie religijai yra ne tik svetimi, bet dargi 
priešingi. Tokia religija šviesesniam žmogui atrodo 
nesimpatiška, liaudžiai nenaudinga, ji bereikalo savo likimą 
suriša su vienokia ar kitokia valstybės valdymosi forma, su 
dinastija ir visai bereikalingai tampa nelanksti naujiems 
gyvenimo reikalams. Kas kita, kai žmonės savo religiją 
pažįsta pilnai ir teisingai. Tada religija žmogaus dvasioje 
auklėja kultūringa tolerancijos jausmą, ji ragina žmogų į 
sąžiningumą, darbštumą, pasiaukojimą, ji lieka visiems 
simpatiška, priimtina, visuomenei naudinga. Yra verta 
prisiminti, kad iš praėjusio šimtmečio 150 įvairių sričių 
geriausių mokslininkų buvo tikinčiųjų 120, indiferentų 9, 
netikinčių 8, o dėllikusių 13 pažiūrų nėra vienos nuomonės. 
Mūsų amžiuje bent tuose kraštuose, kur religijos kultūra 
yra pakankamai aukšta, garsiųjų mokslininkų tarpe 
nežinoma nė vieno, kuris kovotų prieš religiją. 


Lietuvos visuomenės dauguma yra giliai religinga. 
Svarbu, kad tas religingumas pasitarnautų mūsų 
visuomenės vispusiškam labui. Pasitarnaus tiek, kiek ta 
religija bus kultūringa, kiek žmonės ją pilnai pažins ir 
teisingai supras, kokiu būdu ji reikšis gyvenimo praktikoje. 
Todėl yra didelės svarbos dalykas palikti visiems galimybes 
pilnai susipažinti su religija, nepastatyti tikinčiuosius kokiu 
nors atžvilgiu blogesnėje platformoje už netikinčiuosius. 
Kai paliekamos galimybės susipažinti su religija, kai 
tikintieji traktuojami ne blogiau už netikinčiuosius, tai ir 

varžytinės tarp religinės ir antireliginės propagandos 
pasidaro objektyvios ir kultūringos. 

Netolimoje praeityje turime gražių faktų, kaip 
netikintieji suprato ir pritaikė sąžinės laisvės dėsnį. 
Pavyzdžiui, Prancūzijos socialistinė vyriausybė, pašalinusi 
iš valstybinių mokyklų religijos aiškinimą, paliko savaitėje 
laisvą dieną — ketvirtadienį. Tarp kitų tokios tvarkos 
priežasčių nepaskutinė buvo ir ši: kad norintieji galėtų 
susipažinti su savo religija. Sekmadieniais visiems, taigi ir 
vaikams turi būti ne mokymosi, o poilsio diena. Ta pati 
socialistinė vyriausybė ir iki šiai dienai buvo palikusi teisę 
kurti konfesines privačias mokyklas. Po Garribaldi 
revoliucijos tokią pat tvarką mokyklose įvedė ir Italijos 
socialistinė vyriausybė. Ši tvarka buvo pakeista tik 1929 
metais ta prasme, kad ir valstybinėse mokyklose norintieji 
gali klausytis religijos aiškinimų. Tokia pat tvarka yra ir 
JAV. Čia laisvas šeštadienis — teisė organizuoti konfesines 
privačias mokyklas. Po spalio mėnesio revoliucijos SSSR 
respublikose religijos aiškinimas atsidūrė savotiškoje 
situacijoje ne vien dėl įstatymų nepalankumo. Katalikų 
religijos atstovai beveik visi, būdami ne rusai, naminio karo 
metu grįžo į savas tėvynes. Kiti, likę Rusijoje, buvo paliesti 
to naminio karo pasėkų. Tačiau ir pačioje SSSR visais laikais 
galima rasti pavyzdžių, kaip reikia suprasti dabartinės 
konstitucijos straipsnį 124: “Tikslu apdrausti sąžinės 
laisvę... mokykla atskirta nuo bažnyčios“. Antai, Totorių 
respublikoje ir po revoliucijos buvo palikta laisvė aiškinti 
mokyklose religiją. Leningrade, prie Nevos vartų, iki 1925 
metų veikė konfesinė lietuvių katalikų mokykla. 
Vyriausybė nedraudė jai veikti. Ji užsidarė, netekusi vedėjų, 
bet nebuvo uždaryta, kol buvo kam joje dirbti. - 

Lietuvoje nauja socialistinė santvarka įsigalėjo ne karu, 
o ramiu keliu. Šią mūsų kraštui palankią aplinkybę reikia 
panaudoti kuo nmormaliausiam ramaus laiko tvarkos 

išlaikymui. Ir sąžinės laisvės principas pas mus jau pačioje 
naujos santvarkos pradžioje turėtų būti pritaikytas prak- 
tiškai dar kultūringiau, negu tai buvo padaryta mano 
jau paminėtose valstybėse. Pas mus pačioje pradžioje turėtų 
būti garantuota ne fiktyvi, o tikrai reali galimybė 
norintiems pilnai ir teisingai pažinti savo religiją, turėtų 
būti garantuota, kad netikintis galės laisvai aiškinti savo 
įsitikinimus, o tikintis savo; kad netikintis ar tikintis nė 
vienas nebus raginamas kalbėti ar veikti kur nors prieš savo 
sąžinę. Per siaurai suprantą komunizmo turinį apie religijos 
aiškinimo laisvę nenori ir girdėti. Bet tai nesusipratimas. 
Dalyką tinkamai apsvarsčius, rodos, kiekvienam turėtų būti 
aišku, kad komunizmas ir ateizmas yra du visiškai skirtini 
dalykai. 

Laimingai pasitaikė, kad mūsų respublikos pderėjimas į 
naują sistemą prasidėjo su mokslo metų užbaiga ir kolbaig- 
sis vasaros atostogos, beveik visų sričių naujo gyvenimo 
pagrindiniai metmenys jau bus baigti. Baigiant švietimo 
darbo gaires, tikintieji turi vilties, kad bus palikta 
mokykliniam, universitetiniam, liaudies jaunimui galimybė 
susipažinti su religija jeigu ne mokyklose, tai bent paliekant 
laisvo laiko tai padaryti laisva kiekvieno iniciatyva. Būtų 
labai nuostolinga, jeigu jaunuomenė religinių žinių galėtų 
rasti tik užkulisiuose. Mūsų pačių patyrimas parodė, kad 
tokios švietimosi sąlygos kliudo žmogui vispusiškai 
apsišviesti. Taip pat turime didelės vilties, kad mokytojai 
nebus prievartaujami kalbėti ir veikti prieš savus 
įsitikinimus. Visi tikintieji turime vilties, kad ir naujoje 
santvarkoje nebūsime išskirti iš visų pilnateisių piliečių 
tarpo, kad ir šioje naujoje santvarkoje mes galėsime 
nesiskųsdami prisidėti prie visuomenės gerovės kėlimo. 

Dr. V. Brizgys, 
Kauno vyskupas pagelbininkas 
Kaunas, 1940 m. rugpiūčio mėn. 24 d. 

LTS Respublikos ministeriui pirmininkui 
ir Liaudies vyriausybės nariams 


Laikome mūsų pareigą atkreipti Liaudies Vyriausybės 
narių dėmesį į vieną piliečių grupę, kuriai savotiškai 
netiksliai pritaikytas Žemės Reformos įstatymas. Lietuvoje 
gyvenančios vienuolės yra sulygintos su dvarininkais ir iš jų 
atimta žemė, trobesiai, inventorius ir kitos jų darbo 
priemonės. 

Lietuvos visos vienuolės yra ūkininkų, darbininkų, 
darbo inteligentų dukterys. Jų tarpe nėra svetimtaučių, 
dvarininkaičių, nėra kapitalistų dukterų. Jos visos — tai 
geros valios lietuvaitės, kilusios ne vien iš katalikiškos, bet 
ir iš kitokios orientacijos šeimų. Lietuvoje yra ne daug 
piliečių, kurie tautos kultūrai, visuomenės vargingų 
sluoksnių labui būtų pasiaukoję su tokiu savęs užmiršimu, 
kaip pasiaukojo lietuvaitės vienuolės. Daug kieno akį vilioja, 
ar net pavydą kelia šių pasišventusių liaudies dukterų 
židiniai: Pažaislis, Marijampolė, Krakės, Kačioniškis ir kiti. 
Tik, deja, ne visi žino, kokiu būdu tie židiniai susikūrė. Visa 
išaiškinti būtų perilga, bet iliustracijai verta kai ką 
pažymėti. Antai, seserys kazimierietės prieš 20 metų gavo 
Pažaislį: laukus-dirvonus, namus — visiškai netinkančius 
gyventi, bažnyčią — be stogo ir netinkančią pamaldoms. 
Kol šią vietą jos padarė tuo, kuo ji šiandien yra, neįskaitant 
neįkainojamo darbo, vargo, atsižadėjimo, čia išleista apie 
800,000 litų. Per visą laiką gauta iš valstybės bažnyčios 
stogui ir kitiems šio pastato remontams apie 80,000 litų. 
Likusieji, apie 700,000 litų, tai Amerikos kazimieriečių 
aukos, tai pačių lietuvaičių vienuolių atsineštos-iš tėviškių 
dalys, rankų ir proto darbo pajamos. Šiandien norima jas 
sulyginti su nieko neveikusiais dvarininkais, kaipitalistais, 
įmonių ir didelių pelningų namų eksploatatoriais. Jos visos, 

kurių tarpe yra jau apie 30 darbininkių-invalidžių, 
paliekamos be pastogės, be žemės, be jokio pragyvenimo 
šaltinio, be apdraudos ligoje, senatvėje. 

Prieš 20 metų įsisteigė lietuvaičių vargdienių seserų 
kongregacija Marijampolėje. Jų tarpe taip pat nėra nė vienos 
dvarininkaitės ar kapitalisto dukters. Visos jos ūkininkų, 
darbininkų, darbo inteligentų dukterys. Iš savo atsineštos 
dalies, uždarbio mokyklose, prieglaudose ir kitur jos 
susikūrė kuklų centrinį židinį, nedidelę modernią 
spaustuvę, pradžios mokyklą, mokinių pensioną, keletą 
vaikų darželių, 13 ha jų pačių dirbamos žemės. Iš valdžios 
pašalpų jos neprašė ir negavo. Savo pasiaukojimu jos yra 
užsitarnavusios pagarbą ir simpatiją ne vien lietuvių, o ir 
žydų tarpe. Dabar jau antras mėnuo, kai jos yra kraustomos 
iš vieno namo į kitą. Pastarosiomis dienomis iš jų paimamas 
paskutinis nedidelis vieno aukšto medinis namas. Ir šios su 
keliolika darbininkių invalidžių seserų yra paliekamos be 
jokios pastogės, be jokio pragyvenimo šaltinio. Tai sukėlė 
užuojautos ir pasipiktinimo ne vien lietuvių, bet ir žydų 
tarpe. 

Panašiai galima pailiustruoti apie visas lietuvaites 
vienuoles. Aišku, kad dvarininkų kategorija joms netinka. Iš 
jų paimama faktiškai viskas tik todėl, kad jos yra vienuolės, 
bet kaip apie daugelį dalykų, taip ir apie lietuvaites 
vienuoles galima pasakyti, kad jų tik tie neįvertina, kas jų 
nepažįsta, jų nesupranta. Jų pasitarnavimas Lietuvai yra 
didelis. Iš jų atimti viską tik todėl, kad jos yra tinkinčios ir 
vienuolės, būtų nesuderinama su sąžinės laisvės principu. 
Kad plačioji liaudis to norėtų, tai netiesa, o kad vienas kitas 
prieš jas ir išsitaria, tai gyvenime nedaug nusimanančių 
žmonių balsas. 

Jeigu vienuolių turėti ūkio ir kiti kultūros židinai bus iš 
jų paimti, tai bus neteisingai nuskriaustos ne tik dirbti 
pajėgiančios vienuolės, bet be globos ir pragyvenimo 

paliekamos senelės ir darbingumo nustojusios invalidės, 
bus suardyti kultūros, darbingumo, pasiaukojimo 
pavyzdiniai židiniai, bus uždėta visuomenei našta. Jeigu 
Centrinės valdžios ir savivaldybių įstaigos norės tuos 
židinius išlaikyti buvusioje jų aukštumoje, tai šios 
pastangos valstybės ir savivaldybių įstaigoms kainuos 
kasmet daug tūkstančių litų. Tuo tarpu tie patys židiniai iki 
šiol tarnavo visuomenei be jokių pastangų iš valdžios ir 
savivaldybių pusės. Tai buvo gražūs darbingumo, 
iniciatyvos, visuomeniškumo pavyzdžiai  plačioms 
apylinkėms. 

Atsižvelgiant į visa tai, drįstame Liaudies Vyriausybę 
prašyti, kad seserų vienuolių turėtos nuosavybės būtų 
paliktos ir toliau joms pačioms tvarkyti. O jeigu Vyriausybė 
rastų negalimu tai pilnai padaryti, tai prašome vienuolių 
seserų žemei, trobesiams, inventoriui ir kitokiam jų turtui 
taikyti tas pačias įstatymų normas, kurios yra taikomos 
visiems darbo žmonėms. 

Šia proga prašome priimti mūsų pilietišką pagarbą. 

Kauno Metropolijos ordinariato vardu 


Dr. V. Brizgys, 
Kauno vyskupas pagelbininkas 
Kaunas 
1940.8.26 


Rugpiūčio 28-29 dienomis įvyko Lietuvos vyskupų 
konferencija. 

Po pranešimo apie darytus žygius vyriausybei 
kunigų seminarijų, bažnytinių nuosavybių klausimais, 
svarstyti šiam momentui aktualūs reikalai. 

Seminarijų klausimas. Nebuvo pažado nei vilties, kad 
greitu laiku būtų grąžinti jų paskirčiai Telšių, Vilkaviškio, 
Vilniaus  seminarijų namai. Ir Kauno seminarijos 
vadinamieji naujieji rūmai buvo jau sukvestruoti raudonos 
armijos reikalų pretekstu, nors dar nebuvo užimti. 
Arkivyskupas M. Reinys pranešė, kad Vilniaus 
arkivyskupas R. Jalbrzykowskis yra nusistatęs vienaip ar 
kitaip turėti savo atskirą seminariją. Kadangi Telšiuose, 
Vilkavišky būtų neįmanoma rasti pakankamai talpų namą, 
kai seminarijų namai užimti, tai visi vyskupai sutarė, kad 
dabartinėse sąlygose, kol jos tokios bus, reikės tenkintis 
viena seminariją visai Lietuvos bažnytinei provincijai. 
Nutarta, kad vietoje dabartinės tarpdiecezinės bendros 
Kauno, Kaišiadorių, Panevėžio vyskupijų seminarijos 
ateityje veiks regioninė seminarija viena visai bažnytinei 
provincijai. Tą seminariją sutvarkyti ir jos rektorium 
vyskupų konferencija paskyrė vysk. V. Brizgį. Numatyti du 
vicerektoriai: Didžiajai seminarijai ir Teologijos-Filosofijos 
fakulteto skyriui Telšių seminarijos buv. vicerektorių kan. 
dr. Praną Ramanauską ir mažajai seminarijai, jeigu tokia 
bus suformuota, iš Vilkaviškio seminarijos kun. prof. Ladą 
Tulabą. Prie buvusių Kauno seminarijos profesorių 
pramatyti iš įvairių vyskupijų: kun. dr. Pranas Manelis — 
klierikų prefektu, kun. dr. Jonas Gasiūnas, klierikų dvasinių 
reikalų tvarkytoju arba dvasios tėvu-kun. Vytautas 
Balčiūnas. Kiek ateityje reiks daugiau profesorių 
seminarijos ir fakulteto programai, pagal reikalą parinks 
vyskupai, susitarę savo tarpe. Seminarijos programa bus 
persvarstyta kartu su kiekvieno objekto profesorium. 

Nutarta, kad ir toliau veiks Teologijos-Filosofijos 
fakultetas, be Kanonų Teisės skyriaus. Kanonų Teisė bus 
tik seminarijos programoje. Iki šiol buvusią Fakulteto 
programą teks persvarstyti. Šio Fakulteto dekanu vyskupų 
konferencija paskyrė vyskupą V. Padolskį. 

Kadangi ir seminarijos, ir fakulteto išlaikymo lėšos 
neužtikrintos, jos bus tik iš laisvų aukų; personalo 
atlyginimas galės būti tik minimalus, tai teks persvarstyti 
profesūros klausimą. Šiuo metu į Fakulteto profesorius 
numatyti vyskupas V. Padolskis, vyskupas V. Brizgys, prof. 
prelatas Kazimieras Šaulys, prof. prelatas Blažiejus Česnys, 
prof. kanauninkas Pranas Penkauskas, prof. kanauninkas 
Stasys Ūsoris, kanauninkas Pranas Ramanauskas, tėvas 
Stasys Gruodis, S], tėvas Fulstas, SJ, kunigas dr. Kazimieras 
Olšauskas, kunigas dr. Mykolas Ražaitis, kun. Ladas 
Tulaba, kunigas dr. Pranas Manelis, kunigas dr. Vytautas 
Mankeliūnas, kunigas dr.Jonas Gutauskas. Vėliau, reikalui 
esant, bus parinkti ir kiti. Mokslo metus seminarijoje ir 
fakultete nutarta pradėti rugsėjo 11 dieną trijų dienų 
rekolekcijomis ir 16 dieną pradėti reguliarias paskaitas. 

Seminarijos ir Fakulteto ekonominiams reikalams 
nutarta kiekvienoje vyskupijoje paskirti kunigą, kuris 
bendradarbiautų su seminarijos ekonomu-prokuratorium. 
Profesoriai už 8 savaitines paskaitas gaus kambarį, maistą ir 
Mišių intencijų stipendijas. Už daugiau kaip 8 paskaitas 
gaus už kiekvieną. 25 litus. Įvairių pareigūnų: rektoriaus, 
dekano, bibliotekininko, prokuratoriaus darbas bus 
įvertintas vėliau. Seminarijų indėliai bankuose yra 
nusavinti ir nežinia, ar vėliau bus kas nors išgauta. 


Santuokų klausimas. Apsvarsčius paskelbtus dekretus 
santuokų reikalu, buvo pasilikta prie iki šiol Lietuvoje 
buvusios tvarkos. Santuokos ir toliau skelbiamos 
bažnyčiose prieš civilinio akto surašymą. Žmonėms patarti, 
kad civilinį aktą surašytų tą pat dieną, kurią santuoka bus 
laiminama bažnyčioje arba dieną prieš tai, o ne keliomis 
dienomis ar savaitėmis anksčiau. Nutarta paruošti 
santuokos ir civilinės metrikacijos klausimais instrukciją, 
paaiškinančią Bažnyčios tvarką ir naują civilinį dekretą, 

išsiuntinėti tai kunigams, kad jie paskaitytų bažnyčiose 
žmonėms. 

Karitatyvinė veikla. Kadangi stokojančių žmonių 
skaičius nemažės, o gali jų žymiai padaugėti, tai 
karitatyvinė veikla pagal išgales turi būti tęsiama ir toliau. 
Dabar uždraustų draugijų, brolijų narius negalima suburti į 
tokius pat vienetus, bet gera turėti sąrašus tokių asmenų, 
kurie pasižada talkininkauti labdaroje. Kunigam ir jų 
bendradarbiam labdaroje patariama kreipti ypatingą dėmesį 
į ligonius, juos lankant, padedant jų šeimoms ūkio ir 
kitokiuose reikaluose. 


Pastoracija. Nutarta raginti klebonus, kad savo 
parapijose organizuotų religijos mokymą, jungiant tai su 
liturginėmis  pamaldomis. Pamokas reiktų paruošti 
atskiroms grupėms: inteligentams, vyrams, moterims, 
jaunimui, vaikams. Kaimų parapijose būtų galima skirti 
valandą laiko prieš sumą katekizmui suaugusiems. 
Pamokslai po Mišių turėtų būti apie 10 minučių. 

Uždraudus mokyti jaunimą religijos mokyklose, 
kunigai raginami organizuoti moksleivių religines pamokas 
bažnyčiose, stengiantis perduoti iki šiol mokyklose buvusią 
religijos programą. Reikale gali būti naudojami namų 
katechetai, kurie mokytų vaikus religijos namuose, 
būreliais ar pavienius, kaip kur įmanoma. Nutarta 
organizuoti ir ruošti pasauliečius katechetus, kurie padėtų 
kunigams mokyti religijos ir bažnyčiose, ir namuose. 
Tartasi, kaip organizuoti ir palaikyti jaunimo tarpe gyvojo 
rožančiaus ir kitas maldingumo brolijas. Tartasi ieškoti 
būdų jaunimą ir vaikus pozityviai pamokyti atsakymų į 
ateistų skelbiamus užsipuolimus ir šmeižtus prieš religiją. 

Svarstant šiuos klausimus, nebuvo nei manyta, nei 
pramatyta, kad jaunimo visoks religijos mokymas, 
bandymai atsakyti į ateistų užsipuolimus, pamaldumo 

būreliai netrukus bus tiesiogiai ar netiesiogiai valdžios 
draudžiami ir persekiojami. 


Lėšos seminarijos reikalams. Rugpiūčio pabaigoje 
buvo paskelbtas valdžios potvarkis, kad institucijos, 
kurioms bus leista veikti, galės gauti lėšų iš nusavintų jų 
indėlių bankuose. Padarius žygių įvairiose instancijose, 
buvo gautas valdžios pažadas, kad Kaune veikiančios 
seminarijos reikalams galėsime gauti mėnesiui apie 10,000 
litų iš nusavinto Kauno kunigų seminarijos indėlio banke. 
Gi tiksliai kalbant, bus galima gauti pagal pristatomas 
sąskaitas ar iš anksto pristatomą sąmatą, jeigu tokį valdžios 
atitinkamos instancijos patvirtins. 

Pasitaikius progai, rugpiūčio 31 dieną parašiau laišką į 
Romą prieš savaitę iš Lietuvos išvykusiam Apaštališkam 
Nuncijui. Laiške trumpai atpasakojau minėtos vyskupų 
konferencijos, įvykusios 28-29 d. turinį. Šį laišką Nuncijus 
gavo.(13) 

Po minėtos vyskupų konferencijos buvo parašytas toks 
raštas to laiko Lietuvos vyriausybei. 

Šioje vietoje 
Kauno arkivyskupo metropolito 
herbas ir sekantis įrašas: 
ARCHIEPISCOPUS 

et 
METROPOLITA 
KAUNENSIS 


No. 2032 Kaunas, 1940 m. rugsėjo mėn. 3 d. 


LTSR vyriausybei 


Paskutiniame Lietuvos vyskupų pasitarime, 
įvykusiame šiomis dienomis, tarp kitko buvo svarstytas 
kunigams paliekamos žemės klausimas. 

“Darbo Lietuvos“ Nr. 79 straipsnyje: “Kas būtina 
žinoti, skirstant žemę“, Jonas Šimkus laiko neracionalumu 
ir net blogumu nepaprastą duodamos žemės sklypų 
smulkinimą. Jis rašo: “Argi gali egzistuoti bent kiek 
našesnis ir padoresnis ūkis iš 3-4 ha. Aišku, kad ne. Tai būtų 
savotiškas badmirių gaminimas“... 

Jei bežemiai negalės iš 3-4 ha turėti pajėgesnio ūkio, tai 
taip pat tektų pasakyti ir apie kunigus. Ir jų ūkiai vis tik 
turėtų būti pajėgūs, kad pasiektų savo tikslą. 

Tikintieji, skirdami žemės bažnyčioms, tuo būdu nori 
palengvinti sau kunigų išlaikymą, nori kad kunigai bent dalį 
savo patarnavimų galėtų atlikti be jokio atskiro 
apmokėjimo. Tas gi tikinčiųjų skiriamas bažnyčioms žemės 
kiekis paskutiniais laikais, jei ir nesiekdavo visų 30 ha, tai vis 
tik svyravo tarp 8 — 20 ha; 8 ha bažnyčioms buvo 
nustatyta ir Steigiamojo Seimo. 

Koks iš tikrųjų turėtų būti kunigams skiriamo ūkio 
didumas, vienodos nuomonės tarp pačių kunigų nėra. Ūkis 
iš 20-35 ha kunigui dažnai gal yra perdidelis ir perdaug 
atitraukia kunigą nuo jo teisioginių pašaukimo darbų. 
duoti iš tokių ūkių žymiai didesnius sklypus bažnyčios 
tarnams: zakristijonui, vargonininkui ir kitiems bažnyčios 
tarnams, kad jie tuose sklypuose galėtų turėti sodelius, 
didesnius daržus bulvėms ir daržovėms pasisodinti (viso 3-5 
ha). 

Visa tai turint galvoje, gal ir dabar, darant žemės 
pertvarkymą, būtų tiksliau, jei ir nepalikti aukščiausios 
normos, 30 ha, tai skirti visoms bažnyčioms mažiausiai 8 ha, 
be to, skirti bažnyčių tarnams apie 3-5 ha, o kas dar liktų iš 
bažnyčių iki šiam laikui valdomos žemės, tai paskirti 
socialinės apsaugos ir labdaros reikalams. Bažnytinės 
žemės gal nereiktų duoti kai kuriems piliečiams, kurie 
perdaug skiriasi nuo lietuvių katalikų ir savo tautybe, ir 

savo religija. Bažnytinės žemės davimas šiems asmenims 
gali veikti labai neigiamai. 

Vyskupų manymu, turėtų būti paliktos tinkamos 
žemės normos ne tik klebonams ir altaristams, bet visoms 
toms bažnytinėms įstaigoms, ar tai vyskupams, ar jų 
kurijoms, ar vienuolynams, kurie žemės turėjo ir iš jos 
gaudavo bent dalį savęs išlaikymui, nes ir jų turėtosios 
žemės yra senesniais ar vėlesniais laikais jiems skirtos pačių 
tikinčiųjų ar įsigytos sutaupytais darbo vaisiais. 

Visa, kas aukščiau išdėstyta, turiu garbę, savo kolegų 
pavedamas, atkreipti Lietuvos TSR Liaudies Komisarų 
Tarybos dėmesį, prašydamas surasti tam klausimui 
naudingą ir teisingą išsprendimą. 

Juozas Skvireckas, 
Kauno Arkivyskupas ir Metropolitas 


13. Vilniaus seminarijos likimas buvo vis dar 
neaiškus. Jos rektorius kan. Uszylo kada su vienu, kada su 
kitu iš Vilniaus seminarijos profesorių ne kartą buvo atvykę 
į Kauną, užeidavo pas mane pasitarti, kur kreiptis, ką su kuo 
kalbėti. Galutinai Vilniaus seminarijai buvo leista veikti, bet 
patalpų teismas negrąžino, kitų jokių nedavė, reikėjo 
tvarkytis savomis jėgomis, kaip pavyko: prašyti šeimų, kitų 
žmonių pagalbos, kad suradus vietų apgyvendinti klierikus, 
vietas paskaitoms. 


Nauja dvasia mokyklose. Iš visų dekretų ir veiksmų, 
kokioje eilėje ir kaip greitai jie sekė vienas po kito, buvo 
aišku, kad juos kuria ne vadinamoji Lietuvos vyriausybė, 
bet kad Lietuvos okupacija buvo suplanuota Maskvoje jau 
seniai ir labai smulkmeniškai pramatyta, kas, kada ir kaip 
Lietuvoje turės įvykti ir kas kurį uždavinį vykdys. Tačiau ir 
Maskvos, ir Lietuvos komunistų planuotojų būta 
psichologiškai gana naivių. Kol jų dekretai lietė tik daiktus, 

o ne betarpiai žmogaus asmenybę, lietuviai laikėsi gal 
perdaug pasyviai. Ne dėl to, kad būtų nebranginę, kad iš jų 
atimama, o kad užplūdusi raudonosios armijos masė, vietos 
komunistų ir dalies žydų elgesys lietuvius išgąsdino, jie 
nebuvo tam paruošti ir nedrįso pavieniai kaip nors reaguoti 
į tai, kas vyko. Komunistai buvo tačiau naivūs manydami, 
kad lengvai pakeis ir žmonių galvojimą. 

Viena iš pirmųjų pamokų komunistams, kad žmonių 
dvasia ir įsitikinimai įsakymu nepakeičiami, buvo rugpiūčio 
mėnesio 24-26 dienomis sušauktas Lietuvos mokytojų 
susivažiavimas-perauklėjimo kursai. Į šiuos kursus buvo 
pašaukti visi: pradedant universitetų profesoriais iki vaikų 
darželių vedėjų. Maskvos parinkti kalbėtojai mokė 
susirinkusius naujos pedagogikos, naujos socialinės, 
tautinės, religinės orientacijos. Klausytojai nesiginčijo, nes 
jokios diskusijos nebuvo leistos, bet savo elgesiu reiškė 
atvirą panieką kalbėtojams. Kalbų metu mokytojai būreliais 
kalbėjosi lauke, jų lietuviškos dainos kartais būdavo tiek 
garsios, kad auditorijoje kliudydavo girdėti kalbėtoją. 
Rugpiūčio 25 dieną, sekmadienį, mokytojų daug buvo 
bažnyčiose, o mažai auditorijoje. Pirmadienį, 26 dieną, 
paleisdami dalyvius išsiskirstyti, rengėjai atsisveikino 
mokytojus bolševikiškais papeikimais ir grasinimais. 

Po šio nepavykusio mokytojų perauklėjimo rugpiūčio 
24-26 dienomis, kompartija per Švietimo komisariatą įsakė 
sušaukti kiekvienos apskrities mokytojus atskirai apskričių 
centruose ir ten juos perauklėti. Tokiame susirinkime 
Kaune tarpe kitų kalbėtojų buvo ir vienas raudonosios 
armijos politrukas. Jis kalbėjo autoritetingų tonu apie 
metodus, kaip iš vaikų išauklėti savo tėvų, namiškių, 
draugų šnipus. Kaip pavyzdį, jis paminėjo vieną Rusijos 
komjaunuolį, kuris, išdavęs savo tėvus, kaip nepatikimus 
bolševikiniam režimui. Maskvoje esąs jam pastatytas 
paminklas. Po jo kalbos į tribūną nervingai išėjo mokytoja 

Arminaitė, vos ištardama žodį iš susijaudinimo, ašarodama 
kreipiasi į kalbėtojus: 

“Jeigu jūs manote padaryti iš mūsų tokius auklėtojus, 
kurie mokytų vaikus išdavinėti savo tėvus, tai verčiau šioje 
salėje mane prikryžiuokite. Ne, tokiais niekšais mes 
netapsime, išdavikų mes neauklėsime“. Daugelis mokytojų 
ašarojo. Daugelis jų gi patys buvo savo vaikų tėvai ir 
auklėtojai, o čia dabar juos moko, kaip išauklėti vaikus, kad 
tie išduotų savo tėvus. 

Po vasaros atostogų buvo pajusta mokyklose didelė 
atmaina. Pašalinti ne tik kapelionai ir religijos pamokos, bet 
turėjo išnykti iš mokyklų viskas, kas priminė religiją ar 
patriotizmą. Buvo įsakyta pašalinti kryžius, religinio 
turinio paveikslus. Nebuvo spėta paruošti naujų vadovėlių, 
tad smulkmeniškai įsakinėta, kuriuose vadovėliuose 
kuriuos puslapius išplėšti, kuriuos sakinius ar žodžius 
išbraukti. Mokyklose ir vaikų darželiuose uždrausta kalbėti 
maldą. Kad visa tai būtų saugojama, kad mokyklose 
nepasireikštų nieko antikomunistiško, stengtasi turėti 
mokyklose patikimų šnipų. Buvo neįmanoma tokių surasti 
mokytojų tarpe; visoje Lietuvoje tokių gal buvo keli. Tuo 
tikslu buvo siunčiami į mokyklas visai pašaliniai, nieko 
bendro su mokytojavimu neturį asmenys. Pavartotas 
vienas būdas, kuris nemažai prisidėjo kelti nepasitikėjimą ir 
neapykantą vienų kitiems, daug nemalonumų suteikė nieku 
nekaltiems vaikams. Iki šiol Lietuvoje ir tautinės mažumos 
turėjo savas valdžios išlaikomas mokyklas. Tokias 
mokyklas, vaikų darželius savo vaikams turėjo ir žydai. 
Komunistai tokias mokyklas sulikvidavo ir stengėsi vaikus 
taip išsklaidyti, kad miestų, miestelių „mokyklose 
kiekvienoje klasėje, skyriuje būtų nors vienas žydukas. 
Žinoma, tiems vaikams šnipinėjimas nerūpėjo, nebent 
kuriam jo tėvai būtų ką nors panašaus įkalbėję. Ta- 
čiau ir suaugusių, ir vaikų tarpe pasklido nuomonė, kad 

tie žydų vaikai esą išsklaidyti į lietuvių tarpą šnipinėjimo 
tikslams. Galima lengvai suprasti, kiek tai kenkė gerai 
draugiškumo dvasiai mokyklose, kiek nemalonumų galėjo 
patirti nieku nekalti vaikai ar jaunuoliai. Į mokyklų ir vaikų 
darželių reikalus galėjo maišytis ne tik vietiniai, bet ir iš 
kitur atvykstą kompartiečiai, nors toje mokykloje jie 
neturėjo savo vaikų, nors būtų ir be jokio išsilavinimo. 
Gimnazijose buvo paskirti politrukai — politinio auklėjimo 
vadovai, proforgai — spausti mokytojus greičiau susirašyti 
nariais į komunistinę mokytojų profesinę sąjungą, kurią 
komunistai paskelbė įsteigta vos tik pradėję tvarkyti 
švietimo reikalus. Šie visi nauji pareigūnai paprastai nebuvo 
pedagogai, o tik labai uolūs sargai, kad mokyklose nebūtų 
nieko religiško, lietuviškai patriotiško. 


14. Spalio 8-9 dienomis įvyko eilinė metinė Lietuvos 
vyskupų konferencija. Šioje konferencijoje buvo smulkiai 
aptarta Kunigų seminarijos programa. Teologijos- 
Filosofijos fakultetas, kadangi valdžios dekretu, nors ir 
vienašališku, išjungtas iš Kauno universiteto, dabar 
vadinsis Kauno Teologijos-Filosofijos fakultetu. 

Plačiai tartasi katekizacijos ir katekizmų klausimais. 
Rusams okupuojant Lietuvą, Kaune Spindulio spaustuvėje 
buvo baigiami spausdinti kan. A. Žitkaus paruošti trys 
mokykloms katekizmai: TĖVE MŪSŲ, TIKIU, SVEIKA 
MARIJA. Spaustuvės nusavinant, buvo nusavinta viskas, 
kas tuo metu jose buvo rasta. Minėti katekizmai buvo jau 
išspausdinti, bet dar neįrišti. Paprašius juos atiduoti jų 
savininkams, buvo atsakyta, kad pirma turi būti užmokėtos 
visos spausdinimo išlaidos, nors spaustuvė buvo privati 
nuosavybė draugijos, kuri tuos katekizmus leido savo 
vardu. Kai pateiktas sąskaitas užmokėjo Kauno kurija, buvo 
atsakyta, kad neįrištų katekizmų neišduos; pirma jie turi 
būti įrišti. Užmokėjus sąskaitas už įrišimą, buvo atsakyta, 

kad, katekizmus patikrinus, jie buvo rasti nesideriną su 
komunistine doktrina ir todėl yra sekvestruoti ir nebus 
išduoti. Atsisakė grąžinti ir pinigus, užmokėtus už 
spausdinimą bei įrišimą. Toje pat spaustuvėje buvo jau 
išspausdinti ir įrišti, bet dar neatsiimti 1941 metų liturginiai 
bažnyčioms kalendoriai, vadinami rubricelėmis. Ir už juos 
atsiuntė į kuriją sąskaitas, reikalaujant jas užmokėti ir 
pažadant, kad užmokėjus jie bus išduoti. Kai sąskaitos buvo 
užmokėtos, buvo gautas pranešimas, kad ir tie kalendoriai 
yra sekvestruoti ir nebus išduoti. O tuose kalendoriuose 
tikrai nebuvo nieko “prieštaraujančio komunistinei 
doktrinai“, nes ten buvo liturginiai patvarkymai kiekvienos 
dienos pamaldoms bažnyčiose. Taip pirmomis savaitėmis 
Maskvos okupacijos dar vienu būdu patyrėme 
komunistinės valdžios plėšikavimo metodus. 


Vyskupas V. Borisevičius pasisakė turįs paruošęs 
katekizmo projektą, kuris galėtų tarnauti, kaip tikybos 
pradžiamokslis vaikams šeimose. Jis buvo paprašytas tą 
projektą padauginti ir duoti kiekvienam vyskupui 
susipažinti ir gal papildyti. Taip pat nutarta pakartotinai 
paraginti kunigus, kad jie kiek galėdami stengtųsi ir mokslo 
metais pastoviai metodiškai mokyti vaikus religijos. 

Nutarta paskirti kiekvienoje diecezijoje po kelis 
pamokslininkus, kurie, įvairiomis progomis lankydami 
parapijas, gilintų žmonių religines žinias ir gyvenimą. 

Daugiau negu iki šiol kunigų prašėsi leidžiami 
studijuoti toliau ką nors universitetuose. Nors jų tarpe 
buvo tokių, kurie anksčiau tos tendencijos neparodė, 
vyskupai nutarė prašantiems leisti studijuoti, nes, atleidus 
kapelionus iš mokyklų ir kitų vietų, pastoraciniam darbui 
parapijose kunigų buvo pakankamai. Tačiau sutarta 
kiekvienu atveju spręsti atskirai ir netoleruoti jokios 
sauvalės, jeigu kuris kunigas be savo vyskupo leidimo 

pasitrauktų iš jam skirtų pareigų, teisindamasis einąs 
studijuoti. 

Nutarta pranešti visiems kunigams du dalyku: vieną, 
kad, šventadieniais po Mišių iki šiol kalbama ar giedama 
malda už tėvynę, būtų kalbama ar giedama ir toliau, antra, 
kad gimimo metrikuose būtų atžymėtos ne tik bažnyčiose 

"palaimintos moterystės, o ir civilinė santuoka. 

Ir anksčiau ir šios konferencijos vardu buvo pakartotas 
žygis valdžios įstaigose, prašant leidimo katalikiškam 
laikraščiui ar nors žinių biuleteniui. Iki šiol negauta jokio 
atsakymo. 

Pasinaudodamas proga, spalio mėnesio pradžioje, 
nepažymėdamas tikslios datos, vėl išsiunčiau platesnį 
laišką,  adresuotą  Apaštališkam Nuncijui Berlyne 
arkivyskupui Orsenigo. Vatikane šis laiškas buvo gautas 
spalio mėnesio 18 dieną.(14) Prie šio laiško yra Apaštališko 
Nuncijaus arkivyskupo Orsenigo prierašas, kad laiškas 
gautas ne paštu ir kad jis pats neturįs jokio kelio susisiekti 
su Lietuva, netgi pranešti, kad šį laišką vra gavęs. Šiame 
laiške pranešama, kaip sutvarkyti Kunigų seminarijos ir 
Teologijos-Filosofijos fakulteto reikalai, kas seminarijos 
rektorius, kas fakulteto dekanas, kad ir Kauno seminarija 
yra jau netekusi naujųjų namų, kad viso yra 180 klierikų, iš 
kurių tik keli nauji, o visi kiti jau iki šiol buvę kurioje nors 
Lietuvos kunigų seminarijoje. Toliau paminimas vienuolių 
ir vienuolynų likimas, jų visokių nuosavybių nusavinimas, 
kunigų ir seserų vienuolių dvasia, valdžios kai kurių 
pareigūnų pastangos įkalbėti vienuolėms, kad jos 
atsisakytų vienuolinių įžadų mainais už darbą mokyklose, 
vaikų darželiuose ar kitur. Vienuolės tačiau laikosi labai 
tvirtai ir iki šiol dar nėra atvejų, kad kuri nors iš jų būtų 
atsisakiusi savo vienuolinio pašaukimo. Kadangi jos visos 
yra išvarytos iš savų namų — vienuolynų, gyvena privačiai 
ir dėl kitų šio meto sąlygų joms leista rengtis pasaulietiškai. 

Šiame laiške taip pat paminėta, kad jau paskelbta 
privaloma civilinė metrikacija ir kad bent Kaune valdžiai 
nevyksta "atskirti bažnyčią nuo valstybės“ — civilinės 
metrikacijos įstaiga įkurdinga arkivyskupo ir jo kurijos 
namų pirmame aukšte — kurijos patalpose, antrame aukšte 
liko gyventi vyskupai ir kurija, trečiame aukšte gyvena keli 
kunigai. Laiško pabaigoje paminėtos žinios, kaip Vilniuje 
traktuojamas arkivyskupas M. Reinys. 

Nemanau, kad dėlšio laiško, o dėl kitokių informacijų iš 
Vilniaus gruodžio 6 dieną Vatikano valstybės sekretorius 
kardinolas Maglione parašė gana nedviprasmišką laišką 
Vilniaus arkivyskupui R. Jalbrzykowskiui, kuriame 
primenamos arkivyskupo M. Reinio teisės, Vilniaus miestui 
reikalas turėti kunigų, galinčių žmonėms patarnauti 
lietuvių kalba, ir prašoma informacijų iš Vilniaus 
arkivyskupo apie jo vyskupiją. Pabaigoje yra prierašas, kad 
tas laiškas yra asmeniniai aprobuotas P. Pijaus XII.(15) 


15. Paskelbti valdžios nauji antireliginiai, liečią 
ligonines, dekretai, panašūs į anksčiau paskelbtus, 
liečiančius mokyklas. Iš ligoninių pašalinami ne tik 
kapelionai, bet viskas, kas galėtų priminti religiją: kryžiai, 
paveikslai, kitoki religiniai ženklai, išcenzūruoti ligoninių 
knygynai. Jeigu ligonis pageidaus religinio patarnavimo, jis 
turės pateikti raštu savo prašymą ligoninės administracijai. 
Ligoninės direktorius vienas galės spręsti, ar tokį prašymą 
patenkinti, ar ne. Kai kur jau ir ligoninėms buvo paskirti 
specialūs politrukai, kurie prižiūrėjo visų šių antireliginių 
potvarkių vykdymą. Kur “ligoninių direktoriai ar net 
politrukai buvo lietuviai, ten ligonių prašymai pašaukti jam 
kunigą daugiausia būdavo patenkinami. Blogiau buvo 
tokiose ligoninėse, kur šiuos ligonių prašymus spręsdavo 
nelietuviai. Pavyzdžiui, Marijampolėje tokius prašymus 
spręsdavo iš Rusijos atsiųsta rusė moteris. Ji į visus šios 

rūšies prašymus atsakydavo neigiamai, o ne retai ligonį už 
tai net iškoliodavo.. Kai kur ligoninėje vadovybė 
nedrausdavo ligoniui turėti prie savo lovos asmeninį kokį 
nors religinį ženklą: kryželį, paveikslėlį ar kitokį. Tai 
nebuvo toleruojama ligoninėse, kur administracija buvo 
nelietuvių rankose. Ligonių būklė pablogėjo visais 
atžvilgiais, įvedus vadinamus kadrų viršininkus. Iš jų 
nebuvo reikalaujama administracinės išminties ar kitokio 
išsilavinimo. Svarbiausia buvo, kad toks asmuo būtų 
partiniai patikimas. Jo svarbiausia pareiga buvo sekti, kad 
ligoninėje neatsirastų ko nors antibolševikiško. Taip visoje 
Lietuvoje geriausioje ir didžiausioje ligoninėje, Kauno 
Universiteto klinikose, tokiu kadrų viršininku buvo 
paskirtas kaunietis Barkauskas, paprastas skardininkas, bet 
senas kompartietis. Savo potvarkiais jis suardė iki šiol 
buvusią gražią tvarką ir švarą. Jis labai uoliai sekė, kad į 
ligoninę nepatektų kokia religinė knyga, nejeitų kunigas. 
Barkauskas kažkur nugirdo, kad ligoninės seserų ar slaugių 
tarpe esą seserų vienuolių. Barkauskas dirbo visą savaitę 
dieną ir naktį. Ilgiems tardymams pakartotinai šaukė 
kiekvieną, iš kurios elgesio, darbštumo, padorumo galėjo 
įtarti, kad ta ar kita moteris gali būti vienuolė. Kelias jam 
įtartinas, kad ir neprisipažinusias, Barkauskas pašalino iš 
ligoninės. Gi vienos — Breivytės prisipažinimas, kad ji yra ir 
toliau pasiliks vienuolė, baigėsi tuo, kad 1941 m. birželio 
mėnesio garsiųjų deportacijų metu ji buvo ištremta į Sibirą. 


Komunistų antireliginiai dekretai ypatingu būdu 
palietė kalėjimus. Laisvoje Lietuvoje kriminaliniai ir kitoki 
areštuotieji ar po teismo laikomi kalėjime galėjo religiniais 
reikalais pasiteirauti kunigų, su jais pasitarti kada tik 
pageidavo. Kai dabar kalėjimai prisipildė politiniais, 
daugiausia religingais kaliniais, tai buvo uždraustas visoks 
religinis patarnavimas, buvo labai stropiai kontroliuojama, 

kad kaliniai negautų iš kur nors maldaknygės, rožančiaus ar 
kitokio religinio objekto. Net mirties atveju nebuvo 
paisoma kalinių prašymo, kad būtų jam leista pasimatyti su 
kunigu. Tada nebuvo tiek parašyta apie komunistinius 
kalėjimus, koncentracijos stovyklas, kiek yra dabar. Net iš 
tų, kurie 1933 metais buvo grįžę iš Rusijos koncentracijų 
stovyklų ir kalėjimų, retas kuris ir labai mažai ką buvo 
girdėję apie jų išgyvenimus. Kas žino, kodėl jie nė vienas 
apie tai viešai nekalbėjo ir nieko neparašė. Mes tik dabar 
suprantame, kokie mes buvome naivūs, kreipdamiesi į 
okupacinės rusų valdžios instancijas, kaip į kultūringus ir 
padorius žmones, bandydami surasti suimtuosius, 
norėdami jiems padėti. Mums atrodė nesuprantama, kodėl 
apie suimtuosius negali gauti jokių žinių net jų šeimos. 


16. Sistematiška ateistinė kova. Prasidėjus mokslo 
metams mokyklose ir maždaug tuo pačiu laiku visur 
darbovietėse, kariuomenėje, ligoninėse, net kalėjimuose, 
buvo įvestos reguliarios ateistinės pamokos. Buvo 
verčiamos iš rusų kalbos visokios ateistinės knygos ir 
brošiūros, skirtos plačiai visuomenei. Tiesa, kad 
galvojančiam asmeniui jos nebuvo pavojingos. Laikraščiai 
“TARYBŲ LIETUVA“, “LAISVOJI MINTIS“ beveik 
kiekvienoje laidoje dėdavo iš senų "BEZBOŽNIKO" laidų 
žydo Jaroslavskio naivių antikrikščioniškų straipsnių 
vertimus. Ne vienu atveju tikintieji širdyje džiaugėmės, kad 
tokios rūšies propaganda komunistai kompromituoja 
galvojančio asmens akyse patį jų peršamą ateizmą. 


Pastangos iškrikdyti katalikų vadovybę. Pačiomis 
pirmomis okupacijos dienomis komunistai pradėjo vartoti 
visokiausius būdus, kad fiziniai iškrikdžius katalikų dvasinę 
vadovybę. Buvo išvaryti iš savo namų ne tik vienuoliai, 
vienuolės, bet beveik visi kunigai buvo išvaryti iš klebonijų. 
Komunistai buvo paskelbę potvarkį, kad iš savo buto 

išvaromam asmeniui ar šeimai turi būti duotas kitas 
tinkamas butas. Tačiau ir šis, kaip ir daugelis kitų 
komunistų rašytų įstatymų ir viešai skelbiamų potvarkių, 
yra tik propagandai. Daugybė ir pasauliečių, išvarytų iš 
savų namų ar nuomotų butų, negaudavo kito buto. Gi 
vyskupams, kunigams vienuoliams, vienuolėms tas 
potvarkis niekur nebuvo taikytas. Tuščiomis rankomis į 
gatvę išvarytoms vienuolėms valdžia nedavė jokių kitų 
patalpų. Taip buvo pasielgta ir su kunigais, ir su vyskupais. 
Visi išvaryti iš savų patalpų patys turėdavo susirasti sau 
prieglaudą. Buvo kažkoks viešai nepaskelbtas potvarkis, 
kad vienuolėms, kunigams, išvaromiems iš namų, nebūtų 
leista pasiimti jokio inventoriaus ir net smulkių asmeninių 
dalykų. Kiekvienas pasiėmė tiek, kiek leido savo 
atsakomybe asmenys, kurie būdavo atsiųsti vienuolius ar 
kunigus iš jų namų išvaryti. Šeima, kuri priimdavo tokį 
išgyvendintą, tuo pačiu patekdavo į komunistinės valdžios 
nemalonę. Kunigams vis būdavo pakartotinai patariama 
apsigyventi kur nors pas ūkininkus, kad tokiu būdu 
nuvarius kunigą toliau nuo bažnyčios, toliau nuo žmonių 
reikalų centro. Kunigai tačiau stengėsi ir beveik visiems 
pavyko apsigyventi arti savo bažnyčios nors ir 
menkiausiose sąlygose, gavus kambarėlį ar tai katalikiškoje 
šeimoe, ar kaip nors kitaip. Pavyzdžiui, Ukmergėje kunigai, 
išvaryti iš klebonijos, skubiai perdirbo šalia klebonijos 
stovintį mažą tvartelį, kad nors minimaliai, nors tos 
vasaros laikui tiktų kaip pastogė, ir ten apsigyveno. 
Klebonijoje įsikūrė NKVD sekliai, kurie ypačiai 
demonstratyviai registruodavo ir totogratuodavo 
besilankančius pas kunigus, einančius pamaldoms į 
bažnyčią. 


Nebuvo aplenkti ir vyskupai ir tai ne vėliau už kunigus 
ar vienuoles. Iš jų ir jų kurijų atimant patalpas, vis būdavo 

patariama keltis kur nors į kaimą. Kaip jau buvo minėta, 
Kauno arkivyskupo ir jo kurijos namų pirmą aukštą, o 
netrukus dalį ir antro aukšto Kauno miesto butų skyrius 
pavedė civilinės metrikacijos įstaigai. Kiek šiai naujai 
įstaigai reikėjo baldų, kas jiems tiko, viską paėmė iš kurijos 
ir arkivyskupo privataus buto. Kad ir savo namuose, bet 
jautėmės esą nepageidaujami įnamiai. Name šeimininkavo 
ne kokios nors rimtos įstaigos, rimti tarnautojai, o visoki 
miesto padaužos, triukšmaudami ir dieną ir naktį, nės rimto 
darbo jie neturėjo. Metrikacijos reikalais kurią dieną 
užeidavo gal keli, gal vienas asmuo, užtrukdavo ne 
valandas, o minutes, kitomis dienomis neužeidavo joks 
pilietis metrikacijos reikalais, ten paskirtieji tarnautojai 
neturėjo ką veikti, jie visi buvo tokios erudicijos, kad visa ta 
įstaiga buvo daugiau panaši į padaužų susirinkimą, o ne į 
valdišką įstaigą. Nebūdavo tos dienos, kad jie nelandžiotų į 
vyskupų, kunigų privačius kambarius, į kurijos įstaigą. Ne 
kartą tuos "valdininkus" yra tekę nemandagiai išvaryti 
lauk. 

Pagaliau, gruodžio 10 dieną buvo gautas įsakymas, kad 
vyskupai, kunigai ir kurija tuti išsikraustyti iš tų namų per 
24 valandas. Jokių kitų patalpų miesto būtų skyrius 
nepaskyrė ir, darant žygių valdžios įstaigose, buvo 
atsakyta, kad Kaune nebus duota jokių patalpų, kad ir 
vyskupai, ir kurija gali išsikelti kur nors kitur. Tada be 
valdžios leidimo buvo užimti vadinamieji senieji bazilikos 
namai Valančiaus gatvėje, kur iki šiol buvo studenčių 
mergaičių bendrabutis. Tas bendrabutis jau nuo vasaros 
nebeveikė, čia privačiai gyveną asmens sutiko patys užleisti 
jų gyventus kambarius. Taip abu vyskupai, arkivyskupo 
sekretorius, kapelionas ir kurija pasiskirstė kiekvienas po 
vieną kambarį. Pasišaukus talkon seminarijos klierikus, 
persikelta į naują vietą. Miesto butų skyrius iškėlė teisme 
vyskupams bylą už namo apiplėšimą. Vyskupams ir kurijoje 

patarnavę, visi paliktuose namuose gyvenę buvo teismo 
tardomi, bet nesuspėta šios bylos išspręsti prieš karo 
pradžią, tad nežinia, koks būtų buvęs sprendimas. Gegužės 
mėnesį buvo gautas įsakymas išsikraustyti per 24 valandas 
ir iš Valančiaus gatvės. Į šį įsakymą buvo atsakyta raštu, kad 
mes niekur nesikraustysime, kol valdžios įstaigos neduos 
mums tinkančių kitų patalpų. Po dviejų dienų rytą atvyko 
du jaunuoliai ir pareiškė, kad jie esą atsiųsti prižiūrėti mūsų 
išsikraustymą. Jiems buvo pasakyta, kad mes ir nemanome 
kur nors kraustytis. Kurijos kambaryje kunigai ramiai dirbo 
kiekvienas prie savo stalo. Juodu buvo paprašyti darbo 
netrukdyti ir eiti, iš kur atėję. Kelias valandas pasėdėję, 
juodu išėjo. Iki pat karo pradžios kiekvieną dieną ir naktį 
laukėme mūsų elgesio pasėkų — kokį gausime naują 
įsakymą. Jeigu ne karas, šis mūsų pasielgimas būtų geruoju 
nesibaigęs. 

Kaune esant tokiom sąlygom, arkivyskupas daugiausia 
gyveno už miesto, netoli Vilijampolės, arkivyskupui 
priklausančiame Linkuvėlės vienkiemyje. Ir čia namą ir 
žemę paėmė Kauno miesto ūkio skyrius. Arkivyskupui 
buvo paliktas vienas mažas kambarėlis. Šalia jo kambario 
buvo įruoštas vadinamas raudonasis kampelis, kitus 
kambarius užėmė naujieji šeimininkai savo reikalams. Čia 
buvo paties arkivyskupo ir ten patarnavusių dviejų 
vienuolių kazimieriečių rankomis įruoštas didelis gražus 
šiltadaržis (greenhouse), su gražiais vynuogynais, buvo 
gražus tvarkingas sodas, daržai. Visa tai atėmė iš 
arkivyskupo Kauno miesto ūkio skyrius. Kaip visų įmonių, 
krautuvių viršininkai, taip ir Kauno miesto ūkio skyriaus 
vyriausias valdytojas buvo žydas, pavarde Raseimas. Jis čia 
kasdien lankėsi, darė savo tvarką, arkivyskupo visai 
nepaisydamas. Raseimo čia paskirtas jo pagelbininkas — 
ūkio prižiūrėtojas agronomas J. paėmė savo reikalams 
arkivyskupo automobilį. Arkivyskupas neturėdavo kuo net 

į Kauną atvykti. Kad galėtų pasinaudoti savo auto ar savo 
arkliais, turėdavo nuolankiai prašyti šių dviejų šeimininkų. 
Specialiai daržus prižiūrėti buvo paskirtas iš Lenkijos 
atbėgęs lenkas Š., kuris save vadino agronomu, bet apie ūkį 
nieko nenusivokė. Jis padarė tiek gero, kad čia daržų 
darbininkais, kur iki šiol užteko dviejų vienuolių 
kazimieriečių, jis įsiūlė apie dvidešimt berniukų ir mergaičių 
studentų, atbėgusių iš lenkijos. Tokiam būriui darbo čia 
aplamai nebuvo, apie daržo darbus jie neturėjo net 
nuovokos, dienomis ir naktimis jie triukšmavo prie 
arkivyskupo durų, vadinamam raudonajam kampelyje. 
Arkivyskupas tuo nesiskundė, nes jis žinojo, kad iš čia 
išvaryti gal būtų buvę išvežti į Rusiją. Po kiek laiko ir šie 
jaunuoliai buvo rusų išvežti iš Lietuvos kartu su kitais 
lenkais, atbėgusiais iš Lenkijos 1939 metais. Ar šie 
jaunuoliai žuvo Katyne, ar išliko gyvi, neturime jokių žinių. 
Šiame ūkyje buvo kelios rinktinės geros karvės. Valdytojas 
R. jas išdalino Kauno ar Vilijampolės žydams, o čia suvedė 
tokį pat skaičių niekam netikusių. 


Kaišiadorių vyskupas Juozapas Kukta ir jo kurija buvo 
išvarytas iš savo namo pačiomis pirmomis okupacijos 
dienomis. Susitaręs su viena šeima, pats vyskupas ir jo 
kurija apsigyveno mažame namelyje netoli savo 
rezidencijos. Po kelių dienų buvo išvarytas iš šio namelio. 
Vietos įstaigose vyskupui buvo pasakyta, kad jis turįs 
išvykti iš Kaišiadorių kur nors į kaimą. Tik po daugelio 
žygių Kaune, darytų kanclerio prelato Juozapo Labuko 
(dabartinio vyskupo Kauno Apaštališko administratoriaus) 
buvo leista vyskupui J. Kuktai ir jo kurijai. pasilikti 
Kaišiadoryse, tačiau patalpas vyskupas turėjo susirasti pats. 
O gi visi jau žinojo, kad už tokią vyskupui pagalbą bus 
užsitrauktas kompartijos kerštas. 

Panevėžio vyskupas Kazimieras Paltarokas buvo 
paliktas savo name, bet jam buvo paliktas tik vienas 
kambarys ir vienas kambarys jo kurijai. Kurijai skirtame 
kambaryjė, spintomis atsitvėręs vieną kampą, apsigyveno ir 
jo generalvikaras kunigas Jonas Jucis. Vyskupo sekretorius 
kun. J. Gasiūnas apsigyveno iki tol buvusioje namo 
koplyčioje, o rytais Mišių laikyti dabar vyskupas ir abu 
kunigai vaikščiodavo į katedrą. Visas kitas to namo patalpas 
užėmė raudonosios armijos 10 karininkų ir 10 jų atsivežtų 
moterų. Galima įsivaizduoti, kiek teko vyskupui ir 
kunigams visko prisiklausyti, kai ta 10 rusių motėrų 
susipešdavo name ar virtuvėje. O tai būdavo kasdieniniai 
įvykiai. Tokiais atvejais net jų pačių vyrai bėgdavo lauk, 


Telšių vyskupas Justinas Staugaitis, jo pagelbininkas 
vyskupas Vincentas Borisevičius ir kurija, taip pat 
okupacijos pirmomis dienomis išvaryti iš savo namų, 
apsigyveno mažame namelyje Telšiuose. Po kelių savaičių 
buvo įsakyta išsikraustyti ir iš to namelio, bet jie neskubėjo 
šio įsakymo vykdyti, komunistai fizinės jėgos nepavartojo ir 
taip tame namelyje sulaukė karo. 


Vilkaviškio vyskupui Antanui Karosui ir jo 
pagelbininkui vyskupui Vincentui Padolskiui ir kurijai 
liepos viduryje buvo įsakyta išsikraustyti iš savų namų. 
Kitų patalpų ir čia vyskupui ir kurijai nedavė. Jie delsė, nes 
negalėjo rasti tinkamų patalpų. Galutinai po trijų savaičių 
jie buvo išvaryti ir prisiglaudė katedros klebonijoje, kur jau 
gyveno keturi katedros kunigai. Vyskupui A. Karosui 
užleido savo miegamąjį klebonas, vyskupui V. Padolskiui 
užleido vienas vikaras savo du kambarius. Po kelių dienų 
vyskupo V. Padolskio priešakinį kambarį atėmė miesto 
sveikatos skyrius ir ten įkurdino venerikų ambulatoriją. 
Šios ambulatorijos vedėja, jauna žydaitė, buvo tiek uoli, kad 

valandomis, laisvomis nuo pacientų priėmimo, ten leido 
vykti visokių padaužų susirinkimams. Vyskupas neturėjo 
ramybės nei dieną, nei naktį. Iš savo kambario vyskupas 
neturėjo kito išėjimo, o turėdavo vaikščioti per šią 
ambulatoriją. Reikia pastebėti, kad Lietuvoje stačiatikių 
popai ir žydų rabinai nebuvo taip niekinami, kaip katalikų 
vyskupai ir kunigai. 

Matyt, kad ne tik Lietuvos komunistai, bet ir Maskva 
apie Lietuvos katalikų vyskupus turėjo savo nuomonę, kad 
nė vieno iš jų nekalbino "bendradarbiauti" — šnipinėti. 
Žinant Rusijos NKVD maniją visus žmones mobilizuoti 
vienas kito šnipinėjimui, ir Lietuvos vyskupai buvo 
pasiruošę panašių pakalbinimų išgirsti. Ilgiau paterorizavę, 
gal būtų privertę prašyti kokios nors malonės ir ta proga 
būtų gal ir tai pabandę. Kol kas vyskupai į komunistų elgesį 
atsakinėdavo tik protestais įvairiose įstaigose, 
pasipiktinimu bet ne maldavimais. Vieną kartą atvykęs į 
Kauną kunigas (vėliau prelatas) Mykolas Krupavičius, tada 
klebonavęs Kalvarijoje, atėjęs pas mane pasakojo, kad pas jį 
lankęsi du rusai, sakęsi esą siųsti Dekanazovo, kuris buvo 
Maskvos specialiai atsiųstas tvarkyti Lietuvos reikalus, 
kunigui M. Krupavičiui prikalbėję komplimentų, kaip 
liaudies reikalų gynėjui ir išreiškę viltį rasti jame 
bendradarbį su dabartinę liaudies valdžia, jo klausę, kurie 
Lietuvos vyskupai yra šioje srityje pažangiausi. Kun. M. 
Krupavičius paminėjęs vyskupus K. Paltaroką ir V. Brizgį. 
Jie atsakę, kad asmeniškai nepažįstą nei vieno, nei antro, bet 
maną, kad su vyskupu K. Paltaroku gal ir vertėtų kalbėtis, o 
su vyskupu V. Brizgiu neverta; jų manymu, jis į visus rusus 
žiūrįs, kaip į utėlėtą tautą (všyvy narod). 


Provokacijų tačiau netrūko, Patyrė jų ir kiti vyskupai, 
o aš paminėsiu kai ką iš savo patirties. Pirmomis okupacijos 
savaitėmis, vieną liepos mėnesio popietę, kažkas beldžiasi į 

mano kambario duris. Atidaręs sutinku nepažįstamą jauną 
vyrą. Jis sakosi esąs elektros mechanikas, dirbęs Klaipėdoje, 
iš ten pabėgęs nuo nacių, bet kadangi esąs aiškus 
antikomunistas, tai negaunąs darbo, manąs bėgti į Vokietiją 
(o sakosi neseniai pabėgęs iš nacių užimtos Klaipėdos), 
neturįs pinigų ir prašė mano pagalbos. O per mano langą 
aiškiai matėsi, kaip Kauno bedarbiai pylė krantinę Nemuno 
ir Neries santakoje. Parodęs jam tą vaizdą, pasakiau, kad 
gyvenime negalint veikti, ką norėtum, reikia tenkintis tuo, 
ką gali. Daviau jam pinigų, kad nueitų į vadinamą 
"tolkučkę" — turgavietės aikštę, nusipirktų darbo rūbus ir 
eitų pilti krantinės, kol bus pašauktas kitokiam darbui. Tų 
pat metų, jau vėlai rudenį, vieną sekmadienio vakarą, apie 
devintą valandą, kažkas garsiai ir įkyriai beldžiasi į duris. 
Atidariau. Veidas kažkur matytas, bet nebeprisimenu. Ojis 
beveik jėga įsiveržia į prieškambarį ir tarsi išsigandęs tyliai 
prašo uždaryti duris. Laukiu kiek nustebęs, ką jis pasakys. 

"Argi nepažįsti? — jis sako. Buvau gi pas Tamstą 
vasarą“. Atsiminiau, kad tai tas pats, kuriam patariau eiti 
krantinę pilti. 

“Esu atvykęs iš Tilžės GESTAPO su slapta misija į 
Vokietijos atstovybę, — pasakojo. — Nors tektų ir mirti, bet 
dar šiąnakt turiu pereiti į Vokietiją. Turiu skubėti, nes už 
pusės valandos išeina traukinys. Man trūksta pusės lito 
bilietui. Neatsisakyk pagelbėti, nes neturiu kur kitur 
kreiptis“. Kol baigė kalbėti, beveik apsiašarojo, bet melas 
buvo aiškus: kas gali būti tiek kvailas, kad po misijos 
ambasadoje eitų per visą miestą pas mane pusės lito prašyti. 

Atsakiau jam, kad jeigu pagalbos reikėjo, tai ir prašyti 
jos reikėjo Vokietijos atstovybėje, o ne čia eiti. Bėk, jeigu 
spėsi, sakau jam, nes aš šaukiu policiją. Jis žiūri nustebęs. 
Atidaręs duris, griežtai liepiau eiti lauk. Jis pamažu 
išsliūkino, bet neskubėjo lipti žemyn, o lipo, tarsi 
neturėdamas kur eiti, taigi ir neskubėdamas. Vėliau 

— až alio i ass adžiis 


patyriau, kad tą pat vakarą su ta pačia pasaka, prieš eidamas 
pas mane, buvo pas tėvus jėzuitus ir kitur. 

Taip pat dar liepos mėnesį, vieną popietę, man 
vaikščiojant seminarijos kieme, atėjo gana nesimpatiško 
veido viduramžis vyras ir sakosi turįs su manim slaptai 
pasikalbėti. Atsakiau, kad paslaptimis nesidomiu, jeigu ką 
turi, gali sakyti čia pat. Kalba buvo negudri. Sakėsi esąs 
paleistas iš Marijampolės kalėjimo, sėdėjęs vienoje 
kameroje su kunigu Kazimieru Miliausku. Kunigas prašęs 
surasti mane ir paprašyti kokios nors pagalbos. (Kunigai: 
Kazimieras Miliauskas, Juozas Marčiulionis ir Leonas 
Klimas atostogaudami visi trys kartu buvo suimti netoli 
Vištyčio pirmomis okupacijos dienomis ir taip dingo be 
žinios, kol karo frontai jų neišlaisvino visai ne 
Marijampolės, o vieną iš Vilniaus, kitą iš Minsko kalėjimų, 
kur per tuos 11 mėnesių jiems teko iškentėti žmogui 
neįsivaizduojamas turtūras.) Toliau pasakojo šis lankytojas 
turįs ryšių su Klaipėda, žinąs, kad ten Plechavičius ir 
Glovackis organizuoją lietuvių legioną. Jo pasakos taip 
nesirišo, kad liepiau jam greitai išsinešdinti iš seminarijos 
teritorijos ir daugiau čia nelandžioti. 

Vėliau girdėjau, kad vienam Kauno universiteto 
profesoriui NKVD siūliusi nueiti pas mane išpažinties ir 
paklausti kai kurių klausimų. Profesorius atsakęs, kad su 
manim asmeniškai nesąs pažįstamas ir net nežinąs, kaip 
tokiu reikalu prie manęs prieiti. NKVD jam papasakojo, 
kuriomis valandomis ir kurioje klausykloje galima rasti 
mane bazilikoje. Profesorius atsakęs sakramentų 
nepraktikuojąs; jeigu iš tokių klausimų vyskupas supras 
provokaciją, bus tik daugiau bėdos, negu naudos. 


Kunigų terorizavimas. Žymiai daugiau visokių 
provokacijų. ir net terorizavimo patyrė kunigai. Pirmiausia, 
jie buvo visiškai apiplėšti. Kuris turėjo banke indėlį, viskas 


55 


buvo sekvestruota ir iš to nė vienas negavo nė cento. Beveik 
visi išvaryti iš klebonijų, išsinešdami tik rūbus, oinventorių 
beveik visur turėjo palikti. Nusavinant bažnytines 
nuosavybes, dekrete buvo pasakyta, kad prie bažnyčių 
paliekami 3 ha žemės (t.y. 7.413 akro). Tačiauį tą plotą buvo 
įskaitytas šventorius, daug kur net ir kapinės, kad dirbamos 
žemės daržui daug kur visai nepaliko. Nuo pat okupacijos 
pradžios kunigai buvo terorizuojami visokiais, ne mažiau 
brutaliais būdais už pasauliečius. Kaip anie trys 
paminėtieji, panašiai ir daug kitų buvo pagrobti kelyje, kiti 
paimti gatvėje, kiti iš kambario, kiti pašaukti į kurią nors 
įstaigą melagingu reikalu iš ten daugiau nebegrįžo — jų ten 
jau laukė NKVD ir paėmė savo žinion. Vienaip ar kitaip 
paimtus kunigus, visus bandė prikalbinti šnipinėjimui savo 
parapiečių, kitų kunigų, Kaip tie tardymai, bandymai 
prikalbinti šnipinėti atrodė, čia paminėsiu tik kelis 
pavyzdžius, kaip juos yra aprašę tie patys kunigai. 

Kun. N., (jis dar gyvas, todėl jo pavardės neminėsiu) 
vienos parapijos vikaras, buvo paimtas gatvėje netoli 
bažnyčios ir taip be kepurės, be apsiausto buvo nutemptas į 
policiją. Pagal šabloninę NKVD taktiką, pirmiausia jis buvo 
nekultūringai iškoliotas ir išbartas už jo santykius su 
jaunimu aplamai, o ypačiai už santykius su moksleiviais. 
Sovietų sąjungoje kunigui nevalia bendrauti su janimu. Už 
tokią veiklą kaip jo, pagal veikiančias Sovietuose taisykles, 
jis turėtų būti sušaudytas. Po ilgo grasinimo galutinai buvo 
parodyta, kokie okupantai esą humaniški čia Lietuvoje, kad 
ir jis nebus nei sušaudytas, net nė į kalėjimą nepaklius, bus 
užmiršta visa jo praeitis, gaus net gerą atlyginimą, jeigu 
sutiks bendradarbiauti. Jeigu ne, tai vis tiek jis neišvengsiąs 
kalėjimo, teismo ir pagaliau gaus kulką į pakaušį. 
Bendradarbiauti kunigas griežtai atsisakė. 


— Na, tai į kalėjimą, — šaukė tardytojas. — Marš 


56 


greitai pašaukti taksi, — įsakė vienam jaunam žydui, kuris 
su kitais kunigą atitempė iš gatvės į policiją. 

— Tai leiskite pareiti į kleboniją nors kepurę pasiimti, 
— juokaudamas prašė kunigas. 

— Nereikės, — atsakė tardytojas. 

— Tai nors brevijorių, — prašė kunigas. 

— Nė to negausi, daugiau tau jo nereikės, — šaukė 
tardytojas. 

Po valandėlės sugrįžo išsiųstasis žydelis, bet nieko 
nesakė. Rusas tardytojas vėl paleido į darbą visą savo 
enkavedistišką iškalbingumą. Grasino, kalbino gerą pusę 
valandos. O kunigas, ramiai klausęs, jį pertraukė: 


— Tai ar jūs mane vešit į kalėjimą, ar ne? 

— Negalėjau surasti laisvo taksio, — atsakė sugrįžęs 
žydas. 

— Tai nežinai, kur ieškoti, eiva kartu, aš surasiu, — 
pasiūlė kunigas. 


Tardytojas, nekultūringai išsikeikęs, vėl pakartojęs 
visokius grūmojimus, pakišo kunigui pasirašyti pažadą 
bendradarbiauti, bet kunigas vėl griežtai atsisakė. Tada 
tardytojas prigrasino kunigą, kad jis niekam neprasitartų 
apie įvykį ir pokalbį. Jeigu netylės, bus suimtas ir išsiųstas į 
Rusiją. Po šio pagrasinimo kunigą paleido. Kunigas sekančią 
dieną atvyko pas savo vyskupą ir visą įvykį papasakojo. 


Taip pat pirmomis okupacijos savaitėmis kunigas 
Rimkus, Kražių vikaras, buvo pašauktas į vietos policiją, 
kur kažkokię du ponai, atvykę iš Tauragės, norį su juo 
susipažinti. Vienas iš tų "ponų" buvo apsirengęs civiliškai, o 
antras NKVD uniforma. Kiek pasidomėję“* kunigo 
biografinėmis žiniomis, gyvenimo sąlygomis, atlyginimu, 
vienas iš jų sako kunigui: 

— Žinai ką, ęsi dar jaunas, dar visas gyvenimas prieš 

akis. Mes tau duosim gerą vietą, gerą darbą ir gerą 
atlyginimą. 

— Gerai, sako kunigas, jeigu tik darbas bus 
suderinamas su mano pareigomis. O ką aš turėsiu daryti? 

— Na, tamsta aiškinsi žmonėms, kad dabar 
komunistinėje santvarkoje yra daug geriau gyventi, negu 
buvo prieš tai. Mums praneši, jeigu sužinosi kokių nors 
pasikėsinimų prieš raudonąją armiją. 

— Žinote ką, — sako kunigas. — Žmonės patys turi 
protą ir supranta beaiškinimų, kada buvo geriau. O žmonių 
minčių pranešinėjimas yra nesuderinamas su mano luomu 
ir pareigomis. 

— Kas ne su mumis, tas prieš mus! Kokį darbą 
duodame, tokį turi ir dirbti, šaukė enkavedistas. 

— Ojeigu manlieptumėte akušerija užsiimti, ar ir tada 
turėčiau jūsų klausyti? — atsakė kunigas. 

Abu enkavedistai nusišypsojo. Paskui vienas trenkė 
kumščiu į stalą šaukdamas: Mes tave priversime klausyti. 
Turėsi dirbti. Š 

— Ne, veidmainiauti manęs nepriversite, — atsakė 
kunigas. 

Rusas išsitraukė revolverį ir liepė kunigui apsimąstyti, 
apsispręsti: ar priimti pasiūlymą bendradarbiauti, ar gauti 
kulką į kaktą. Kunigas nieko neatsakė. Enkavedistai 
palaukę liepė kunigui stoti ir eiti su jais į automobilį. 

— Kur važiuosime? — paklausė kunigas. 

— Nesvarbu, kur nors pakelėje kaip šunį nudėsiu, — 
piktai atsakė rusas, rankoje vis laikydamas revolverį. 

Pavažiavę kelis kilometrus už Kražių, sustojo. 

— Ar apsigalvojai? Dar gali... sako rusas ir dairosi pro 
automobilio langą, tariamai ieškodamas patogesnės vietos, 
kur galėtų kunigą nušauti. Panašių sustojimų ir grasinimų 
buvo bent keliolika. Temstant atvyko į Tauragės NKVD 
būstinę. Tamsiais laiptais pro ginkluotus sargybinius 

kunigą nuvedė į antrą aukštą. Čia į savo rankas paėmė kitas 
aukšto ūgio, stambus enkavedistas. Šis kunigui pasakė taip 
pat ilgą "pamokslą", vis kaišiodamas prie veido atletišką 
savo kumštį. Išsirėkęs, išsikeikęs ir šis pakartojo: Kas ne su 
mumis, tas prieš mus. “Į kalėjimą“ — įsakė čia stovintiems 
enkavedistams. Prišokę trys ginkluoti enkavedistai pradėjo 
kunigą  įkalbinėti, kad jis gelbėtųsi,  pasižadėtų 
bendradarbiauti. Kunigas griežtai atsakė, kad jie veltui 
vargsta, jis nieko nepažadės. 

— Stok! Rankas aukštyn! Prie sienos! — šaukė įdūkęs 
enkavedistas. Griebė kunigą už krūtinės, perplėšė sutaną, 
ištraukė kelias sagas. Padarė kratą. Atėmė laikrodėlį, tuščią 
portcigarą ir du litus. Paskui tamsiu koridorium nuvedė į 
kitą kambarį, pasodino ant kėdės, įsakė ramiai sėdėti ir 
apsigalvoti. Šalia pastatė ginkluotą  enkavedistą, 
įsakydamas jam nušauti kunigą vietoje, jeigu jis pajudėtų. 
Kas pusvalandį ateidavo vis kitas enkavedistas, 
paklausdavo kelis bereikšmius klausimus ir užbaigdavo vis 
tuo pačiu: Ar jau apsigalvojai? 

— Ką gi pagaliau turėčiau jums išdavinėti: lietuvius ar 
žydus? — paklausė kunigas vieną iš tokių tardytojų, kuris 
atrodė esąs žydas. 

— Nesvarbu, visus antirevoliucionierius, — atsakė šis. 

Taip prabėgo kelios valandos. Kunigą nuvedė atgal į 
kambarį, kuriame visa egzekucija prasidėjo. Čia dar vienas 
naujas enkavedistas bandė švelniai kunigą įkalbėti 
bendradarbiauti. Šis kalbėjo lietuviškai. Tačiau šiam 
kunigas pasakė stiprų pamokslą, pavadindamas jį begėdžiu, 
savų tautiečių išdaviku, budeliu ir panašiai. Šis klausėsi 
nuleidęs žemyn akis ir pertraukė kunigą tik tokiu žodžiu: 
Nesikarščiuoki, nesikarščiuoki. Kunigui dar betęsiant 
toliau savo pamokslą, įėjo vėl anas stambusis rusas. Jam vos 
įėjus, ir šis lietuvis stengėsi vaidinti drąsų ir piktą. Jis ėmė 
šaukti kunigui, ranka rodydamas į rytų pusę: 

— Arba pasirašyk, arba važiuosi į ten, iš kur niekas 
negrįžta. 

Kunigas, ramiai keldamasis nuo kėdės, atsakė: 

— Gerai, važiuosime pamatyti jūsų plačiąją tėvynę. 

Išgirdęs šį atsakymą, rusas giliai atsiduso, atsisėdo prie 
stalo, paėmė atviruko didymo popieriaus gabalą, beveik 
drebančia ranka kažką parašė ir padavė vertėjui perskaityti 
kunigui lietuviškai. Tai buvo pažadas tylėti, niekam 
nepasakoti, kaip su juo buvo elgtasi ir kas buvo kalbėta. 
Reikalavo kunigą po šiuo tekstu pasirašyti. Lapą, ant kurio 
reikalavo pasirašyti bendradarbiavimo pažadą, čia pat 
kunigo akyse sudegino. Grąžino kunigui atimtus daiktus ir 
du litus ir liepė vykti namo, Kunigas paprašė užmokėti už 
kelionę autobusu iš Tauragės į Kražius, nes jis turįs tik du 
litus. Enkavedistai pinigų nedavė, teisindamiesi turį tik 
rusiškus rublius, o tie Lietuvoje tada dar nebuvo imami. 
Kunigas sugrįžęs pranešė visą įvykį savo kurijai ir pats jį 
užrašė taip, kaip čia pakartota. 

Ąžuolų Būdos klebonas Klemensas Pusdešris buvo 
pakviestas į Marijampolės saugumą. Kapitono laipsnio 
enkavedistas, pasisodinęs kunigą prieš save kitoje pusėje 
stalo ir nepasakęs reikalo, pradėjo šlykščiai koliotis, 
pavartodamas visus obsceniškiausiųs rusiškus keiksmus. 
Kunigas žiūri su užuojauta į besikoliojantį valdininką ir 
linguoja galva. 

— Ko taip linguoji galva kaip arklys? — suriko 
enkavedistas, 

— Nagi žiūriu ir galvoju, ką padaro iš žmogaus 
bedievybė, Prisimenu carų laikų rusus: aukštesnėse 
pareigose kultūringi, žmoniški, dažnai net geraširdžiai. 
Keiksmai buvo neišauklėtų asmenų savybė. O dabar štai 
aukštas valdininkas, savo pareigas eidamas, pašaukei mane 
inteligentą, kunigą ir įstaigoje, nepasakęs man net reikalo, 
taip šlykščiai keiki. 

Rusas pakeitė toną, pradėjo kalbėti žmoniškai, bet, tur 
būt, nujausdamas, kad nieko nelaimės, nieko nėpasakęs, 
nieko nesiūlęs, kunigą išleido. 

Kunigas dr. Juozas Čepėnas buv pagrobtas kelyje ir 
uždarytas Kauno kalėjime. Jį kaltino, kad esą jis kažkokiai 
moteriai davęs 40,000 egzempliorių proklamacijų ir liėpęs 
jas išbarstyti gatvėse. Kunigui buvo lengva įrodyti, kokią 
nesąmonę kalba NKVD, kad 40,000 ir nedidelių lapelių tai 
ne vienai moteriai įsikišti į rankinuką ar į kišenę. Tačiau 
kunigo nepaleido, jis buvo kasdien kaltinamas vis naujais 
prasimanymais. Tikslas vis tas pat: įgąsdinti ir pasiūlyti 
šnipinėjimą. Vieną kartą ir kunigas J. Čepėnas buvo 
šlykščiausiais žodžiais koliojamas. Kiek paklausęs kunigas 
pertraukė besikoliojantį enkavedistą ir sako: 

— Nežinau, už ką mane taip keikiate. Mane tardė ir 
caro žandarai, kuriuos patys vadinate nekultūringais, 
tačiau jie vis tiek buvo nepalyginamai kultūringesni, negu 
jūs dabar. 

Tolesniuose tardymuose, vis nieko neišgaudami iš 
kunigo, enkavedistai pradėjo vartoti ir fizinę jėgą, kas jų 
elgesyje yra procedūros rutina. Vieną kartą, vis negalėdami 
kunigo nuginčyti, vienas enkavedistas sugriebė kunigą už 
švarko atlapų, pradėjo jį taip tąsyti, kad ištrūko visos švarko 
sagos. Kunigui pažvelgus jam į akis, jis mėtė kunigui į veidą 
degančią cigaretę. Užsidėgęs kunigas šoko prie enkavedisto, 
pakeltu balsu, išmėtinėdamas jo elgesį: 

— Tu manęs neerzink. Mirti aš nebijau. Pats dar 
jaunas kankini ir tyčiojiesi iš žmogaus, sulaukusio 60 metų. 
Aš visą savo gyvenimą dirbęs, štai dabar nekaltas pas jus 
kalėjime. Tu taip pat nesi garantuotas, kad nėpatirsi 
kalėjimo ir bado. Tuo labiau, kad esi akiplėša. 

Kunigas griebė enkavedistą už krūtinės, bet tas pašoko 
atbulas ir griebėsi už revolverio. 

— Jeigu aš ir mirsiu iš tavo rankos, tai nekaltas, už 

tiesą, o tu būsi niekšas, nes būsi nužudęs nekaltą kunigą, — 
šaukė kunigas. 

Įsikarščiavęs kunigas griebė kėdę ir, kaip plunksną 
iškėlęs, šoko prie enkavedisto šaukdamas: 

— Tuoj sutriuškinsiu kaušą! Net smegenys ant sienų 
ištikš. 

— Nedrįsk, nusiramink, piktai kalbėjo enkavedistas, 
atkišęs revolverį. 

Kunigas dr. J. Čepėnas, panašiai tardomas, buvo 
išlaikytas kalėjime iki karo pradžios. Jeigu ne karas, būtų gal 
niekad iš jo neišėjęs. 

Patilčių klebonas kunigas Juozas Danielius buvo 
pašauktas atvykti į Marijampolės apskrities valdybą. 
Reikalas nebuvo pasakytas. Nuvažiavo kartu su vienu 
parapiečiu. Kai įėjo įstaigoje į kambarį, tai iš ten daugiau 
neišėjo. Parapietis, palaukęs iki vakaro, grįžo vienas namo, 
nežinodamas, kas nutiko su jo klebonu. Klebonas grįžo po 
kelių savaičių vos gyvas, nekalbus. Vėliau paaiškėjo, kad, 
vos jėjusį į įstaigą, jį nugriebė belaukią enkavedistai ir pro 
kitas duris išsivedė į savo įstaigą. Čia klebonas bartas, 
koliotas, grasintas sušaudymu už kažkokį antisovietinį 
veikimą. Tačiau sovietų valdžia esanti labai kultūringa ir 
humaniška, jį net nusikaltėliams duoda progą pataisyti savo 
klaidas. Ir kunigui J. Danieliui buvo pasiūlyta ta nepaprasto 
humaniškumo malonė: vietoje to, kad būtų sušaudytas, jis 
galįs pasirašyti pasižadėjimą, kad bendradarbiaus su 
NKVD, seks savo parapiečius ir kaimyninius kunigus. 
Klebonas griežtai atsisakė. Buvo uždarytas Marijampolės 
kalėjime ir vis kiekvieną naktį varginamas tais pačiais 
nebūtais klatinimais, koliojimais, grasinimais ir pasiūlymu 
pasirašyti bendradarbiavimo pažadą. Neperkalbamas po 
kelių savaičių gavo pasirašyti pažadą, kad niekam nekalbės 
apie įvykį, ir buvo paleistas. 

1940 m. vasaros pabaigoje tėvas Jonas Bružikas, S], 

vedė misijas Sasnavoje. Vieną dieną jis buvo jėga pagrobtas 
ir išvežtas. Visos pastangos sužinoti, kas su juo nutiko, kur 
jis yra, buvo veltui. Tik prasidėjęs karas jį išlaisvino iš 
Marijampolės kalėjimo. Pagrobusieji jį čia atvežė, kalėjimo 
administracija priėmė, per devynis mėnesius tik vieną kartą 
buvo trumpai apklaustas asmens žinių. Matyt, NKVD 
nesitikėjo, kad jį prikalbins šnipinėti, tad niekad jo netardė ir 
taip be jokio kaltinimo, be teismo išbuvo kalėjime devynis 
mėnesius ir, jeigu ne karas, būtų iš jo niekad neišėjęs ar po 
kiek laiko būtų buvęs išvežtas kur nors į Sibiro 
koncentracijos stovyklas. 

1941 m. vasario 18 dienos vakare Panevėžyje buvo prie 
katedros šventoriaus civilių žydų būrio sulaikytas kunigas 
Didžiokas, begrįžtąs iš savo draugo kunigo T. Norbuto. 
Nors iš daromų žygių buvo aišku, kad NKVD įstaigos žino 
ir įvykį, ir kur kunigas yra, bet visos pastangos nedavė jokių 
rezultatų. Tik gandai sako, kad kurį laiką jis buvęs 
Panevėžio kalėjime, o paskui išvežtas į Rusiją, bet ir po karo 
iš niekur jis neatsiliepė. Nors policijai buvo pasakyti 
asmenys, kurie kunigą pagrobė, bet už tai jų niekas netardė. 

Taip pat 1941 metų pavasarį, vieną sekmadienį, 
begrįžtą iš kaimyno kunigo kelyje buvo pagrobti Eržvilko 
klebonas Antanas Petraitis ir jo vikaras kunigas Buteikis. 
Tuo pačiu laiku buvo paimtas iš Kauno Šv. Trejybės 
bažnyčios klebonas kun. dr. Pranas Petraitis — Antano 
brolis. Jie visi trys buvo uždaryti, Kauno kalėjime. Jie buvo 
tardomi, ar turį ryšių su Vokietija, kas jų bendradarbiai. 
Kunigai Petraičiai beveik kiekvieną naktį kankinami, 
mušami iki sąmonės netekimo, galutinai buvo išvežti į 
Vilnių ir išliko gyvi Červenės tragedijoje, kurią yra aprašęs 
pulk. Petruitis knygoje: KAIP JIE MUS SUŠAUDĖ. Kunigas 
Buteikis po dvidešimt dienų ir naktų tortūrų ir mušimo 
išprotėjo, karo pradžioje buvo rastas Kauno kalėjime, bet 
laisvėje neatsigavo ir netrukus mirė. 


63 


Šiė paminėti asmenys ir jų išgyvenimai nėra kuo nors 
būdingesni už daugybę kitų. Jie paminėti todėl, kad juos yra 
užrašę jie patys taip, kaip Čia atpasakota. Liko tik mažas 
skaičius kunigų, kurių NKVD nebūtų tardę, terorizavę. 
Pakartotinai šaukti į NKVD, grasinami ir niekinami 
panašiai, kaip čia paminėtieji, buvo 115 kunigų. Jiems 
visiems buvo siūlyta pasirašyti pažadą bendradarbiauti — 
šnipinėti. Tokius pažadus pasirašė 12. Iš kurių toks parašas 
buvo sunkiai išgautas, tie beveik visi nebuvo daugiau šaukti 
į NKVD. Kėli buvo pakartotinai šaukiami, vis paskiriant 
kiekvieną kartą skirtingą vietą pasimatymui su ten atsiųstu 
NKVD agentu. Iš šių 12 pasirašiusių pažadą trys tapo 
etatiniais NKVD tarnautojais. Karui prasidėjus, visi šie 
dokumentai pateko į lietuvių rankas, man teko visus juos 
perskaityti, tik nebuvo leista jų nusirašyti. Kaip vėliau man 
paaiškėjo iš Lietuvos saugumo, anie visi trys kunigai, kurie 
sutiko būti etatiniais NKVD tarnautojais, tarnavo Lietuvos 
saugume tautininkų laikais, sekdami kunigus. Kadangi 
Lietuvos saugumo visi dokumentai pateko į NKVD rankas, 
rusams okupavus Lietuvą, tai ten pateko ir tų trijų kunigų 
pavardės. Jiėms NKVD pasiūlė ultimatumą: arba kulką į 
kaktą, arba tęsti savo darbą toliau. Tokius ultimatumus 
gavo daugelis kunigų, bet šie trys nusigando ir priėmė 
NKVD tarnybą. Du lietuviams nieku sunkiai nenusikalto. 
Trečią keli lietuviai kaltino, kad kai kuriuos jis pats įdavęs į 
NKVD rankas, arba pats tardęs NKVD įstaigoje, ten 
dėvėdamas NKVD uniformą. Vokiečiams užėmus Lietuvą, 
pirmiesiems dviems pasiūlė toliau tarnauti GESTAPO, o 
trečią uždarė Kaune į kalėjimą: 1944 m. kovo mėnesį jis 
buvo sušaudytas. Kitus du aš pašaukiau po vieną pas save, 
vienam ir antram papasakojau jų istoriją. Abu juodu labai 
nustebo, kad aš tai žinau, bet aš nesileidau į jokias kalbas, o 
pasakęs, ką žinau, liepiau išeiti. Vienas iš šių dviejų 1944 
metais liko Lietuvoje, rusų buvo išvežtas į Rusiją, 1956 


64 


metais grįžo ir yra miręs Lietuvoje. Apie jį verta paminėti, 
kad jam dar esant klieriku seminarijoje ir paskiau jau esant 
kunigu, ne vienas reiškė nuomonę, kad jis būtų reikalingas 
psichinio patikrinimo. Ne kartą vyresnieji tokius 
"nepaprastus" palaiko savotiškais genijais. Antras iš šių 
dviejų 1944 metais pasitraukė iš Lietuvos į Vokietiją, iš ten 
vėliau emigravo ir yra jau miręs. 


Nuo okupacijos pirmųjų dienų kiekvienas kunigas 
turėjo savo seklį. Pažįstantiems Rusijos komunistų sistemą, 
tai yra normalus dalykas. Ten valdžia ir ypačiai jos slaptoji 
policija serga šnipinėjimo ir sekimo manija. Patirtis parodė, 
kad ten ir valdžios viršūnių žmonės ir patys NKVD agentai 
seka vienas kitą.Lietuvoje nebuvo tiek komunistų, kad 
kiekvienam kunigui paskirtų kompartietį seklį. Tų seklių 
dauguma buvo per prievartą užverbuoti kurie nors iš 
vietinių žmonių. Jų dauguma kunigui pasisakė, kad jam 
pavesta kunigą sekti ir pranešinėti. Ne vienu atveju seklys, 
prieš vykdamas paskirtu laiku į paskirtą vietą susitikti šu 
NKVD agentu, pasitardavo su kunigu, ką anam papasakoti. 
Rusams buvo lengviau miestuose surasti kunigui 
nepažįstamą seklį. Turėjau tokį ir aš, bet iš daugelio 
pavyzdžių  paminėsiu arkivyskupo metropolito 
sekretoriaus kan. prof. S. Ūsorio seklį. Jį visur sekiojo 
priskirtas žydelis. Kunigui esant kurijoje, jis sukinėdavosi 
prieš mano duris. Kunigas eidavo rytą į baziliką mišioms, ir 
žydelis sekdavo jį į baziliką ir išsėdėdavo bažnyčioje, kol ten 
būdavo kan. S.Ūsoris. Jeigu kada savo sekamąjį 
praganydavo, skambindavo telefonu į jo kambarį, į kuriją, į 
seminariją ar kitur, kol surasdavo, kur yra jo sekamasis. Iš 
panašių daugybės atvejų ir su kunigais ir pasauliečiais buvo 
pilna visokių anekdotiškų nuotykių. Iš tos maniakiškos 
nuomonės, kad kiekvienas, net ir NKVD agentas, gali būti 
kokios nors kitos valstybės šnipas, lengva susikurti vaizdą, 

kaip visa Rusijos komunistinė sistema yra savotiška 
maniakų teroru palaikoma kūryba. 


17. Ateistų prievarta, visuomenės reakcija. 
Komunistai dar ir iki šiol patys netiki, kad jų skelbiamas 
ateizmas gali atsilaikyti prieš teistines teorijas. Visa jų 
ateistinė kova yra tik negatyvi, o ne pozityvi. Teistinę 
propagandą, net paprastą laisvę pareikšti teistines mintis, 
teorijas komunistai draudžia ir persekioja. Ir kunigams 
komunistai leidžia skelbti moralės reikalavimus, kurie yra 
būtini ir jų sistemoje, bet persekioja tuos kunigus, kurie 
bažnyčiose skelbia tikėjimo dogmas ir jas aiškina. 
Komunistų skelbiamos ateistinės teorijos turi būti priimtos 
be abejonių, be kritikos, net be paklausimų ar paaiškinimų. 
Negrįžtant į tolimą praeitį, bent mūsų šimtmetyje nėra 
pasaulyje tokios religijos, kuri iš savo sekėjų reikalautų 
tokio aklo tikėjimo, kokio reikalauja Rusijos komunistai jų 
skelbiamam ateizmui. Taip yra ne tik šiandien, o nuo pat 
1918 metų revoliucijos iki dabar. 

Kaip buvo minėta anksčiau, okupacijos pačioje 
pradžioje buvo nusavinti visi knygynai. Beveik kiekvieną 
dieną policija gaudavo sąrašus knygų, kurios turi būti 
išrinktos iš mokyklų ir kitokių knygynų. Buvo ir bendra 
instrukcija, kad reikia išrinkti visokias knygas, 
nesiderinančias su komunistine doktrina. Tokių nusavintų 
knygynų tikrintojai, tvarkytojai nebuvo tiek išsilavinę, kad 
suprastų vienos ar kitos knygos vertę. Pirmoje eilėje šiam 
tikslui buvo renkami kompartiečiai ar prie jų dabar 
prisigretinę oportunistai, be išimties mažamoksliai. Kur 
tokių neatsirasdavo, tai šis knygynų ir knygų tikrinimo 
darbas būdavo pavedamas vietos policijai. Visi šie turėjo 
teisę išimti iš knygynų savo nuožiūra viską, ką tik jie 
norėdavo. Policija turėjo teisę paimti knygas net iš privačių 
asmenų. Tuose policijai siunčiamuose sunaikintinų knygų 

sąrašuose buvo originalių veikalų Lietuvos rašytojų, buvo 
vertimų, literatūros, mokslo knygų ir visa religinė ir 
patriotinė literatūra. Buvo tokių policininkų ir kitokių 
tikrintojų, kurie nesunaikino šių iš viešo vartojimo išimtų 
knygų, o slapta atiduodavo patikimiems pažįstamiems 
asmenims. 

Kaip buvo elgiamasi su knygynais, yra pavyzdys 
Marijampolės Tėvų Marijonų knygyno likimas, kuris buvo 
vienas iš turtingiausių ir vertingiausių Lietuvos knygynų. 
Kai raudonoji armija išvarė vienuolius ir užėmė vienuolyno 
pastatus, atskiras knygyno namas liko kol kas neužimtas. 
Karininkas, kuris tvarkė užimtus pastatus, knygyno duris 
užrakino ir užantspaudavo. Tačiau netrukus pastebėta, kad 
knygyno katalogo spausdintos kortelės yra paupyje 
suverstos ir degintos. Buvo aišku, kad knygynas jau 
atplėštas ir ten šeimininkauja kareiviai. Susirūpinę 
knygyno likimu, vienuoliai įprašė Kauno universiteto 
bibliotekos vedėją prof. Vaclovą Biržišką, kad marijonų 
knygyną paimtų ir įjungtų į universiteto biblioteką. Prof. 
V.Biržiškai su dideliais vargais pavyko susitarti su 
komunistų valdžia ir atsiųsti iš Kauno darbininkus su 
sunkvežimiais knygas pargabenti į Kauną. Tačiau prieiti 
prie knygyno pavyko tik iš trečio karto. Ten pastatytos 
kareivių sargybos į knygyną neleido, karininkas žadėjo 
knygas atiduoti tik tuo atveju, jeigu jos bus gabenamos ne 
sunkvežimiais, bet geležinkelio vagonais (Manoma, kad 
norėta knygyną išgabenti ne į Kauną, o į Rusiją). Pagaliau 
knygos, surištos pundais, buvo išgabentos į Kauną ir ten 
sukrautos vieno namo požemyje. Turimomis žiniomis, 
antrosios rusų okupacijos laikais, po 1944 metų, marijonų 
knygyno knygos buvo išbarstytos, sunaikintos. Dabar 
bibliografijoje aprašant kurią retą knygą, sakoma, kad ji 
prieš karą buvusi Marijampolės marijonų knygyne, o dabar 
jos likimas nežinomas. 

Niekas ir niekad neapskaičiuos, kiek šios rūšies 
barbariškos žalos buvo padaryta Lietuvoje per vienus rusų 
okupacijos metus, nes niekas negalėjo suregistruoti, kiek ir 
kokių dokumentų, knygų buvo sunaikinta. Komunistai jau 
tada parodė siekią sunaikinti visokį praeities atminimą, 
paskui melagingai iškreipti tautos istoriją, kad jaunos 
kartos neturėtų su kuo palyginti jų skelbiamų teorijų ir 
gyvenimo realybės, kad tikėtų, jog praeityje buvo tik tamsa 
ir skurdas, o su jais prasidėjo šviesos ir gerovės laikotarpis. 

Nuo pat okupacijos pradžios pradėtas priverstinis 
ateistinis indoktrinavimas. Tam buvo skirtos ne tik nedarbo 
dienos, o neretai ir darbo dienomis po darbo valandų visi 
kurios nors įmonės darbininkai ar įstaigos tarnautojai 
turėdavo pasilikti valandą ar ilgiau išklausyti kurį nors 
kalbėtoją kokia nors komunistine ar ateistine tema, kartais 
pamatyti iš Rusijos atvežtą filmą. Tokio turinio kalboms ar 
filmams darbininkai, tarnautojai, studentai, moksleiviai 
turėdavo rinktis beveik kiekvieną sekmadienį, paprastai 
tokiomis valandomis, kada bažnyčiose būdavo mišios. 

Jeigu savaitėje pasitaikydavo komunistinės šventės ar 
kitokia nedarbo diena, tai tokios dienos vieton darbo diena 
būdavo artimiausias sekmadienis. Civilinės nedarbo die- 
nos, vieton naikinamo sekmadienio ar kitos šventės pro- 
ga, paprastai skelbiama daug nieko neįtikinančių motyvų 
ir visada užbaigiama pagrasinimu tiems, kurie tokį 
sekmadienį ar kitos šventės dieną neateitų į tarnybą, į darbą 
ar į mokyklą. Tos civilinių švenčių ar nedarbo dienos 
žmonėms būdavo blogesnės už darbo dienas, nes visi 
tarnautojai, darbininkai, moksleiviai būdavo varomi 
dalyvauti eisenose, ilgas valandas aikštėse ar gatvėse 
klausytis partiečių ar kitokių kalbėtojų, kurių kalbose 
galvojančiam žmogui nebūdavo ko klausytis, o eiliniam 
žmogui nebuvo nieko suprantamo. O po tokių kalbų ne- 
galėdavo būti ne tik diskusijų, bet net nė paklausimų 

nebuvo galima, o dažniausiai būdavo reikalaujama tik plo- 
ti ar kitaip pritarti. Jeigu iš tokio mitingo pasišalintum, 
nesulaukęs jo pabaigos, beveik be išimties sekančią dieną 
atsidurtum kalėjime ar bent darbo netektum. Užteko kelių 
mėnesių, kad tokių civilinių švenčių, nuolatinių mitingų po 
darbo valandų darbo dienomis visi ėmė ne tik bodėtis, o 
tiesiog bijoti. 

Kariuomenėje, įstaigose, darbovietėse politrukai 
nuolat primindavo, kad sovietinės valstybės kariui, įstaigos 
tarnautojui, darbininkui, studentui bažnyčios lankymas, 
kitokios religinės praktikos yra nesuderinamos su 
sovietinės valstybės dvasia. Tik priminimų nepakakdavo. 
Nenorintiems prisiderinti, visada būdavo pagrasinama 
sankcijoms. Tokia teroro nuotaika ir tokia nekultūringa 
kova prieš religiją turėjo komunistų propagandai 
priešingas pasėkas. Žmonės pradėjo pastebimai daugiau 
lankyti bažnyčias, pradėjo lankyti ir tie, kurie anksčiau dėl 
kokių nors priežasčių arba visai nelankė, arba nebuvo bent 
reguliarūs bažnyčios lankytojai. Komunistai ėmėsi viešų 
gąsdinančių priemonių. Ne vienoje vietoje, žmonėms 
renkantis į bažnyčią, stovėdavo prie durų seklys, kai kur jis 
įeidavo ir į bažnyčią, užsirašinėdavo ateinančių pavardes, 
kai kur juos fotografuodavo. Žmonės ir su tuo greitai 
apsiprato. Nors fiziškai į tai nereaguodavo, bet žiūrėdavo, 
kaip į kvailių ir valdžios apmokamų dykaduonių elgesį. Kad 
ir nedaug, bet buvo faktų, panašių į šį. Vieną kartą toks sek- 
lys užsirašinėjo, fotografavo sekmadienį į bažnyčią 
besirenkančius studentus. Po pamaldų, jam einant nuo 
bažnyčios, jį pasivijo du jaunuoliai, jo fotokamerą sudaužė į 
šaligatvį ir jį patį gerokai apkūlė. 

Prasidėjus mokslo metui, mokyklose jau nebuvo ne tik 
religijos pamokų, maldos prieš pamokas ir po pamokų, 
kambariuose kryžių nei kitokių religinių ženklų, bet net ir 
mokyklų vadovėliai buvo smulkmeniškai išcenzūruoti nuo 

visko, kas juose galėjo būti proreligiška ar patriotiška. 
Vietoje to buvo įvestos ateizmo ir bendrai komunizmo 
pamokos. Kaip buvo minėta, kur komunistai galėjo tokių 
rasti, gimnazijoms ir kitokioms mokykloms buvo paskirti 
politrukai. Mokytojai, mokiniai, jų tėvai liko, kuo buvę iki 
šiol. Valdžiai nebuvo lengva net didesnėse mokyklose 
surasti nors vieną mokytoją, patikimą kompartijai, nes 
lietuvių mokytojų tarpe tokių nebuvo. Net į apskričių 
inspektorių pareigas komunistai neturėjo ko skirti į vietas 
jiems nepatikimų. Jeigu ir surado vieną kitą, apie kurį buvo 
manoma, kad jis nebuvo praktikuojantis religininkas, tai ir 
iš tokių vieni buvo neviešai praktikuoją religiją, kiti buvo 
aiškūs patriotai, o jeigu būtų atsiradęs ne tikintis, ne 
patriotas, tai ne vien dėl to, o dėl daugelio kitų motyvų toks 
netiktų būti kitų vyresniu. Dauguma mokytojų buvo 
nusiteikę verčiau patekti į kalėjimą, negu būti okupanto 
paaukštintais. Mokytojų nuotaikas pavaizduosiu vienu 
įvykiu. 1940 vasarą, dar neprasidėjus mokslui mokyklose, 
vieną dieną, grįždamas autobusu iš provincijos, susitikau 
seniai man pažįstamą mokytoją. Už nelankstumą 
tautininkams iš didelės mokyklos vedėjų jis buvo išsiųstas į 
mažą nuošalaus kaimo mokyklą. Jis buvo geras mokytojas, 
geras lietuvis, tvarkingas žmogus. Naujas Švietimo 
Ministeris J]. Žiugžda, beieškodamas laikui 
tinkančių kandidatų į apskričių mokyklų inspektorius, 
sustojo ir prie jo pavardės ir jį paskyrė vieno apskrities 
mokyklų inspektorium. Užkalbintas pasisakė gavęs tą 
paskyrimą ir važiuoja į Kauną pasimatyti asmeniškai su 
ministeriu ir prašyti, kad į tokias pareigas jo neskirtų. Jeigu 
priims paskyrimą, tai mokytojai ir kiti žmonės galį 
pamanyti, kad jis esąs prokomunistas. Jis prašysiąs palikti 
tame kaimo užkampyje, kur esąs dabar. Įkalbinėjau jį 
neatsisakyti. Negi bus geriau, kai į tokias pareigas bus 
paskirtas nelietuvis ar kitoks mokytojų  engėjas. 

Mokytojams yra gerai žinomas, su jais 
bendradarbiaudamas, galės padaryti daug gero ir 
mokytojams, ir jaunimui. Vėliau patyriau, kad ministeris 
jo atsisakymo nepriėmė, jis buvo paskirtas apskrities 
inspektorium ir neteko girdėti apie jį nieko neigiamo. 
Mokslo metams jau prasidėjus, viename apskrityje naujas 
inspektorius atsilankė M. mokykloje. Jis ir prieš tai buvo jau 
žinomas savo elgesiu, o dabar greitai pagarsėjo einąs 
pavėju, pataikaudamas komunistams ir okupantui. 
Mokytojos M. skyriuje inspektorius kalbėjo vaikams apie 
Vincą Kudirką, kad jis buvęs tikras marksistas ateistas, 
buržųjų priešas ir panašiai, vienu žodžiu, toks, kokio 
šiandien norėtų iš jo komunistai. Inspektorius nieko 
neužsiminė apie Vinco Kudirkos patriotizmą, kaip jis 
pajuokė caro žandarus ir ano laiko rusų okupaciją. 
Inspektoriui baigus savo kalbą, prabilo susijaudinusi 
mokytoja: “Vaikai, jūs žinote, kad Vincas Kudirka buvo 
padorus žmogus, tikras lietuvis, mylėjo savo tautą ir tėvynę 
ir visus lietuvius mokė ją mylėti. Mūsų giedamas Lietuvos 
himnas yra Vinco Kudirkos sukurtas“. Vaikai nustebę 
žiūrėjo į mokytoją. Ne dėl to, ką mokytoja kalbėjo, o dėl jos 
drąsos. Inspektorius nuraudo, bet nereagavo. Ar dėl to, ar 
ne, bet 1941 m. birželio mėnesio masinių deportacijų metu 
ir ta mokytoja buvo areštuota ir išvežta į Rusiją sunkiems 
darbams. Tas pats inspektorius vienoje mokykloje, 
kalbėdamas į vaikus, neigiamai atsiliepė apie Dievą, apie 
Maironį, apie Vincą Kudirką. Po savo kalbos inspektorius 
klausinėjo vaikus, tikrindamas jų bendrą žinojimą. Viena 
mergaitė, apie 10 metų amžiaus, paklausta atsistojo ir visaip 
klausinėjama tylėjo. Susinervinusi mokytoja paklausė, 
kodėl ji tylinti, ji gi žinanti atsakymus į jai duodamus 
klausimus. “Tokiam aš neatsakinėju“, atsakė mergaitė. Gal 
ne dėl to, bet tos mergaitės šeima ir ji pati birželio 15 buvo 
areštuoti ir išvežti į Rusiją. 

Visuomenės reakcija į ateistinę propagandą. Aukščiau 
trumpai paminėjau tarnautojų, darbininkų, studentų 
reakciją. Aplamai visuomenėje kunigų, vienuolių 
niekinimas, pašalinimas religijos iš mokyklų, religinio 
patarnavimo iš ligoninių, ateistinė propaganda veikė visai 
priešingai. Visuomenė parodė didesnį susidomėjimą religija 
ir didesnį prisirišimą, negu buvo ramiais laikais. Čia tik 
pavaizduosiu tas nuotaikas keliais pavyzdžiais iš mokyklų ir 
kitų sričių. 

Kadangi mokyklose nebeliko maldos, tai daug kur 
vaikai, ar tai tėvų pamokyti, ar kai kur susitarę savo 
iniciatyva, eidami į mokyklą ir grįždami iš jos, užeidavo į 
bažnyčią pasimelsti. Ne visur buvo galima patogiai užeiti į 
bažnyčią, bet daug kur mokiniai susitarę kalbėdavo maldą 
prieš pamokas, mokytojui dar neatėjus, ir po pamokų, 
mokytojui išėjus, kai kur tačiau kalbėdavo maldą, ir 
mokytojui esant kartu. Daugelis mokytojų rasdavo 
netiesiogių progų paaiškinti ir tikėjimo klausimus. 
Mokyklose lankantis visokiems partiniams pašaliečiams, 
buvo daug incidentų, kai vaikai patys sugalvodavo visokių 
klausimų ir juokų, pajuokiančių okupantus, skelbiamas 
ateistines teorijas. Tokiais atvejais kompartijos užpulti 
mokytojai teisindavęsi, kad pirmiau jų mokyklose tokių 
dalykų nepasitaikydavę, tik dabar į mokyklos darbą 
besimaišą visoki pašaliečiai sugriovę vaikų drausmę, juos 
sudemoralizavę, visokiomis neišmintingomis pasakomis 
patys paragina vaikus duoti  kompromituojančius 
klausimus irt.t. 

Švietimo Ministerija gavo iš daugelio vietų prašymus 
su tėvų parašais, kad į mokyklas būtų sugrąžintos tikybos 
pamokos. Žinoma, tie prašymai liko be pasėkų. Buvo 
Lietuvoje keli atvejai, kur tėvai neleido pašalinti iš mokyklų 
kryžiaus. Jų pergalė ilgai nebūtų tęsusis, bet iki 1941 metų 
vasaros jie buvo laimėję. Kitur iš mokyklų pašalintus 

kryžius, paveikslus sunešė į bažnyčias ar šeimos priėmė į 
savo namus. Bažnyčiose prie tokių kryžių ar paveikslų 
vaikai eidavo melstis, eidami į mokyklą ir iš mokyklos ar 
šventadieniais ateidami į mišias. Lietuvoje savotiškai 
išgarsėjo Eišiškių įvykis. Iš mokyklos metamą kryžių vienas 
berniukas pasiėmė į savo tėvų namus. Jis pats prie to 
kryžiaus taip melsdavosi, kad jį pagaudavo tarsi kokia 
ekstazė, sakykim, savotiškas nervų įtempimas. Aš jo 
netyriau, bet tokioje būklėje jį mačiau ir girdėjau jo 
atsakinėjimus į įvairius klausimus, kurių jis iš niekur 
negalėjo sužinoti. Žmonės klausinėdavo jį tokios būklės 
metu tokių dalykų, kurių ir jie patys negalėdavo žinoti, kaip, 
pavyzdžiui, ar asmens, tam berniukui visai nežinomi, 
išvežti į Rusiją yra gyvi ar ne. Į vienus tokius klausimus 
berniukas atsakydavo nežinąs, į kitus atsakydavo teigiamai. 
Vokiečių okupacijoje jį pradėjo klausinėti, ar vokiečiai karą 
laimės, ar pralaimės. Jis visada atsakydavo, kad pralaimės. 
Tas gandas pasiekė vokiečių GESTAPO. Vieną dieną jis 
buvo išvežtas ir to krašto žmonės mano, kad vokiečiai jį kur 
nors nužudę, jis daugiau negrįžo, iš niekur neatsiliepė. 
Savo priešateistine ir prieškomunistine laikysena, tur 
būt, visus bus prašokęs vidurinių mokyklų ar gimnazijų 
jaunimas. Jie visur aiškiai parodydavo savo ir religingumą, 
ir patriotizmą. Paminėsiu kelis faktus tik religinio 
charakterio. Pradedant mokslo metus 1940 metų vasarą, 
buvo privačiai paskelbtos' tradicinės pamaldos bažnyčiose, 
kaip būdavo kiekvieną metą mokslo metų pirmos dienos 
rytą. Ir šį kartą mokiniai dalyvavo jose ne tik gausiai, o net ir 
demonstratyviai. Ne vienoje vietoje patys taip 
susiorganizavo, kad iš mokyklos visi kartu rikiuotėse nuėjo 
į bažnyčią ir po pamaldų tokioje pat tvarkoje grįžo. Nors 
komunistai buvo tuomi tiesiog pritrenkti, bet kol kas 
represijų nesiėmė. Beveik visose mokyklose mokiniai savo 
iniciatyva kalbėdavo maldą prieš pamokas ir po pamokų. Kai 

kur net NKVD reakcija į tai buvo tiek stipri, kad mokiniai 
atsisakę viešos bendros maldos, melsdavosi individualiai ir 
tyliai. Daugelyje tačiau mokyklų ši viešos bendros maldos 
praktika išsilaikė iki mokslo metų pabaigos — 1941 m. 
vasaros. Kur tik buvo vidurinė mokykla ar gimnazija, ten 
sekmadieniais, įprastu laiku, būdavo pamaldos jaunimui. 
Šiose pamalodose moksleiviai lankėsi tradiciniai uoliai. 
Daug kur po pamokų mokyklose būdavo bažnyčiose tikybos 
pamokos. Jaunimas uoliai lankė tas pamokas. Suprantama, 
kad šie paminėti faktai davė daug darbo komunistų 
žvalgybai: išaiškinti organizatorius, registruoti 
dalyvaujančius. Daug kur ir daugelis mokinių buvo 
pakartotinai barami kai kurių mokytojų, šaukiami į NKVD, 
ten prisiklausė visokių grasinimų. Kryžių ir religinių 
paveikslų vietoje klasėse kabojo Markso, Lenino, Stalino 
paveikslai. Paminėsiu kelis nuotykius iš mokinių reakcijos į 
šį pakaitalą. Kai kur mokyklon mokiniai atsinešdavo savo 
kryžių, prieš pamokas jį pakabinę ar padėję visiems 
matomoje vietoje, sukalbėdavo maldą ir kryžių paslėpdavo 
suole. Pamokoms pasibaigus, vėl prieš kryžių visi 
sukalbėdavo maldą ir eidavo namo. Marijampolės amatų 
mokyklos mokiniai patys padarė kryžių ir pakabino darbo 
klasėje vietoje išmesto kryžiaus. Po pamokų jo neišsinešė, o 
paliko klasėje. Rytojaus dieną jo nerado. Tada jie padarė kitą 
ir vėl pakabino, bet sekančią dieną ir to nerado. Vieną rytą 
buvo rastas tvirtas kryžius, didelėmis vinimis taip prikaltas 
prie sienos, kad be įrankių nebuvo galima jo nuimti. 
Tauragės gimnazijoje vieną rytą vienoje klasėje buvo rastas 
sienoje juoda anglim išpieštas didelis kryžius tarp ten 
kabojusių dviejų komunistinių asmenybių: Markso ir 
Lenino, o apačioje kryžiaus įrašas: “Viešpatie, tu vėl tarpe 
dviejų latrų“. 

1941 metų vasarą turėjo įvykti Maskvoje meno dekada. 
Ir Lietuvos mokyklų jaunimas buvo raginamas dalyvauti 

toje dekadoje. Švietimo Ministerija įsakė atsiųsti ką nors iš 
mokinių darbų. Šėtos gimnazijos mokiniai pagamino daug 
piešimo darbų, daugiausia vis Lietuvos gamtos vaizdų. 
Darbų tikrintojai tačiau nerado nė vieno tinkančio Maskvos 
dekadai. Kiekviename paveiksle prie ūkininko sodybos ar 
pakelėje, ar prie upelio vis buvo įterptas ir tradicinis 
lietuviško stiliaus kryžius. Šie visi darbai pateko į Kauno 
NKVD. Jeigu laikas būtų leidęs, NKVD būtų “pamokiusi" 
šiuos jaunus menininkus. Rusus iš Kauno išvijus, šie visi 
paveikslai buvo rasti NKVD. 

Buvo įsakyta gimnazijose steigti komjaunimo kuopas. 
Lietuvių jaunimas į komjaunuolius nesirašė, susirašė tik 
kitataučiai. Vilkaviškyje tačiau įsirašė ir viena lietuvaitė. Ji 
buvo ne iš komunistų, o šiaip iš neturtingos šeimos, gal 
tikėjosi sau kokios nors pagalbos. Netrukus ji tačiau susirgo 
ir Kauno Universiteto klinikose mirė. Prieš mirtį jai buvo 
suteiktas religinis  patarnavimas. Tada Vilkaviškio 
gimnazijoje buvo komunistuojantis mokytojas Š. Jis pasiūlė 
tėvams parvežti iš Kauno jų mirusią dukrelę, gražiai 
palaidoti, tėvams tai nieko nekainuos, jeigu sutiks ją 
palaidoti be religinių apeigų. Išgirdę tai, mokiniai pasisiūlė 
savo draugę parvežti ir gražiai palaidoti su religinėmis 
apeigomis. Tėvai pasirinko mokinių pasiūlymą. Jaunuoliai 
perbėgo per lietuvių šeimas, parinkdami pinigų parveži- 
mo, karsto išlaidoms. Parvežę traukiniu iš Kauno į pava- 
karę, procesijoje su kryžium, vėliavomis, kunigu atlydėjo 
mergaitės lavoną į bažnyčią. Paprašė kunigus, kad sekantį 
rytą būtų laidojimo mišios bažnyčioje, kad po mišių leistų 
palikti karstą bažnyčioje, o į kapus palydėti po pietų — po 
pamokų. Sekantį rytą gimnazijoje pirmoje pamokoje 
nebuvo nė vieno lietuvio moksleivio, net ir žydukai ne visi: 
visi buvo bažnyčioje draugės laidotuvių mišiose. 
Stovėdamas gimnazijos duryse, mokytojas Š. įpykęs 
klausinėjo grįžtančius mokinius, kur jie buvo. Visi atsakė tą 

patį: kad buvę bažnyčioje draugės laidotuvių pamaldose. 
Kartu su kitomis mergaitėmis pareina ir viena žydaitė. 

— Na,okurgitu buvai? — užrinka ant jos mokytojas. 

— Bažnyčioje, draugės laidotuvėse, — atsakė 
mergaitė. 

Mokytojas, žado netekęs, pasitraukė nuo durų, 
nespėjęs aprėkti visų grįžtančių. 

Mokiniai užsigeidė, kad, lydint draugę į kapus, grotų 
orkestras. O tada ugniagesių ir šaulių čia buvę orkestai 
buvo jau “suvalstybinti", jo direktorium buvo ne koks nors 
muzikas, o komunistuojantis to miesto žydelis. Paprašius, 
kad orkestras pagrotų mergaitės laidotuvėse, buvo 
atsakyta, kad orkestras pagros veltui, jeigu mergaitę į kapus 
lydės be kunigo. Reikės mokėti šimtą litų, jeigu bus lydima 
su kunigu. Moksleiviai vėl perbėgo per šeimas, užmokėjo 
orkestrui šimtą litų ir savo draugę lydėjo į kapus procesijoje 
su kunigu ir su orkestru, o paskui karstą ėjo didelė miesto 
gyventojų minia. Minioje buvo ir mokytojai, tik visi 
pastebėjo, kad nebuvo mokytojo Š. 


Nors keliais žodžiais būtinai reikia paminėti lietuvių 
karių elgesį. Tiesa, kad Lietuvos kariuomenė netrukus buvo 
išformuota, bet kur ir kol rusai jų neišformavo, neiškrikdė, 
lietuviai kariai visą laiką išliko tikri pamaldžios liaudies 
vaikai. Kai buvo uždrausta karininkams vesti sekmadieniais 
karius į bažnyčią, tai sekmadienį ar kurią kitą šventą dieną, 
atėjus laikui eiti į bažnyčią, kariai pasirinkdavo vieną iš savo 
tarpo tai progai savo vadu ir visi tvarkingai žydiuodavo į 
bažnyčią. Netrukus komunistai sugalvojo būdą, kaip 
sutrukdyti kariams dalyvauti bažnyčiose pamaldose. 
Pamaldų valandą politrukas skelbdavo karių mitingą, 
rodydavo kokią nors filmą. Daugelis tačiau karių vis tiek 

eidavo į bažnyčią, o ne į mitingą ar filmą. Kad sulaikius 
karius nuo bažnyčios, buvo įvesti privalomi kariniai 
pratimai ir sekmadieniais priešpietiniu laiku. Vis tiek tačiau 
daugelis karių šventadieniais lankydavo bažnyčią nors 
popietiniu laiku. 


Visam jaunimui pavyzdžiu ir paskatinimu buvo 
universitetų ir kitų aukštųjų mokyklų studentai. Jų religinis 
gyvenimas dabar atrodė net gyvesnis, negu buvo iki šiol. 
Daugelis ėmėsi studijuoti religinius klausimus uoliau, negu 
iki šiol. Viena iš šio reiškinio priežasčių buvo priverstinai 
klausomos ateistinės paskaitos, propaganda, užsipuolimai 
prieš religiją. Tokiomis progomis girdimi religijai priekaištai 
nepatenkindavo jų protų; aiškumo ieškodavo ir tokie, kurie 
anksčiau tokiais klausimais mažai domėjosi. 


Kauno universiteto studentai turėjo gerą chorą, kuris 
ir dabar sekmadieniais giedodavo studentams skirtų 
pamaldų metu studentų bažnyčioje, Vilniaus gatvėje. 1941 
metų pavasarį šis choras jėzuitų bažnyčioje turėjo 
įspūdingą religinį koncertą, kurio klausėsi minia, kokia tik 
galėjo toje bažnyčioje sutilpti. Kol kas komunistų valdžia 
nedrįso kaip nors jėga sukliudyti tokį studentų 
pasireiškimą, nors visiems buvo aišku, kad neilgai tai bus 
toleruojama. 


Komunistų žygiai prieš religijos mokymą ir prieš 
šventes. Ne Švietimo Ministerija, o NKVD per apskričių, 
miestų, valsčių savivaldybes pradėjo akciją prieš jaunimo 
mokymą religijos net ir bažnyčiose. 1941 metų balandžio 
mėnesio 25 dieną pasirodė toks slaptas raštas savivaldybių 
įstaigoms: 

Slaptai-asmeniškai 
LTSR 
Kauno Apskrities 
Vykdomasis Komitetas 
1941 m. balandžio 25 d. 
Nr. 8 
Kaunas. 
Visiems Kauno Apskrities 
valsčių ir Jonavos miesto 
Vykdomųjų Komitetų Pirmininkams. 


Pavedu tuojau, šį raštą gavus, iškviesti pas save visus 
Tamstai pavesto valsčiaus ribose gyvenančius dvasiškius 
(kunigus, popus, rabinus ir kt.) ir paskelbti jiems apie 
griežtą uždraudimą mokyti vaikus tikybos, paimant iš 
kiekvieno pridedamam lapelyje parašus. Prieš duodant 
pasirašyti, raštelyje įrašoma dvasiškio pavardė, vardas, 
gyvenamoji vieta. 

Kiekvieną dvasiškį pavedu iškviesti atskirai arba 
nuvykti pas jį į namus. Šis raštas dvasiškiui nerodomas. 

Užpildytus lapelius slaptu asmenišku raštu iki š.m. 
gegužės 10 dienos prisiųsti man. Vienkart būtinai 
grąžinamas šis raštas ir likę nesunaudoti lapeliai. 

Kadangi šis reikalas yra visiškai slaptas, todėl pavedu jį 
laikyti griežtoje paslaptyje, su nieku tuo reikalu nesikalbėti 
ir nerodyti. Rašto registruoti nereikalinga, todėl prašau jo 
nerodyti ir sekretoriui. 


(parašas neįskaitomas) 


Vykdomojo Komiteto pirmininkas. 


Kartu su šiuo aplinkraščiu kiekvieno valsčiaus 
vykdomojo komiteto pirmininkui buvo atsiųstas reikiamas 
skaičius egzempliorių sekančio lapelio: 

Parašo raštelis. 

Aš, žemiau pasirašęs  dvasiškis  N.......... 
Nimissiaas gyvenantis (ss apskrityje, ....... VAlSČ a ssioiiėis 
kaime šiuo pasirašau tame, kad man 1941 m. balandžio 
mėn.... dieną yra paskelbta, jog man yra griežtai uždrausta 
ir aš neturiu teisės mokyti tikybos mokinius, tai pat ir 
nemokyklinio amžiaus vaikus kaip mokyklose, taip vaikų ar 
savo namuose ir bendrai niekur. Taigi, visai neturiu teisės 
su jais kalbėtis tikybiniais klausimais. 

Vienkart man pranešta, jog už šio įspėjimo nevykdymą 
būsiu patrauktas atsakomybėn, kame ir pasirašau. 
(parašas) sisinina soniniies ie era e sa d a e eis i si 


Pirmieji buvo pradėti šaukti vienur į vietos komitetus, 
kitur į policiją kunigai Kauno apskrityje. Nors iš kunigo 
nebuvo reikalaujama kokių nors kitokių pažadų, o tik 
parašo, kad jam tai yra pranešta, katalikų kunigai nesirašė 
po šiuo raštu. Pavyzdžiui, iš Pakuonio tas raštas grąžintas 
su sekančiu prierašu: 

Kunigas Vincas Radvinavičius nuo parašo atsisakė. 

Raugevičius 
Vykdomojo Komiteto Pirmininkas 


Aukštosios Panemunės vikaras kunigas J. Uleckas, 
pakartotinai pašauktas į vietos Vykdomąjį Komitetą ir 
kiekvieną kartą vis atsisakęs pasirašyti, buvo pašauktas į 
Kauną pas Apskrities Vykdomojo Komiteto pirmininką, 
kuris kunigą smarkiai išbarė ir pagrasino, kad turi arba 
pasirašyti, arba bus uždarytas čia pat į kalėjimą. Tada 
kunigas paėmė lapą ir čia pat taip pasirašė: Priverstas 
pasirašau. Kunigas J. Uleckas. 

Kai tik pasiekė Kauno kuriją žinia, kad iš kunigų 
reikalaujama tokio parašo, gauti tų slaptų raštų tekstai, 
kunigams buvo išsiuntinėtas įspėjimas raštu, kad tokio 

rašto nepasirašytų. Šis kurijos raštas nebuvo užslėptas nuo 
valdžios instancijų. Tai pagelbėjo: kelis kunigus pašaukę ir, 
matyt, sužinoję apie šį kurijos įspėjimą, kitų kunigų 
nešaukė ir tokių parašų nereikalavo. 

Kaip buvo jau anksčiau užsiminta, okupacinė valdžia 
nuo pat pradžios pradėjo akciją prieš krikščioniškas šventes. 
Ta akcija labai greitai įgavo konkrečius būdus. Iš komunistų 
viso elgesio matėsi, kad tikinčiųjų visokio organizuotumo, 
taigi ir švenčių, komunistai bijo ne vien antireliginiais 
motyvais. Būdami tokia mažuma, kokia jie yra net pačioje 
Rusijoje, komunistai gyveno nuolatine baime, kad 
religininkai gali kurią nors dieną ar naktį juos visus iššluoti 
lauk. Visa jų atspirtis buvo Lietuvą užplūdusių pusė 
milijono raudonarmiečių. Tačiau ir raudonosios armijos 
priedanga komunistams nepajėgdavo užslėpti baimės. Tai 
pajutome artėjant Visų Šventųjų ir Vėlinių dienoms. 
Komunistai vaizdavosi, kad tomis dienomis katalikai, 
susirinkę į bažnyčias ar į kapinynus, tikrai bandys kokį nors 
sukilimą. Prieš šias dienas buvo išsiuntinėtas VRLK 
Apskričių Skyrių Viršininkams toks raštas: 


1940 m. spalio 27 d. 
No. 1669 
Visiškai slaptai. 


VRLK apskričių skyrių viršininkams 


Penktadienį lapkričio 1 d. tikintieji katalikai švenčia 
vad. “visų šventųjų“ šventę, o šeštadienį, lapkričio 2 d., — 
vad. "Vėlines". 

Švenčių proga visose bažnyčiose laikomos ypatingos 
pamaldos, o Vėlinių naktį surengiamos eitinės su žvakėmis į 
kapus. 

Netenka abejoti, kad dvasininkai pastaruoju laiku labai 
suaktyvinę savo kontrevoliucinę veiklą, stengsis panaudoti 

savo agitacijai, antisovietiškų išsišokimų  kurstymui, 
kontrevoliucinių atsišaukimų platinimui ir panašiai. 

Be to LTSR VRLK esama signalų, jog nacionalistai 
moksleiviai rengiasi vėlinių dieną suruošti antisovietiškų 
demonstracijų kapuose, prie žuvusių baltųjų kareivių kapų. 

Tikslu užkirsti kelią galimiems kontrevoliuciniams 
išsišokimams, antisovietinių atsišaukimų platinimams ir 
panašiai, 

ĮSAKAU: 

| Švenčių dienomis nusiųsti operatyvinį sąstatą į 
tikinčiųjų susirinkimo vietas, kapus ir pan. Tam tikslui 
panaudoti ir civiliškai parengtą miliciją. 


2. Ta pačia prasme orientuoti ir agentūrą, įpareigoti ją 
apie visus jos pastebimus antisovietiškus veiksmus: 
kontrevoliucinių atsišaukimų platinimą, antisovietiškų 
prakalbų sakymą ir kt., neatidėliojant pranešti VRLK 
skyriui. 


3. Asmenis, pasireiškusius antisovietiškais veiksmais, 
suimti  nesukeliant triukšmo ir pritaikinant tinkamą 
pretekstą. 


B. Baranauskas 
LTSR vidaus reikalų liaudies 
komisaro pavaduotojas 


Ta proga ir man teko pirmą kartą lankytis NKVD 
būstinėje, ką savo ano meto prisiminimuose esu užrašęs 
maždaug šitaip: 1940 m. spalio mėnesio 29 dieną buvau 
raštu Guzevičiaus pašauktas tą pat dieną 11 valandą atvykti 
į NKVD. Tai ne juokas. Žinojau jau daug istorijų, kuo ir kaip 
toki atsilankymai baigdavosi. Ir aš tikėjausi provokatoriškų 
kaltinimų, grasinimų, o gal net gražių pasiūlymų. Galvojau, 
ką atsakyčiau. Skirtu laiku nuvykau į Laisvės Alėjos No. 6. 

Vos įėjus į vestibulį, prie laiptų stovi uniformuotas ir 
ginkluotas enkavedistas. Jis, žodžio neištardamas, ranka 
parodė į leidimų biurą. Ir čia sėdi uniformuotas 
enkavedistas. Klausia: kas aš, pas ką, kokiu reikalu. 

— Komisaras kviečia, — atsakiau. 

Enkavedistas kažkam patelefonavo, paklausė ar tokį 
leisti, ar ne. Nieko nesakydamas, parašė raštelį: mano 
pavardė, vardas, kambario nr., kur turiu eiti, minutė, kurią 
kvitas parašytas, laisva vieta, kada iš kambario išeisiu. Tada 
leido lipti laiptais aukštyn į trečiąjį aukštą. Ir laiptais ir 
koridoriuose skubiai į visas puses vaikščiojo uniformuoti ir 
civiliuose rūbuose enkavedistai. Komisaro prieškambaryje, 
prie stalelio, sėdi uniformuotas enkavedistas ir žydaitė 
vertėja. 

— Tamsta pavėlavai, komisaras jau laukia, — 
juokaudama mandagiai pasakė vertėja. 

— Laiku atvykau, bet užtrukau, kol įleido, — atsakiau. 

Įleido į komisaro kabinetą. Radau belaukiančius 
komisarą Guzevičių, Brašiškį, milicijos viršininką, vieną 
civiliniais rūbais. Pasisveikinome, paprašė sėsti. Atsisėdau. 
Keletą minučių visi tylėjome; įspūdis, kad dar kažko laukia. 
Po šių tylos minučių įeina žemas, storas, enkavedisto 
uniforma žydas. Visi sustoja. Guzevičius nuolankiai parodo 
jam fotelį. Šis patogiai išsitiesia. Tai būta Gladkovo — 
NKVD komisaro. Iš dalyvaujančių aukštų pareigūnų buvo 
galima spėti, kad reikalas bus ne visai eilinis. Guzevičius 
pradeda lietuviškai aiškinti man reikalą. Netrukus būsianti 
Vėlinių diena. Tos dienos vakarą į kapus gausiai prisirenka 
žmonių. Kad neįvyktų nesusipratimų, reiktų kad jie arba 
visai nesirinktų, arba kad nebūtų nors procesijų ir eisenų. 
Paaiškinau, kaip iki šiol būdavo, kad procesijų ar eisenų iš 
bažnyčių į kapus nebus, o kad žmonės renkasi savųjų kapų 
lankyti, šito dvasininkai negali kliudyti dėl daugelio 
motyvų. 

— Ojeigu iš kiemų ar gatvėse pasirodys su eisenomis? 
— paklausė Brašiškis. 

— Mes tvarkomės tik bažnyčiose, o už tai, kas gali 
įvykti kur nors kieme ar gatvėje, atsako pasaulinė valdžia, 
— atsakiau. 

Vėlinių tema mūsų pokalbis buvo neilgas; po mano 
atsakymo atrodė, kad susirinkusieji neturi ką daugiau 
pasakyti. Mūsų pokalbį CGuzevičius nuolankiu tonu 
atpasakojo rusiškai Gladkovui. Išklausęs (Guzevičiaus 
pranešimo, Gladkovas, nieko nesakęs, neatsisveikinęs, 
išėjo. Tada Guzevičius kreipėsi į mane, kad reikia visiems 
būti lojaliais, visiems geruoju sugyventi, todėl vyriausybė 
norinti, kad tikinčiųjų vadovybė savo pretenzijas atvirai 
pareikštų. Pasinaudojęs tokia proga, padėkojęs už šį 
pasiūlymą, išdėsčiau daug komisarams jau girdėtų reikalų: 
kad paleistų kunigą Kostricką, kad paleistų liepos 12 dieną 
suimtuosius (šiuo reikalu arkivyskupas metropolitas J. 
Skvireckas jau seniai parašė raštą Paleckiui ir Gedvilai, bet 
iki šiol nesulaukė jokio atsakymo), kad grąžintų į mokyklas 
tikybos pamokas, kad leistų katalikišką spaudą. 
Nepažįstamas civilis tuoj užriko, kad kunigo Kostricko esą 
negalima paleisti, nes jis sušaukęs slaptą susirinkimą. 
Atsakiau, kad nebuvo jokio nei viešo, nei slapto 
susirinkimo, o buvusi paprasčiausia savų žmonių arbatėlės 
diena, vieša ir viešoje vietoje. Guzevičius pasižymėjo kažką į 
popieriaus lapą ir žadėjo reikalą ištirti. Kitais klausimais 
prabilo Brašiškis. Aš prašąs negalimų dalykų. Reikia 
neužmiršti, kad komunizmas su religija kovoja. Aš jam 
atsakiau, kad kovos mes nesmerkiame ir nebijome. Mes 
nepretenduojame, kad mūsų skelbiamas tiesas priimtų ir 
tie, kurie jų teisingumo nesupranta. Tačiau mes 
pripažįstame tik kultūringą kovą, kuri leidžia vieniems ir 
kitiems laisvai pareikšti savas nuomones. Reikia skirti kovą 
nuo tironijos. Pagaliau pačiame komunizme, kaip iki šiol 


83 


visokiame socializme, yra sujaukti du atskiri dalykai: 
ekonominiai, politinė sistema su filosofine ateizmo 
doktrina, kurios savo tarpe neturi nieko bendro. Šio 
sujungimo pasėka yra tik ta, kad bet koks socializmas lieka 
nepriimtinas nė vienam tikinčiajam. Kad tokį junginį paliko 
Marksas, tai suprantama, nes jis kovą prieš religiją norėjo 
suvesti į kovą prieš krikščionybę. Tačiau reikia stebėtis, kad 
socializmo sekėjai nesuprato šio junginio netikslumo iki šiai 
dienai. Kol šie dalykai neišskiriami, socialistai neturi teisės 
pyktį ant tikinčiųjų, nes jie patys be reikalo provokuoja 
tikinčiuosius, būtinai jungdami su ekonomine sistema 
bedievybę, lyg tai būtų neišskiriami dalykai. Brašiškis 
pradėjo čia pat vartyti mašinėle spausdintą P. Pijaus XI 
encikliką prieš komunizmą. Jam patariau pasižymėti, kad 
enciklikoje kalbama apie bedieviškąjį komunizmą. 
Nejaučiau jokio noro čia užtrukti, mačiau kad neturime 
konkrečių kitų reikalų, tad paklausiau, ar galiu išeiti. Išėjus 
prieškambaryje sėdįs enkavedistas mano turimam lapelyje 
užspaudė trikampį raudoną antspaudą, įrašė išėjimo 
minutę. Žemai prie laiptų stovėjęs sargybinis patikrino, 
kiek laiko užtruko, kol atėjau iš viršaus, ir išleido. 


Sekmadienį, lapkričio 3 dienos rytą, išvykau į 
Kulautuvą ten laikyti mišių ir pašventinti naujas kapines. 
Apie Vėlinių vakaro įvykius Kauno kapuose spėjau išgirsti 
tik labai netikslių gandų. Popiet grįžęs iš Kulautuvos, radau 
komisaro Guzevičiaus raštelį, kad 13 valandą atvykčiau į jo 
įstaigą Laisvės Alėjos Nr. 6. Buvo jau gerokai po 13 
valandos. Susisiekiau su Guzevičium, pranešdamas, kad tik 
dabar grįžau. Sakė atvykti, kad ir pavėluotai. Taip ir 
maniau, kad bus kalba apie vakar vakaro įvykius kapuose, 
apie kuriuos nieko tikslaus nežinojau. Nuvykus vėl ta pati 
procedūra su kontrole, leidimu įeiti. Šį kartą radau 
Guzevičių vieną, neskusta barzda, išvargusį. Tyliai paprašė 

atsisėsti. Tylėdamas rūkė cigaretę, be ypatingo dėmesio 
vartė popierių pluoštą. 

— Tai reiškia kovojame? — paklausė prikimusiu balsu 
Guzevičius. 

— Mes dar ne, — atsakiau. 

— Na, o vakarykštis įvykis kapuose? Kieno čia darbas? 
— piktai sako Guzevičius. 

— Tik dabar grįžtu iš kelionės ir apie vakar dieną nesu 
beveik nieko girdėjęs. Kas ten vyko, tai reikalas tų, kurie ten 
dalyvavo, — atsakiau. 

— Taip tai taip. Betgi juos kas nors organizavo, 
programą nustatė. Iš kur gi tiek susirinko? Pradėjo: 
“Marija, Marija.., toliau: “Lietuva, Tėvyne mūsų“... ir vėl iš 
naujo: “Marija, Marija“... Matai, Lietuvą nuo maskolių gina. 
Didvyriai... — kalbėjo Guzevičius. 

— Tamsta esi senas Kauno gyventojas ir pats žinai, 
kad tą vakarą kas metai Kauno tikintieji renkasi į kapus. Kai 
dalyvaudavo kunigas, viskas ribodavosi religinėmis 
pamaldomis, o kai religinių pamaldų neleidote, tai minia 
giedojo, kas jai į galvą atėjo, — atsakiau aš. 

— Kam čia išsisukinėti. Šios bylos duomenys viską 
aiškiai pasako. Vartydamas pamažu lapus, bet aiškiai iš jų 
neskaitydamas, tęsė: štai — ateitininkas, ateitininkas, 
buvęs vienuolis... 

— Buvęs vienuolis gali man tą patį reikšti, ką Tamstai 
buvęs komunistas. Ateitininkas?... Apie visus ten buvusius 
galima bendrai pasakyti, kad visi katalikai, nes kitokie 
melstis neina. Bet kas iš to seka? Konspiracija? 

— Na, tą patį sako ir sulaikytų parodymai. Visi siūlai 
veda į vieną vietą, — kalbėjo Guzevičius. 

— Tamsta provokuoji, — atsakiau griežtai. Būdamas 
Tamstos vietoje, paėmęs kelias vaizdžias parodymų vietas, 
paskaityčiau, kad nebūtų kuo teisintis. Prašau ką nors 
charakteringo, inkriminuojančio paskaityti. 

Guzevičius tylėdamas vertė, vertė keletą lapų ir, nieko 
nepaskaitęs, pasidėjo prieš save, sakydamas: — Kol 
tardymas nebaigtas, nepatogu. 

— O man atrodo, kad apie įvykį mudu abu permažai 
žinome, kad ilgiau apie jį kalbėtume. Ir Tamsta, ir aš tiksliau 
pasiinformuokime ir galėsime kitą kartą pasikalbėti. Gerai? 
— atsakiau. 

— Na gerai, — prislėgtu balsu atsakė Guzevičius. 

Atsisveikinome ir išėjau. 


Kalėdų šventėms komunistinė valdžia ruošėsi dar 
uoliau. 


Dar apie mėnesį prieš Kalėdas buvo išsiuntinėtas toks 
raštas: 


(Šis raštas buvo rusų kalba. Čia jo vertimas į lietuvių kalbą) 


Visiškai slaptai 
LTSR NKVD Vilniaus miesto ir apskrities 


Viršininkui, 
Apskričių skyrių ir padalinių Viršininkams, 
Operatyvinio skyriaus Centro Viršininkui, 
ULEB see ra nk S aa a ai 
MIESTE Lk nas sako sė Gi i as 


Gruodžio 25-26 dienomis katalikai švenčia Kristaus 
gimimo šventę. Ryšium su tuo (pradedant lapkričio 
mėnesiu) kunigai kalėdoja, tradiciškai lanko parapiečius, 
kurio metu renka aukas bažnyčioms, dvasinėms įstaigoms 
ir dvasininkams — kunigams, vargonininkams, 
zakristijonams ir kitiems, o taip pat egzaminuoja vaikus iš 
katekizmo. Ir daug kur lankymo laikas pranešamas 
tikintiesiems iš anksto specialiu raštu, atspaudintu rota- 
torium ar šapirografu. 

LTSR NKVD turimos žinios liudija, kad šiais metais 

dvasiškija išnaudoja kalėdojimą savo pasipriešinimams: 
agitacijai prieš dalyvavimą rinkimuose, prieš sovietiškos 
spaudos skaitymą, priešsovietinių gandų platinimui, 
kėlimui tarpe gyventojų nepasitenkinimo Sovietų valdžios 
vartojamom priemonėm ir t.t. 

Kad sukliudžius panašios rūšies faktus, nedelsdami 
paraginkite visą žinių agentūrų tinklą ir praveskite naujus 
užverbavimus tarpe dvasiškių ir jų aplinkos asmenų, 
priimančių kalėdojančius kunigus, kad išaiškinus dvasiškių 
visus antisovietinius išsišokimus kalėdojimo metu. 

Pasireiškusius  dvasiškių  antisovietiškus faktus 
dokumentuokite liudininkų neviešo apklausinėjimo keliu 
arba surašant memorandumą pagal turimas agentūros 
žinias. 

Apskričių skyrių ir padalinių viršininkams, kur tai 
atrodo įmanoma, dera iššaukti autoritetingus dvasiškijos 
atstovus (kanauninkus, prelatus, dekanus, bet ne vys- 
kupus) ir kultūringame pokalbyje juos griežtai įspėti, kad 
mes nekliudome jų religinių pareigų, bet nepakęsime tomis 
progomis jų antisovietiškų išsišokimų ir agitacijos, visus 
kaltuosius trauksime atsakomybėn. Iššaukimus vykdyti 
dienos metu arba į organų, arba į partijos, arba į sovietines 
įstaigas, atsižvelgiant į tai, kas atrodo patogiau ir 
tikslingiau. Pokalbis turi praeiti išimtinai mandagioje, 
taktingoje ir kultūringoje formoje, visoki šiurkštumai, 
įžeidimai ar užsipuolimai netoleruotini, ir už juos aš griežtai 
reikalausiu atsiskaityti. 

Visokia medžiagą apie kunigų antisovietinę veiklą 
kalėdojimo metu nedelsiant pagal elgesį nukreipti į 2-jį 
skyrių UGB NKVD LTSR. 

LTSR Vidaus Reikalų Komisaras 
Guzevičius 
Kaunas, 1940 m. lapkričio 29 d. 

Tuo pačiu laiku buvo išsiuntinėtas antras lietuviškas 
raštas: 
z4— lapkričio 1940 m. 
N. 1919 
Kaunas. 
Visiškai slaptai. 
LTSR VRLK Vilniaus M.V. viršininkui 
LTSR apskričių skyrių ir padalinių viršininkams 


Gruodžio 25-26 dienomis katalikai švenčia vadinamas 
Kalėdas. Tomis dienomis (pradedant naktimi iš gruodžio 24 
d. į 25) bažnyčiose laikomos pamaldos ir sakomi pamokslai. 
Abidvi dienos tikinčiųjų laikomos didžiomis šventėmis, 
atsieit ne darbo dienomis. 

Nacionalistinis  kontrarevoliucinis elementas ir 
ypatingai dvasininkai šiais metais stengsis panaudoti 
Kalėdas savo priešiškam darbui, ypač šiomis kryptimis: 


a) mėginimais nukreipti nuo darbo įmonėse ir mokslo 
mokyklose; 

b) agitacija prieš dalyvavimą rinkimuose iš bažnyčių ir 
mokyklų-tikybinio turinio daugiau ar mažiau užmaskuotais 
pamokslais, o taip pat paruošiant tikinčiuosius individualiai 
arba grupėmis bažnyčiose, zakristijose, parapijų namuose; 


c) kontrarevoliucinės literatūros platinimu — kiek 
tikybinio tiek ir kitokio turinio; 


d) bandymais išvesti tikinčiuosius į gatves 
demonstruoti arba su kelti kitokių ekscesu ir t.t. 


Tikslu užkirsti tokios rūšies faktams jūs privalote: 
1) Dar kartą išstudijuoti 1940 metų lapkričio 27 dienos 
direktyvą Nr. 1919 ir ją tiksliai vykdyti. 

2) Įpareigoti visą agent-informatorių tinklą kelti 
aikštėn  antisovietinius dvasininkų ir jiems artimų 
sluoksnių (ateitininkų ir kitų) pasirengimus; nuo gruodžio 
20 iki 27 dienos susitikinėti su agentūra pagal nustatytą 
grafiką. 


3) Kartu su milicijos organais užtikrinti viešosios 
tvarkos apsaugą švenčių dienomis, vengiant, tačiau, 
milicijos pastovių (postų) susigrūdimo prie bažnyčių. 


4) Imtis priemonių užtikrinti normalų darbą įmonėse ir 
mokslą mokyklose. 


5) 23, 24, 25, 26 dienų naktimis organizuoti miesto 
apšvietimus bei patruliavimus. Tam tikslui susitarus su 
partijos Apkomo sekretorium pritraukti partijos bei 
komjaunimo aktyvą ir jį instruktuoti. 

Visų antisovietinių išsišokimų faktus neatidėliojant 
dokumentuoti ir pranešti man. 


LTSR Vidaus reikalų liaudies komisaras 
Guzevičius 


1940, gruodžio 12 d. 


Šie abu raštai pasako, kokią nuomonę apie savo sistemą 
turėjo patys komunistai, kaip, jų manymu, lietuviai turėtų 
žiūrėti į Sovietų sistemą ir kaip jie elgtųsi, būdami kunigų 
vietoje. 

Pirmame rašte minimos turimos žinios apie kunigų jau 
padarytus išsišokimus buvo grynas Guzevičiaus vaizduotės 
kūrinys. Tuo metu kalėdojimas tik kai kur buvo pradėtas, ir 
jokių išsišokimų komunistai neužregistravo, jokių 
kaltinimų niekam tada už kalėdojimą nebuvo pateikta. 

Antrame rašte, kalbėdamas apie “kontrarevoliucinės 
literatūros platinimą kiek tikybinio, tiek ir kitokio turinio", 

Guzevičius buvo visai užmiršęs, kad katalikų visokia 
literatūra buvo sulikviduota, nebuvo leista spausdinti 
absoliučiai nieko. Kalbant apie “bandymus išvesti 
tikinčiuosius į gatves“, Guzevičius gerai žinojo, kaip 
katalikai švenčia Kalėdas, bet jis manė, kad ir katalikai elgsis 
panašiai, kaip elgdavosi komunistai, kol nebuvo ar nėra 
valdžioje. 


Artėjant Kalėdų šventėms, buvo pradėta intensyvi 
propaganda dirbtuvėse, valdiškose įstaigose, mokyklose ir 
prieš Kalėdų šventimą, ir aplamai prieš Kristų. Komunistų 
laikraščiuose buvo įdėta daug straipsnių, daugiausia vis 
verstų iš senų Bezbožniko numerių, neigiančių Kristaus 
asmens istoriškumą, pajuokiančių krikščionybę. Įstaigose, 
įvairiose darbo vietose buvo ruošiami mitingai, kur kalbėti 
vykdavo net pats Justas Paleckis, titulinis LTSR 
prezidentas, pačios žymiausios partijos figūros. Tuose 
mitinguose po antikalėdinės kalbos visur buvo siūlomos 
rezoliucijos, reikalaujančios panaikinti Kalėdų šventę. Kaip 
paprastai, taip ir šių rezoliucijų siūlymai būdavo kartu su 
pagrasinimu, kad reakcijonieriškumas nebus toleruojamas. 
Tačiau komunistų rojaus nepilnų šešių mėnesių patirtimi 
darbininkai, tarnautojai, studentai ir visi kiti buvo jau tiek 
apsivylę, varinėjami po mitingus vietoje švenčių poilsio, kad 
neteko kantrybės. Prieškalėdiniai mitingai komunistams 
vyko visai blogai. Pačiuose pirmuosiuose Kauno darbininkų 
mitinguose pradėjus kalbėti prieš Kalėdų šventes suvarytų į 
mitingus darbininkų reakcija buvo tokia, kad pačiam Justui 
Paleckiui teko nešdintis iš mitingo, nespėjus pasakyti visų 
savo tikslų. Po kelių tokių mitingų Kaune komunistai 
nedrįso daugiau jų šaukti nei Kaune, nei kitur. Nors Kalėdų 
šventes ir pačius krikščionis spaudoje visaip nekultūringai 
iškoneveikė, bet gruodžio 25-26 dienas paskelbė nedarbo 
dienomis. Tai padarė, vengdami save kompromituoti 

visuomenės akyse, nes tomis dienomis vis tiek nebūtų atėję 
nei darbininkai į darbą, nei jaunimas į mokyklas. 
Tokiomis nuotaikomis baigėme 1940 — rusų 
okupacijos pirmą pusmetį. 
1941 metų sausio 9 dieną pasitaikė proga pasiųsti 
Apaštališkam  Nuncijui Berlyne trumpą 1940 metų 
apžvalgą, kurią jis gavo ir pasiuntė Vatikanui.(16) 


18. Kauno Kunigų Seminarijos išvaikymas. 1941 
metai prasidėjo labai įtemptoje nuotaikoje. Maskva per 
tariamą Lietuvos sovietinės respublikos vyriausybę 
paskelbė sausio 12 dieną rinkimus į Aukščiausią Sovietų 
Tarybą. Žinoma, kandidatų pasirinkimo nebuvo: galėjai 
balsuoti tik taip ar ne už pateiktus kandidatus. Visiems 
buvo aišku, kad viskas yra jau iš anksto nuspręsta, kaip ir 
kokius rinkimų rezultatus paskelbti: koks, kur procentas 
balsavo, kad 2-3 procentai ar tik keli asmenys balsavime 
nedalyvavo, nors iš tikro kai kur dalyvavo ne daugiau 2-3 
procentų turėjusių teisę balsuoti. Nežinia, ar juokais, ar per 
neišmanymą, bet, pavyzdžiui, Alytaus balsavimo komisija 
paskelbė, kad ten dalyvavo 103 procentai visų turėjusių 
teisę balsuoti. Lietuviai žinojo bolševikų balsavimo sistemą, 
taigi sausio 12-0s dienos balsavimais nesidomėjo. 
Komunistai tai jautė ir 11-12 dienomis pasiuntė visą armiją 
civilinių, policijos ir net raudonarmiečių per kiekvienus 
namus, raginančių eiti balsuoti. Daugeliu atvejų šie 
agitatoriai atsinešdavo net ir dėžę, kad galėtum balsavimo 
kortelę atiduoti namie, nereiktų eiti į balsavimo punktą. 
Dauguma lietuvių tuos agitatorius sutikdavo ir išleisdavo 
neištarę žodžio, buvo ir tokių, kurie, agitatorius iškolioję, 
išvarė. Kunigų seminarija jau buvo susirinkusi po Kalėdų 
atostogų. Agitatoriai buvo atėję net kelis kartus į seminariją 
raginti darbininkus ir klierikus, kad šie eitų balsuoti. 
Seminarijos profesorius agitatoriai atlankė kiekvieną 

asmeniškai. Jeigu kurio nerado kambaryje, grįždavo vėliau 
ir net po kelis kartus. Kunigų profesorių reakcija buvo 
įvairi: vieni visą dieną neparėjo į kambarį, kiti sakė 
agitatoriams nesirūpinti. O, pavyzdžiui, kanauninkas 
Mykolas Vaitkus atsilankiusiam pas jį vyriškiui ir jaunai 
žydaitei pasakė ramų, ilgoką pamokslą, prašydamas jo 
mintis perduoti savo viršininkams. Jis kalbėjo, kad tokie 
rinkimai yra piliečių ne tik įžeidimas, bet iš niekinimas, juos 
pajuokiant kaip kvailius, kai jie verčiami balsuoti už jau 
seniai paskirtus asmenis, kai balsavimo rezultatai, kokie jie 
tikrai bebūtų, bus paskelbti melagingi, kad, tai svarstant, 
jam neaišku, kas yra bepročiai: ar tie, kurie tokius 
balsavimus ruošia ir skelbia, ar tie, kurie juose dalyvauja. Jo, 
kaip žmogaus, garbė neleidžia eiti į tokio balsavimo įstaigą 
ar namie atiduoti savo balsą. Šį savo atsakymą kanauninkas 
M. Vaitkus pranešė ir man, galvodamas: jeigu jį areštuotų, 
kad man būtų žinoma už ką. Iš seminarijos nenuėjo balsuoti 
ne tik klierikai, bet ir darbininkai, nors tikrai nei vieniems, 
nei kitiems seminarijos vadovybė nedarė vienokių ar 
kitokių sugestijų. Gal ir eidami balsuoti būtų gavę tą patį 
įsakymą, gal dieną vėliau, bet dabar tos pat nakties apie 11 
val. 30 min. buvo atneštas raštas, įsakantis, kad per 12 
valandų turime iš seminarijos išeiti ir ją užleisti 
raudonarmiečiams. Buvo parašyta, kad išsinešti galima tik 
asmeninius daiktus: rūbus ir kitus panašius. Anksti rytą 
atvyko raudonarmiečių sargybos ir vienas karininkas majo- 
ro laipsniu prižiūrėti mūsų išvykimą. Po daugelio žygių 
išsikraustymo laikas buvo pratęstas dar 12 valandų, taigi 
turėjome laiko visą vieną dieną. Kas ką nešėsi kaip 
asmeninius daiktus, kareiviai viską tikrino, o karininkas 
užrašinėjo, kas ką išsinešė ir kas kuriame kambaryje liko. 
Kunigo dr. Mykolo Ražaičio kambaryje buvo amerikietiškas 
didelis Zenit radio aparatas. Karininkas labai susidomėjo, 
kas tai būtų. Kad tai radio, jis netikėjo, neįtikėjo nė 

parodžius, kaip jis veikia. Galutinai užrašė: radio barometr 
ir po ilgų derybų leido jį išnešti, bet paėmė adresą, kur jis bus 
laikomas. 

Išnešamus iš seminarijos daiktus klierikai krovė, kur 
buvo įmanoma: aplinkinių bažnyčių zakristijose, pas 
privačius žmones — kur kas įsileido. Seminarijos knygyną 
teko palikti: jo išnešti neleido. 

Tos pat dienos rytą telefonu buvo painformuoti visi 
vyskupai — paprašyti atvykti į Kauną pasitarimui. Tąpat 
dieną atvyko vyskupai J. Kukta iš Kaišiadorių, vyskupas V. 
Borisevičius iš Telšių savo ir vyskupo J. Staugaičio vardu, 
vyskupas V. Padolskis iš Vilkaviškio savo ir vyskupo A. 
Karoso vardu. Dar vyskupams neatvykus, buvo tartasi su 
seminarijos ir fakulteto profesoriais. Kai kurie iš jų siūlė 
paleisti klierikus namo ir sušaukti, kai bus gautos kitos 
patalpos. Kiti tačiau šiai nuomonei nepritarė ir gana 
įtikinančiais motyvais. Atvykę vyskupai visi pritarė, kad 
klierikų paleisti nereikia, o, vienaip ar kitaip susitvarkius, 
tęsti mokslo metus be pertraukos. Pasitarę paskelbėme 
paskutinio kurso klierikams rekolekcijas, nes ateinantį 
sekmadienį buvo rengiamasi šventinti diakonais. Kitiems 
klierikams palikome per tą savaitę savo iniciatyva susirasti 
gyvenimui vietą. 

Sekančią 14 dieną vyskupai J. Kukta, V. Borisevičius, V. 
Padolskis ir aš visą dieną išvaikščiojome įvairius 
komisariatus, miesto įstaigas, stengdamiesi gauti kokias 
nors patalpas, jeigu jau ne klierikų gyvenimui, tai nors 
paskaitoms. Atsakymas visur buvo neigiamas. Vyskupas V. 
Borisevičius ir aš buvome priimti Maskvos atstovo- 
polpredo Pozdniakovo. Su juo kartu buvo ir komisaras 
Guzevičius. Nereikėjo mudviejų reikalo ilgai aiškinti — 
mūsų situaciją jie žinojo. Polpr. Pozdniakovas, kaip 
diplomatas, buvo įpratęs išklausyti ramiai ir priešingų 
komunizmo sistemai nuomonių. Su juo buvo galima ir 

laisviau pasikalbėti, ir jis neprarasdavo pusiausvyros. Mūsų 
pokalbis šį kartą buvo maždaug toks. Pozdniakovas klausia, 
ar mes iš viso elgiamės išmintingai jaunus žmones 
angažuodami kunigystei. Dabar tapę kunigais, ką jie veiks 
už kelių metų? Jeigu dar be tos patirties, kokią sovietinė 
Rusija turinti dabar, tokioje fanatiškoje religingoje tautoje, 
kokia buvo rusų tauta, po 20 metų religijos liko tik tiek, kiek 
jos yra Rusijoje dabar, tai į mažą Lietuvą komunistinė 
sistema atėjo su ateistinės veiklos 20 metų patirtim ir 
Lietuvoje Katalikų Bažnyčia bus pulta ir sutriuškinta visa 
jėga. Kam bus reikalingi dabar ruošiamieji kunigai? Aš jam 
atsakiau, kad Lietuvoje jie dar bus reikalingi. O kai dėl 
Rusijos, tai atsakiau tokiu pasiūlymu: jeigu tai jis gali, tai 
prašau išrūpinti man leidimą ir dešimčiai mano paties 
pasirinktų kunigų laisvai pasivažinėti porą metų po Rusiją, 
ir per tą laiką mes parodysime, ar Rusijoje dar yra tikėjimas, 
ar jau nėra. Pozdniakovas patylėjo ir sako: 

— Užteks apie tai. O ką pats galėtum dėstyti Maskvos 
universitete? 

Aš juokais atsakiau, gal galėčiau viską, kas man tektų. 

Komisaras Guzevičius lyg ir užsigavusiu tonu pridurė: 
nors ir marksizmą. Atsakiau, kad kaip tik dabar filosofijos 
istorijos paskaitose aiškinu marksizmą. 

— Tik, žinoma, kritiškai, — su sarkazmu pridėjo 
komisaras Guzevičius. Aš atsakiau, kad ne kritiškai nėra 
prasmės aiškinti, tik tekstą paskaitant. Mes ir Evangeliją, ir 
Tomą Akvinietį, taigi ir marksizmą aiškiname kritiškai. 

Pagaliau ir polpredas Gladkovas nieko gero mums 
nepasakė. Patarė kalbėtis su Švietimo Komisaru, su Kauno 
miesto butų skyrium. Ten mūsų žmonės jau lankėsi, nieko 
negavome. Tada susitvarkėme, kad bent laikinai paskaitos 
bus Bazilikos, Šv. Trejybės, Studentų bažnyčių zakristijose. 
Prelatas Blažiejus Česnys pats skaitė ir leido kitiems skaityti 
teologams paskaitas savo bute. 

Seminarijos rektorato trečiame aukšte buvo vertingas 
religinis muziejus. Užimant raudonarmiečiams visus 
namus, dalį šio muziejaus lietuviai pervežė į Vilnių, o dalį, 
ypačiai liturginius rūbus, raudonarmiečiai sunaikino, 
supiaustydami į gabalus ir pasidėdami prieš duris kojoms 
nuvalyti. 

Sausio 20 dieną pradėjome reguliariai kasdienines 
paskaitas. Visi klierikai buvo jau susiradę gyventi vietą 
šeimose. Valgykla buvo įruošta prelato B. Čėsnio 
patalpose. Taip tesėme iki birželio 19 dienos — mokslo metų 
užbaigos. Nors ir su tokiais trukdymais, nepaprastose 
sąlygose, bet programos atžvilgiu metas buvo visai 
normalus. 

Gegužės 29 dieną buvo gautas iš Vidaus Reikalų 
Komisariato raštas, kad toliau visai nebus leista veikti jokiai 
kunigų seminarijai. Šį pranešimą pasakiau tik 
arkivyskupui, kitiems vyskupams, profesoriams. Gi 
užbaigus mokslo metus, atsisveikinimo žodyje 
profesoriams ir klierikams studentų bažnyčioje paskelbiau, 
kad būsimieji mokslo metai prasidės reguliariai rugsėjo 
mėnesio pradžioje. 

Su komisaru Guzevičium teko susitikti vasario 19 
dieną kitais reikalais. Tos dienos 7 valandą vakarą 
enkavedistas atnešė lapelį, adresuotą Arkivyskupui 
Metropolitui, kad šis už valandos, t.y. 20 valandą, atvyktų į 
Vidaus Reikalų Komisariatą. Vykti, nevykti... Pavyko 
telefonu pasiekti Guzevičių. Arkivyskupas pats jam atsakė 
nesveikuojąs, neturįs susisiekimui priemonės, vėlyba 
valanda, tad atsisakė atvykti ir siūlė pasimatymą atidėti 
kitai dienai. Komisaras norėjo kalbėtis, atvykti būtinai 
šiandien. Arkivyskupas pasiūlė kalbėtis su jo pagelbininku 
— su manim. Nuvykau. Buvo jau 9 valanda vakaro. 
Leidimus įeiti į NKVD rūmus tada išdavinėjo ne tuose pat 
namuose, o šalia, Vytauto prospekte, mažame namelyje, 

buvusioje kirpykloje. Įėjau į NKVD rūmų prieangį be 
leidimo. Prie durų stovėjęs ginkluotas enkavedistas 
paaiškino, kad pirma turiu eiti gauti leidimą, o tik tada 
galėsiu įeiti. Aš atsakiau, kad esu komisaro pašauktas ir kad 
taip esu jau visą valandą pavėlavęs ir neisiu niekur ieškoti 
leidimo. Sargybinis vis tiek atsakė, kad be leidimo nejįleisiąs. 
Tada jam atsakiau, kad jis praneštų komisarui, jog aš buvau 
atvykęs, bet neįleistas grįžtu namo. Šis prie durų ir kitas už 
langelio buvę enkavedistai sujudo. Vienas garsiai pašaukė ir 
atsirado trečias. Šiuodu anam liepė paskambinti telefonu 
komisarui, pasakyti, kad atvykęs kažkoks sviaščenikas, 
nesutinkąs eiti leidimo gauti, ar jį įleisti, ar ne. Trečiasis 
pakalbėjo telefonu ir mane įleido. Lipu laiptais aukštyn ir 
galvoju: įėjau, tai įėjau, bet jeigu, man viduje bebūnant, 
pasikeis sargybiniai, tai, įėjęs be raštelio, nežinia, kaip 
išeisiu. 

Komisarą Guzevičių radau dar savo kabinete, atrodė 
susirūpinęs. 

— Matai, tamsta, — jis sako, — darosi negražūs 
dalykai. Žmonės iš Vokietijos ginklus gabena, prisideda ir 
kunigai. Vieną iš tokių įtartą, pavardės nebeatsimenu, 
Panevėžyje liepiau sulaikyti. Provokatoriai paleido mieste 
gandus, kad žydai kunigą pagrobė. Rytoj Panevėžyje 
jomarkas, gali kilti neramumų, gali įvykti kraujo 
praliejimas. Aš esu pasiuntęs ginkluotą jėgą. Tegul 
arkivyskupas šį pat vakarą siunčia telegramą vyskupui 
Paltarokui, kad šis nuramintų žmones. Piktai išsireiškė 
vyskupo Paltaroko adresu. 

Aš atsakiau, kad įtarimai, jog kunigai užsiima ginklų 
gabenimu, yra be pagrindo, kad tai mus įžeidžia. Suimtasis 
kunigas yra Ladas Didžiokas; jis buvo pagrobtas gatvėje 
būrio civilių žydų; Panevėžio saugumas išsigina apie tai 
nieko nežinąs; žmonės mano, kad tai buvo tik žydų sauvalė 
ir pagrįstai pyksta. Mes esame tikri, kad kun. L. Didžiokas 

vyra nieku nekaltas ir pakartotinai prašau jį paleisti. 
Apskritai, kalbėjau toliau, ir mes jau pastebime tą pačią 
dvasią NKVD, kokia paprastai visur yra saugumiečių tarpe. 
Jie bijosi, kad nieko neveikią nebūtų paleisti iš tarnybos, tad 
kuria visokius gandus, provokacijas, norėdami įtikinti 
viršininkus, kad jie reikalingi. 

Bet šį kartą Guzevičius buvo susierzinęs. Jis pradėjo 
man sakyti pamokslą, jog nereikia būti naiviais, vokiečių 
nelaukti, nes jie vis tiek neateisią, o jeigu ir ateitų, tai 
Lietuvai iš jų nėra ko gero tikėtis. Šiuo klausimu nenorėjau 
leistis į kalbas, pažadėjau perduoti arkivyskupui, ką 
girdėjau, atsisveikinome ir laimingai išėjau. 

Kovo mėnesį buvo gausiai susirašinėjama su Vatikanu. 

Kovo 7 dieną rašo į Vatikaną Vilniaus arkivyskupas R. 
Jalbrzykowski. Jis atsako į 1940 m. gruodžio 6 dienos 
Vatikano Valstybės Sekretoriaus kardinolo Maglione 
laišką, kuriame, tarpų kitų reikalų, užmenamas reikalas 
pakviesti į Vilnių iš kitų diecezijų kunigų ar vienuolių, kad 
patarnavus Vilniuje susirinkusiems studentams, kariams ir 
kitiems jų suprantama kalba. Nors laiške šis žodis 
nepaminėtas, bet aiškiai mintyje turimi lietuviai. 
Arkivyskupas atsako bendru pranešimu apie dieceziją, 
tikinčiųjų dvasią ir sąlygas bolševikų okupacijoje, pamini, 
kad veikia kunigų seminarija, neminėdamas, kur ir kaip, kad 
iš Vilniaus diecezijos kunigų 7 yra bolševikų kalėjime, trys 
klebonai ištremti į Sibirą, 8 kariuomenės kapelionai yra 
Rusijoje karo belaisvių stovyklose. Atsako, kad šiuo metu 
Vilniuje yra 20 lietuvių kunigų, jų daugiau, negu užtenka 
patarnauti ten esantiems lietuviams, ir jis nematąs reikalo 
kviesti jų iš kur nors daugiau.(17) 

Kovo 3 dieną P. Pijus savo ranka parašė laiško projektą, 
skirtą Lietuvos vyskupams, kunigams, vienuoliams ir 
visiems tikintiesiems.(18) Šis laiškas tačiau nebuvo 
išsiųstas. Jis buvo praplėstas, adresuotas visų trijų 

Pabaltijos kraštų tikintiesiems, parašytas kovo 12 dieną, P. 
Pijaus pasirašytas kovo 13 dieną ir išsiųstas į Berlyną 
Apaštališkam Nuncijui, kad šis perduotų adresatams(19) 
Jame nėra jokių konfidencialių dalykų, patvarkymų, o yra 
tik užuojautos, paguodos, padrąsinimo žodžiai. Tačiau 
adresatus šis laiškas pasiekė tik prasidėjus vokiečių-rusų 
karui. 

Kitas kovo 14 dienos laiškas, adresuotas Kauno 
arkivyskupui J. Skvireckui, teigiamas atsakymas į prašymą 
kai kurių privilegijų, reikalingų ano laiko aplinkybėmis. 

Kovo 21 dienos data Vatikane gautas mano laiškas, 
adresuotas Vatikano Valstybės Sekretoriui kardinolui 
Maglione.(20) Jame trumpai paminiu lietuvių dvasines ano 
meto nuotaikas, paminiu, kad ypačiai pirmadienių vakarais 
klausau Vatikano rądiją. Paminiu, kad yra areštuotų jau 
apie 30 kunigų, jau tūkstančiai areštuotų pasauliečių, apie 
kurių likimą negalime niekur gauti žinių. Paminiu taip pat, 
kad į Vokietiją pasitraukė jau apie 30 kunigų; iš jų keli tiktų 
tolesnėms studijoms ir prašau Vatikano pagalbos, jeigu iš 
tokių, kuris šiuo reikalu kreiptųsi į Apaštalų Sostą. 
Vatikanui ryšininku su tais kunigais pasiūliau kun. S. Ylą, 
Kauno Teologijos-Filosofijos fakulteto profesorių, tada 
buvusį Berlyne. 

Šie paminėti raštai neturėjo tų pasėkų, kokių tomis 
dienomis pageidavome ar kokie reikalai juos padiktavo, 
tačiau jie lieka liudininkais, kad tarp Lietuvos Bažnyčios ir 
Apaštalų Sosto ryšiai nenutrūko, ir išvykus iš Lietuvos 
Apaštališkajam Nuncijui, kaip Apaštalų Sostas sekė mūsų 
likimą ir kaip greitai stengdavosi atsakyti į mūsų raštus. 


19. Balandžio 24 dieną įvyko vyskupų konferencija. 
Šioje konferencijoje nutarta, kad vyskypai J. Kukta, V. 
Borisevičius ir V. Brizgys dar kartą lankysis valdžios 
įstaigose, stengiamasi gauti patalpas kunigų seminarijai. 

Svarstytas bažnyčioms uždėtų mokesčių klausimas. 
Kunigų gyvenamos patalpos taip pat apsunkintos didesniais 
mokesčiais, negu kitų piliečių panašios patalpos, kad žydai 
rabinai įskaityti į amatininkų kategoriją, o katalikų kunigai į 
kulto tarnų. Svarstyta sustiprintoji ateistinė propaganda ir 
akcija mokyklose. Svarstytas taip pat valdžios 
pasikėsinimas į šventes, kaip poilsio dienas, kuriomis 
žmonės, užuot  pailsėję,  pasimeldę,  privarginami 
priverstinose eisenose, mitinguose ir panašiuose įvykiuose. 

Konferencijoje nutarta: kiekvienos savaitės bažnytinį 
kalendorių — šventes ir kt. skelbti bažnyčiose ir laikyti 
pakabintus prie bažnyčių durų; parapijose ruošti 
kateketiniai-apologetines konferencijas, atsakančias į 
ateistinius religijos užpuolimus ir priekaištus; parašyti 
vyriausybei memorandumą, išvardijantį jos nusikaltimus, 
ypač pabrėžiant elgesį su suimtais kunigais ir kitais 
Lietuvos piliečiais; painformuoti klebonus, kad Dievo Kūno 
šventės procesijos būtų daromos, kaip kur leis sąlygos: 
senoviškai gatvėse, šventoriuose ar bažnyčiose. 

Vykdant šios konferencijos nutarimą, buvo parašytas 
ir valdžios įstaigoms įteiktas toks memorandumas: 


SSSR įgaliotiniui prie LTSR 


Sena lietuvių tauta, kai kuriais laiko periodais skaudžiai 
bandoma ir gyvenusi nepalankiose sąlygose, išsaugojo savo 
tautybę, savo tautinę kultūrą ir katalikų religiją. 

Dėl naujai kilusių pasaulio neramumų lietuvių tautai ir 
valstybei tenka gyventi šalia kitų TSRS pirklausančių 
respublikų. 

Lietuvos visuomenės absoliučią daugumą sudaro tikį ir 
savo tikėjimą viešai praktikuoją katalikai. Ta Lietuvos 
tikinčioji visuomenė ir jos dvasiškija, gerbdama sąžinės 
laisvės principą ir būdama pakankamai tolerantinga kitų 
pažiūroms, skaudžiai atjaučia jai daromas neužtarnautas 

skriaudas, kurias čia ir norime priminti. Pareiškiame tačiau, 
kad, primindami mums nemalonius faktus, mes visai 
susilaikome nuo pačios sistemos vertinimo. 

Elgesyje su mumis katalikais daug kur nesilaikoma net 
Konstitucijos. Pas mus dabar veikiančios konstitucijos 99 
straipsnyje sakoma: “Lietuvos TSR piliečiams užtikrinama 
asmens neliečiamybė. Niekas negali būti suimtas kitaip, 
kaip tik teismo sprendimu ar prokuroro akcija“. 

Tuo tarpu yra kalinami 24 kunigai. Beveik apie visus iš 
jų nei bažnytinė vyriausybė, nei jų artimiausi giminės 
nežino, nei kuo jie kaltinami, nei kur jie laikomi. Yra 
pasauliečių ir kunigų, kurie buvo tiesiog pagrobti gatvėje ar 
kitur dažniausiai nakties metu (pvz. kunigas Didžiokas 
Panevėžyje, kun. P. Petraitis Kaune, kun. Jančiauskas 
Kalvarijoje, kun. Bružikas Sasnavoje ir kt.) Apie kai 
kuriuos iš jų pagrobtus, klausiami teisingumo ir saugumo 
organai, patys yra pareiškę nieko apie tai nežiną (pvz. 
kunigo Didžioko Panevėžyje suėmimas). Mes tikime, kad 
tai galėjo būti kieno nors sauvališkas darbas. Tik gaila, kad 
tie pagrobtieji ir šiandien yra kalinami. 

Visų dėmesį atkreipia ir ta aplinkybė, kad vienur 
saugumo organai su pakviestaisiais informacijos ar 
tardymo tikslais elgiasi žiauriai, nekultūringai — muša, 
koliojasi, pvz. Tauragėje, kitur jie yra kultūringesni. Tuos 
saugumo organų elgesio skirtumus galima išaiškinti tik 
sauvale. 

Tos pačios konstitucijos 95 straipsnis deklaruoja 
piliečių sąžinės laisvę. Nepaisant šios garantijos, 
tarnautojui, darbininkui, kariui yra grasoma įvairiomis 
bausmėmis už viešą religijos išpažinimą, pvz. bažnyčios 
lankymą, juo labiau už religijos gynimą. 

Kaliniai neturi jokios galimybės net mirties atveju 
patenkinti savo dvasinių reikalų. Sulaikytą asmenį 
uždarant į kalėjimą, iš jo atimami visokie religiniai ženklai. 

Tikintis žmogus šiandien bijo eiti į ligoninę, senatoriją, 
kliniką, nes kai kuriose iš jų bet koks religinis patarnavimas 
vyra padarytas beveik negalimu (pvz. Marijampolėje), 
draudžiama religinė literatūra. Komisarų. Tarybos 
Pirmininkas Gedvila savo kalboje spalio revoliucijos 
minėjimo proga ir kitais atvejais yra pareiškęs, kad 
komunistai nekliudą melstis, savo religiją išpažinti kur ir 
kada kas nori, bažnyčioje ar kitur. Gaila, kad žemesniųjų 
darbai yra taip toli nuo viršūnėse stovinčių asmenų viešų 
pareiškimų. 

Dar daugiau. Nuo šių metų gegužės mėnesio pradžios 
oficialūs valdžios žmonės, vykdomųjų komitetų atstovai, 
saugumo organai lankosi į kunigų butus, kviečia juos į savo 
įstaigas ir visokiais grasinimais juos baugina už religijos 
mokymą. TSRS baudžiamojo statuto paragrafas 122 mums 
yra žinomas ir iš įstatymo nustatytų ribų kunigai neišeina. 
Paminėti valdžios atstovų daromi žygiai ir grasinimai mūsų 
akyse yra sauvalė. 

Įvairūs pareigūnai iki įkyrumo reikalauja ir iš tikinčiųjų 
mokytojų, kad prieš savo sąžinę propaguotų mokyklose 
vaikų tarpe ateizmą. Tokia prievarta ne tik giliai užgauna 
tikinčiuosius mokytojus, bet griauna mokyklos gerą 
nuotaiką, kenkia mokslui. 

Kaip tikintiesiems padarytas skriaudas, randame 
reikalinga priminti dar ir kitus faktus. 

Šiandieninė valstybinė spauda, neišskiriant nė 
Vyriausybės organo — Tarybų Lietuvos, katalikų 
dvasiškijos darbą — religijos ir doros mokymą aptaria tokia 
terminologija, kurią kitų kraštų ateistai iš savo leksikono 
jau seniai yra pašalinę. 

Lietuvos TSR Vyriausybė pakartotinai . pareiškė 
nekliudysianti katalikams turėti bent vieną kunigų 
seminariją. Tuo tarpu visų trijų buvusių seminarijų 
patalpos atimtos, atimtas visoks inventorius ir iki šiol 


101 


neduota jokių kitų patalpų, kuriose seminarija galėtų veikti. 

Nors Lietuvos vienuolynuose buvo susirinkę beveik 
išimtinai darbininkų ir darbo valstiečių vaikai, visi Lietuvos 
vienuolynai gyveno iš savo darbo, bet tos tikinčiųjų 
bendruomenės išvaikytos. 

Liaudies gerovės vardu beveik visuose miestuose ir 
miesteliuose faktiškai atimtos klebonijos ir kt., ką tikinčioji 
liaudis pati buvo parūpinusi savo dvasininkų ir bažnyčios 
tarnų išlaikymui. Tuo padaryta didelė skriauda tikinčiai, 
taigi beveik visai Lietuvos liaudžiai. Ji dabar iš naujo turi 
aprūpinti savo dvasininkus ir bažnyčios tarnus. 
Šiandieniniams Lietuvos darbo visuomenės siauriems 
ištekliams tai labai didelė našta. Kai kur prieita net ligi to, 
kaip pvz. Vilkaviškyje, kur klebonija yra prieš pat bažnyčią 
ir kurioje šiandien turi talpintis ne tik parapijos kunigai su 
parapijos raštine, bet ir vyskupai su savo įstaigomis, išvaryti 
iš savo butų vyskupas ir du kunigai, o tuose butuose 
įsteigtas venerinių ligų dispanseris. Vyskupams kitų butų 
nedavė, privertė susispaudus pasilikti tame pat name. 
Suprantama, kad panašus elgesys, kuriuose tikintieji įžiūri 
pasityčiojimą iš dvasiškijos ir jų pačių, erzina visuomenę. 

LTSR Konstitucijos 95 straipsnis skelbia piliečių teisių 
lygybę, tiesioginį ir netiesioginį teisių apribojimą baudžia 
įstatymas, tuo tarpu būtų, patalpų tarifai kulto tarnams 
paskelbti kelis sykius didesni, negu kitiems piliečiams, 
pajamų mokestis 4096 didesnis, negu kitiems piliečiams. 

Veikiančios Konstitucijos garantijų nepaisant, 
Lietuvos katalikams nepalikta nė vienos spaustuvės, iki šiol 
neleidžiama ne tik laikraščio ar žurnalo, bet net 
informacinio biuletenio, dargi net paprasto kalendoriaus. 

Dar daugiau. Buvo leista suvalstybintoje "Spindulio" 
spaustuvėje atspausdinti du katekizmu: “Tėve Mūsų“ ir 
“Sveika Marija“, buvo išreikalauti pinigai už spausdinimą, 
buvo leista įrišti, išreikalauti pinigai ir užįrišimą. Kada visas 


102 


darbas buvo baigtas ir apmokėtas, tada buvo paskelbta, kad 
katekizmai esą sukonfiskuoti. Nepaisant padarytų žygių, ir 
iki šiol nei katekizmai neišduoti, nei pinigai negrąžinti. 

Pareikšdami šias mintis, mes nemanome skelbti kokią 
nors kovą ar nelojalumą mūsų respublikos reikalams. Tai 
visa būtų naudinga tik dar labiau griauti žmonių gyvenimą. 
Mes tik apeliuojame į teisingumą ir humaniškumą, kad būtų 
atsižvelgta į tikinčiuosius lietuvius, tvarkant mūsų krašto 
reikalus. 

Šia proga mes prašome: 

1. Sudrausti valdžios žmones, savavališkai trukdančius 
kunigams mokyti religijos bažnyčiose ir apskritai šalia 
mokyklų ir mokslo įstaigų. 

2.  Nekliudyti tikintiesiems tarnautojams, 
darbininkams ir kitiems viešai išpažinti savo religinius 
įsitikinimus. 

3. Neversti užsiimti ateistine propaganda tų asmenų, 
kuriems tai daryti neleidžia jų sąžinė. 

4. Duoti ir tikintiesiems tą pačią spaudos laisvę, kokią 
šiandien Lietuvoje turi ateistinė spauda. 

5. Sugrąžinti nors vienas iš trijų užimtų seminarijų 
patalpas ar duoti kitas tam darbui tinkamas patalpas. 

6. Leisti religinį patarnavimą kalėjimuose ir padaryti tą 
patarnavimą  prieinamesniu klinikose, sanatorijose, 
ligoninėse ir socialinio aprūpinimo namuose. 

7. Grąžinti užimtas klebonijų patalpas. 

8. Leisti naudotis kurijų, seminarijų ir kunigų 
savišalpos indėliais. 

9. Leisti leidėjams atsiimti sukonfiskuotus katekizmus 
ir kitas religinio turinio knygas. 


Šiame rašte išreikštos mintys yra ne kelių asmenų 
grupės, bet beveik absouliučios daugumos Lietuvos 

gyventojų. Todėl turime vilties, kad iš tų minčių seką ir 
mūsų pareikšti konkretūs pageidavimai bus patenkinti. 


Šį raštą įteikė vysk. J. Kukta ir vysk. V. Borisevičius 
Maskvos Įgaliotiniui Kaune ir M. Gedvilai komunistų 
partijos pirm. asmeniškai visų Lietuvos vyskupų vardu. Tai 
buvo paskutinis mūsų demaršas pas okupacinės Rusijos 
valdžios atstovą. Netrukus po šio rašto gavome pranešimą, 
kad nuo šios vasaros Lietuvoje nebus leista nei viena kunigų 
seminarija. Reikia manyti, kad tas sprendimas buvo 
padarytas jau anksčiau, o ne dėl šio vyskupų rašto. Kaip ir ką 
okupacinė sovietų vyriausybė būtų atsakiusi, netrukus 
kilęs karas paliko reikalą neišspręstą. 

Iš daugelio simptomų jautėme didėjančią įtampą, 
artėjančią kažkokią katastrofą. Tuo pačiu metu, gegužės 
mėnesį, kai buvo rašomas šis raštas, tarėmės su 
arkivyskupu, kad reikia greitai ir skubiai aplankyti visą 
arkivyskupiją ir norintiems suteikti sutvirtinimo 
sakramentą. Sutarėme, kad aplankysiu tik dekanatų 
centrus, o iš kitų parapijų norintieji atvyks ten, kur kuriam 
bus patogiau, į vieno ar kito dekanato centrą. Viena vasara 
aplankyti visas parapijas buvo neįmanoma. Lankymą 
pradėti tuoj, pasibaigus mokyklose mokslo metams. 
Paruoštas lankymosi kalendorius buvo išsiuntinėtas 
visiems kunigams, kad praneštų žmonėms, kurią dieną, 
kurioje vietoje bus teikiamas Sutvirtinimo sakramentas. 
Pirmoji vieta buvo Jonava birželio 22 dieną. 

Nebuvo numatyta, kad dar prieš tai bus pradėta masinė 
žmonių deportacija. Jai prasidėjus, birželio 15 dieną, po 
vidurdienio, atėjo į Šv. Trejybės kleboniją milicininkas ir 
sakė klebonui kunigui Broniui Paukščiui, kad šis eitų ir 
pasakytų man, jog jie laukia atsakymo, ar mane areštuoti, ar 
ne. Jeigu bus atsakyta, kad areštuoti, tai atvyksią vakare 
mane paimti. Tai išgirdęs, nuėjau į Aleksoto kleboniją, 

galvodamas tenai pernakvoti. Atėjęs tačiau ir čia radau 
paniką. Klebonas ir kiti ten gyvenę kunigai pasiruošę 
klebonijoje nenakvoti. Su kunigu L. Tulaba, seminarijos 
profesorium, kuris, po mūsų išvaikymo ir seminarijos 
namų, čia gyveno, sutarėme eiti į kaimą pas vieną pažįstamą 
ūkininką. Eidami pakliuvome į rusų kariškų sargybų 
rankas, bet iš jų išsiteisinome. Atėję pas ūkininką, radome 
tą pačią nuotaiką: vyrai jau pasislėpę laukuose, šeimininkė 
su vaikais, sulaukusi tokių lankytojų, dar labiau išsigando, 
kad, bolševikų sekami, galime užtraukti nelaimę ir jos 
šeimai. Tačiau čia pasilikome nakvynei, nes eiti dar 
kur nors toliau buvo jau pervėlu. Naktis praėjo ramiai, rytą 
grįžome į Aleksoto kleboniją, iš čia susisiekiau telefonu su 
kurija, atsakė, kad iki šiol manęs niekas neieško, tad grįžau į 
savo kambarį. Nutariau ryt dieną iš Kauno kelioms dienoms 
pasišalinti. Sėdęs į autobusą, nuvykau į Vilkaviškį, iš čia į 
Lankeliškius. Pabuvęs čia porą dienų, penktadienį grįžau į 
Kauną, nes sekmadienį, birželio 22 dieną, turėjau būti 
Jonavoje, teikti žmonėms Sutvirtinimo sakramentą. 
Vykdamas traukiniu iš Vilkaviškio Kauno link, 
sustojau Pilviškiuose: patirti, ar išlikęs mano draugas kun. 
Petras Žilinkas. Jį radau klebonijoje, bet ir čia buvo ta pati 
panika. Čia ilgai netrukęs, grįžau į gelžkelio stotį, kad 
spėčiau į traukinų Kauno link. Čia belaukiant pravažiavo 
ilgas gyvulinių — prekinių vagonų traukinys. Vagonai buvo 
pilni mūsų tremiamų žmonių, užkalti, lydimi ginkluotų 
enkavedistų. Iš vieno vagono pro mažą langelį žiūrėjo 
teisėjas Dobrovolskis ir jo sūnelis. Ir juodu mane pamatė. 
Pamojavome vieni kitiems rankomis, pasakėme su Dievu. 
Vėliau patyriau, kad tame traukinyje buvo daug man 
brangių bičiulių iš Vilkaviškio, Kybartų, Gražiškių ir kitur. 
Dar būdamas namie, iš savo kambario lango mačiau 
vokiečių lėktuvus, bombarduojančius Kauno aerodromą. 
Kai kartu su kunigu Jonu Aviža autobusu vykome į Jonavą, 

pravažiuodami matėme, kaip iš greitosios pagalbos nešė į 
Raudonojo Kryžiaus ligoninę sužeistus rusų lakūnus. Buvo 
kilęs abejojimas važiuoti ar ne važiuoti į Jonavą, bet 
galvojau sau: jeigu tai tik nesusipratimas, tai nėra ko nei 
džiaugtis, nei nusigąsti, nei dėl to nuo kelionės susilaikyti. 
O jeigu tai būtų jau karo pradžia, tai Jonava nuo Kauno 
netoli, rusai viena diena nepasitrauks, spėsime į Kauną 
sugrįžti. 

Atvykę į Jonavą, išgirdome iš susirinkusių žmonių, kad 
tą patį rytą subombarduoti ir kiti aerodromai. Apie 9 val. 
atskridusi lėktuvų eskadrilė išmetė keletą bombų, apšaudė 
iš kulkosvaidžių Jonavos tiltus, netoli esantį poligoną. 
Žmonių buvo labai daug, visi nerimavo, skubėjo, nes 
komunistai ragino visus eiti kasti apkasų, taisyti 
subombarduotus aerodromus. Prieš vidurdienį vėl atskrido 
lėktuvai, pradėjo šaudyti rusų zenitinė artilerija. Žmonių 
tarpe kilo labai didelė panika, buvo sunku juos nuraminti. 
Juos išrykiuodami pradžioje šventoriuje, paskui bažnyčioje, 
patarnavę vienam kitam šimtui, tuos paleisdavome. Taip iki 
vidurdienio suteikiau Sutvirtinimo sakramentą daugiau 
kaip 1,000 žmonių: vaikų, užaugusių jaunuolių. Tačiau, kai 
buvome jau baigę darbą, nors buvo dar vos po vidurdienio, 
jau nebuvo jokio susisiekimo su Kaunu — nei traukinio, nei 
autobuso, jau prasidėjo chaosas. Ilgokai ieškoję, kunigai dar 
surado žmogų, kuris turėjo vieną arklį ir sutiko mus 
pavėžinti Kauno link, bet jau buvo vėlu, o tokiose 
nuotaikose keliauti naktį buvo perdaug nesaugu. Taigi 
pirmadienio rytą, atsilaikę mišias, vėl susiradome aną 
žmogų, ir jis, mes trys: aš, kun. J. Aviža, klierikas 
Juknevičius vienaarkliu vežimu pajudėjome Kauno link — 
ne plentu, o kita puse Neries paprastu keliu. Plentas jau 
buvo pilnas bėgančių raudonarmiečių, o dar daugiau civilių. 
Pavažiavus kelis kilometrus, mus pasivijo du vežimai, 
kuriuose buvo apie dešimt civiliai apsirengusių žydų. 

Vienas laikė rankose medžioklinį šautuvą; ar kiti turėjo 
kokių ginklų, nepastebėjau. Mus paviję sustabdė, paskelbė 
areštuotais, mus tris persodino į vieną iš savo vežimų ir 
šuoliais, kiek tik arkliai galėjo bėgti, grįžome atgal į Jonavą. 
Mieste žmonės, išėję iš namų,stovėdami žiūrėjo į mus, vieni 
juokėsi, kiti ašarojo, nes visi atpažino, kas ir ką veža. 
Nuvežė mus į NKVD. Atvažiavę radome duryse stovintį 
NKVD uniformoje žydą su karišku šautuvu rankoje. Mus 
pamatęs, jis įėjo į vidų, vadinas, jis mūsų laukė, čia atvežti su 
jo žinia. Mus įvarė į vidų. Uniformuotas enkavedistas 
sėdėjo prie rašomo stalo, pasistatęs šautuvą tarpe kojų. Jis 
atrodė nemigęs, nenusiskutęs. Viduje stovėjo pasieniais 
apie 20 žydų — vyrų ir moterų. 


— Kas esate? — klausia enkavedistas rusiškai. 

— Esu Kauno vyskupas, o šiuodu mano palydovai, — 
atsakiau. 

— Kur tokiu laiku važinėji? 

— Turėjai, Tamsta, matyti, ką vakar čia veikiau. 

— Aš į jūsų bažnyčias nevaikščioju. 

— Viskas vyko šventoriuje, buvo keli tūkstančiai 
žmonių. 

— Kodėl vakar norėjai važiuoti? 

— Kad baigiau darbą, kuriam vakar atvykau. 

— Kodėl šiandien važiuoji Kauno link? 

— Kad esu iš Kauno. Kur gi kitur galėčiau važiuoti? 

— Tai neaišku... 

— Jeigu kas Tamstai neaišku, paklauski telefonu 
narkomą Gladkovą. Aš sugrįžęs jam skųsiuosi, kad 
trukdote man eiti pareigas. 

— Ar turi Gladkovo leidimą? — atgijo enkavedistas. 
Ar raštu? “ 

— Raštiški leidimai šiuo atveju man nereikalingi. 
Dabar visi vyskupai važinėja: ir Panevėžio, ir Telšių, ir 

Vilkaviškio. Tai paskelbta viešai bažnyčiose, ir visi žmonės 
tai žino. 

— Ar galima pamatyti, kas yra valizose? 

Aš pirmas, paėmęs savo nedidelį lagaminą, padėjau 
prieš jį ant stalo, atidariau. Atidarė ir kiti. Radę tik rūbų, 
liturginių daiktų, atrodė visi tarsi apsivylę, nes tikėjosi rasti 
ką nors kita. Civiliniai liudininkai, nieko nekalbėdami, 
pradėjo krikti pro duris. Tardytojas, apsikabinęs šautuvą, 
sukniubo ant stalo, atrodė labai išvargęs ir kažko prislėgtas. 

— Prašau mane ir mano palydovus nuvežti į kleboniją, 
— sakau. 

— Mes neturime kuo vežti, atsakė enkavedistas. 

— O tuo pačiu vežimu, kuriuo čia atvežėte. 

— Jis buvo tik šiam reikalui paimtas iš gatvės, o dabar 
jau nėra. 

— Matote, — sakau, — kaip žmonės, išėję į gatvę, 
stebi, kas čia vyksta. Kai eisime pro juos, visi jaudinsis, 
klausinės. 

— Tai eik šalinėmis gatvėmis, — atsakė enkavedistas. 

Pasiėmėme savo lagaminus, apsiaustus ir išėjome. 
Jeigu būtume prašęsi paleidžiami, gal būtų ir nepaleidę, bet 
kai užsiprašiau vežimo visai neklausęs, ar mes laisvi, tai 
leido išeiti be ilgų derybų. 

Sugrįžome į kleboniją; numetęs lagaminą, sėdėjau 
klebonijos sodelyje; nežinojome, kaip ir ką daryti: laukti čia 
ar dar ką nors bandyti. Netrukus atbėgo kun. J. Aviža, 
susijaudinęs iki ašarų. Jis, įsijungęs klebonijos radiją ir 
išgirdęs, kad Kauno radijo stotis jau aktyvistų rankose, 
buvo pagrotas Lietuvos himnas, dabar duodami įvairūs 
įsakymai. Nubėgau ir aš prie radijo. Įspūdis buvo žodžiais 
neišreiškiamas. Atsimenu, kad tik tiek pasakiau: Bravo, 
vyrai, o toliau buvo persunku ką nors kalbėti... Klierikas 
Juknevičius išėjo pasižvalgyti po miestą.  Parėjęs 
papasakojo, kad visi enkavedistai jau išvyko sunkvežimiu 

Ukmergės link. Prie įstaigos durų paliktas popierius, 
įspėjantis visus laikytis ramiai, nes jie tuoj sugrįšią. Ir 
važiuodami stovintiems ar sutiktiems gatvėse kartoję vis tą 
patį. 

Bandydami išvykti iš Jonavos, galvojome pasiekti 
Lapius. Netrukus sužinojome, kad tąpat rytą, kai mes 
bandėme vykti iš Jonavos, Lapiuose komunistai ieškojo 
kunigų, jų neradę, sušaudė kelis pasauliečius vyrus, 
miestelio pareigūnus. Jonava liko be valdžios, bet mieste ir 
aplinkui buvo labai daug raudonarmiečių. Kur nors judėti 
buvo pavojinga. Nors nebuvo saugu ir klebonijoje, bet 
nebuvo kur kitur vykti. Mieste panika didėjo. Popiečiu 
pradėjo pasiekti būriai bėglių — Kauno žydų. Pradėjo bėgti 
ir pačios Jonavos žydai, visi vis Ukmergės link. Pirmadienio 
vakare buvo girdimi šautuvų, kulkosvaidžių šūviai 
apylinkėse, vėliau ir pačiam mieste. Šaudymas vis stiprėjo. 
Kas ir ką šaudė, buvo neaišku. Taip spėjome, kad prasidėjo 
partizanų veikla. Antradienį ir trečiadienį žmonės, niekieno 
nekludomi, nešė iš krautuvių, kas ką nugriebdami. 
Retkarčiais šaudė rusų artilerija. Antradienį, apie 
vidurdienį, vienas sviedinys pataikė į bažnyčios bokštą. 
Trečiadienį nuo Kauno pusės vis stiprėjo artilerijos garsai, 
nuo Ukmergės Kauno link traukė visa rusų armija. 
Ketvirtadienio rytą, vos pradėjus aušti, iš vakarų pusės 
veržėsi į Jonavą vokiečių dviratininkų daliniai. Pasiekę 
miestą, metę dviračius, pakelėje ėmė namą po namo, pro 
langus mesdami į vidų rankines granatas. Rusai 
atsišaudydami traukėsi iš miesto. Netrukus iš kitos pusės 
Neries upės pradėjo smarkiai šaudyti į miestą rusų 
artilerija. Griuvo namas po namo. Karininko vedamas, 
būrys vokiečių pasiekė ir kleboniją. Pamatęs pro langą, kad 
jie eina į namą, išėjom jų pasitikti, ir paaiškinau, kas name 
gyvena: pirmame aukšte vaistinė, antrame klebonija. 
Karininkas kariškai, ne hitleriškai, pasisveikino ir, išklau- 

sęs mano paaiškinimo ir nieko nesakęs, išėjo toliau. Griu- 
vo parapijos namas, kitoje bažnyčios pusėje — mokykla. 
Mes iš klebonijos bėgome į bažnyčios kriptą. Vos tik išbėgus 
iš namo, didelis sviedinys pataikė į antrą aukštą, kur mūsų 
būta, ir jį nugriovė. Išbuvome bažnyčios kriptoje iki 
popietės. Vokiečiai pasiekė Neries tiltus. Iš kitos pusės 
Neries rusų artilerijos ugnis vis stiprėjo. Popiete Jonava jau 
visa degė, didelė miesto dalis buvo jau tik griuvėsiai. Atrodė, 
kad nuo degančios šalia bažnyčios mokyklos, nuo klebonijos 
galėjo užsidegti ir bažnyčia. Paraginau savo bičiulius — 
kleboną kunigą Statkevičių, kun. Avižą ir klieriką Juk- 
nevičių — ir visi bėgome iš po bažnyčios į laukus. Nors 
nebuvo laiko žvalgytis aplinkui, bet, bėgant gatvėmis, 
vaizdas buvo klaikus. Kai kur užgriautos ir gatvės, aplink 
tik griuvėsiai ir ugnis. Visur tuščia, tik vienas kitas žmogus 
bėgalaukųlink, kaipir mes. Visur aplinkui, bent taip atrodė, 
girdėjosi šaudymas. Laimingai išbėgome iš miesto 
griuvėsių. Laukuose pilni grioviai, duburiai Jonavos miesto 
gyventojų. Visi išbėgę tuščiomis rankomis. Užvakar ir 
vakar iš krautuvių parsineštos gėrybės ir savas turtas 
dūmais kilo aukštyn. Pro“ tuos žmones bėgdami, 
kalbėjomės, kad jie būtų išmintingiau pasielgę savą turtą 
nešdami į laukus, negu svetimą iš krautuvių į namus. 
Žmonių lavonų neradome. Tik vienoje vietoje, prie tako, 
kuriuo bėgome, šalia sviedinio išraustos duobės gulėjo dvi 
kareivio kojos. Visą kūną gyvą ar negyvą, matyt, buvo 
nunešę ar nuvežę kareiviai. Išbėgę iš miesto ir sviedinių 
ugnies, susisėdome ant žemės, nes tikrai buvome pavargę. 
Kiek atsikvėpę ėjome Kulvos link, ją pasiekėme jau 
temstant. Nors klebonijoje jau buvo atneštų sužeistų karių 
ir civilių, bet vokiečių sanitariniai vežimai juos greitai 
išveždavo toliau. Nors mus net keturis nelauktus, bet 
kunigas klebonas Siekliuckas priėmė labai broliškai. Čia 
pabuvome iki sekmadienio ryto. Dar būdami Kulvoje, 

sužinojome, kad Skoruliuose, netoli Jonavos, civiliniai 
komunistai, radę klebonijoje tris kunigus, Praną Vitkevičių, 
Vėgėlę ir Stankevičių, čia pat nužudė. Tai įvyko tą patį 
pirmadienį, kai mes buvome sulaikyti Jonavoje. 

Sekmadienį, birželio 29 dieną, susiradę ūkininką, kuris 
sutiko mus pavėžinti į Kauną, pavakare grįžome į Kauną. 
Čia išgirdau, kad birželio 22 dieną Lankeliškiuose, kur aš 
buvau prieš kelias dienas, raudonarmiečiai, paėmę kleboną 
kunigą Vaclovą Balsį, ten gyvenusį buvusį Marijampolės 
gimnazijos kapelioną kunigą Joną Petriką ir prieš kelias 
dienas ten atvykusį buvus; Vilkaviškio seminarijos 
profesorių kunigą Justiną Dabrilą, nuvežė į Budavonės 
mišką ir nužudė taip sužalodami, kad buvo sunku atpažinti. 
Pamažu pradėjo ateiti žinios apie kitus panašius įvykius. 
Buvo rasti nužudyti dar šie kunigai: 

kanauninkas Vaclovas Dambrauskas, Kuršėnų 
klebonas, 

kanauninkas Matas Lajauskas, Malėtų klebonas, 
kanauninkas Jonas Navickas, Viekšnių klebonas, 
kunigas Andrius Juškevičius, Merkinės klebonas ir 
dekanas, š 

kunigas Jonas Daugėla, Stirnių klebonas, 

kunigas Benediktas Vanagas, Kruopių klebonas, 

kunigas Jonas Tuminas, Palomenės administratorius, 

kunigas Benediktas Šveikauskas, Rokiškyje emeritas, 
kunigas Povilas Racevičius, Joniškio vikaras, 

kunigas Valentinas Balčius, Pusnės klebonas. 

Be žinios buvo dingę 62 kunigai. Du iš jų broliai, 
Antanas ir Pranas Petraičiai, grįžo, išlikę gyvi Cervenės 
žudynėse, o apie kitus nepavyko nieko sužinoti. 

Apie masines deportacijas, masines pasauliečių 
žudynes, prieš pasitraukiant rusams iš Lietuvos, nors tie 
visi išžudytieji, išvežtieji buvo katalikai, čia nekartosiu, nes 
apie tai yra jau ne vieno rašyta. 


Neapskaičiuojant, kiek buvo padaryta medžiaginių 
nuostolių, atimant visokią nuosavybę, žalą sekvest- 
ruotiems trobesiams, komunistai per vienus metus Lie- 
tuvoje sunaikino: Teologijos-Filosofijos fakultetą Kauno 
universitete, keturias kunigų seminarijas, 37 vienuolijas su 
87 vienuolynų namais, Katalikų Mokslo Akademiją, 18 
gimnazijų (licėjų) ir vidurinių mokyklų, 18 privačių pradžios 
mokyklų, 35 vaikų darželius, vieną kurčių-nebylių 
institutą, 10 namų našlaičiams, 10 vaikų globos namų, 25 
senelių namus, 2 ligonines, vienus jaunuolių pataisos 
namus, 6 didelius — centrinius knygynus, 823 parapinių ir 
kitokių katalikiškų knygynų, 643 katalikų archyvų, 32 
katalikiškų laikraščių, dienraštį ir kitokių periodinių leidinių 
su apie 7,500,000 prenumeratorių, 7 spaustuves. 

Šie išvardinti dalykai buvo ne tik nusavinti, bet visiškai 
sunaikinti, išskyrus spaustuves, kurių vienos buvo 
sujungtos su kitomis, kitos išvežtos. Svarstant, kiek vienais 
metais padaryta medžiaginių nuostolių, kiek nuostolių 
kultūrai, kiek nekaltų gyvybių, kraujo, kančių, fizinio ir 
moralinio skausmo, areštų, tortūrų, deportacijų, žmogaus 
protas yra persilpnas apimti ir suprasti Lietuvoje siautėjusią 
Rusijos okupacijoje komunizmo stichiją. 


20. Raudonarmiečiai ir religija. Visas pasaulis jau 
įsitikino, kad komunizmo nei sistema, nei ateizmas nėra 
visos rusų tautos priimtas. Keliais pavyzdžiais parodysiu 
anų 1940-1941 metų raudonarmiečių nuotaikas. Plačiai 
neaiškinsiu, kas daroma raudonojoje armijoj prieš karių 
religingumą. Užteks prisiminus, kad kiekvienas dalinys, 
armija, divizija, pulkas, batalionas, kuopa, turi specialų 
politruką, ošis turi visą būrį neviešų savo talkininkų. Jų visų 
tikslas karius ne šviesti, o sekti ir jiems indoktrinuoti 
komunizmą. Šioje programoje labai svarbią vietą užima 
ateizmo propaganda. Už kriminalus kareivis mažiau 

baudžiamas, negu už domėjimąsi kuo nors kitu, o ne 
komunizmu, už bet kokį religinį pasireiškimą. Pakartojant 
vieno jauno inžinieriaus žodžius, užaugusio ir auklėto tik 
komunistinėse įstaigose, visi jaunuoliai, taigi ir kareiviai, 
turi išklausyti viską, ką tik galima išgalvoti prieš Dievą, 
prieš religiją ir absoliučiai nieko už religiją. 

Per vienus okupacijos metus Lietuvoje užregistruoti 
tik keli raudonarmiečių išsišokimai, kurie buvo gal ne tiek 
antireliginiai, kiek aplamai vandališki. Paminėsiu du. 
Panevėžiuko bažnytkaimio šventoriuje raudonarmiečiai 
sudaužė kelis antkapių kryžius, kėsinosi bažnyčioje 
sudaužyti  tabernakulį altoriuje. Netoli Panevėžio, 
Pajuosčio dvare, raudonarmiečia išplėšė Meistavičių šeimos 
kapų koplyčią. Išėmę atidarė karstus, išvertė lauk kaulus. 
Galima manyti, kad jie ieškojo brangenybių. Karstus ir 
kaulus atvežė prie Panevėžio kapinyno, suvertė į krūvą, 
apipylė benzinu ir uždegę paliko. Kapų sargas surinko kaulų 
likučius, sudėjo į čia pat numestą metalinį karstą ir užkasė 
Panevėžio kapuose. Kiek mums žinoma, už šiuos paminėtus 
ar panašius faktus nusikaltėliai nebuvo bausti. 

Paminėsiu kelis priešingus faktus, sakančius, kad 
komunistai negali pasitikėti raudonarmiečių bedieviškumu. 
Okupacijos pačiomis pirmomis dienomis, pirmiau negu 
buvo nusavinti knygynai, dar buvo neatimti Kauno Kunigų 
seminarijos vadinamieji naujieji namai, kuriuose tilpo ir 
turtingas seminarijos knygynas, vieną popietę, man 
vaikščiojant seminarijos sodelyje, įėjo pro vartus jau 
užaugusi jauna mergaitė. Iš vargingos aprangos buvo 
lengva atspėti, kad tai raudonarmiečių šeimos narys. Ji 
kažko paklausė durininką, tas parodė į mane. Priėjusi 
klausė mane rusiškai, kas čia yra vyriausias, kur čia katalikų 
centras. Paklausiau, kas ji yra ir koks jos reikalas. Pasisakė 
esanti raudonarmiečio karininko duktė, baigusi dešimties 
metų mokyklą, ieškanti kur nors surasti rusų kalba 

Evangeliją. Nustebęs paklausiau, ką ji žino apie Evangeliją. 
Ji atsakė, kad mokykloje ir kitur girdėjusi apie Evangeliją 
tik kaip apie legendą, pagal kurią gyvenęs kadaise 
dievažmogis Kristus, kad Europoje ir kitur kai kurios 
tamsios tautos į Jį tikinčios. Tikėjusi kadaise ir rusų tauta, 
bet, daugiau apsišvietusi, dabar toms pasakoms jau 
nebetikinti. Štai su savo tėvais kurį laiką ji buvusi Gardine, 
dabar Lietuvoje. Jos žodžiais, čia žmonės — tai ne tie, kas 
rusai, viskuo už juos pranašesni, ir vis tiek tiki, savo religiją 
viešai praktikuoja. Ji norinti pati paskaityti Evangeliją. O aš 
kiek anksčiau, vieną kartą eidamas Laisvės alėja pro 
vokiečių knygyną, pastebėjau lange gražiai įrištus leidinius: 
viename nedideliame tome visas Šventas Raštas, o antrame, 
mažesniame, tik visas Naujas Įstatymas rusų kalba biblistų 
išleistas Londone. Visas Šventas Raštas kainavo 10 litų, o 
Naujasis Įstatymas tik vieną litą. Pagalvojau, kad kada nors 
tai gali būti pravartu, ir užėjęs nupirkau kelis egzemplio- 
rius. Dabar šiai mergaitei daviau vieną Naujo Įstatymo 
egzempliorių sakydamas, kad tik paskolinu ir kad 
perskaičiusi man grąžintų. Pažadėjo. Po poros dienų tikrai 
sugrįžo ir atsivedė kitą jaunesnę mergaitę. Atnešė 
paskolintą knygelę ir klausė, kur galėtų sau tokią įsigyti. Iš 
atsargumo nedaviau jai jau skaitytos knygelės, o 
paaiškinau, kur gali rasti, paklausiau, ar turi pinigų. Atsakė 
pinigų turinti. Jos labai domėjosi seminarija, kokio mokslo ir 
amžiaus jaunuoliai priimami, ko mokomi. Nusivedžiau jas į 
seminarijos knygyną. Jos apžvelgusios, patylėjusios pasakė, 
kad niekad nieko panašaus nemačiusios. Beeidami tarp 
lentynų, priėjome rusų klasikų raštų rinkinius rusų kalba. 
Jos dar labiau nustebo, sakėsi girdėjusios jų vardus, bet 
niekad jų nemačiusios, neskaičiusios. Paskui senoviniai 
įvairūs leidiniai, rankraščiai — visa tai buvo virš jų 
supratimo. Išeidamos teiravosi, ar galėtų Kaune kur nors 
išgirsti vargonų muziką. Vieną kartą girdėjusios Gardine 


114 


katalikų bažnyčioje, ir tai joms paliko neužmirštamą įspūdį. 
Parodžiau iš tolo aplinkines bažnyčias, paaiškinau, kad pas 
mus katalikų bažnyčiose visose yra vargonai, paaiškinau 
kokiu laiku galima jose girdėti grojant. Daugiau jos 
nesugrįžo ir nieko apie jas negirdėjau. 

Netrukus po šio susitikimo su dviem jaunuolėm, atėjo 
vieną popietę Šv. Trejybės klebonas kunigas Bronius 
Paukštys.  Klebonijos raštinėje jis palikęs laukiantį 
raudonarmiečių pulkininką, kuris prašąs pakrikštyti į 
Kauną atsivežtus jau paaugusius jo vaikus. Patariau jį 
nukreipti pas ortodoksų arkivyskupą ar kunigą Kaune, nes 
jis tikriausiai yra ortodoksas. Mes galėtume krikštyti, tik 
užtikrinus vaikų katalikišką auklėjimą. Po valandėlės 
kunigas vėl sugrįžo ir pasakojo, kad karininkas bijąs kreiptis 
į ortodoksų vyskupą ar kunigą, nes vyskupas esąs atsiųstas 
iš Maskvos (tai buvo tiesa) ir, pirmiau, negu nuo jo namo 
pareisiąs, jau bus painformuotas NKVD. Jo žmona esanti 
katalikė, ji galės vaikus auklėti, kaip ji išmano, o jam pačiam 
svarbu tik kad vaikai būtų pakrikštyti. Pritariau, kad 
pakrikštytų. Tą patį vakarą karininkas grįžo su žmona ir 
vaikais, ir kunigas B. Paukštys juos pakrikštijo. Laukėme, ar 
nebus iš to kokių negerų gandų, bet tai niekad niekur 
nebuvo minima. 

Vis dar okupacijos pirmomis dienomis atėjo į Aleksoto 
kleboniją raudonarmietis ir, duodamas klebonui kunigui 
Motiejui Stankevičiui pinigų, prašė pasimelsti už jo brolį. 
Anot kareivio, jo brolis žuvo Finlandijos kare ir kaip šunelis, 
be jokio religinio patarnavimo, be maldos, palaidotas 
pamiškėje. Klebonas pažadėjo atlaikyti mišias. Kareivis 
susijaudinęs sako: Parašysiu tėvui, kad už jo sūnų bus 
atlaikytos pamaldos katalikų bažnyčioje. Ot, senukas verks. 

Armijos politrukams sunkiai vyko kontroliuoti karius. 
Ne vienoje bažnyčioje sekmadieniais iškilmingų mišių 
(sumos) metu buvo galima matyti ir raudonarmiečių. Jie 

ateidavo ne obstrukcijoms, o iš žingeidumo, nes savo 
gyvenime tokių dalykų jie nebuvo matę. O, pavyzdžiui, 
Kauno bazilikoje Kalėdų vidurnakčio pamaldose žmonių 
minioje matėsi ir uniformuotų karininkų, o dar daugiau 
persirengusių civiliais rūbais. Vienas uniformuotas, 
pavėlavęs ir negalėdamas įsibrauti į pripildytą baziliką, 
bebandydamas visas duris, pataikė į zakristiją ir iš Čia tiesiai į 
sanctuarijumą šalia altoriaus, kur buvo visa bazilikos 
kapitula, klierikai. Vargšas taip išsigando, kad kanauninko 
Dogelio šaukiamas net neatsisuko, o bėgte išbėgo. 

Vakarais seminarijos bažnyčioje kiekvieną dieną 
būdavo gana įdomios vakarinės pamaldos. Dalyvaudavo ne 
tik klierikai, kunigai, bet sueidavo beveik visi seminarijos 
darbininkai. Seminarijos naujieji namai buvo jau 
sekvestruoti, bet dar neužimti, tik prie jų stovėdavo du 
sargybiniai. Darbininkai pasikalbėdavo su sargybiniais. 
Vieną vakarą sargybiniai, girdėdami seminarijos bažnyčioje 
vyrų balsų gražų giedojimą, pasiteiravo darbininkų, kas tai 
būtų. Darbininkų pakalbinti, sargybiniai abu paliko namą ir 
su darbininkais atėjo į bažnyčią, paguldę šautuvus ant 
grindų, patys visą laiką išklūpojo, paskui dėkojo 
darbininkams, sakydami, kad tokio gražaus išgyvenimo jie 
neužmirš. 

Kalvarijoje iš parapijos namų šalia bažnyčios buvo 
išvaryti parapijos tarnai, o jų butuose buvo apgyvendintos 
raudonarmiečių šeimos. Negelbėjo jokios politrukų 
priemonės sulaikyti moteris ir vaikus nuo bažnyčios 
pamaldų metu. Politrukas bandė sekmadieniais mišių metu 
rodyti rusėms moterims ir jų vaikams filmus, bet šios 
eidavo į bažnyčią, ne į filmą. Tų namų gyventojai greitai 
pasidarė kasdieniniai bažnyčios lankytojai, 0 ypačiai 
laidotuvių, moterysčių laiminimo progomis. Po kelių 
mėnesių rusai tas šeimas iš parapijos namo kažkur išvežė. 

Toje pat Kalvarijoje vaistininkas Romans Niziolomskis 

paliko ir toliau vadovauti iš jo paties nusavintai vaistinei, jų 
bute jam ir jo žmonai davė vieną kambarį, o likusius visus 
kitus kambarius paskyrė apgyvendinti tame mieste esančio 
raudonarmiečių dalinio vienam politrukui su žmona. Tarp 
senų šeimininkų ir naujų įnamių santykiai buvę be 
konfliktų. Politrukas ir jo žmona greitai pajuto, kad namų 
šeimininkai yra visais atžvilgiais už juos gudresni, tad 
niekad nesileido į kalbas politinėmis ar religinėmis temomis. 
P. S. Niziolomskienė pamokydavo rusę ir kaip kambarį 
susitvarkyti, ir kaip apsirengti, ir kaip valgį pasigaminti. 
Karo pradžioj, birželio 22 dienos rytą, politrukas su žmona 
turėjo skubiai bėgti, nes iki vokiečių užimtos Seinų krašto 
teritorijos buvo tik 12 kilometrų. Vokiečių tankai galėjo 
būti čia pat kiekvieną minutę. Susimetę šį tą į sunkvežimį, 
politrukas ir žmona vadina bėgti kartu ir šeimininkus, bet, 
šiems atsisakius, atsisveikindami pasakė: Pasilikite su 
Dievu ir išvažiavo. Jiems išvykus, šeimininkai patikrino 
kambarius, ar neliko ko nors kompromituojančio — ginklo 
ar ko kito. Atidarę spintą, rado prikabintų paliktų rūbų, o 
juos praskleidę, rado už rūbų paslėptą pakabintą ikoną — 
Šv. Marijos paveikslą. Politrukas saugojo kareivius nuo 
kokių nors religinių “prietarų, o namie abu su žmona 
praktikavo tai, nuo ko draudė kareivius. 

Šie keli pavyzdžiai parodo ano meto iš dalies dvasią 
raudonarmiečių, gimusių jau komunistiniame režime, 
mokyklose, kariuomenėje išklausiusių viską, kas tik buvo 
iki šiol sugalvota pasakyti prieš religiją. Daugelis iš jų 
neišmoko religijos ir savo šeimoje, bet visa ateistinė 
propaganda nepajėgia sunaikinti žmoguje natūralaus 
domėjimosi tuo, prieš ką komunizmas taip nekultūringai i ir 
žiauriai kovoja, 

II VOKIEČIŲ OKUPACIJA 1941-1944 METAIS 


Nuo pat pradžios turėjome galimybę Vokietijos 
nacizmą stebėti iš arti. Tuo labiau, kad Vokietija nebuvo 
užsidariusi, kaip Rusija, po Vokietiją laisvai keliavome, 
norintieji nuvykdavo į Vokietijos kalnus ar kitas vietas 
atostogų, laisvai sekėme ir jos spaudą, ir visą gyvenimą. 
Ne vien dėl konflikto su naciais Klaipėdos krašte, bet ir dėl 
režimo Vokietijos viduje nebuvo Lietuva prielanki na- 
cizmui, išskyrus negausius vienetus su polinkiu. Per tris 
pilnus metus patyrę vokiečių nacizmą Lietuvoje, galime 
sakyti, kad jis užsitarnauja ne geresnio įvertinimo už 
Rusijos bolševizmą. Vokietijos nacizmo jau nebėra. Pasaulis 
galėjo laisvai patikrinti jo pomirtinį palikimą. Jeigu šiandien 
kur nors vienas kitas save vadina naciu, tai tokiam tinka 
senas posakis: Homines historiarum ignari semper 
remanent pueri. Lietuviškai — Žmonės, nežiną istorijos, 
visada pasilieka vaikais. Vaikais ta prasme, kad jie aukština 
kaip naujieną tai, ką praeitis jau ištyrė ir atmetė, tik jie to 
nežino. Kurie šiandien pasaulyje vadinasi komunistais, 
naciais, vieną ir antrą pažinusių skoniui tokie atrodo turį 
tiek pat sveikos nuovokos, kiek ir tie, kurie vadinasi velnio 
legionu. 

1941 metų birželio mėnesio 22-0s dienos rytą, 
sekmadienį, vos tik pradėjus švisti, Vokietijos armijos visu 
pasieniu puolė Rusijos armijas Lietuvoje ir Lenkijoje. Pusė 
milijono rinktinių Rusijos karių Lietuvoje neparodė to 
atsparumo, kokio buvo galima laukti. Galima sakyti, kad jos 
subiro nuo pirmųjų vokiečių šūvių. Jau pirmą karo dieną 
Vokietijos kariuomenė įžengė gilokai į Lietuvos teritoriją. 
Kas vyko karo fronto operacijų ugnyje, sunku išspręsti, kas 
įvyko tendencingai, kas atsitiktinai ar ko nebuvo galima 
išvengti. Kol Vokietijos armijos užėmė Lietuvą, žuvo ne 
mažai civilinių Lietuvos žmonių iš vokiečių karių rankų, 
sudegė kelios bažnyčios. Tabariškėse, netoli Kauno, vienas 
vokiečių kareivis mirtinai nušovė Kauno seminarijos 
diakoną Vaclovą Stulginskį. Kodėl kareivis tai padarė, liko 
neišaiškinta. Tabariškių gyventojai vieni sakė, kad diako- 
nas V. Stulginskis slėpėsi bažnyčioje rusų-vokiečių 
susišaudymo metu. Kiti sakė, kad diakonas bažnyčioje 
meldęsis — kalbėjęs breviorių, pasigėręs vokiečių kareivis, o 
tokių buvo, užėjęs į bažnyčią ir, nieko nesakęs, nušovęs 
diakoną, besimeldžiantį prie altoriaus. Alytuje, frontui jau 
praėjus, vokiečių kariai susikovė su užsislėpusiais rusais ir 
prie jų prisijungusiais ginkluotais civiliniais žydais. 
Susišaudymo metu klebonas ir vikaras, tada abu 
pasaulietiškais drabužiais, iš klebonijos nubėgę į bažnyčią. 
Tai matę vokiečiai juodu surado bažnyčioje, išvedė į 
šventorių ir abu nušovė. 

Vos tik pasklidus karo žiniai, prasidėjo visoje Lietuvoje 
atviras sukilimas prieš rusus. Antrą karo dieną, birželio 23, 
sukilėliai užėmė Kauno radijo stotį ir per ją pranešė, kad yra 
ir jau veikia Nepriklausomos Lietuvos laikinoji vyriausybė. 
Per radiją, kurio tada atidžiai klausėsi visa Lietuva; sukilėlių 
ir vyriausybės vardu buvo raginami buvę nepriklausomos 
Lietuvos valdininkai, policininkai grįžti į senas savo 
tarnybas vieton pabėgusių ar pasišalinusių rusų meto 

tarnautojų. Po dienos jau viso krašto administracija buvo 
lietuvių rankose, nors su Kaunu ir vyriausybės centru dar 
nebuvo kitokio kontakto, kaip tik šie radijo pranešimai iš 
Kauno. Tuo metu, būdamas dar rusų laikomoje teritorijoje, 
Jonavoje, pats patyriau, kad netir ten, iš kur rusų armija dar 
nebuvo pasitraukusi, žmonės klausė ir vykdė gaunamus per 
Kauno radiją įsakymus ir potvarkius. Kur dingo 
komunistinė vyriausybė nuo birželio 22 dienos, niekas 
nežinojo, ji iš niekur neatsiliepė. Taigi, kur vokiečių armijos 
pasiekė po birželio 23 dienos, ten jau rado lietuvių 
administraciją daugiausia su pareigūnais, buvusiais prieš 
1940 metų birželio 15 dieną. Jeigu kur buvusieji to laiko 
tarnautojai buvo rusų nužudyti ar ištremti, ten tuščias 
vietas užėmė atitinkamų savivaldybių paskirti asmenys. 
Bažnyčia taip pat nedelsė pasinaudoti pasikeitimu. Vos 
tik rusų kariuomenė kur pasitraukdavo, seni valdytojai ėmė 
savo žinion kunigų seminarijas, vienuolynus, klebonijas ir 
kt. Komunistų pašalinti kapelionai grįžo atgal į ligonines, į 
kalėjimus. Nors buvo jau prasidėję vasaros atostogos, bet 
laikinoji Lietuvos vyriausybė netrukus paskelbė grąžinanti į 
mokyklas kapelionus ir tikybos pamokas. Nors gerai 
žinojome Vokietijos nacių sistemą ir jų elgesį 
Čekoslovakijoje, jų užimtos Lenkijos dalyje, tačiau lietuviai 
stengėsi visose srityse pastatyti ateinančius vokiečius prieš 
faktus ir parodyti, kad mes jau turime tvarką, savo sistemą 
ir stengsimės tai išlaikyti. Reikia pripažinti, kad armija, kol 
buvo jos kompetencijoje, pasirodė esanti ne tas pat, kas 
nacių partija. Tikėjomės, kad, vykstant karui, Vokietijos 
naciai, paisydami savo gero, parodys daugiau politinės 
išminties ir tolerancijos užimtuose kraštuose, negu jos 
parodė pačioje Vokietijoje, o ypač užimtose Čekoslovakijoje 
ir Lenkijoje. Mums atrodė, ir mes, tur būt, neklydome, kad 
Rusiją nuginkluoti pačios raudonosios armijos rankomis 
užtektų paskelbti, kad vokiečiai eina Rusijos ne pavergti, o 

išlaisvinti iš komunizmo irją irjos pavergtas tautas. Pačioje 
pradžioje pajutome, ir ateitis greitai tai dar labiau 
patvirtino, kad Vokietijos naciai politinės išminties 
neturėjo, o buvo tik siaura naciškai partinė ambicija. 
Pasitvirtino senas posakis, kad vokiečių armijos laimi 
mūšius, o politikai pralaimi karus. 

Vos tik užėmus Vokietijos armijoms Lietuvos 
teritoriją, pasiekė iš Berlyno žinia, esą keliomis savaitėmis 
prieš karo pradžią su Rusija, Berlyne Užsienių Reikalų 
Ministerijos ir GESTAPO atstovai, pasikvietę kelis 
lietuvius, tarėsi, ar Lietuvoje atsirastų toks vyskupas ar 
koks žymesnis kunigas, kuris sutiktų kurti Lietuvoje 
"tautinį bažnyčią“, nepriklausomą nuo Romos. Ten 
dalyvavusieji lietuviai pasisakė neigiamai, pareikšdami, kad 
Lietuvoje tokio asmens nesuras, kad toks bandymas labai 
pakenktų lietuvių tarpe vokiečių vardui. Patikrinus keli šio 
fakto dalyviai patvirtino, kad toks pasitarimas buvo. Neteko 
girdėti, kad vėliau vokiečiai būtų darę ta linkme kokių nors 
bandymų. 


1. Pirmi kontaktai su vokiečiais. Iš fronto ugnies, 
išgyventos Jonavoje, grįžau į Kauną sekmadienį, birželio 29 
dienos pavakarę. Sugrįžęs radau savo kambaryje du civiliu 
vokiečiu, kurie pasiaiškino, kas jie yra, siūlė arba man 
pačiam imtis iniciatyvos, arba jiems rekomenduoti asmenį, 
kuris tiktų suorganizuoti Tarėjų Tarybą prie okupacinės 
vokiečių valdžios. Atsakiau, kad tik dabar grįžtu iš fronto 
zonos, dar nesutikau jokio asmens, nežinau, kas yra išlikęs 
Kaune ar aplamai Lietuvoje. Iš radijo žinau, kad yra 
pasiskelbusi Lietuvos vyriausybė, sukilėlių štabas, tad 
reiktų kalbėtis su jais, o pats atsisakiau su kuo nors tartis. 
Man, kaip vyskupui, tai netiktų. Jie išvyko. Tuoj pasiunčiau 
vieną iš kunigų surasti vyriausybės būstinę ir ten 
painformuoti apie šį pokalbį. Netrukus lankėsi pas mane 

formaliam vizitui sukilimo vadovybės asmenys — Levas 
Prapuolenis su palyda, su kuriais taip pat aptarėme aną 
mano pokalbį su vokiečiais. 

Jau pati pirmoji vokiečių karinė vyriausybė Kaune 
nenorėjo kalbėtis su mūsų laikinąja vyriausybe, nenorėjo 
angažuotis Lietuvos bažnytinėms sferoms, tačiau man 
atrodė, kad tokioje situacijoje armijos kompetencija yra ne 
spręsti vietos politines situacijas, o klausyti savo krašto 
vyriausybės. Fronto triukšmui aprimus, Kauno vyskupai, 
pasitarę su Lietuvos vyriausybės žmonėmis, paskelbė 
Kauno bazilikoje pamaldas už žuvusius lietuvius ir už 
Lietuvoje žuvusius vokiečių karius. Tai buvo pranešta ir 
vokiečių karo komendantūrai. Ta proga bazilikoje mišias 
laikiau aš, dalyvavo ne tik Lietuvos vyriausybės žmonės, o ir 
vokiečių kariniai atstovai. Taip pat netrukus Lietuvos 
vyriausybė, ir Kauno vyskupai paraginome, kaip galėdami, 
žmones grįžti, kiek įmanoma, į normalias nuotaikas, į rimtį, 
prie darbo, vengti keršto. O tai buvo reikalinga, nes masinių 
išvežimų, masinių žudynių dėl karo fronto aplinkybių 
žmonės dar gyveno siaubingomis nuotaikomis, dar daugelis 
slapstėsi. Kaune pirmomis karo dienomis įvykęs epizodas — 
būrio žydų nužudymas, buvo simptomai, reikalaują tokio 
atsišaukimo, paraginimo. 

Paskui kariuomenę atsirado Lietuvoje ir civilinė 
vokiečių valdžia. Su ja prasidėjo kitokie santykiai ir kitokios 
nuotaikos. Civilinėje valdžioje vokiečiai visi buvo arba nacių 
partijos, arba SS, arba SA nariai. Ta partinė civilinė valdžia 
vadinosi Komisarų valdžia. Vyskupai laukėme, kokią 
taktiką parodys generalkomisaras, apygardų, miestų ir kiti 
komisarai. Nerodė jokios iniciatyvos užmegzti santykius su 
vyskupais. Žinodami Vyriausybės ir Bažnyčios santykius 
pačioje Vokietijoje, patys pripratę prie visokių santykių, 
mes to ir nepasigedome. Po pusantro mėnesio vokiečiai 
paskelbė panaikinta Lietuvos laikinąją vyriausybę, o jos 

vietoje paskelbė vokiečių civilinę valdžią 
(Zivilverwaltungą),o šalia jos ir jos valdžioje lietuvių Tarėjų 
Tarybą. Po šio akto liko organizuotas lietuvių tik pogrindis. 
Vieša ir nepriklausanti nuo vokiečių kontrolės liko tik 
Lietuvos bažnytinės provincijos hierarchija. 

Dar nebuvo panaikinta laikinoji Lietuvos vyriausybė, 
kai Kauno miestui vokiečių paskirtas miesto komisaras 
Kramer pradėjo skelbti be lietuvių žinios dekretus, 
liečiančius žydus. Kauno vyskupai ir generalvikaras prel. 
prof. K. Šaulys parašėme raštą, kuriame buvo pabrėžta, kad 
visi Lietuvos žydai yra Lietuvos piliečiai, išskyrus nežymų 
skaičių, patekusių į Lietuvą karo metu iš Lenkijos ir 
Vokietijos, kad Lietuvos žydų didelė dauguma visada buvo 
lojalūs Lietuvai, kad jų daug kartu su lietuviais buvo 
kalėjimuose bolševikų okupacijos metu. Kaip pavyzdžiai 
buvo paminėti broliai dr. Elkesai, Farfunkelis, rabinas 
Sniegas, vyriausias rabinas Šapiro ir jo sūnus profesorius ir 
daug kitų. Raštas buvo įteiktas karo komendantūrai, 
prašant tai persiųsti kompetentingoms instancijoms. 
Kauno vyskupų vardu ir savo iniciatyva generalvikaras 
prel. prof. K. Šaulys daug kartų lankė šiais reikalais įvairias 
vokiečių karines įstaigas. Tuoj patyrėme, kad žydų 
klausimas esąs kažkokios Sonderkomandos išimtinoje 
kompetencijoje. Niekaip nepavyko surasti jos būsitinės ir ką 
nors ten tuo reikalu veikti. 


2. Rugpiūčio 6-7 dienomis Kaune įvyko Lietuvos 
vyskupų konferencija — pirmoji po karo fronto ir vokiečių 
okupacijoje. Dalyvavo visi lietuviai vyskupai, įskaitant ir 
Vilniaus pagalbininką arkivyskupą M. Reinį. Pirmą dieną 
konferencija nutarė pasiųsti,pas vokiečių generalkomisarą 
konferencijos delegaciją — vyskupą J. Kuktą ir vysk. V. 
Brizgį pareikšti vyskupų vardu kai kuriuos pageidavimus. 
Telefonu pašaukta generalkomisaro įstaiga. Iš ten atsakyta, 

kad generalkomisaras turįs daug darbų ir jokių vizitų 
nepriima. 

Šioje konferencijoj, sekant vykusius svarstymus iš 
eilės, nutarta paruošti ir pasiųsti Šventajam Tėvui 
pranešimą apie išgyventus metus Rusijos bolševikinėje 
okupacijoje, prašyti, kad būtų grąžintas į Lietuvą 
Apaštališkas Nuncijus. Kiekviena diecezija savo pranešimą 
paruoš iki rugpiūčio 15 dienos ir atsiųs arkivyskupui 
metropolitui. 

Nutarta pasiųsti laišką ir padėkoti JAV vyskupams už 
pažadėtą paramą Lietuvos Bažnyčios reikalams (toks 
pranešimas buvo gautas iš vyskupo P. Bučio Romoje), jiems 
pranešti apie rusų okupacijos metu įvykdytus žiaurumus, 
apie deportuotus į Rusiją ir Sibirą ir prašyti juos gelbėti per 
Raudonąjį Kryžių ar kitaip. 

Nutarta parašyti padėkos laišką Grenados 
arkivyskupui Ispanijoje,  padėkojant už  atlaikytas 
gedulingas mišias už sovietų nužudytus lietuvius, jį plačiau 
painformuojant apie Rusijos komunizmo siautėjimo 
rezultatus ir primenant ankstesnių laikų ir pirmojo karo 
metų santykius tarpe Ispanijos ir Lietuvos. Šiuos laiškus 
parašyti sutiko arkivyskupas metropolitas Juozapas 
Skvireckas. 

Nutarta parašyti vyskupų laišką Lietuvos klerui, 
raginant dar didesniu uolumu šviesti lietuvių visuomenę 
religinėje, labdaros ir socialinėje veikloje. Parašyti atvirą 
laišką tikintiesiems, primenant išgyventą bolševikmetį, 
paminint pastebėtus trūkumus lietuvių religiniame 
gyvenime, pabrėžiant, kad religinis sąmoningumas yra 
geriausia priemonė prieš bolševizmą. Paraginti žmones ir 
ateityje nepaisyti melagingų bolševizmo pažadų, o 
gyvenimą kurti darbštumu ir susiklausymu. Paraginti 
žmones į gerus darbus, net iš anksto pasižadant, kada ir 
kokie darbai turėtų būti įvykdomi. 

Iš kai kurių Tarėjų pasakojimų galima daryti išvadų, 
kad vokiečių civilinė valdžia žadanti kėsintis į tikybos 
mokymą mokyklose. Vyskupai nutarė pasiųsti 
generalkomisarui raštą, reikalaujantį respektuoti ir palikti 
Lietuvos įstatymus, liečiančius privačias mokyklas ir 
tikybos mokymą viešose mokyklose. Svarstytas klausimas 
steigti privačią katalikų mokytojų seminariją. 

Nutarta parašyti raštą aplamai žydų klausimu, o ypač 
pabrėžiant reikalavimą, kad nebūtų varomi į geto ar kitaip 
liečiami krikštyti žydai. 

Kunigų seminarijų klausimu Telšių vyskupai pareiškė 
atnaujiną savo atskirą buvusią seminariją. Vilkaviškio 
vyskupai savo sprendimą praneš iki rugpiūčio 15 dienos. 

Nutarta kreiptis į Pirmąjį generalinį tarėją generolą P. 
Kubiliūną, primenant, kad kaip nuosavybės apskritai, taip ir 
bažnytinių nuosavybių padėtis būtų atstatyta prieš 1940 m. 
birželio 15 dieną buvusi būklė. 

Vokiečiai neatšaukė komunistų paskelbtų nuosavybių 
sekvestravimo dekretų ir ne vienu atveju jau parodė laiką 
valstybės nuosavybe, ką buvo suvalstybinę bolševikai. 
Nepaisant vokiečių civilinės valdžios paskelbto dekreto, kad 
nuosavybių klausimai bus svarstomi po karo, beveik visi 
senieji savininkai, išlikę Lietuvoje nuo rusų žudynių ar 
deportacijų, ėmėsi patys valdyti savus namus, žemes ir 
kitokias nuosavybes, nesiklausdami valdžios leidimo. 
Panašiai buvo daroma ir su bažnytinėmis nuosavybėmis. 
Vos tik pasibaigus karo veiksmam, ir katalikai, nieko 
nesiklausę, perėmė patys tvarkyti visas bažnytines 
nuosavybes. Iš kitos pusės, vokiečių civilinės valdžios 
žmonės taip pat rodė, kad tokį lietuvių savininkų elgesį jie 
tik toleruoja, bet nelegalizuoja. Miestuose jie užimdavo 
namus savo nuožiūra, be jokių formalumų, įsakydami 
namų savininkams ir kitiems gyventojams tuoj pat ar per 
kelias dienas išsikraustyti, visai nesirūpindami, kur tie 

žmonės gyvens. Kauno vyskupams ir kurijai sugrįžus į sa- 
vo namus ir vos tik įsikūrus Kaune civilinei valdžiai 
(Zivilverwaltungui), atvyko keli vokiečiai ir pareiškė, kad 
tas namas esąs reikalingas generalkomisarui ir kad mes 
turime išsikraustyti. Atsakius, kad namas yra mūsų ir kad 
mes niekur nesikraustysime, jie atsakė, kad namas buvęs 
rusų suvalstybintas ir tokiu yra. Mes tai paneigėme, 
žinodami, kad tokio "dokumento" jie nesuras ir pareiškėme, 
kad mūsų įstaiga yra sena, dirba savo namuose, ir mes 
niekur nesikraustysim. Šiuo reikalu jie mūsų daugiau 
nevargino. 

Nacių partijos žmonės, kariuomenės karininkai 
lankydavosi ne tik pasauliečių ūkiuose, o ir po vienuolynus, 
nesiklausdami šeimininkų leidimo ir neslėpdami, kad jie 
renkasi, kas kam teks po karo. Kauno SS personalas išvarė 
lietuvaites benediktines vienuoles iš jų namų ir iš ūkio 
Kačioniškyje ir ten įsiruošė sau poilsio vietą savaitgaliams ir 
kitokioms pramogoms. Generalkomisaras von Renteln, 
Kauno miesto komisaras Kramer dažnai lankydavosi 
arkivyskupo ūkelyje, Linkuvėlėje, pačiam arkivyskupui ten 
esant, jo visiškai nepaisydami, niekad net nepasisveikinę, 
prisirinkdavo vaisių, daržovių, tarsi rodydami, kad yra jie 
šeimininkai, o ne čia gyvenąs arkivyskupas. 

Liko be vaisių visos pastangos atgauti katalikams nors 
vieną spaustuvę, gauti leidimą kuriam nors katalikiškam 
laikraščiui, nebuvo leista atsikurti katalikiškom ar 
patriotinėm organizacijom. Kai kurios organizacijos 
atsikūrė be jokių leidimų ir už tai nepatyrė kokių nors 
ypatingų represijų. 

Rugsėjo pradžioje prasidėjo darbas mokyklose. Darbas 
buvo pradėtas mums įprasta tvarka — su kapelionais, su 
tikybos pamokomis, kūrėsi ateitininkų skyriai ir kt. 
Generalkomisariatas parodė aiškų nepasitenkinimą mūsų 
tvarka, bet jam buvo primintas pareiškimas, kad švietimo ir 

kultūros reikalai paliekami lietuvių rankose. Kurį laiką šioje 
srityje didesnių nesklandumų nebuvo, visus iškylančius 
klausimus darniai sutvarkydavome su švietimo ir finansų 
tarėjais. 

Netrukus tačiau Švietimo tarėjas paskelbė, kad 
gimnazijų žemesnėse klasėse paliekama religijos mokymui 
tik viena pamoka savaitėje. Pasiteiravus paaiškėjo, kad 
Švietimo tarėjas tai parašė generalkomisariato įsakymu. 
Vyskupų vardu buvo atsakyta platesniu raštu, nurodant to 
potvarkio teisinį netikslumą, nenaudingumą jaunimui ir 
todėl visuomenei ir prašant jį atšaukti. Potvarkis nebuvo 
formaliai atšauktas, bet nebuvo ir vykdytas — ir toliau 
paliktos visose klasėse tikybos dvi pamokos savaitėje. 

Ir kunigų seminarijos ruošėsi pradėti mokslo metus 
normaliu laiku. Telšių ir Vilkaviškio vyskupai apsisprendė 
atkurti savas seminarijas. Kaune liko iki 1940 metų buvusi 
tarpdiecezinė Kauno, Kaišiadorių, Panevėžio vyskupijų 
seminarija ir Teologijos-Filosofijos fakultetas. Rugpiūčio 6- 
7 dienos vyskupų konferencijoje buvo nutarta apie 
seminarijų veiklą nieko nepranešti vokiečių okupacinei 
valdžiai, iš jos nieko neprašyti, įvairius reikalus, kokie 
iškiltų, tvarkyti su lietuviais tarėjais. Tačiau rugsėjo 
pradžioje, keliomis dienomis prieš pradedant Kauno 
seminarijai mokslo metus, buvo gautas iš Kauno miesto 
komisaro Kramerio, kurio pareigos buvo paralelės miesto 
burmistro (mayor) pareigoms, raštas rugpiūčio 23 dienos 
data, adresuotas Kauno kunigų seminarijos rektoriui, 
kuriame rašoma (vertimas iš vokiečių kalbaos): “Mane 
pasiekia gandai, kad Kaune organizuojama kunigų 
seminarija. Aš turiu pareikšti, kad iki karo pabaigos toki 
kursai nepageidaujami“. Tuo metu seminarijos rektorium 
buvau dar aš, vicerektorius buvo tėvas S. Gruodis, SJ. Šis 
komisaro Kramerio raštas kai kuriuos profesorius 
sujaudino, buvo siūlyta greitai daryti kokių nors žygių 

reikalą išsiaiškinti. Aš tačiau pareiškiau, kad ne tokios 
instacijos, kaip miesto Komisaro kompetencija, kištis į 
seminarijos reikalus, jam reikia tai parodyti, jokių žygių 
nedarysime ir rugsėjo 12 dieną, kaip buvo nutarta ir 
paskelbta, pradėsime mokslo metus. Buvo aišku, kad miesto 
komisaras savo iniciatyva to rašto nerašė, tačiau ne mūsų 
reikalas ieškoti to rašto šaltinio. Mokslo metus pradėjome, 
jokių obstrukcijų iš Kauno miesto komisaro nei kitų 
instancijų nejautėme. Dėl finansinės paramos — profesorių 
algoms ir kitiems reikalams tarėmės taip pat ne su 
vokiečiais, o su švietimo ir finansų tarėjais. 

Apie tą patį laiką, rugpiūčio pabaigoje, buvo pašaukti 
pas Generalkomisarą Rentelnh Kauno ir Vilniaus 
universitetų atstovai, kuriem buvo pareikšta, kad iki karo 
pabaigos visos jėgos turinčios būti mobilizuotos karui ir 
darbui, kad universitetai negalės veikti. Ir čia lietuvių 
atsakymas buvo šaltas, atkaklus, ir universitetai veikė.(21) 


3. 1941 m. spalio 7-8 dienomis vėl susirinko Lietuvos 
vyskupų konferencija. Jos programoje buvo: žygis žydų 
reikalu, raštas Rytų krašto generalkomisarui Lohse, 
atsakymas Švietimo tarėjui tikybos mokytojų skyrimo 
klausimu, katalikų organizuotumo klausimas. 

Iš Kauno-Vilijampolės geto buvo aliarmuojančios 
žinios, kad ten viešpataująs teroras, kad geto gyventojai 
skirstomi į dvi grupes nežinomam tikslui, esą labai negerų 
gandų. Tuoj konferencijos pradžioje buvo bandyta siųsti 
pas generalkomisarą vyskupų konferencijos delegaciją, bet 
ir šį kartą buvo atsakyta, kad generalkomisaras esąs taip 
užimtas, jog negalįs priimti. Tada konferencijos vardu vyko 
pas vyriausią generalinų tarėją gen. Kubiliūną vyskupas V. 
Brizgys. Čia tačiau buvo tik tiek sužinota, kad žydų 
klausimą vokiečiai yra rezervavę sau ir lietuvių 
instancijoms neleidžiama į tai kištis. Jeigu tarėjai galėtų ką 

padaryti, jie padarytų ir niekieno neraginti. Visi gerai 
žinojome vokiečių elgesį su žydais Vokietijoje ir kituose jų 
užimtuose kraštuose ir todėl neturėjome iliuzijų. Žydus 
gelbėti atsirado neorganizuotos iniciatyvos — pavienių 
asmenų, šeimų. Organizuota vieša veikla buvo neįmanoma. 
Pasitarę ėmėme veikti per kunigus. Apie tai plačiau šio 
rašinio pabaigoje — skyriuje žydų klausimu. 

Nutarta parašyti Rytų Krašto generalkomisarui Lohse 
raštą, prašant nekliudyti ryšių su Apaštalų Sostu-Vatikanu 
sudaryti sąlygas, kad galėtų grįžti Apaštališkasis Nuncijus, 
grąžinti bolševikų atimtas bažnytines nuosavybes, leisti 
nors vieną katalikišką laikraštį ir nekliudyti gauti Vatikano 
leidinius Acta Apostolicae Sedis ir Osservatore Romano. 

Švietimo tarėjas pranešė, kad, skiriant į mokyklas 
tikybos mokytojus, turi būti apie tai pranešta Švietimo 
tarėjui, o pareigas eiti galėsią tik gavę iš jo pritarimą. 
Vyskupai pasisako pasilieką prie Lietuvoje iki 1940 m. 
birželio 15 dienos buvusios tvarkos: paskirtus tikybos 
mokytojus kurijos praneša atitinkamam apskrities mokyklų 
inspektoriui, tas praneša Švietimo ministerijai. Mokytojas 
pradeda eiti pareigas, gavęs vyskupo pranešimą ir 
nelaukdamas Švietimo ministerijos patvirtinimo. Vyskupai 
šioje konferencijoje pakartotinai patvirtino jau anksčiau 
buvusią praktiką, kad tikybos mokytojais, reikalui esant, 
gali būti skiriami ir pasauliečiai. Pirmiau praktikoje būdavo 
skiriami tik mokytojai. Šį kartą nutarta, kad tokie 
kandidatai į tikybos mokytojus turi būti ne mažiau penkių 
gimnazijos klasių bendro išsilavinimo, iš tikybos turėtų 
išlaikyti egzaminus visos gimnazijos tikybos programos, 
jeigu kuris gimnazijos nebaigęs. 

Šioje konferencijoje vyskupai nutarė siekti, kad 
kiekvienas lietuvis katalikas priklausytų nors vienai 
katalikiškai organizacijai ar brolijai, o jos visos kad 
susijungtų į vieną centrinę sąjungą. 

Šia proga verta pastebėti, kad vyskupai ir šį kartą, 
atsakydami Švietimo tarėjui į tikybos mokytojų skyrimo 
procedūrą, kaip visais kitais atvejais tiek rusų, tiek dabar 
vokiečių okupacijoje, vadovavosi dėsniu ir jį ne kartą 
priminė pasaulinės vyriausybės instancijoms, kad 
okupuotame krašte lieka veikti, pagal tarptautinę teisę, to 
krašto įstatymai. Nei okupacinė valdžia, nei jai talkinančios 
vietinių žmonių instancijos nėra kompetentingos leisti 
įstatymus. Gi leidžiami įvairūs potvarkiai negali 
prieštarauti krašto įstatymams. 

Spalio 10 dieną buvo išsiųstas į Romą arkivyskupo 
metropolito J. Skvirecko pranešimas. P. Pijui XII apie 
buvusius rusų komunistų okupacijos davinius. Raštas 
Vatikaną pasiekė.(22) 

Po šios vyskupų konferencijos buvo pasiųstas 
generalkomisarui Kauno miesto komisaro Kramerio raštas, 
gautas prieš mėnesį laiko Kauno seminarijos reikalu. Kartu 
buvo įteiktas ir raštas, adresuotas generalkomisarui, 
paaiškinantis, kad vyskupų supratimu kalbėti tokia tema, 
kaip kunigų seminarijos veikimas, yra ne miesto komisaro 
kompetencija, kad Kauno kunigų seminarija ne 
organizuojama, o veikia jau daugiau kaip 300 metų, veikė 
net rusų bolševikų okupacijos metu, o dabar tik pradeda 
naujus mokslo metus normaliu laiku; kad Kauno seminarija 
nėra jokie "kursai", o yra aukštoji mokykla, su kuria kartu 
veikia ir Teologijos-Filosofijos fakultetas, kaip valstybinio 
universiteto dalis; kad jo veikla ir santykis su universitetu 
yra tarptautinės teisės-Konkordato srities klausimas. 
Šiame rašte nieko neprašome iš generalkomisaro, o yra tik 
informacija apie Kauno kunigų seminariją ir netiesiogis 
atsakymas į Kauno miesto komisaro raštą. 

Po šio rašto, praėjus porai mėnesių, buvo gautas 
generalkomisaro atsakymas, kad seminarijai leidžiama 
veikti, nors tokio leidimo nebuvo prašyta. 

Matyt, kam nors nepatiko tokie santykiai tarp Lietuvos 
katalikų hierarchijos ir civilinės valdžios 
(Zivilverwaltukngo), tokių gandų buvo. 1941 m. spalio 
mėnesio pabaigoje, buvo toks juokingas įvykis. Vieną rytą, 
apie 8 valandą, skamba asmeninis arkivyskupo metropolito 
J. Skvirecko telefonas. Atsiliepė pats arkivyskupas. Kažkas 
vokiškai jam sako, kad šiandien 9 valandą, taigi už valandos, 
jo laukia  generalkomisaras. Tą dieną vyskupas 
pagelbininkas buvo kažkur išvykęs. Nors toks šaukimas 
atrodė gana įtartinas, bet, pašaukus telefonu 
generalkomisariatą, iš ten buvo atsakyta, kad 
generalkomisaras laukia ir ne ko kito, 0 asmeniniai 
arkivyskupo. Arkivyskupas manydamas, kad 
generalkomisaras turįs ką nors labai ypatingo pasakyti, 
nors pats laisvai kalbėjo vokiškai, pasiėmė kartu 
generalvikarą prel. prof. K. Šaulį, savo asmeninį sekretorių 
kan. S. Ūsorį ir nuvyko visi trys. Generalkomisarą rado 
laukiantį, bet tas labai nustebo, kad arkivyskupas atvyko su 
palydovais. Atsiprašęs paliko svečius, išėjo ir grįžo tik už 
kokių 20 minučių su dviem palydovais iš savo įstaigos 
personalo. Atrodė, kad šis susitikimas ir generalkomisarui 
buvo kažkieno padiktuotas. Pasikalbėjimas buvo be jokio 
turinio, neįdomus. Po to buvo laukta, kad generakomisaras 
arkivyskupą revizituos, bet nerevizitavo. 

Partijos ir Ziviverwaltungo nepalankus nusiteikimas 
Bažnyčiai buvo jaučiamas nuo pat okupacijos pradžios. Kaip 
aplamai lietuviškiem, taip ir Bažnyčios reikalam palengvino 
ta aplinkybė, kad savo tarpe nesutarė Zivilverwaltungas, 
GESTAPO ir Karo komendantūra. Karo komendantas 
buvo kultūringas berlynietis generolas Justas, jo štabo 
viršininkas buvo pulkininkas Baur — austras ir aiškus 
katalikas. GEST APO viršininkas buvo pulkininkas Jaegeris 
gana sukalbamas. Jo štabe buvo trys savotiškai įdomūs 
asmenys: majoras Schmitzas, Kauno gyventojams iš 

anksčiau žinomas leitenantas dr. Scholzas, prieš karą buvęs 
Vokietijos ambasadoje tarnautoju ir vienoje Kauno 
gimnažijoje mokęs vokiečių kalbos, ir korporalas Muelleris. 
Per juos buvo išgelbėtas ne vienas lietuvis iš įvairių 
painiavų. 

Lapkričio 1 dieną gautas laiškas iš Vatikano Valstybės 
sekretoriaus kardinolo Maglione, kuriuo perduodama P. 
Pijaus XII užuojauta lietuvių tautai ir kartu pranešama, kad 
seminarijos reikalams siunčia teologinių knygų.(23) 


4. Artėjant žiemai, vokiečių civilinė valdžia 
(Zivilverwaltungas) pasikėsino į bažnyčias. Gruodžio 
pradžioje buvau raštu pašauktas atvykti į generalkomisaro 
įstaigą. Sveikatos skyriaus viršininkas man aiškino, kad 
Lietuvoje prasidėjusi dėmėtoji šiltinė (Flecktifus). Tai 
nebuvo išgalvota. Tą faktą mes jau žinojome; epidemija 
plito ypač aplink karo belaisvių stovyklas. Viršininkas 
parodė man žemėlapyje epidemijos paliestas vietas. Kad 
sukliudžius epidemijos plitimą, reiktų uždaryti bažnyčias. 
Jis sakė mane pakvietęs tuo tikslu, kad šį įsakymą aš 
praneščiau kitiems Lietuvos vyskupams. Aš paaiškinau, kad 
tai ne mano ir ne arkivyskupo reikalas, o civilinių valdžios 
įstaigų. Čia pat pasakiau jam savo nuomonę, kad epidemijai 
mažiausia pavojingos yra bažnyčios, mažiau negu teatrai, 
kavinės, mokyklos. Eidami į bažnyčią žmonės apsiprausia, 
velkasi išeiginius rūbus, žiemos metu mūsų bažnyčios 
šaltos, šiai epidemijai mažiausia pavojingos. Nepaisant 
pakartotino aiškinimosi raštu, vokiečiai pradėjo skelbti, 
kurios bažnyčios turinčios būti uždarytos. Buvo atsakyta 
išsamiu raštu, kad kovai su šia epidemija žmonėms reikia 
daugiau kuro, muilo, maisto, kad žmonės galėtų palaikyti 
švarą, būtų atsparesni, kad epidemijos paliestose vietose 
reikia uždaryti kino teatrus, kavines, o ne bažnyčias. 
Keliose vietose vokiečių valdininkai bažnyčias uždarė ir 

užantspaudavo. Jausdami tačiau žmonių nepasitenkinimą, 
netrukus jas vėl atidarė. Didesnis nesusipratimas buvo 
užregistruotas tik Kaune, Šv. Kryžiaus, Karmelitų 
bažnyčioje. Buvo bendras įsakymas uždaryti Kaune visas 
bažnyčias, bet to įsakymo niekas nepaisė. Vieną sekmadie- 
nį, 7 valandą rytą, kunigui vikarui išėjus mišioms prie 
altoriaus, priėjo prie jo pasaulietis ir sako vokiškai kunigui, 
kad šis lieptų žmonėms išeiti iš bažnyčios. Kunigas ir sako 
žmonėms lietuviškai: šis ponas liepia jums visiems išeiti iš 
bažnyčios. Tada anas pasaulietis sako piktai kunigui: 
nesakyk, kad aš liepiu išeiti, o kad tu liepi, ir pats pradėjo 
reikalauti, kad žmonės eitų iš bažnyčios. Kai kurie žmonės 
tvirtino, kad tai buvęs rusų okupacijos metu enkavedistas, 
dabar gi tas pat esąs jau vokiečių tarnyboje. Žmonės jį 
apstumdė ir išmetė lauk iš bažnyčios. Rytojaus dieną buvo 
gautas Kauno kurijoje iš GESTAPO raštas, reikalaujantis 
nubausti Šv. Kryžiaus parapijos kleboną už niekinimą 
pareigas einančio tarnautojo. To nepadarius, klebonas 
būsiąs suimtas. GEST APui buvo atsakyta, kad tą valandą 
bažnyčioje klebono nebuvo, jis to incidento visai nežinojo, 
joks valdininkas į kleboną nesikreipė, tariamąjį tarnautoją 
žmonės atpažinę kaip buvusį NKVD agentą, dabar atėjusį 
trukdyti pamaldas net prie altoriaus; tuo pasipiktinę, 
žmonės užsidegę ir išvarę jį iš bažnyčios. Kurija įspėsianti 
tik vikarą, kad jis pats pat pradžioje nesustabdė incidento, 
išvarydamas iš bažnyčios jį, trukdantį prie altoriaus 
įsibrovėlį. GESTAPO teiravosi vieno kunigo, ar kurijos 
įspėjimas kunigui laikomas didele bausme. Kunigas atsakęs, 
kad kunigo tarnybinis įspėjimas yra nemažesnės reikšmės, 
kaip tarnybinis įspėjimas kariškiui. GESTAPO nusiramino, 
ir tas incidentas nebuvo daugiau minimas. Netrukus 
GESTAPO parašė kurijai, kad jų ankstenis raštas buvęs 
parašytas generalkomisariato įsakymu, tarsi norėdami 
pasakyti, kad ir anas įsibrovėlis buvo siųstas į bažnyčią ne 

GESTAPO, o generalkomisariato. Po savaitės kitos buvo 
atšauktas įsakymas uždaryti bažnyčias, motyvuojant tuo, 
esą epidemijos pavojus praėjęs. 

1941 m. gruodžio 22 dieną arkivyskupas metropolitas J. 
Skvireckas ir aš pasiuntėme laišką P. Pijui XII Kalėdų proga. 
Laiškas Vatikaną pasiekė.(24) Į šį laišką gavome kardinolo 
Maglione, Vatikano Valstybės sekretoriaus, laišką sausio 
mėn. 26 d. data, Popiežiaus vardu dėkojantį už mūsų 
laišką.(25) 

1942 metais, nors nesikartojo praėjusių metų 
nesusipratimai, tai atsirado naujų. 

Nors tai ir nereikšminga, bet pilnumui verta paminėti 
vieną faktą. Vasario mėnesio pradžioje Kaune pradėjo plisti 
gandas, kad kažkas nepaprasto įvykę Girkalnio bažnyčioje, 
žmonės pradėjo kalbėti apie apsireiškimus. Išmintingai 
pasielgė Raseinių policijos viršininkas, kad, vos tą gandą 
išgirdęs, nuvyko į Girkalnį ir užrašė įvykyje dalyvavusių ar 
liudininkų pasakojimus. Netrukus ir arkivykupas pasiuntė 
tris kompetentingus kunigus ištirti gandą vietoje. Viską 
kartu sudėjus, buvę taip, kad vieno asmens poelgis, 
neturintis tokio tikslo, sukėlė keliolikos žmonių 
nesupratimą ir įvairius spėliojimus. Tą nuotaiką pasigavęs, 
anas asmuo, prie jo dar prisidėjo viena “regėtoja“, ir juodu 
jau sąmoningai fabrikavo ir skleidė “šventą melą“, gal ir 
gera intencija, tai vis tiek melą. Kauno kurijai į tai reagavus, 
gandas nutilo. 


5. Iškilo naujų nesusipratimų tarp vyskupų ir vokiečių 
civilinės valdžios (Zivilverwaltungo). Vasaros pradžioje 
generalkomisaras įsakė Švietimo tarėjui nutraukti sumas 
Teologijos-Filosofijos fakultetui ir tikybos mokytojams. 
mokyklose. Universitetas gavo pasiūlymą Teologijos- 
Filosofijos fakultetą išjungti iš universiteto. Universiteto 
rektorius Gravrogkas ir kitų fakultetų dekanai griežtai 

pasisakė prieš tokį siūlymą, pareikšdami, kad tai ne jų 
kompetencijoje. Švietimo tarėjas atsiuntė konfidencialiai 
asmenį jo vardu supažindinti mane, fakulteto dekaną, su 
gautu raštu, prašydamas parašyti stiprų atsakymą. Tokį 
raštą greitai parašiau, paaiškindamas, kad Teologijos- 
Filosofijos fakultetas yra konkordato — sutarties tarp 
Lietuvos vyriausybės ir Vatikano objektas, ir mes neturime 
teisės šį klausimą apskritai svarstyti, o tuo labiau sutartį 
laužyti. Žinoma, toks atsakymas nepaveikė 
generalkomisaro, kad jis aną įsakymą Švietimo tarėjui 
atšauktų. Be generalkomisaro žinios, susitariau su 
Švietimo ir Finansų tarėjais ir fakultetui priklausančios 
sumos nuo dabar buvo mokamos ne per universitetą, o 
betarpiai fakulteto dekanui. 

Birželio 16 dieną mirė vyskupas Juozapas Kukta, 
Kaišiadorių vyskupas. 


6. Labai jautrus klausimas iškilo, vokiečių civilinei 
valdžiai (Zivilverwaltungui) paskelbus įsakymą iki rugsėjo 
mėnesio 15 dienos registruotis visiems Lietuvoje 
esantiems lenkams ir lenkiškos kilmės Lietuvos piliečiams. 
Vyskupai per kunigus leidome gandą, raginantį, kad niekas 
nesiregistruotų. Tačiau sąrašus pradėjo sudarinėti patys 
vokiečiai per savo agentus. Tai buvo kelias visokiam 
kerštui, priemonė, kas žino kokiam pašaliečiui apspręsti 
žmogaus tautybę. Pagaliau toje pačioje valstybėje visokių 
tautybių lojalūs žmonės yra lygiateisiai. Vokiečių valdžia 
paskelbė vietas, į kurias tokie suregistruoti bus surinkti. Vi- 
si supratome, kad tų žmonių laukia tas pats likimas, kaip 
ir žydų. Nebuvo jokio užtikrinimo, kad į tokius sąrašus 
nepaklius asmenys, šeimos, savo kilme neturį nieko bendro 
su lenkiškumu, kad tai bus pretekstas vokiečiams naikinti 
lietuvius masiniai, kaip darė rusai. Pradėjo ateiti žinios jau 
apie suimtas šeimas ir išvežtas į Ežerėčio durpyną, 

Suvalkijos pusėje, netoli Kauno, sunkiems darbams. Tokių 
suimtųjų turtą pasisavina vokiečiai. 

Taip pat šią vasarą vokiečiai uždarė Vilniaus kunigų 
seminariją. Areštavę arkivyskupą Romualdą 
Jalbrzykowskį, uždarė tėvų marijonų vienuolyne 
Marijampolėje, seminarijos profesorius internavo Išlaužo 
ūkyje, tarp Garliavos ir Pakuonio, klierikus, kuriuos 
pagavo, išvežė į Vokietiją darbams. 


7. Tokiose nuotaikose spalio 6-8 dienomis Kaune 
susirinko metinei konferencijai Lietuvos vyskupai. Tarpe 
daugelio eilinių pastoracijos klausimų, šiuodu buvo 
svarbiausi: vienas — konferencijos vardu paruošti išsamų 
raštą vokiečių okupacinei valdžiai. Jame pasakyti atvirą 
tiesą, bet rimtu ir neužgaunančiu tonu. Visų kartu aptartas 
turinys ir pradėtas redaguoti dar vykstant konferencijai. 
Kol raštas buvo galutinai suredaguotas, paruoštas, truko 
kelios dienos. Spalio 13 dieną raštas buvo įteiktas 
generalkomisariatui, karo komendantūrai ir GESTAPO. 


ARCHIEPISCOPUS 
et 
METROPOLITA KAUNENSIS 
Nr. 1785 


Ponui generaliniam komisarui Kaune 
pirmąjį generalinį tarėją 


Lietuvos katalikų vyskupai savo metinėje 
konferencijoje apsvarstė Lietuvos katalikų gyvenimą 
liečiančius klausimus. Vyskupai rado reikalą kai kuriuos 
didesnės svarbos klausimus išdėstyti Ponui Generaliniam 
Komisarui, tikėdami, kad jų teigiamas išsprendimas nebus 
delsiamas. 

1. Bažnytinės nuosavybės reikalu. Įvairiomis progomis 
buvo skelbiama, kad netrukus bus atstatytos nuosavybės 
teisės. Visiems lietuviams, taigi ir jų vyskupams, šis 
klausimas yra labai aktualus. Nepaslaptis, kad beveik visa 
bažnytinė ir katalikiškų draugijų nuosavybė bolševikų buvo 
nacionalizuota, t.y. atimta. Lietuvos vyskupai jau ne pirmą 
kartą pareiškia, kad tokio nusavinimo katalikai nelaiko 
teisėtu. Nuosavybės teisės gerbimą mes katalikai laikome 
krikščioniškos civilizacijos pasireiškimu. Nuosavybę 
pripažįsta visos Europos tautos, ji pripažįstama ir Reiche. 
Mes pabrėžiame, kad į nuosavybės klausimą Katalikų 
Bažnyčia žiūri ne tik kaip į ekonominį klausimą. 
Nuosavybės gerbimas yra natūralios ir krikščioniškos 
dorovės postulatas, sustiprintas pozityvia Dievo teise. 

Lietuvos visuomenė, smerkdama bolševizmą, smerkia 
visą jo palikimą, taigi ir nuosavybės atėmimą, bolševikų 
įvykdytą. 

Yra žinių, kad vokiečių civilinės valdžios atstovai 
svarstą Lietuvos bažnytinių žemių reformos klausimą. 
Bažnytinių žemių reforma Lietuvos vyskupų tarpe yra 
laikoma pribrendusiu reikalu, bet Lietuvos vyskupai 
pareiškia, kad tokia reforma yra galima tik susitarus su 
Apaštalų Sostu. 

Bolševikai yra atėmę iš kurijų ir parapijų įvairius 
dokumentus, metrikų knygas ir archyvus. Tai buvo 
padaryta ne dėl valstybinio reikalo. Parapijos ir kurijos 
valstybei reikiamas žinias yra suteikusios. Iš kurijų ir 
parapijų perimti archyvai ir metrikų knygos yra būtinos 
bažnytiniams reikalams. Šią nuosavybę grąžinti kurijoms ir 
parapijoms prašome be atidėliojimo. 

Mus pasiekia žinia, kad žadama tam tikrą grupę 
Lietuvos piliečių iškelti iš jų nuo amžių gyventų vietų 
kažkur kitur, tą iškėlimą rišant su jų nuosavybės atėmimu, 
perduodant ją kitiems ir taip prasilenkiant su aukščiau 


137 


pareikštais nuosavybės dėsniais. Tai kelia suprantamą ir 
visai nepageidaujamą nerimą visuomenėje. Mes netikime, 
kad to reikalautų žymi lietuvių tautos dalis ar jos interesai, 
kad pagaliau tai būtų reikalinga gerai karo sėkmei. Mes visai 
prileidžiame, kad ir lietuvių tarpe gali atsirasti pavienių 
asmenų, kurie, nepaisydami krikščionių dorovės dėsnio: 
“Nedaryki to kitam, ko nenori, kad tau kiti darytų“, kartais 
gali pasielgti visai nepateisinamai. Tuo labiau mes 
prileidžiame, kad kitataučių tarpe gali atsirasti ir atsiranda 
visuomenei kenksmingų kurstytojų, kurie už savo darbus 
užsitarnauja net ir nuosavybės atėmimo bausmės. Tačiau 
dauguma tariamų kitataučių yra be savo kaltės nutautinti 
lietuviai. Savo elgesiu jų labai retas yra užsitarnavęs 
bausmės. Daug daugiau galima pasiekti gero, duodant jiems 
progą ir galimybę grįžti prie savo tėvų ir senelių tautybės 
ir kalbos, negu juos pašalinant iš savo tarpo. 


2. Nemaža lietuvių darbininkų yra išvykusių į Reichą 
darbo talkon, vedami kovos prieš bolševizmą šūkio. 
Išvykusiųjų žymi dalis yra praktikuoją katalikai. Juos 
kviečiant darbo talkon, tarpe kitų dalykų pakartotinai buvo 
žadama, kad lietuviai kunigai aprūpina jų religinius ir 
dvasinius reikalus. Mes su skausmu konstatuojame 
išvykusiųjų į Reichą darbininkų visuotinį nusiskundimą, 
kad šis pastarasis pažadas iki šiol yra neištesėtas. 
Episkopato numatyti kunigai iki šiolei negavo leidimo 
savo tautiečiams patarnauti. Turėdami pareigą aprūpinti 
savo tautiečių visus religinius reikalus, mes negalime šio 
dalyko nepriminti. Prašydami Poną Generalinį Komisarą 
padaryti šiuo reikalu atitinkamų žygių, mes tikimės, kad 
atitinkami Reicho organai šį klausimą tinkamai išspręs. 


3. Mus skaudžiai paliečia sumanymas reikalauti, kad 
Lietuvos abiturientai atlikinėtų darbo prievolę ne 

Lietuvoje, o kur kitur,be savo gimdytojų bendros globos, be 
religinės ir dorovinės pagalbos, kurios savo amžiuje jie taip 
labai yra reikalingi. Dar skaudesnis dalykas būtų siųsti kur 
nors iš savo krašto darbo prievolei mergaites. Tokia tvarka 
jų sveikatai ir dvasinei gerovei atsilieptų dar skaudžiau 
negu berniukams. Tų jaunuolių išsiuntimas svetur būtų 
lygus pažeidimui prigimtos gimdytojų teisės globoti savo 
vaikus. Pasakydami šias mintis, mes išreiškiame ne tik savo, 
bet ir šio jaunimo gimdytojų visuotinį nerimą ir 
susirūpinimą. Lietuviai tėvai ir dabar negali užmiršti to 
būdo, kuris buvo pavartotas, verbuojant į talką 
nepilnamečius jaunuolius degtine, tabaku ir t.t. Visa 
Lietuvos visuomenė ir mes su jais esame įsitikinę, kad visi 
tie jaunuoliai ir jaunuolės darbo prievolę gali atlikti savo 
krašte su didžiausia nauda ne tik savo kraštui, bet ir 
Reichui. 


4. Vyskupų Konferencija buvo supažindinta su 
Teologijos fakulteto praėjusių 1941-1942 studijų metų 
eiga. Tuo susirūpinę, vyskupai konstatavo, kad ištisus 
mokslo metus šio "fakulteto darbas buvo kliudomas. 
Nepaisant oficialių ir pakartotinų pažadų leisti lietuviams 
švietimo srityje visai autonomiškai tvarkytis, Teologijos 
fakultetas sutinka sunkumų, kurių dar iki šiolei nėra 
pavykę pašalinti. Pakartotinai prisimindami, kad Kauno V. 
D. universitete nuo pat jo įsikūrimo pradžios Teologijos 
fakultetas konkordato ir Lietuvos įstatymų yra garantuota 
šio universiteto dalis, Lietuvos vyskupai pareiškia, kad jie, 
remdamiesi ir teisine būkle, ir Lietuvos katalikų reikalais, 
negali Teologijos fakulteto teisinio charakterio keisti ir jo 
atsižadėti. . 

Šia proga mes atsimename ir Lietuvos universiteto 
reikalą. Kauno ir Vilniaus universitetai yra vienas 
didžiausių lietuvių tautos laisvo gyvenimo kultūrinių 

laimėjimų. Užtat nenuostabu, kad Lietuvoje nėra luomo ir 
asmens, kuris nesisielotų jų klestėjimu. Kiekvienam 
lietuviui atrodo, kad ne tik lietuvių tauta, bet ir visi 
linkintieji lietuvių tautai gero turėtų šių universitetų 
veikimą remti. 


5. Prasidėjus naujiems mokslo metams, Lietuvos 
vyskupams paaiškėjo, kad gimnazijose yra uždrausti 
religiniai būreliai. Jeigu kitų objektų būreliuose leidžiama 
moksleiviui pagilinti mėgstamą mokslo sritį, tai tuo labiau 
jaunimas turėtų rasti nemažiau galimumo religiniuose 
būreliuose pagilinti religinį žinojimą ir dorinį išsiauklėjimą. 
Šiame nelygiame religijos objekto traktavime su kitomis 
disciplinomis jaunimas, jų gimdytojai ir visa katalikiškoji 
visuomenė įžiūri tikybos varžymą, kuriam ji yra labai jautri 
po bolševikiško režimo pergyvenimų. 


6. Nuo pat bolševikų iš Lietuvos išėjimo, už ką Reicho 
armijai visada liksime dėkingi, yra daromi pakartotini žygiai 
atgauti katalikams nors minimumą jų turėtos gausios 
spaudos. Su laikinaja Lietuvos Vyriausybe ir su karine 
Reicho Vyriausybe buvo jau susitarta. Pasikeitus Lietuvoje 
valdžiai, šis reikalas užkliuvo ir iki šiai dienai dar tebėra 
neišspręstas. Lietuvos katalikiška visuomenė stebisi, kad 
krašte yra net liuksusinės spaudos, tarnaujančios visai 
nedidelei žmonių grupei, kai tuo tarpu katalikai neturi 
absoliučiai jokio spaudos organo. Prisimindami, kad beveik 
absoliučią Lietuvos gyventojų visumą sudaro savo tikybą 
branginą katalikai, mes pakartotinai pareiškiame, kad 
katalikų būtiniausius reikalus patenkinti yra reikalinga 
spauda. Iki šiolei mes esame prašę tik minimumo: vieno 
savaitraščio liaudžiai ir vieno mėnesinio žurnalo, skirto 
dvasiškijai ir katalikiškai akademinei visuomenei. Jeigu 
randama galimybės ir reikalo spaudos srityje patenkinti 

mažesnės vertės reikalavimus, tai tuo labiau turėtų būti 
patenkintas šis būtinas reikalas. 

Savo spaudai katalikai turi ir savo spaustuvių. Jos buvo 
įsigytos katalikiškos visuomenės lėšomis, surinktomis 
aukų, paskolų ir kitais būdais. Ant to turto guli prievolė 
atlikti kai kurias pareigas: už aukotojus laikyti mišias, jiems 
veltui duoti kai kuriuos leidinius, išmokėti skolas. 
Dabartiniai šio turto administratoriai tų pareigų nepildo ir 
negali pildyti. Bolševikai, sekdami savo sistemą, galėjo 
lengva širdimi svetimą turtą grobti, jį naikinti. Bet tokia 
tvarka neturėjo pasilikti toliau. Katalikų spaustuvės 
neatidėliotinai yra grąžintinos jų savininkams. 


7. Katalikų tikybos išpažinimas reikalauja Bažnyčiai jos 
srityje veikimo laisvės. Jeigu nebūtų ir Konkordato su 
Apaštalų Sostu, tai Bažnyčiai vis dėlto priklauso teisė turėti 
laisvę kurti katalikiškas organizacijas, kurių pagalba 
patenkintų su Bažnyčios gyvenimu susijusius reikalus. 
Komunistai, paskelbę kovą Dievui ir visam, kas yra šventa, 
negalėjo pakęsti ir katalikiškų organizacijų. Sugriovę 
organizacijas, jie atėmė ir jų turtą. Bažnyčia yra tų 
organizacijų vadovė, globėja ir ji negali nereikalauti, kad 
Lietuvoje ir čia būtų atstatyta teisėta padėtis, kad būtų 
leista veikti organizacijoms ir būtų grąžintas jų turtas. 

Suglaustai išdėstęs šiuos gyvybinius Lietuvos katalikų 
reikalus, Episkopatas reiškia viltį, kad Ponas Generalinis 
Komisaras padarys žygių iškeltus klausimus artimiausiu 
laiku palankiai išspręsti. 


(pas.) Dr. Joseph Graf Skvireckas, 
Vyskupų konferencijos pirmininkas 


(pas.) Dr. V. Padolskis, 
Vyskupų konferencijos sekretorius 

Tos pačios konferencijos metu buvo paruoštas ir spalio 
mėnesį išsiųstas platesnis raštas. P. Pijui XII — pranešimas 
apie 1941-1942 metų veiklą ir bendrai Lietuvos gyvenimą. 
Raštas Vatikane buvo gautas.(26) 

Spalio 11 d. Kaune Įgulos-šv. Mykolo bažnyčioje man 
teko laikyti mišias, teikti Sutvirtinimo sakramentą ir ta 
proga pirmą kartą paskelbti vyskupų konferencijos 
nutarimą vadinamu lenkų reikalu, paraginti lietuvius 
pasipriešinti tokiam vokiečių valdžios žygiui. Už poros 
dienų šį vyskupų konferencijos nutarimą ir mano 
pareiškimą bažnyčioje kartojo Londono BBC radio. Kaip ta 
žinia taip greitai pasiekė Londoną, man nežinoma, bet 
pergyvenome tam tikrą įtampą, laukdami kokių nors 
represijų iš vokiečių pusės. Tačiau tiesioginės reakcijos 
nebuvo. 

Tuo pačiu laiku darė žygių ir pasauliečiai. Po kolektyvo 
paruoštu raštu pasirašyti buvo prikalbėti buvęs Lietuvos 
prezidentas Kazimieras Grinius, buvę ministeriai kunigas 
Mykolas Krupavičius ir Jonas Aleksa. Į šį jų žygį 
generalkomisaro reakcija buvo greita ir griežta: įsakyta 
visus tris išvežti į Stutthofo koncenctracijos stovyklą. 
Sujudome visi. Aš pakartotinai lankiausi ir GESTAPO, ir 
karo komendantūroje. Atrodo, kad žygiai padėjo. Po 
ilgesnių derybių prezidentas K. Grinius paliktas Lietuvoje, 
gi du buvę ministeriai ištremti iš Lietuvos, kurį laiką buvę 
GESTAPO priežiūroje Rytprūsiuose, vėliau ministeris J. 
Aleksa apgyvendintas Berlyne, ministeris kunigas 
Krupavičius — Regensburge, Basųjų Karmelitų 
vienuolyne. Šia proga teko išgirsti vieną smulkmeną 
aukščiau minėto vyskupų konferencijos rašto 
generalkomisarui adresu. Pirmasis generalinis tarėjas 
generolas P. Kubiliūnas lankėsi pas generalkomisarą užtarti 
minėtus tris, pasmerktus į Stutthofą. Sugrįžęs jis maždaug 
šitaip atpasakojo  generalkomisaro žodžius: “Prašyti, 

reikalauti visko galima, galima net protestuoti, bet 
negalima koliotis. Vyskupai parašę tiek, kiek dar niekas 
nedrįso vokiečiams pasakyti, tačiau tokiu tonu, kad 
skaitydamas jis raudęs, bet nėra kaip už tai kerštauti. 
Imdamasis už tokį raštą kokių nors represijų, jis galėtų 
sudaryti įspūdį pats veikiąs prieš Reicho interesus“. 

Po vyskupų konferencijos ir aukščiau minėto rašto, 
praėjus mėnesiui, buvo gautas iš generalkomisaro sekantis 
atsakymas: 


Kauen, den 9 November 1942 


DER GENERALKOMISSAR 
IN KAUEN 
Nr. 1726 


An den 
Erzbischof und Metropoliten von Kauen 
Hernn Dr. Joseph Graf Skvireckas, 


Kauen. 


Ich bestaetige. den Eingang des Schreibens von 
13.10.42, das mir am 17.10.42 durch den Ersten Generalrat 
Herrn General Kubiliunas uebermittelt wurde. 

Der Inhalt dieses Schreibens hat mich befremdet. 

Es duerfte den Herren Bischoefen Lituaens noch in 
Errinnerung sein, dass waehrend der verhaeltnissmaessig 
kurzen Bolschewistischen Herrschaft in Litauen bereits ein 
grosser Teil der nationalen, kulturellen und religoesen 
Werte des Landes zerstoert, unzaehlige Einwohner teils 
nach Sowjetrussland verschleppt, teils — unter diesen eine 
Anzahl Priester der roemisch - katholischen Kirche — 
hingemordet wurden. Nur durch das entschlossene 
Handeln des Fuehrers des Deutschen Reiches und durch die 
Tapferkeit seiner Truppen wurde eine den Bolschewisten 

zweifelsfrei angestrebte restlose Vernichtung Lituaens 
und seiner Bewohner verhindert durch die schnelle 
Besetzung des Landes manche bereits dem Unttergange 
geweihten Werte gerettet und vor allem der Bevoelkerung 
wieder die Moeglichkeit gegeben, in Ruhe und Frieden 
unter  freizeugiger  Gewaehrung des Ausuebung 
christlichen Religion an die Weiterarbeit bezw. an den 
Wiederaufbau des Landes gehen. Nur diesem Umstand 
duerfte es auch zu verdanken sein, dass die Herren 
Bischoefe Litauen ungestoert und ungehindert zu einer 
Jahreskonferenz zussammentretten konnten. Der Kampf 
des Deutschen Reiches und seiner Verbuendeten gegen 
Bolschewismus dauert an. Ihn zu bestehen, ihn siegreich zu 
beenden und damit die europeische Kultur vor der 
Zerstoerung zu bewahre, erfordert — auch dies duerfte 
den Herren Bischoefen Litauens bekannt sein — den 
Einsatz allen verfuegbaren Kraefte. Dieser Kampf 
erfordert aber ferner auch die Zurueckstellung aller 
Probleme, deren Verwirklichung nicht als kriegswichtig 
oder gar kriegsentscheidend unzusehen ist. Diese vom 
Fuehrer des Deutschen Reiches mehfach herausgestellten 
Grundsaetzen gelten selbsverstaendlich auch fuer die zur 
Zeit besetzten Gebiete. Zu meinem Bedauern habe ich aus 
dem Inhalt des Schreibens von 13.10.42 festellen muessen, 
dass dort derartige Fragen ausgeworfen werden, deren 
Beabtwortung ich aus den eben aufgezeichneten Richlinien 
zur Zeit nicht vorzunehmen in der Lage bin. Insbesondere 
betrifft dies die Frage der Eingentumsrechte. Soweit das 
Schreiben aber beachtliche Anregungen enthalten, werde 
ich ihre Bearbeitung veranlassen. 

Eine in Ihrem Schreiben von 13.10.42 niedergelegte 
tatsachliche Unrechtigkeit moechte ich kurz aufzeichen. 
Ich habe es begruesst, dass aus dem von mir geleiteten 
Generalbezirk Litauen sich viele litauische Arbeiter zur 

Arbeit im Reich gemeldet haben. Sie haben sich damit in die 
grosse europaeische Abwehrfront gegen den 
Bolschewismus eingereiht. Selbsverstaendlich werden 
diese Arbeiter in Reiche in ihren Glaubensangelegenheiten 
von den deutschen katholischen Geislichen hinlaenglich 
betreut. Eine entsendung Litauischer Geislichen ins Reich 
zu diesem Zweck war nicht beabsichtigt. Eine derartige 
Zusage ist dementsprechend auch von der in dieser 
Angelegenheit federfuehrend taetigen Abteilung meines 
Generalkommissariats niemals gemacht worden. Eine 
Notwendigkeit hierzu vermag ich auch nicht einzusehen, 
da — wie ebenfals bekannt sein duerfte — die deutschen 
katholischen Geistlichen ihre Taetikeit im Reich ohne jede 
Einschraenkung auszuueben in der Lage sind. Ich weise in 
diesem  Zusammenhang darauf hin, dass religoese 
Betrauung der Arbeiter anderen Nationen, die zum Teilin 
weit groessere Zahlals aus Litauen zum Arbeitseinsatz ins 
Reich kamen, ebenfalls nicht von ihren eigenen, sondern 
von deutschen Geistlichen hinreichend wahrgenommen 
wird. 

Das gleiche gilt fuer die religioese betreuung der zur 
Ableistung der Arbeitsflicht eingezogenen Abiturienten 
und Abiturientinnen. 

Ich darf zum abschluss daran erinnern, dass Derr 
Erzbischof in Kauen mir am 25.9.41 einen und der ihm 
unterstellten lituaischen Geistlichen Bereiwilligkeit zur 
Mitarbeit im gemeinsamer Kampf gegen den 
Bolschewismus zugesagt hatte. Ich gebe der Hoffnung 
Ausdruck, dass mein Schreiben die Herren Bischoefe 
anregt, alle ihre Ueberlegungen und Massnahmen auf 


diesen einen entscheidenden Punkt zu Konzentrieren. 
Dr. v. Renteln 


Jeigu ir netikslus žodinis vertimas, tai rašto mintys lietuvių kalba 
maždaug šitaip būtų: 

Generalkomisaras Kaunas, 1942 m. lapkričio 9. 
Kaune 
Nr. 1726 


Kauno Arkivyskupui ir Metropolitui 
Ponui dr. Juozapui Grafui Skvireckui 
Kaune. 


Aš patvirtinu gautą 1942.10.13 raštą, kuris 1942.10.17 buvo 
man perduotas per Pirmąjį Generalinį Tarėją Generolą Kubiliūną. 

Šio rašto turinys mane nustebino. 

Ponai Lietuvos vyskupai turėtų dar atsiminti, kad per hrumpą 
bolševikinį viešpatavimą Lietuvoje didelė dalis tautinių, kultūrinių ir 
religinių vertybių krašte buvo jau sunaikinta, nesuskaičiuoti gyventojai 
dalinai ištremti į Sovietrusiją, dalinai — jų tarpe tam tikras skaičius ir 
Romos Katalikų Bažnyčios kunigų buvo išžudyti. Tiktai ryžingu Reicho 
Euehrerio sprendimu ir jo kariuomenės narsumu buvo sukliudytas 
bolševikų neabejotinas bentodairinis Lietuvos ir jos gyventojų 
sunaikinimas, greitu krašto užėmimu išgelbėtos kai kurios vertybės, jau 
pasmerktos pražūčiai ir, svarbiausia, gyventojams vėl duota galimybė 
taikoje ir ramybėje laisvai naudojantis krikščioniška religija, toliau 
darbuotis krašto atkūrimui. Tik dėka šios aplinkybės ir Ponai Lietuvos 
Vyskupai gali susirinkti nekliudomi ramiai metinei konferencijai. 
Vokietijos Reicho ir jo sąjungininkų kova prieš bolševizmą dar vyksta 
toliau. Tą kovą paremti ją pergalingai užbaigti ir tuo Europos kultūrą 
apsaugoti nuo sunaikinimo reikalinga — ir tai turėtų būti žinoma 
Ponams Lietuvos Vyskupams — visų galimų jėgų sutelkimas. Ši kova 
reikalauja atidėti visas problemas, kurių sprendimas neatrodo kariniai 
svarbus ar lemtingas. Šie principai, daug kartų Vokietijos Reicho 
Euehrerio pareikšti, savaime suprantama, galioja ir laikinai užimtose 
srityse. Apgailestaudamas 1942.10.13 rašto turinį, turiu konstatuoti, 
kad ten iškeliami tokie klausimai, į kuriuos atsakymą dėl aukščiau 
nurodytų principų kol kas aš negaliu duoti. Y pačiai tai liečia nuosavybių 
teisės klausimą. Kiek tame rašte yra dėmesio vertų klausimų, 

pasistengsiu, kad jie būtų apsvarstyti. Jūsų 1942.10.13 rašto norėčiau 
trumpai pažymėti vieną neteisingą dalyką. Aš sveikinau, kad iš man 
pavestos Lietuvos Generalinės srities daug lietuvių užsiregistravo 
darbams į Reichą. Jie tokiu būdu įsijungė į didelį Europos frontą prieš 
bolševizmą. Savaime suprantama, kad šie darbininkai Reiche bus 
dvasinai aptarnaujami vokiečių katalikų dvasininkų. Šiam reikalui 
siuntimas į Reichą lietuvių dvasininkų nebuvo pramatytas. Toks 
pažadas niekad nebuvo padarytas iš Generalkomisariato atitinkamų 
instancijų. Aš negaliu įžiūrėti tokio būtinumo, kadangi — kaip turėtų 
būti žinoma — vokiečiai katalikai dvasininkai Reiche gali eiti savo 
pareigas be jokių apribojimų. Ryšium su tuo aš nurodau, kad kitų 
tautybių darbininkų aptarnavimas, kurių darbams atvyko į Reichą 
daugiau negu lietuvių, yra vykdomas ne jų savų, o vokiečių dvasininkų. 

Tas pats galioja religiniam aptarnavimui darbo tarnybai paimtų 
abiturientų ir abiturienčių. 

Užbaigai noriu priminti, kad Ponas Kauno Arkivyskupas 
1941.9.25 man pareiškėtė savo ir savo kunigų pasiryžimą 
bendradarbiauti bendroje kovoje prieš bolševizmą. Reiškiu viltį, kad 
mano raštas paskatins Ponus Vyskupus visus jų svarstymus ir priemones 
sukoncentruoti į šį vieną lemtingą tašką. 


Dr. v. Renteln 


Ta pačia linkme ir tais pačiais reikalais, apie kuriuos 
kalba Lietuvos vyskupų raštas, darė žygių ir lietuviai 
generaliniai tarėjai, ir Lietuvos universitetų vadovybės, ir 
kiti pasauliečiai. Kiek tomis pastangomis laimėta, kiek būtų 
buvę laimėta, neverta spėlioti, daug ką keitė prasidėjusios 
vokiečių nesėkmės frontuose. Vieną galima pastebėti, kad 
lietuvių darbininkų aptarnavimui Reiche ne 
generalkomisaro, o Berlyno sprendimu buvo Kauno 
arkivyskupo metropolito paskirtas ir pasiųstas į Berlyną 
salezietis kunigas dr. Jonas Puišys. Jam pavyko ten susikurti 
gana palankius santykius, kad iš Darbo Ministerijos gavo 
žinias, kur ir kiek yra lietuvių darbininkų ir juos lankyti. 

Berlyne jis turėjo savo įstaigą, kuri daug padėjo ne tik 
darbininkams Vokietijoje, o ir 1944 metų vasarą ir rudenį į 
Vokietiją pasitraukiantiems kitiems Lietuvos gyventojams. 

Į anksčiau minėtos vyskupų konferencijos raštą Pijui 
XII buvo gautas 1942 metų lapkričio 15 dieną atsakymas, 
pasirašytas Vatikano valstybės sekretoriaus kardinolo 
Maglione, kuriame dėkojama už sveikinimus Popiežiui, už 
žinias ir raginama padėti išsklaidytoms Vilniaus 
vienuolėms.(271) 

Teko ilgiau pasiginčyti su Generalkomisaro įstaiga dėl 
įsakymo atiduoti spalvoto metalo varpus. Vyskupams griežtai 
atsisakius tokį įsakymą skelbti ir vykdyti, vokiečių civilinė 
valdžia įsakė vietų savivaldybėm patikrinti kurioje 
bažnyčioje kokio metalo yra varpai, ar kuris turi istorinės 
reikšmės ar ne. Neistorinius spalvoto metalo varpus įsakyta 
nuimti, bet nebuvo pasakyta, ką su jais daryti. Iš vienur 
buvo atsakyta, kad varpai yra plieniniai, iš kitur, kad varpai 
yra istoriniai, dar iš kitur, kad vietoje nėra žmonių nė 
priemonių varpams nuimti. Kai kur varpai buvo iš varpinių 
nuimti, bet liko neišvežti. Tačiau, pavyzdžiui, Vilkaviškyje 
vokiečių atsiųsti darbininkai katedros varpus nuėmę 
nenuleido kaip nors sveikus žemyn, o iš bokšto išmetė į 
žemę; krisdami varpai sudužo. (Šia proga prisimena, kad, 
karui užsibaigus, Regensburge, Dunojaus uoste, liko didelis 
skaičius varpų, suverstų vienon krūvon. Keliuose teko 
matyti bažnyčių ir vietų užrašus, kam jie priklausė. Jų buvo 
iš Prancūzijos ir kitur. Kas su jais nutiko, ar daug jų grįžo į 
savas bažnyčias, nežinau.) 

Dar 1942 metų vasario mėnesį Kauno GESTAPO 
atsiuntė Kauno kurijai raštą, reikalaujantį žinių apie 
Lietuvos seseris vienuoles: kiekvienos vardo ir pavardės, 
amžiaus, užsiėmimo, gyvenamos vietos. Buvo atsakyta 
trumpu raštu, pasirašytu kurijos sekretoriaus kanauninko 
J. Bylos, kad kol negrąžinti vienuolynai ir vienuolės negali 

susirinkti bendram gyvenimui į savo namus, tol nėra 
galimybių tokių žinių suteikti. Tuo tarpu vokiečiai išvežė iš 
Vilniaus dalį vienuolių seserų, gyvenusių viešai savo 
vienuolynuose, darbams į Vokietiją. Tų pačių 1942 metų 
lapkričio mėnesį Kauno GESTAPO atsiuntė Kauno kurijai 
tą patį raštą antrą kartą. Šį kartą buvo atsakyta dar 
trumpiau: į raštą esame jau atsakę vasario mėnesį ir nėra ko 
daugiau pasakyti. 

Tokiose nuotaikose praėjo 1942 metai. GESTAPO 
neslėpė savo įtarimo, kad rezistencinei veiklai vadovauja 
daugiausia katalikai ir buvo galima laukti žiauresnių 
represijų. Vargiai būtų jų išvengta, bet nesėkmės Afrikos, 
Rytų fronte turėjo įtakos ir Lietuvoje. Bolševikų partizanai 
pradėjo reikštis ne tik pafrontėje, o lenkų partizanai visoje 
Lenkiojoje. Partizanai pradėjo reikštis ir Lietuvoje, kurių 
nežinomas skaičius buvo nuleistas iš lėktuvų, kiti perėję 
frontą, pradėjo organizuoti užsislėpusius rusų karius ir 
pabėgusius karo belaisvius. Nors vokiečiai pasitikėjo, kad 
Lietuvoje nebus prieš juos visuotino ginkluoto sukilimo, bet 
suprato, kad reikia kokių nors naujų priemonių. 

1943 metų sausio mėnesio 8 dienos raštu Vilniaus ar- 
kivyskupas M. Reinys praneša į Vatikaną, kad jam pavyko 
per tarpininkus susisiekti su arkivyskupu Jalbrzykowskiu, 
dabar internuotu Marijampolėje Marijonų vienuolyne, kad 
Vilniaus seminarijos profesoriai internuoti Užupyje, kad 
1942 metų rugsėjo 28 dieną pradėjo darbą Kunigų 
seminarija nauja sudėtimi su 44 klierikais, kad Kauno 
generalkomisaras raštu klausė, kas tą seminariją leido.(281) 
Šia proga paminėtina, kad arkivyskupas M. Reinys buvo 
manęs prašyti vokiečių valdžios leidimą atkurti Vilniuje 
vokiečių sunaikintą seminariją. Tuo tikslu jis, atvykęs į 
Kauną, buvo įtikintas, kad,prašydamas leidimo, tikrai jo 
negaus, o gavus neigiamą atsakymą, tvarkyti seminariją yra 
daug pavojingiau, negu bandyti vokiečiams nieko nesakius. 

Reikėjo surasti kunigų, kurie drįstų bandyti atkurti 
seminariją, rizikuodami vokiečių represijomis. Buvo 
sustota prie kunigų L. Tulabos, kaip seminarijai rektoriaus, 
ir kun. dr. L. Gronio, ryšių tikslams su Švietimo tarėju ir 
vokiečiais. Arkivyskupas M. Reinys šias nuomones priėmė, 
ir taip Vilniuje buvo pradėtas mokslas kunigų seminarijoje. 

1943 metų sausio 11 dienos raštu Vatikano valstybės 
sekretorius kardinolas Maglione pavedė Kauno 
arkivyskupui metropolitui J. Skvireckui atsiklausti vyskupą 
Teofilių Matulionį, ar jis sutiktų priimti Kaišiadorių 
vyskupijos valdymą. Jeigu vyskupas T. Matulionis sutiks, 
tai nelaukiant bullos - paskyrimo rašto iš Apaštalų Sosto, jį 
prisaikdinti ir jis jis gali tuojau perimti Kaišiadorių 
vyskupiją.(291) 


10. Legiono mobilizacija ir atgarsiai. Šių metų pradžia 
atnešė daug nerimo, paskelbus legiono mobilizaciją. 
Kadangi ši mobilizacija nebuvo jokia staigmena, daug apie ją 
kalbėta, lietuviai buvo pasakę vokiečiams savo nuomones ir 
sąlygas, tai visuomenės reakcija buvo visuotinai vienoda — 
niekas nesiregistravo. Vokiečiai jautė, kad vien savo 
žodžiais lietuvių nuotaikų nepakeis. 1943 m. vasario 
mėnesio 20 dieną GESTAPO viršininkas Jaegeris kreipėsi į 
arkivyskupą metropolitą J. Skvirecką, kad norįs su juo 
pasikalbėti. Už valandos atvyko pulkininkas Jaegeris ir du jo 
palydovai: majoras Schmitzas ir korpolas Muelleris. 
Pasikalbėjimas vyko ne arkivyskupo, o mano kambaryje, 
man esant liudininku. Visi trys vokiečiai iš eilės kalbėjo apie 
reikalą sumušti Rusijos bolševizmą ir baigė prašymu, kad 
arkivyskupas parašytų ganytojišką laišką, raginantį vyrus 
registruotis į SS Legioną. Ramiai išklausęs, arkivyskupas 
ramiai ir šaltai atsakė maždaug taip: 

— Reikalauti iš dvasiškijos pagalbos mobilizacijai yra 

pačių karių pažeminimas. Mobilizacija nėra Bažnyčios 
reikalas. Yra bolševikų armija ir yra bolševizmo dvasia. Jūsų 
reikalas yra sumušti bolševikų armiją, o mūsų reikalas — 
sumušti bolševizmo dvasią. Tai mes stengėmės ir 
stengsimės daryti, tik pasaulinė valdžia tegul mums to 
nekliudo. Ne mūsų reikalas lieti patrankas, ne mūsų 
reikalas ir vyrus šaukti į kariuomenę. 

Po to sekė tylos momentas. Svečiai atsistojo ir, tarsi 
tarp ko kita dar atsiminę, kad juos prašęs generalkomisaras 
paklausti, kada jis galėtų padaryti arkivyskupui vizitą. 
Arkivyskupas su jam būdinga sarkastiška šypsena ramiai ir 
rimtai atsakė: 

— Mano Ponai, etiketas saisto ir didelius žmones. Aš 
nežinau kokiais keliais buvau pakviestas generalkomisarui 
vizitą padaryti. Jo revizito laukiau 16 mėnesių. Jis tačiau 
nesusiprato. Man atrodo, kad pirmojo karo metais Lietuvo- 
je karo komendantas generolas Ludendorf buvo šis tas 
daugiau, negu dabartinis generalkomisaras. Kai 1916 
metais Kauno vyskupas grįžo iš Rusijos per Švediją, tada 
generolas Ludendorf gyveno Raudondvaryje; jis suprato, 
kad grįžo namo šeimininkas ir pats pirmas padarė jam 
vizitą, mandagiai priėmė vyskupo revizitą. Kai į Kauną 
atvyko generalkomisaras, aš buvau Kaune. Jis daug kartų 
lankėsi mano ūkyje man ten esant, bet mudu niekad 
nesusitikome ir vienas antram labą dieną dar nesam pasakę. 
Et, mano Ponai, apsiėjome be to vizito ligi šio, apsieisime ir 
toliau. 

Vokiečiai, skubomis paspaudę mums rankas, užsimovė 
kepures ir bėgte nubėgo laiptais žemyn. Mačiau, kad jie 
nuėjo kanauninko Sandanavičiaus namo link. Ten atėję jie 
pasisakė, kad gavę tokį atsakymą į savo klausimus, kurio 
nėra kaip pakartoti. Ten jie pasakę daug piktų žodžių 
generalkomisaro adresu. 

Prasidėjo vokiečių represijos už Legiono boikotavimą. 

Jos palietė ne tik tokius, kurie turėjo registruotis, sekant 
vokiečių išleistą potvarkį, obuvo suiminėjami nieku nekalti, 
vien tik teroro tikslais. 

Keršydama už legiono mobilizacijos boikotavimą ir už 
katalikų hierarchijos laikyseną, vokiečių okupacinė valdžia 
1943 m. kovo 15 d. suėmė 46 žymius Lietuvos inteligentus, 
jų tarpe Švietimo Tarėją dr. Germantą-Meškauską, visoj 
Lietuvoj populiarius kun. prof. St. Ylą ir kun. A. Lipniūną. 
Suimtųjų tarpe buvo daug gimnazijų ar tolygių mokyklų 
direktorių, keli karininkai ir kt., beveik visi iš suimtųjų 
atviri katalikai. Už dviejų dienų, kovo 18 d., buvo paskelbtas 
dekretas, uždarąs abu — Kauno ir Vilniaus universitetus ir 
kitas aukštąsias mokyklas. Visi suimtieji buvo išvežti į 
Stutthof koncentracijos stovyklą kaip įkaitai. Vokiečiai 
skleidė gandą, kad suimtieji būsią paleisti, jeigu lietuviai 
neboikotuos paskelbtos mobilizacijos į SS legioną. Lietuviai 
tačiau savo nuotaikų nepakeitė. Nors buvo daroma vokiečių 
valdžiai visokių žygių, suimtieji nebuvo paleisti, jų 
daugumas mirė koncentracijos stovykloje, ir tik dalį 
išgelbėjo 1945 m. karo pabaiga. 


Pasitarę su arkivyskupu, nusprendėme, kad reikia 
padaryti kokį nors gestą. Arkivyskupas šv. Kazimiero dieną 
Kauno bazilikoje pasakė pamokslą. Aplamai jis buvo 
religinis, apie šv. Kazimierą, apie žmonių religingumą, 
moralę. Čia pakartosiu tik užbaigą, kuri patiko vokiečiams 
ir kurią jie pakartojo savo spaudoje: 

“Dar neseniai taip negarbingai išvyta iš mūsų tėvynės 
Maskvos galybė su savo bedieviškuoju bolševizmu, kuri čia 
per taip trumpą laikotarpį paliko tiek nelaimių ir begalinių 
skausmų, tiek daug išspaudė iš akių kruvinų ašarų, tiek 
daug išliejo kraujo, kad po patirtų smūgių lyg ir išaušo šiek 
tiek vilties geresnių laikų, vėl skelbia savo teisę "išlaisvinti" 
Lietuvą, kurią ji laiko Rusijos dalimi. 

“Mes netikime, kad pasaulyje būtų daug tokių žmonių 
kurie tikėtų veidmainingiems bolševizmo pažadams, net ir 
tų tarpe, kurie bedieviškojo rusiškojo bolševizmo arčiau 
nepažįsta. Tautas, pažįstančias bolševizmą iš savo 
patyrimo, taigi ir mus lietuvius, tik viena jų sugrįžimo 
mintis sukrečia baime. Mes turime būti pasiryžę viską 
padaryti, kas nuo mūsų priklauso, kad panašus pavojus 
nesugrįžtų, mums daugiau niekad negrasintų. Mūsų 
skaičius nedidelis, bet mes tikimės, kad Dievas mūsų 
pasigailės, kad Visagalis bus su mumis.“ 

Kovo mėnesio 12 dieną Kauno kunigų seminarijoje 
minėjome pop. Pijaus XII vainikavymo penkių metų 
sukaktį. Apie pop. Pijų XII kalbėjo dr. Petras Mačiulis. Be 
sąryšio su šiuo minėjimu, o visai atskirai tą dieną buvo 
parašytas laiškas pop. Pijui XII, pasveikinant ir su šia 
sukaktim, bet ir prašant jo paramos, kad Lietuva nebūtų 
palikta Rusijos įtakos sferoje, nes lietuviai nenorime turėti 
nieko bendro su Rusija. Šį raštą pasirašė prof. Juozas 
Ambrazevičius — laikinosios vyriausybės premieras, e.p., 
prof. Julius Gravrogkas — Kauno universiteto rektorius, 
generolas Stasys“ Raštikis ir vyskupas Vincentas 
Brizgys.(301) 

Kovo 17 dieną buvo atšaukta paskelbtoji SS legiono 
mobilizacija, pareiškiant, jog lietuviai pasirodė nesą verti 
dalyvauti naujos Europos kūrime. Po to ėjo gaudymas ir 
vežimas darbams į Vokietiją. 

Nežinau, kieno įsakymu ar iniciatyva kovo 19dieną 
buvo šaukiamas Pirmojo Generalinio Tarėjo įstaigoje 
kažkoks susirinkimas, į kurį atvykti gavau kvietimą ir aš. 
Nuvykęs radau daugiau kaip 20 asmenų. Svarbiausias 
kalbėtojas buvo pulkininkas Birontas, kuris gana 
užgaunančiai kaltino lietuvius  probolševikiškumu, 
grasindamas didesnėmis vokiečių represijomis, jeigu 
lietuviai nieko nedarys paskelbtos mobilizacijos reikalu. Jis 

siūlė pasirašyti atsišaukimą į visuomenę. Pradžioje buvo 
tyla. Paskui kalbėjo tarėjas dr. Paukštys, kad čia einąs 
žmonių galvų klausimas. Jis pasiūlė keletą pataisų prie 
pulkininko Bironto siūlomo atsišaukimo, tarp kitų ir 
siūlymą sušaukti Lietuvos visuomenės atstovų 
konferenciją. Neatsirado norinčių kalbėti. Tada aš pasakiau 
ten kilusias savo mintis. Pareiškiau, kad protestuoju prieš 
kaltinimą lietuvių probolševikiškumu. Lietuviai tokiais 
nebuvo ir nėra. Kad isivystė tokios nuotaikos lietuvių ir 
vokiečių tarpe, kokios yra šiandien, tai ne lietuvių, o 
vokiečių kaltė. Nors ne mano sritis tokiais klausimais 
kalbėti ir tokio turinio raštus pasirašinėti, tačiau mūsų 
geros valios įrodymui šį pataisytą atsišaukimą galime 
pasirašyti, o kokios bus to pasėkos, tai priklausys nuo 
vokiečių elgesio. Po pertraukos buvo pateiktas pakeistas 
atsišaukimo tekstas. Jame neminimas legionas, tik 
raginama kovoti prieš bolševizmą. Dalyvaujantieji buvo 
alfabeto tvarka šaukiami pasirašyti. Trys atsisakė, kiti 20 ir 
aš jų tarpe pasirašėme. 

Tarsi norėdami taisyti generalkomisariato sukurtą 
blogą nuotaiką lietuvių tarpe, ėmėsi savo žygių Karo 
komendantas generolas Justas ir GESTAPO. Generolas 
Justas užsimojo mobilizuoti lietuvių savanorių darbo 
batalionus — pagelbinius vokiečių kariuomenei už- 
frontėje. Jis kvietė asmenis pakalbėti jo tikslo linkme per 
radiją į lietuvius. Kitų kalbų neturiu, o aš pasakiau per radiją 
šitaip: 

“Daug girdime kalbant, daug skaitome apie darbą, apie 
vykstančias kovas. Šiuodu dalyku šiandien yra tiek svarbūs, 
kad apie juos ir dažnai pakalbėti nėra per daug. 

Kas yra darbas jo tikrosios vertės šviesoje? Darbas nėra 
netikusios santvarkos išdava. Jis taip pat nėra žmonijos 
bausmė. Darbas seka iš visatos ir žmogaus prigimties. Be 
darbo žmonija negali pasinaudoti tuo, ką visatos Kūrėjas 


154 


yra žmonijai sudėjęs gamtoje. Darbas yra tarsi tąsa Kūrėjo 
darbų: savo darbu žmogus tarsi išbaigia tai, kas gamtoje yra 
įvairių galimybių stadijoje. Darbas yra visos materialinės 
kultūros šaltinis. Visa, kas iki šiol yra gero sukurta, yra ne 
tų, kurie nieko neveikia, o yra vaisiai dirbančiųjų žmonių. 
Darbas yra ir dvasinės kultūros šaltinis. Visas žmogaus 
dvasios tobulumas, visas mokslas, menas — visos be 
išimties dvasinės vertybės yra įtempto darbo laimėjimai. 
Tingėjimas žmogų sugniuždo pirmiausia dvasiškai, o 
pagaliau padaro ir medžiagiškai elgeta. Darbas yra 
visuomeninio ryšio pagrindas, nes darbo vertinimas, pats 
darbas suveda į glaudžius santykius plačias žmonių mases. 
Darbas yra padoriausias pragyvenimo šaltinis bei 
teisėčiausia priemonė įsigyti dvasinių ir medžiaginių 
gėrybių. Darbas, atliekamas kilnia intencija, yra 
antgamtinių nuopelnų šaltinis. Šios mintys nėra mano 
kūrinys. Jos yra senos krikšščionybės mintys, jau seniai 
pasakytos Bažnyčios Tėvų, pakartotos popiežių Leono XIII, 
Pijaus XI enciklikose. 

Gyvenimas ne visada reikalauja iš žmogaus įtempti 
darbui visas savo jėgas. Tačiau būna ir tokių momentų, kad 
šis pilnas jėgų įtempimas tampa būtinu. Tokiu momentu 
yra ir dabar mūsų gyvenamas laikas. Savo jėgomis mes 
turime ne tik patys viskuo apsirūpinti, apsidrausti, kad 
nesugriūtų mūsų kultūrinis ir ūkinis gyvenimas, o didelę 
dalį savo darbo tenka aukoti kam kitam. Nors mes visada su 
skausmu žiūrime į besiliejantį žmonių kraują, į naikinamus 
žmonių darbo laimėjimus, tačiau mes negalime likti 
nuošaliai dabar vykstančios didžiulės kovos. Mes turime 
skirti tai kovai ne mažą dalį mūsų jėgų, mūsų įtempto darbo 
vaisių. Mums dažnai primenama, kad mūsų datbas yra 
būtinas apginti mūsų tautą, mūsų kraštą nuo bolševizmo 
invazijos pasikartojimo. Ar galėtų tuo kas abejoti. 
Bolševikai nuolat kartoja, kad jie nemano sustoti prie 

buvusių SSR sienų: jie aiškiai žada ir mus pavergti. Nors 
lietuvių tauta daug kartų yra pareiškusi, kad ji bolševizmui 
nepritaria, jo nenori, jo nekenčia, nemanė ir nemano kada 
nors būti SSR dalimi, bet ar tai bolševizmui ką reiškia? Jis 
gyvena savo sena svajone nusiaubti visą žemę. Pasaulyje 
atsiranda tokių, kurie šiam bolševikų kėslui pritaria. 
Žmoniją jie bando raminti tuo, kadesą Rusijos bedieviškasis 
komunizmas jau labai pasikeitęs, tapęs visai žmoniška 
sistema. Iki 1941 metų gal ir lietuvių tarpe buvo panašiai 
galvojančių. Tačiau, jeigu pasaulyje kas nors norėtų toms 
pasakoms tikėti, tai iš mūsų skaudaus patyrimo mes 
lietuviai ne tik galime, o ir norime pasakyti, kad Rusijos 
bedieviškasis komunizmas tarpe 1917 - 1941 metų nieku 
nepasikeitė. Per tą laiką jis dar išgalvojo daug naujų 
apgaulės ir žiaurumė vykdinimo būdų. Ar bolševizmas 
pasikeitė 1941 - 1943 metais? Šiai nesąmonei gali tikėti tie, 
kurie apie bedieviškąjį komunizmą labai mažai nusimano. 
Rusijos bolševizmas nepasikeitė ir nepasikeis. Kai pasikeis, 
jis jau nebebus bolševizmas. 

Mes, lietuviai, net tik nenorime būti bet kokios 
bolševikinės valstybės dalimi, bet aplamai nenorime 
daugiau matyti Lietuvoje čekisto ar ginkluoto 
raudonarmiečio, mums nereikia bedieviškojo komunizmo 
rojaus. Mes juos visus patyrėme. Jų prisiminimas kiekvieną 
lietuvį šiurpu nukrečia. O jie, nors mūsų pasiekti ir 
nepajėgia, tai nuolat kartoja, kad nori mus pasiekti, nori 
mums atkeršyti už tai, kad, jiems užgrobus Lietuvą, 
lietuviai atsisakė subolševikėti, kad mūsų vyrija vijo juos iš 
Lietuvos lauk, kad jų propaganda ir atsiunčiami agentai 
neranda lietuviuose pritarimo. Jeigu jie mus pasiektų, tikrai 
mus sunaikintų. 

Ir mes, lietuviai, atsikvėpsime tada, kai grįš Europai 
taika, kai bedieviškasis komunizmas neteks galios grūmoti 
mums sunaikinti. Kol tai dar neįvyko, mes lietuviai 

visomis jėgomis darbuosimės, kovosime ir kraštai 
melsimės, kad mūsų išgyventoji nelaimė — bolševizmo 
invazija antrą kartą mūsų nepasiektų“. 

Legiono mobilizaciją atšaukus, prasidėjo teroras: 
atskirų asmenų suiminėjimas, žmonių  užpuolimai 
kavinėse, gatvėse, darbovietėse, net bažnyčiose. Vieną 
sekmadienį buvo apsupta kareivių Žiežmarių bažnyčia 
Kaišiadorių diecezijoje. Pamaldų metu ginkluoti kareiviai, 
įsiveržę į bažnyčią, ėmė areštuoti vyrus. Bažnyčioje kilo 
triukšmas. Įvykis iššaukė konfliktą tarp generalkomisaro ir 
Kaišiadorių naujo vyskupo Teofilio Matulionio. Vyskupas 
T. Matulionis buvo arkivyskupo J. Skvirecko prisaikdintas 
balandžio 18 dieną. Netrukus po ingreso Žiežmarių 
klebonas prelatas Sužiedelis pranešė apie tą įvykį 
bažnyčioje vyskupui T. Matulioniui. Vyskupas parašė ašt- 
rų protesto raštą karo komendantui ir generalkomisarui. 
Užsigavę vokiečiai buvę nutarę suimti patį vyskupą, bet iš 
jų pačių tarpo kai kurie pareiškė mintį: kuo nugąsdinsi tą 
vyskupą, kuris, tiek metų išbuvęs bolševikų kalėjimuose ir 
koncentracijos stovyklose, nepalūžo. Buvo areštuotas ir 
uždarytas į Kauno kalėjimą pats prelatas Sužiedėlis už tai, 
kad apie įvykį pranešęs vyskupui. 

Ir generalkomisaras, ir GESTAPO jautėsi blogai 
pasielgę, įkalindami prelatą Sužiedelį. Niekeno neprašyti, 
patys parašė vyskupui T. Matulioniui paleisią prelatą, jeigu 
vyskupas jį nubaus. Žinoma, jie nebūtų tyrinėję, kaip 
vyskupas jį nubaudė, būt užtekę pažado, bet vyskupas 
Matulionis į tą raštą atsakė, kad nekaltų kunigų jis 
nebaudžia, kad prelatas atlikęs savo pareigą, kad jis 
reikalaująs prelatą paleisti ir nubausti anos avantiūros 
kaltininkus. | 

Tada vyskupas Matulionis gavo iš generalkomisariato 
raštą, kuriame rašoma: jeigu vyskupas pasirašys čia pridėtą 
atsiprašymo tekstą už aną savo protesto raštą, tai prelatas 

būsiąs paleistas. Vyskupas tačiau ano rašto nepasirašė, o 
parašė savo, kad, nors ir nesijaučiąs kaltu, bet kadangi 
statoma tokia sąlyga nekalto kunigo išlaisvinimui, tai jis 
generalkomisarą atsiprašąs, jeigu jis tuo jo raštu įsižeidė. 
Generalkomisaras, neradęs vyskupo rašte laukto 
nuolankumo, pranešė per GESTAPO vyskupui, kad 
vyskupo raštu jis esąs nepatenkintas. Vyskupui atsisakius 
toliau bet kokį raštą tuo reikalu rašyti, prelatus buvo 
paliktas Kauno kalėjime. Tačiau vyskupui, prelato 
giminėms,  parapiečiams  nesiliaujant daryti žygių 
generalkomisariate, GESTAPO, po kelių mėnesių prelatas 
Sužiedėlis buvo paleistas. 

Tilžės GTESTAPO, kurio kompetencijoje buvo 
Žemaitija, pradėjo ieškoti priekabių prie Telšių vyskupų. 
Asmeniškai jų nelietė, bet darydavo visokių netiesiogių 
nemalonumų. Ypačiai daug nemalonumų patyrė Kretingoje 
tėvai pranciškonai. Vieną dieną GESTAPO padarė kratą 
Telšių kunigų seminarijoje. Esą už rastas maisto atsargas, 
kurias, visas sugrobę, išsivežė, areštavo seminarijos 
prokuratorių - ekonomą kun. P. Baltrumą ir be jokio 
tardymo, be bylos uždarė Kauno kalėjime. Tą pačią dieną 
kunigas įsiprašė kalėjimo sargus leisti atvykti pas mane. Tie 
leido. Atgal į kalėjimą kunigo neleidau, o per Kauno 
seminarijos rektorių kunigą dr. P. Petraitį kreipiausi į karinį 
prokurorą, ir kunigas buvo paliktas Kaune, seminarijoje, 
kol buvo gautas leidimas jam sugrįžti į Telšius. 

Ne tiesiog iš Berlyno, o iš Kauno GESTAPO teko 
išgirsti tai, ką iki šiol girdėdavau tik iš gandų savo tarpe. 
Pagal nacių planą, kaip šio karo rezultatas, turinti gimti 
viena Europa — nuo Viduržemio jūros iki Uralo. Už Uralo 
kurį laiką, jeigu Sibiro gyventojams tai patiks, gali pasilikti 
kad ir komunizmas, kol tai nekenks vokiškos Europos 
interesams. Ši naujoji Europa būtų valdoma vokiečių. 
Skandinavai, baltai esą verti susimaišyti su vokiečiais. Jie 

netaptų vergais, o vokiečių pagelbininkais valdyti ir 
tvarkyti naują Europą. Visa tai išgirdau, pakviestas pas 
GESTAPO viršininką pulkininką Jaegerį. Vieną dieną, 
suskambėjus mano telefonui, atsiliepia  korporalas 
Muelleris ir sako, kad pulkininkas Jaegeris nori šiandien su 
manim pasikalbėti ir jis, Mueller, 5 valandą po pietų 
atvyksiąs mane paimti. Pranešiau tai arkivyskupui, kurijos 
kunigams ir laukiau. Tiksliai 5 valandą atvyko korporalas 
Muelleris išeigine uniforma. Neklausiau, kur jis mane veš, 
bet nustebau pamatęs, kad veža ne į GESTAPO įstaigą, o 
kažkur į Žaliąjį Kalną. Nuvežė mane į pulkininko Jaegerio 
privačią rezidenciją. Čia radau visus keturis GESTAPO 
mums žinomus asmenis: pulkininką Jaegerį, majorą 
Schmitzą, leitenantą Scholzą ir mane atvežusį korporalą 
Muellerį, vieną civilį vokietį ir du lietuvius. Atrodė vaišių 
nuotaika,. Sėdome vakarienės, bet nelabai šeimyniškoje 
nuotaikoje, aš vis galvojau, ką tai reikštų. Vakarienei 
pasibaigus, visi keturi vokiečiai, pradedant žemiausiu 
korporalu Muelleriu ir baigiant šeimininku pulkininku 
Jaegeriu, kalbėjo kiekvienas po 3-5 minutes. Vis kalbėjo tą 
patį: reikia atsižadėti nepriklausomos Lietuvos idėjos, nes, 
Vokietijai laimėjus karą, paleidus kombainus į Ukrainos ir 
kitų kraštų laukus, kitur praplėtus industriją ir t.t., tokios 
kolosalinės valstybės apsupta Lietuva pati sunyktų. 
Lietuviams kito kelio nėra, tik draugiškas 
bendradarbiavimas su vokiečių tauta. Po visų keturių 
pasisakymo pakvietė mane pasakyti savo žodį. Aš atsakiau, 
kad laukiau būti kur nors tardomas, o ne už vaišių stalo 
tokioje nuotaikoje ir tokia tema kalbėti, todėl nesu 
pasiruošęs. Atsakysiu į girdėtus žodžius, ką turiu 
spontaniško širdyje. Lietuvių nuotaiką vokiečių tautos ir 
Reicho atžvilgiu žiūrėkime iš 1918 - 1941 metų šantykių. 
Niekad neturėjome pasienio kivirčų, draugiškai keitėme 
žąsis į Aasbachą ir panašiai; atsimenate, kaip Lietuvos 

žmonės sutiko vokiečius karius, ateinančius paskui 
bolševikus 1941 metais. Kad dabar dėl klaidų turime daug 
nemalonių įvykių, tas liudija ne lietuvių dvasią, o kieno nors 
padarytas klaidas. Visi tikite, kad vokiečiai karą laimės. O 
jeigu rytuose vokiečius ištiktų ir Napoleono likimas, tai tuo 
atveju vokiečiai tegul saugojasi rusų desantų ir bolševikų 
partizanų. Lietuviai nekenks vokiečių kariams. O kai dėl 
Lietuvos valstybės, tai aš asmeniškai norėčiau matyti 
Lietuvą šalia tokio koloso, koks čia pavaizduotas. Yra daug 
būtinų ir naudingų dalykų, kurių negamina nei kombainai, 
nei fabrikai. Tą mažą Lietuvą mes pakreiptume šiuo keliu. 
Tos didelės valstybės tik miestai išpirktų mūsų gaminius, 
visi būtume sotūs ir laimingi, džiaugtumėmės laisve ir 
kultūra. Užbaigiau pakartodamas tautų draugiškumą ir 
Lietuvos seną tradicinę meilę laisvei, kurią respektuoti ir 
Vokietijai bus garbė prieš pasaulį, one nuostolis ar pavojus. 
Po mano žodžio niekas nekalbėjo, kalba apskritai nesirišo, 
nes vakarienė buvo ne laisvo pokalbio, o politiniu tikslu. Aš 
atsiprašiau, kad man jau laikas vykti namo. 
Atsisveikinome, tas pat korporalas Muelleris pavėžino 
mane namo. Rytojaus dieną girdėjau iš ten buvusių dviejų 
lietuvių, kad mano kalba nebuvo tokia, kokios vokiečiai 
laukė, tačiau je ne tik neužsigavo, ošeimininkas pulkininkas 
Jaegeris liepė atidaryti Sekto butelį ir visi gėrė tostą į mano 
sveikatą. 

Liepos 8 dieną mirė Telšių vyskupas Justinas 
Staugaitis. Laidotuvėse dalyvavau ir arkivyskupo 
metropolito J. Skvirecko vardu. Galiojant Pop. Pijaus XII 
patvarkymui, atsiųstam 1940 metais, Telšių vyskupijos 
apaštališkuoju administratorium savaime liko vyskupas 
Vincentas Borisevičius. 


11. Spalio 5 - 6 dienomis įvyko metinė Lietuvos 
vyskupų konferencija. Šioje konferencijoje buvo plačiau 

aptarti santykiai su vokiečių civiline valdžia. Buvo aptarti 
šios civilinės valdžios ruošiami įstatymai moterysčių 
reikalais. Buvo nutarta parašyti generalkomisarui raštą, 
primenantį, kad, pagal tarptautinę teisę okupuotuose 
kraštuose, tvarkomasi pagal to krašto savus įstatymus, kad 
vokiečių okupacinės valdžios skelbiami nuostatų projektai 
moterysčių reikalais nesiderina su Lietuvos civiliniais 
įstatymais, dėl to jie neturės teisinės galios, ir vyskupai jų 
nepaisys. 

Šioje konferencijoje, arkivyskupui J. Skvireckui 
siūlant, buvo nutarta 1944 metų vasarą sušaukti Kaune III- 
jį Lietuvos Eucharistinį kongresą. Tai būtų pravartu 
žmonių dvasiniam ir psichologiniam  atsigavimui ir 
buvusiam ir dabartiniam okupantui priminti lietuvių tautos 
dvasią. Jeigu vokiečių valdžia tai kliudytų,teguljie dar kartą 
pamatytų, kad jų tendencijos ir politika nesiderina su 
Lietuvos dvasia. 

Nutarta taip pat suintensyvinti blaivybės platinimą. 
Žmonės gal iš dvasinės depresijos, išgyventų ir gyvenamų 
tragedijų bei nemalonumų, neramių nuotaikų rodo daugiau 
palinkimo į alkoholio vartojimą, negu tai buvo normaliais 
laikais, kai kur labai išplitusi degtinės gamyba namuose, 
kuri tuo pavojingesnė, kad geriama nevalyta. 

Nutarta paskelbti Lietuvoje atgailos dieną, ją jungiant 
su pop. Pijaus XII paskelbta diena už taiką. 

Nutarta baigti kiek įmanoma tikslesnį žinių rinkimą 
apie bolševikų įvykdytus nusikaltimus Lietuvoje. 

Vyskupai griežtai pasisako prieš dr. Jono Šliūpo 
siūlymą žudyti prieglaudose esančius nesveikai gimusius ir 
kitokius nepagydomus ligonius. 

Šia proga dera paminėti, kad prieš šią dr. Jono Šliūpo ar 
gal ir kieno kito mintį pasisakė ne tik žodžiu, o ir veikla kai 
kurie tarėjai. Dr. Matulionis pasistengė iškrikdyti 
Kalvarijoje esančią psichiatrinę ligoninę, kai buvo pajustas 

vokiečių planas pasikėsinti į tuos ligonius. Tarėjas 
Jonas Matulionis, dr. Matulionis ir kiti nusivežė vieną dieną 
vokiečių atitinkamą komisiją į Vaikelio Jėzaus namus, 
kur katalikų  išlaikomuose, seserų vienuolių 
administruojamuose namuose buvo nesveikais gimusių 
vaikelių prieglauda. Vienuolių pasiaukojimas ir pagarba 
nelaimingam vaikeliui padarė vokiečiams tokį įspūdį, kad jie 
pareiškė, jog būtų aiškus nusikaltimas sukliudyti tokį 
humanišką darabą. 

Baigėsi 1943 ir prasidėjo 1944 metai vis didėjančios 
įtampos nuotaikoje. Mūsų tautos perspektyvos kasdien 
tamsėjo. Vokiečiuose jau nesimatė jėgos sulaikyti rusų 
slinkimą artyn Lietuvos, žmonėse kasdien didėjo baimė, kad 
rusai ir Maskvos komunizmas vėl gali grįžti Lietuvon. Jeigu 
vokiečiai ir pajėgtų rusus sulaikyti, tai taip pat nebūtų didelė 
paguoda, nes jau įsitikinome, kad ir iš nacių nėra ko gero 
Lietuvai laukti. Visa guodžianti iliuzija buvo anglosaksų 
pasaulis, kad jie turės tiek proto sutvarkyti kartu ir 
Vokietijos nacius, ir Rusijos komunistus. Žinojome, kad 
Rusija atsigavo ir kariauja tik anglosaksų remiama. 

Iš šių metų pradžios paminėtina viena smulkmena, kuri 
savo laiku buvo sukėlusi šiek tiek dėmesio. Pilnesniam ano 
meto lietuvių ir kitų nuotaikų vaizdui ją pakartosiu. Kaune 
spausdinamo “ Ateities" laikraščio 1944 metų kovo 9 dienos 
Nr. 58 buvo įdėtas dr. J. Kaškelio straipsnis — jo įspūdžiai, 
lankantis Belgijoje, kaip to krašto katalikai naiviai maną, esą 
Rusijos komunizmas esąs pasikeitęs, nesąs toks, koks buvo 
po revoliucijos. Po kiek laiko dr. J. Kaškelis kreipėsi į kai 
kuriuos asmenis, prašydamas šiuo klausimu pasisakyti. 
Tokius pasisakymus per spaudą ir kitais būdais jis paskleis 
vakarų Europos katalikų tarpe. Kiek tokių asmenų buvo, ką 
kuris pareiškė, aš neturiu kitų pareiškimų tekstų, o turiu 
trijų asmenų pareiškimus raštu: Vilniaus arkivyskupo 
Mečislovo Reino, Kauno kunigų seminarijos rektoriaus 

saleziečio kunigo dr. Prano Petraičio ir mano. Tie 
pareiškimai buvo tokie: 


Arkivyskupo M. Reinio pareiškimas. 


“Kauno dienraštis "Ateitis" praneša, kad dr. J. Kaškelis 
neseniai lankėsi Belgijoje su paskaitomis ir ten patyrė, kad 
daugelis belgų maną, jog SSR komunizmas esąs jau 
pasikeitęs, evoliucionavęs, jog  kominternas esąs 
panaikintas, jog jaunoji sovietų karta esanti gana 
kultūringa, jog sovietai nebeturį pasaulinės revoliucijos 
užsimojimų, jog tikėjimo laisvė esanti grąžinta, jog nauji 
sovietų konstitucijos pakeitimai duodą visišką 
savarankiškumą federacinėms respublikoms, net teisę 
išstoti iš sąjungos. 

Šitokios belgų pažiūros labai mane nustebino: jos rodo, 
kad ten visiškai nepažįstamas sovietų komunizmas. 

Baigiau aukštuosius teologijos = mokslus dar 
caristiniame Peterburge, keturis metus studijavau filosofiją 
ir gamtą Belgijoje Liuveno universitete, vienerius metus 
studijavau religijos filosofiją ir kultūros problemas 
Vokietijos Strassburgo uriversitete, tad turiu teisę sakyti, 
kad pažįstu Europos kultūros reikalavimus ir mokslo tiesos 
metodus. 

Pažįstu komunizmą  teoretiškai ir praktiškai. 
Teoretiškai: esu skaitęs Markso Kapitalą, Lenino, Stalino 
veikalus, išstudijavęs sovietų konstitucijas ir daug kitos 
literatūros. Praktiškai: gyvenu Vilniuje, sovietų 
kaimynystėje, pergyvenau dvi sovietų invazijas į Lietuvą: 
1919 m.ir 1940 - 1941 m., penkis mėnesius 1919 m. sėdėjau 
bolševikų kalėjimuose Vilniuje, Daugpilyje ir Smolenske. 

Pasirėmęs šiais daviniais teigiu, kad sakytoji belguose 
kursuojanti pažiūra į komunizmą yra visiškai klaidinga. 
Sovietų konstitucijose 1924 ir 1936 metų buvo užfiksuota 

plačios piliečių ir tikybos laisvės, tačiau tas jiems netrukdė 
visai priešingai elgtis: per vienerius metus Lietuvoje kelis 
tūkstančius nužudė, keliasdešimtis tūkstančių asmenų 
ištrėmė į Sibirą, visiems turtą ir santaupas konfiskavo, 
darbininkai atsidūrė skurde, visus apėmė teroro baimė, 
niekas nebuvo tikras rytojumi. Tik kilęs vokiečių - rusų 
karas daug jų sumanymų sutrukdė. Komunistų metodas 
yra melas, apgaulė ir žiaurumas. 
Dr. M. Reinys, 
Tituliarinis arkivyskupas, 

Apaštališkasis Vilniaus arkivyskupijos administratorius 

Vilnius, 1944.11.12. 


Kunigo dr. P. Petraičio pareiškimas. 


Kaunas, 1944 m. kovo mėn. 18 d. 


P. dr. J. Kaškeliui 
Kaune 


“Tai, ką Tamsta, Pone Daktare, man rašai savo laiške 
šio mėn. 15 d., mane tikrai stebina: ar gali būti, kad Vakarų 
Europoje atsirastų dar žmonių, kurie imtų už gryną pinigą 
tariamus Kremliaus pasikeitimus, tariamas grąžintas tautų, 
piliečių, religjios laisves. Argi Vakarų Europa pavirto 
vulgus guod decipi? (liaudis norinti būti apgauta). Bet 
nesakykihe antrosios priežodžio pusės: ergo decipiatur 
taigi tebūna apgaudinėjama). Darykite pastangas, Pone 
Daktare, kad iš Vakarų atvyktų pas mus pasižiūrėti ir 
pasiklausyti, ką bolševizmas Lietuvoje ir kaimynuose 
padarė: tepaklausinėja mūsų inteligentiją, darbininkiją, 
ūkininkiją ir pagaliau pas mus esančius pabėgėlius rusus, ką 
jie apie bolševizmą galvoja. Tepavirsta mūsų kruvina 

patirtis jiems įsitikinimu, ne decipiantur (kad nebūtų 
apgauti). 
Ponui Daktarui mano bičiuliška pagarba. 


Jūsų P. Petraitis 


Vyskupo V. Brizgio pareiškimas. 


“Su širdies skausmu stebimės, kad Europoje net 
katalikiškuose tautose kai kas tiki, kad Rusijos bolševizmas 
jau esąs pasikeitęs, jau esąs evoliucionavęs į kultūringą, 
kūrybingą sistemą, kad Rusijoje jau esanti religijos laisvė. 

Mes, Lietuvos katalikai, patys buvome bolševizmo 
rankose, iš arti dabar jį tėmijame ir užtikriname, kad Rusijos 
bolševizmas ir dabar yra tokis, kokis buvo 1918 - 1940 
metais. Niekas neturėtų abejoti, kad jis ir nepasikeis, kol iš 
viso egzistuos. 


Maskva išgarsino patriarchą Sergijų, bet tegul ta pat 
Maskva pasako, kiek yra laisvų Rusijoje katalikų kunigų, 
kur yra tie šimtai kunigų, kuriuos bolševikai ištrėmė iš 
Lietuvos, Latvijos, Baltgudijos, Lenkijos, Ukrainos. 
Maskvos teroras tik tuo pasikeitė, kad 1918 metais 
nebolševikai buvo žudomi viešai, o dabar yra sugalvotų 
šimtai priemonių žudyti slaptai. Tas jų baisias priemones 
mes patys pažinome. Maskvos propaganda tuo pasikeitė, 
kad, neradusi laukto pasisekimo darbo klasėje, melu 
prisidengusi, bando kelti koją į salonus. 

Mes, lietuviai, gyvendami jau trečiuosius karo metus, 
jaučiamės labai laimingi, palyginus su tuo, ką patyrėme per 
vienus bolševizmo metus. Mes prašome Dievą taikos, bet 
kartu atvirai pripažįstame, kad verčiau karas, negu taika 
bolševikų rankose. Kitų Europos tautų katalikams mes visu 
nuoširdumu linkėtume atsilankyti pas mus ir čia išgirsti bei 
pamatyti, kas yra bolševizmas. Tada visiems pasidarys 

aišku, kodėl lietuviai yra pasiryžę gintis iki paskutinio nuo 
antrosios bolševikų invazijos. Kai bolševizmas vadinamas 
didžiausia visų laikų žmonijos gėda, tai mes, jį pažinusieji, 
jaučiame, kad tas jo apibūdinimas yra per silpnas. 
Dr. V. Brizgys, 

Kauno Vyskupas Pagelbininkas 
Kaunas, 
1944 m. kovo 17 d. 


1944 m. balandžio mėnesio 17 dieną įvyko Lietuvos 
vyskupų konferencija. Santykiuose su valdžia naujų 
klausimų nebuvo, 0 senieji nė vienas nepagerėjo. 
Konferencija buvo skirta grynai  pastoraciniams 
klausimams. 

Gautas pop. Pijaus XII laiškas, rašytas geg. 15 d., 
Lietuvos vyskupams, kuriuo pranešama, kad dėl aplinkybių 
Lietuvos vyskupai yra dispensuojami nuo lankymosi 
Romoje — šiais metais jie turėtų vykti ad limina. Laiškas, 
paraginantis ateičiai, baigiamas palaiminimu. 

Šiame pat laiške pop. Pijus XII sveikina arkivyskupą 
metropolitą J. Skvirecką jo vyskupavimo sukakties proga. 

Birželio 12 dienos raštu arkivyskupas M. Reinys 
praneša Vatikano Valstybės sekretoriui kardinolui 
Maglione apie Vilniaus diecezijos būklę, apie savo kontaktą 
su arkivyskupu Jalbrzykowskiu, apie vokiečių teroro 
veiksmus Baltgudijoje. (321) 

Į Kauną GESTAPO viršininku, vietoje iki šiol buvusio 
Jaegerio, atkeltas Fuchsas iš Vilniaus. Jo vardas buvo jau 
žinomas dėl jo žiaurumų Olandijoje, dar daugiau išgarsėjo 
paskutiniais mėnesiais Vilniuje ir Baltgudijoje ūkininkų ir 
kitų žudynėmis. 

Rytų frontas jau pasiekė ir Lietuvos ribas. 

Birželio mėnesio viduryje normaliu laiku baigėme 

Teologijos - Filosofijos ir Kunigų seminarijos mokslo 
metus. Nors ir tokiose nuotaikose, studijos vyko ir buvo 
baigtos normaliu būdu. Už poros dienų išvykau lankyti 
Šiaulių ir Joniškio dekanatų parapijas ir teikti Sutvirtinimo 
sakramentą. Kolbaigiau pasiskirtą kelionę, Vilnius buvo jau 
rusų rankose. Grįžus man į Kauną, sutarėme su 
arkivyskupu, kad eventualiai, jeigu frontai perskirtų 
dieceziją, aš atsitraukčiau su frontu, o jis pasiliktų Kaune. 
Anot arkivyskupo, jo amžius galįs būti šiokia tokia 
garantija, kad rusai paliks jį ramybėje (tada jis buvo 70 
metų). Daugumas kunigų, kurių vasaros metu čia nerišo 
jokios pareigos, išvyko iš Kauno. Pasiliko visi kurijos kuni- 
gai, seminarijoje prelatas Jakubauskas ir mano pakalbin- 
tas dvasios direktorius kunigas V. Balčiūnas. Mudu abu 
pasirūpinome po dviratį, kad paskutiniu momentu pa- 
sitraukus Kulautuvos link, kur aš pasiunčiau šiek tiek savo 
rūbų. Kol bus įmanoma, laikysimės Kaune. Frontas pasiekė 
Rumšiškius. Kur buvo rusai pasiekę toliau Lietuvos 
šiaurėje, tikslių žinių neturėjome; kunigai į Kauną jau 
nesilankė, visos žinios buvo tik iš radijo ir žmonių gandų, o 
radijo nei vokiečių, nei rusų pusėje nebuvo patikimi. 
Pačiame Kauno mieste prasidėjo kartotis plėšikavimai. 
Žmonės kalbėjo, kad už plėšikavimą vokiečiai nušovę keletą 
žmonių gatvėse. Vieno tokio susišaudymo metu sudegė 
katalikų salė, vadinami Liaudies namai senamiestyje; gaisre 
esą žuvę ten pasislėpę asmenys. 

Liepos 16 dieną pranešė man telefonu iš Pažaislio, kad 
Rumšiškių miestelis esąs bombų visiškai sunaikintas, visi 
gyventojai išbėgioję, anot vieno kareivio pasakojimo, 
paliesta ir bažnyčia, bet bažnyčioje esąs užrakintas 
tabernakulis, ir jis manąs, kad ten likusi Eucharistija. Jis 
atnešęs į Pažaislio vienuolyną liturginių indų, rastų 
Rumšiškių bažnyčios zakristijoje. Nebuvo kas daryti, nes 
Rumšiškės buvo jau fronto ugnyje, niekieno žemė (no man 

land). Neturėjau kitokios susisiekimo priemonės, tik 
dviratį, bet manęs ten vistiek neįleis. Nelauktai vidurdienį 
atvyksta du man pažįstami karininkai, turį neribotą galią 
lankyti rytų frontą. Užėję pas mane iš žingeidumo 
patikrinti, ar vyskupai yra dar Kaune. Padėkojau jiems už 
dėmesį. Papasakojau jiems šios dienos rūpestį ir paprašiau 
pavėžinti mane į Rumšiškes. Kie paabejoję juodu sutiko 
bandyti. Vokiečių fronto sargybos mūsų nekliudė, rusų 
sargybų slėptuvės matėsi už pusės kilometro kitoje pusėje 
miestelio griuvėsių, bet ir tie į mus nešovė. Šiaip taip įsilindę 
pro užrakintas, bet bombų sprogimo sužalotas, frontines 
duris, atidarę tabernakulį, ten rastą Eucharistiją parvežėme 
į Petrašiūnų bažnyčią. 

Gyvenome toliau labai ištuštėjusiame ir kasdien po 
kelis kartus rusų lėktuvų bombarduojamam Kauno mieste. 
Iš Kunigų seminarijos kiemo teko stebėti Kauno geto 
sunaikinimą — kaip jis buvo sudegintas, susprogdintas. 
Gyvus išlikusius kelis tūkstančius žydų vokiečiai išvežė 
kažkur kitur, gaisre ir griuvėsiuose girdėjosi ir šaudymų. 
Nuo ko ir kiek ten žuvo žmonių, vargiai kas nors 
suskaičiavo. 


12. Išvykimas iš Lietuvos. Liepos 24 dieną atvykęs 
GESTAPO valdininkas pareiškė, kad Rytų Krašto 
komisaro Lohse yra jiems įsakyta evakuoti vyskupus iš tų 
vietų, kurias gali užimti rusai. Vilnius ir Kaišiadorys buvo 
jau rusų pusėje, Panevėžio nebuvo galima iš Kauno pasiekti. 
Telšiai ir Vilkaviškis dar nebuvo laikomi pavojuje. 
Arkivyskupui ir man davė dvi dienas pasiruošti, ir turėsime 
iš Kauno išvykti. Aš paaiškinau, kadesu pats pasiryžęs laiku 
iš Kauno pasitraukti, kad tuo tikslu esu nusiuntęs į 
Kulautuvą rūbus. Valdininkas atsakė, kad jiems įsakyta 
mus išvežti, ir jie turį tai įvykdyti. Nuvykę į Kulautuvą, 
parvežė mano rūbus. Žinoma, aš ir arkivyskupas galėjome 

kur nors pasislėpti, bet to nedarėme, nes mieste visur buvo 
jau nesaugu, o svarbiausia gal dėl to, kad manėme, jog 
vokiečiai pas mudu daugiau jau nesugrįš, Kaune jie vargiai 
išbus tas dvi dienas. 

Liepos 26 dieną, apie vidurdienį, sugrįžo tas pats 
valdininkas, lydimas lengvo atviro sunkvežimio, kuriame 
buvo ne tik vairuotojas, o dar kiti du ginkluoti vokiečiai. Į 
savo auto turėjo paimti arkivyskupą ir mane, į sunkvežimį 
mudviejų asmeninius daiktus. Arkivyskupas atsisakė jo 
klausyti, užsirakino kambaryje. Vokiečiai nežinojo ką 
daryti. Tada kiti trys įsakė man važiuoti su jais; manęs 
prašomi,leido vykti kartu kunigui V. Balčiūnui ir vienai 
vienuolei iš tų, kurios tvarkė arkivyskupo namus. 
Ketvirtasis išvyko pas savo viršininkus klaustis, ką daryti su 
arkivyskupu. Su arkivyskupu pasiliko kunigas M. Čyvas. 
Mus vežantiems buvo sakyta mus nuvežti į Eitkūnų 
GESTAPO. Ką būtume radę Eitkūnuose, nežinau. Kelyje 
tarpe Marijampolės ir Vilkaviškio sutikome tą patį 
karininką, kuris 16 dieną vežė mane į Rumšiškių bažnyčią. 
Sėdintį atvirame sunkvežimyje jis mane atpažino, sustabdė 
mus vežiančius vokiečius ir klausė mane, kur važiuojame. 
Atsakiau jam, kad klaustų mūsų palydovų. Karininkas, 
parodęs savo ženklą palydovams, liepė jiems nuvežti mus į 
Kybartus nurodytu adresu, kur būta jo būstinės 
Prapuolenių namuose, kuriuos rusai 1941 metų birželio 
mėnesio trūmimuose buvo išvežę į Rusiją ir kurie ten žuvo. 
Jis pats grįšiąs už kelių valandų. Jis vyko į frontą, kuris 
tada buvo ties Prienais, Pakuoniu, ties Nemuno upe. 

Po dviejų dienų GESTAPO jėga išvežė ir arkivyskupą 
metropolitą J. Skvirecką. Jam prašant, buvo leista vykti į 
Jurbarką ir pasilikti Jurbarke, savo arkidiecezijos ribose. 
Kaune tvarkyti reikalus arkivyskupijoje paliko kapitulos 
prepozitą prelatą Povilą Januševičių. Seminarijoje pasiliko 
prelatas Stanislovas Jakubauskis. Sekančią dieną, po mano 

atvykimo į Kybartus, mano prašomas anas karininkas, 
kurio rezidencijoje buvom sustoję, mane pavėžino į 
Vilkaviškį aplankyti Vilkaviškio vyskupus. Vyskupas A. 
Karosas mane išleido atsisveikindamas tokiais žodžiais: “Jau 
kad tenka išvykti, tai būk pasiruošęs negrįžti ilgesnį laiką. 
Po tokio kataklizmo, kokis vyksta mūsų laikais, pasaulis ne 
greitai nusiramins“. Rusai greitai ėjo pirmyn. Dar šią 
savaitę, ties Prienais perėję Nemuną, pasiekė Kauną iš 
Suvalkijos pusės, užėmė Marijampolę, artėjo prie 
Vilkaviškio. Sekmadienio popietę atvyko į Kybartus 
vyskupas Vincentas Padolskis, kanauninkas Pijus Aleksa, 
kunigas L. Tulaba — Vilniaus seminarijos rektorius. 
Vysk. Antanas Karosas pasiliko Vilkavišky su kanaunin- 
ku Vincentu Vizgirda — kurijos kancleriu. Rusams 
užėmus Vilkaviškį, juodu išvyko į Šunskus. Vysk. 
Padolskis, kanauninkas P. Aleksa, kunigas L. Tulaba, kun. 
V. Balčiūnas, aš, generolas Raštikis su Ponia, su mumis iš 
Kauno išvykusi vienuolė išvykome tos pat dienos pavakarę 
Berlyno link, norėdami pasiekti Regensburgą. Nebuvome 
niekam nei pranešę, nei susitarę, kad čia atvyksime. Po 
poros parų kelionės pasiekėme Regensburgą. Iš stoties 
vyskupas V. Padolskis ir kunigas V. Balčiūnas nuėjo pėsti į 
vienuolyną, kuriame gyveno internuotas kunigas M. 
Krupavičius. Mūsų tikslas buvo ten paklausti patarimo, kur 
galėtume rasti nors laikiną prieglaudą. Netrukus juodu 
grįžo ir kartu su jais ilgaūsis pagyvenęs vyras, pirma savęs 
stumdamas dviratį vežimą. Mudu abu vyskupus priėmė 
gyventi tie patys basieji tėvai karmelitai, pas kuriuos 
gyveno kunigas M. Krupavičius. Kunigams vienuoliai 
surado vietas kituose vienuolynuose, kur jų patarnavimas 
buvo reikalingas, nes vokiečių kunigų daug buvo 
mobilizuotų karo tarnybai, vienuolę apgyvendino Caritas 
namuose seserų pranciškiečių globoje, surado prieglaudą ir 
ponams Raštikiams. 

Ir arkivyskupas J. Skvireckas neilgai užtruko Jurbarke. 
Kartu su generalvikaru prelatu K. Šauliu ir kunigu M. Čyvu 
išvyko į Oliva pas Warmijos (Ermland) vyskupą, o iš čia — į 
Vieną. Vieną kelių mėnesių tarpe net du kartu 
bombarduojant ir likęs be kambario, paliko miestą ir 
apsigyveno Austrijos Tirolyje, tarp Innsbrucko ir 
Bregenzo, nedideliame Zamso miestelyje, seserų šaritkų 
vienuolyne. Čia jis gyveno iki mirties, 1959 metų gruodžio 3 
dienos. Mirė baigęs 86 metus. Palaidotas to vienuolyno 
bažnyčios sanctuariume prieš didįjį altorių. 


Gyvenant Regensburge, tų pačių 1944 metų rugsėjo 
mėnesio viduryje mus pasiekė gandas, kad Telšiuose 
organizuojama kunigų seminarija, aišku, visos Lietuvos 
klierikams, kiek jų atsiras rusų dar neužimtoje Žemaitijos 
dalyje. Atvykstantieji bėgliai iš Žemaitijos gandą patvirtino. 
Nors ir atkalbinėjamas vyskupo V. Padolskio ir kunigo M. 
Krupavičiaus, neatsilaikiau pagundai vykti į Telšius.Aš 
negalėjau niekur keliauti be Regensburgo GESTAPO 
leidimo. Kai vykau į Vieną, pagrindas buvo susitikti su savo 
arkivyskupu, ir tokį leidimą gavau. Dabar vykti į Telšius 
nebūtų GESTAPO pakankamo pagrindo, ir jis vargiai 
galėtų duoti leidimą vykti į fronto zoną. Paprašytas kunigas 
Jonas Puišys, kuris gyveno Berlyne, kaip lietuvių 
darbininkų Vokietijoje kapelionas, atsiuntė man savo 
įstaigos šaukimą atvykti į Berlyną. Su šiuo šaukimu gavau 
leidimą ir spalio 1 dieną, sekmadienį, išvykau į Berlyną. 
Nors per dideles kliūtis ir pafrontės sąlygų įvairius 
nuotykius, bet antradienio pavakarę, spalio 3 dieną, 
pasiekiau Telšius kartu su kunigu J. Puišiu. Rytojaus dieną, 
spalio 4, trečiadienį, čia seminarijoje pradedami mokslo 
metai. Man teko ta proga mišių metu katedroje sakyti 
pamokslą. Kalbėjau drąsinančiai, bet po pietų paprašiau 
pasikalbėti seminarijos vadovybę ir jiems įkalbėjau čia pat 

paruošti kiekvienam klierikui asmeninį kelionlapį, kad toks 
N.N. yra vyskupo siunčiamas į Eichstaett Kunigų 
seminariją studijoms. Tada visoje Bavarijoje veikė tik ši 
viena seminarija, su kuria vyskupas V. Padolskis' ir aš 
buvome jau kalbėję apie eventualų klierikų priėmimą, jeigu 
tokių atsirastų Vokietijoje iš Lietuvos. Kadangi paaugę 
vokiečiai klierikai visi buvo mobilizuoti, teologijos mokėsi 
keli iš karo grįžę invalidai, tai buvo pažadėta mūsų prašymą 
patenkinti. Telšių seminarijos vadovybė paklausė šios mano 
nuomonės ir nedelsdama tokius raštus parašė, gavo 
reikiamos vokiečių įstaigos antspaudus, kokie buvo kelionei 
reikalingi, ir juos įteikė klierikams. Tos pat dienos pavakarę 
aš turėjau galimybę nuvykti į Kybartus. Norėjau ką nors 
sužinoti apie vyskupo A. Karoso, kanauninko V. Virzgirdos 
likimą. Kito kelio jau nebuvo, teko vykti per Klaipėdą. 
Pasiekęs Kybartus, sužinojau iš klebono kanauninko A. 
Steponaičio, kad vokiečiai, pasitraukdami iš Vilkaviškio, 
susprogdinę katedrą, frontas buvęs prie Virbalio, apie 12 
kilometrų nuo Vokietijos sienos, o kai kur net arčiau. Už 
poros dienų, penktadienį, man esant Kybartuose, rusai 
pradėjo pulti Žemaitijos link ir gana sparčiai ėjo pirmyn. 
Šeštadienį bandėme grįžti į Telšius, kur buvau palikęs 
vienintelę mažą atsivežtą lagaminėlį su rūbais ir kai kuriais 
man svarbiais daiktais. Pasiekėme jau tik Plungę. Čia 
atbėgę klierikai papasakojo, kad Telšiai jau rusų užimti, kad 
jie pabėgę skubemis ir tuščiomis rankomis; kiti likę rusų 
rankose. Telšių vyskupai buvo susitarę, kad frontui 
artėjant, vyskupas V. Borisevičius pasiliks Telšiuose, o 
vyskupas P. Ramanauskas trauksis toliau į Žemaitiją. 
Buvome susitarę sekmadienį vykti visi trys kartu į Židikus 
paskveikinti ten kleboną jo kunigystės 50 metų proga. 
Dabar juodu išskubėjo į Židikus penktadienį, pasiryžę kuo 
greičiau grįžti į Telšius. Tačiau jiems esant šioje kelionėje, 
rusai užėmę ir Telšius, ir Židikus, ir taip juodu abu liko rusų 

pusėje. Aš tuščiomis rankomis grįžau spalio 10 dieną atgalį 
Regensburgą. 

Lietuvoje likę vyskupai: vyskupas Teofilius Matulionis 
ir jo generalinis vikaras prelatas dr. Juozapas Labukas buvo 
areštuoti ir deportuoti į Rusiją 1946 metais. Vyskupas T. 
Matulionis buvo uždarytas Vladimiro kalėjime, 1956 m. 
išleistas, bet Lietuvoje laikytas namų arešte Šeduvoje, mirė 
1962 metų rugpiūčio 20 dieną. Jo generalinis vikaras prel. 
dr. J. Labukas buvo išvežtas į Vorkutos koncentracijos 
stovyklą ir grąžintas į Lietuvą tik 1956 metais. 

Telšių vyskupai Vincentas Borisevičius ir Pranciškus 
Ramanauskas abu buvo areštuoti 1946 metais. Vyskupas V. 
Borisevičius buvo rusų sušaudytas 1947 metų sausio 3 
dieną. Vyskupas P. Ramanauskas išvežtas į Vorkutos 
koncentracijos stovyklą. Po 10 metų grįžo į Lietuvą, bet jam 
nebuvo leista grįžti į Telšius. Jis mirė 1959 m. spalio 15 
dieną. 

Vilniaus arkivyskupas Mečislovas Reinys buvo 
areštuotas 1947 metais ir deportuotas į Vladimiro kalėjimą, 
kur jis mirė 1953 metais lapkričio 8 dieną. 

Lietuvoje išliko tik Vilkaviškio vyskupas Antanas 
Karosas, kuris mirė Lietuvoje 1947 metais, būdamas 92 
metų amžiaus, ir Panevėžio vyskupas Kazimieras 
Paltarokas, kuris, rusų ištremtas iš Panevėžio į Vilnių, ten 
mirė 1958 metų sausio 3 dieną. 

Vyskupas Vincentas Padolskis, Vilkaviškio vyskupo 
pagelbininkas, mirė Romoje 1960 metų gegužės 3 dieną. 


173 


III. ŽYDŲ LIKIMAS LIETUVOJE 


Kaip pačioje Vokietijoje ir visur, kur pasiekė Vokietijos 
naciai, taip ir Lietuvos žydų likimas buvo baisus. Iš visų 
Lietuvos žydų, kurių buvo 7,696 (apie 154,000) Lietuvos 
gyventojų, gyvi išliko tik tie, kurie spėjo pabėgti į Rusiją 
kartu su raudonaja armija, nedidelis skaičius paslėptų 
lietuvių šeimose, klebonijose ir apie 6,000 išlikę gyvi iki karo 
pabaigos Vokietijos koncentracijos stovyklose. Pagal rusų 
statistikas, 1959 metais Lietuvoje buvo 24,700 žydų. Kiek 
Lietuvos žydų tuo metu buvo dar Rusijoje, man nežinoma. 

Ar Lietuvos žmonės, katalikų dvasiškija galėjo išgelbėti 
daugiau žydų, atsakyti trumpu žodžiu būtų perdaug 
paviršutiniška ir nerimta. Bandysiu čia trumpai pavaizduoti 
ano laiko visų Lietuvos gyventojų, lietuvių ir nelietuvių, 
nuotaikas. 


1. Bendros pažiūros į vokiečius. Lietuvoje ne tik žydai, 
bet ir lietuviai nebuvo palankūs naciams, ypačiai po 1933 
metų garsios nacių bylos, dar labiau po Austrijos, 
Čekoslovakijos, Lenkijos ir Klaipėdos krašto okupavimo. Su 
Sovietų Rusija buvo pasirašytos nepuolimo ir drau- 
giškumo sutartys, ir Lietuvoje žmonės aplamai tikėjo 

tų sutarčių nuoširdumu. Tiesa, 1939 metais pasirašyta 
sutartis, leidžianti rusams įsisteigti Lietuvoje savo karines 
bazes, didelę tautos dalį nuteikė neigiamai. 1940 metų 
birželio 15 dienos Lietuvos okupaciją lietuviai skaudžiai 
pergyveno. Niekas netikėjo, kad tai garantija prieš pavojų iš 
vokiečių pusės, o visi tai sutiko kaip Lietuvos pavergimą. 
Taigi lietuviai, neturėdami simpatijų ir Vokietijos naciams, 
rusus sutiko kaip pavergėjus. 


2. Lietuvių ir žydų pažiūros į rusus ir komunizmą 
priešokupaciją. Kaip naciai traktuoja žydus Vokietijoje, visi 
gerai žinojome. Suprantama, kad ir Lietuvos žydai bijojo 
nacių. Negalima sakyti, kad Lietuvos žydai buvo 
prokomunistai. Komunizmas Lietuvoje apskritai nebuvo 
populiarus. Kaip paaiškėjo Lietuvą okupavus rusams, 
Lietuvos valdžios organų turėtos statistikos buvo tikslios. 
Lietuvoje prieš 1940 metų birželio 15 dieną buvo 1741 
kompartijos narys. Lietuvių buvo 4806, keli nuošimčiai 
Lietuvos rusų ir kitokių tautinių mažumų, o likusieji 
procentai buvo žydų. Taigi ir žydų iš 154,000 komunistų 
buvo tik apie 800. Tarpusavio lojalumo ir sugyvenimo 
atžvilgiu lietuvių ir žydų santykiai buvo geri. 

Tiesa, kad 1940 metų birželio 15 dieną, rusams 
okupuojant Lietuvą, dalis žydų rusus sutiko su entuziazmu. 
Tai nereiškia, kad tie visi buvo prokomunistai ar prorusai. 
Tada Lietuvoje buvo žydų, atbėgusių iš Lenkijos kartu su 
lenkais 1939 metų rudenį, vokiečiams ir rusams okupuo- 
jant Lenkiją. Tų pačių metų vasarą ar 1940 metų pavasarį 
(neturiu medžiagos datai patikrinti) vieną naktį vokiečiai 
pervarė iš Vokietijos nemažą skaičių žydų į Lietuvos pusę ir 
neleido jiems grįžti atgal. Buvo žydų, kurie patys pabėgo 
iš Vokietijos į Lietuvą. Naciams užėmus Klaipėdos kraštą, 
beveik visi to krašto žydai pasitraukė į Lietuvą. Juos visus 
priėmė Lietuvos žydai, ir Lietuvos valdžia leido jiems 

apsigyventi Lietuvoje. Rusams okupuojant Lietuvą, šie visi 
ir dalis Lietuvos žydų džiaugėsi, kad jie bus apsaugoti 
nuo Vokietijos nacių pavojaus. Kai kur viešai reiškiamas šis 
džiaugsmas užtruko perilgai, kad po kelių dienų patys 
Lietuvos okupantai per Kauno radiją viešai paragino juos 
eiti iš gatvių prie darbo. Suprantama, kad lietuviai pyko 
ant žydų už viešai demonstruojamą tokį entuziazmą Lietu- 
vos okupantams. Tačiau būtų netikslu ir neteisinga sakyti, 
kad visi Lietuvos žydai dalyvavo tokioje džiaugsmo 
manifestacijoje. Daugelis žydų neslėpė aiškaus 
pasipiktinimo anais entuziastais. Ir Lietuvos žydai norėjo 
verčiau gyventi laisvoje, o ne rusų okupuotoje Lietuvoje. 
Nors NKVD viršininkas Lietuvai buvo paskirtas iš kažkur 
atsiųstas žydas, pasivadinęs Gladkovu, vistiek kartu su 
pirmaisiais areštuotais lietuviais buvo areštuotų ir daug 
žydų, be tardymo ir be teismo uždarytų į kalėjimus kartu su 
lietuviais. Ir jų dalis kartu su lietuviais buvo išvežti į Rusiją 
ar gal išžudyti. Jų dalį kartu su lietuviais išlaisvino iš 
kalėjimų tik prasidėjęs karas. 1941 metų birželio 14 - 22 
dienomis, masinių deportacijų metu, buvo išvežtų ir žydų 
šeimų kartu su lietuviais. Deportacijų ir masinių žudymų 
dienomis, kai visi lietuviai pergyveno siaubą, Kauno 
aikštėse buvo ruošiamos orgijos — šokiai, kuriuose 
dalyvavo raudonarmiečiai, civiliniai komunistai. Lietuviai 
atsimena ten matę žydų, bet nutyli, kad ten dalyvavo ir 
lietuvių. Mat tada NKVD tarnavęs ar su rusais bendraująs 
lietuvis bendru žmonių nusiteikimu buvo laikomas jau ne 
lietuviu, o parsidavėliu. Karo pradžioje rusų įvykdytose 
masinėse žudynėse yra žuvusių ir žydų. Tiesa, kad tose 
žudynėse daug kur dalyvavo žydai, bet negalima paneigti, 
kad dalyvavo ir lietuvių, tik lietuvių visuomenė tokių jau 
nelaikė lietuviais, o parsidavėliais. Lietuviai, pergyvenę 
bolševikų tortūras Kauno ir kituose kalėjimuose, atsimena 
daug lietuvių ir žydų pavardžių, kankinusių suimtuosius. 

Kaip negalima sakyti, kad už tai, ką Lietuvoje padarė 
bolševikai, yra kalti visi lietuviai, taip lygiai negalima sakyti, 
kad už tai yra kalti visi žydai. Rusams komunistams 
parsidavusių buvo ir lietuvių ir žydų, bet ir vienų ir kitų 
buvo tik mažas skaičius. 


3. Lietuvių ir žydų nuotaikos karo pradžioje. Tokiomis 
tai nuotaikomis 1941 metų birželio 22 dieną, prieš auštant, 
pasklido karo gandai ir bombų sprogimo garsai. Tokio 
staigaus karo niekas nelaukė, jam nebuvo pasiruošę nei 
lietuviai, nei žydai. O jeigu Lietuvos žydai ir būtų norėję 
iš anksto vykti iš Lietuvos į Rusiją, tai rusai nebūtų to leidę. 
Rusijoje ir tada niekas negalėjo laisvai keliauti, o tuo labiau 
laisvai keisti gyvenamą vietą. Bolševikų deportacijų ir 
vykdomų žudynių išgąsdinti Lietuvos žmonės slėpėsi, kur 
kas galėjo: laukuose, miškuose ir kitur. Pirmą karo dieną 
pasireiškė toks raudonosios armijos pakrikimas ir tokia 
visuotinė pogrindžio partizanų veikla, kad visame krašte 
užviešpatavo chaoso ir teroro nuotaika. Vokiečių armija 
įžygiavo į Lietuvos teritoriją be žymesnio pasipriešinimo. 
Galima suprasti, kokia panika kilo žydų tarpe. Tačiau jie 
negalėjo nieko kito daryti, tik arba bėgti pėsti, arba laukti 
aklo likimo. Iš Vokietijos pasienio pabėgo jų tik labai mažas 
skaičius. Iš Kaunoir kitų vietų, toliau nuo Vokietijos sienos, 
daugelis bandė bėgti nors pėsti, tačiau ir jų dauguma 
nespėjo pasitraukti toliau — liko vokiečių pusėje. Kol rusai 
kovojo su vokiečiais ir sukilėliais lietuviais, kai kur buvo ir 
vietinių žydų, dalyvavusių su ginklu rusų pusėje. 
Daugumas žydų tačiau laikėsi rezignuotai. Jau vokiečių 
armijos užimtose vietose įvyko keletas epizodų, kurie, 
paviršutiniškai sprendžiantiems įvykius asmenims, davė 
progos kaltinti ir nekaltus. Pavyzdžiui, vokiečių daliniams 
pasiekus Kauną, įvyko keli epizodai, kuriuos čia paminėsiu. 
Kaune, Valančiaus gatvėje, ties bazilika tiesiantį telefoną 

vokietį kareivį peršovė iš lango žydų moteris. Suprantama, 
vokiečiai išsivarė visus to namo gyventojus. Netoli tos pat 
bazilikos Rotušės aikštėje jauna žydė Raudonojo Kryžiaus 
slaugės uniforma nušovė kitą vokietį kareivį. Kauno 
priemiestyje, Vilijampolėje, gatvėje žydas, sutikęs vokietį 
karininką, jį nušovė. Užtat čia pat vokiečių kariai sugaudė 
pirmus pagautus 150 žydų vyrų, moterų, vaikų, atvarė 
juos prie Neries upės kranto. Žydai patys turėjo išsikasti 
duobę ir čia pat visi buvo sušaudyti. Vokiečių armijai 
nužygiavus toliau, Skuodo ir Alytaus miestuose likę 
užsislėpę rusų kariai ir vietinių komunistų — žydų ir 
lietuvių būrys užpuolė paliktą negausią vokiečių įgulą. 
Skuode vokiečiai buvo nugalėti ir išžudyti, kol miestą 
pasiekė pasiųstas didesnis karių dalinys. Šiame konflikte 
žuvo nemažas skaičius nieku nekaltų žydų ir lietuvių. 
Alytuje nepavyko nugalėti vokiečių įgulos, kautynės vyko 
kelias valandas. Ten žuvo daug nieku nekaltų civilinių 
žmonių, jų tarpe ir du to miesto kunigai. Tokie epizodai 
paskleidė žydams kenksmingą atmosferą. Tačiau jie visi 
vyko dar karo operacjų stadijoje ir apsiribojo incidento 
vieta. Pats buvau liudininkas, kaip, pavyzdžiui, Jonavos 
miesto ugnyje ir griuvėsiuose vokiečių kariai vienodai 
gelbėjo visus sužeistuosius, nepaisydami, ar kuris žydas, ar 
nežydas. Taip buvo ir kitur. Mano paminėti ir panašūs 
epizodai neturėjo įtakos nacių politikai. Naciai turėjo a 
priori savo politiką, ir žydų likimas būtų buvęs toks pat, ar 
jie visi būtų laikęsi labai ramiai, ar vokiečius būtų pasitikę 
panašiai, kaip pasitiko rusus. 

Apie tą pat laiką, kai Viliampolėje buvo sušaudyta 150 
žydų, Kauno mieste būrys įtužusių buvusių kalinių 
brutaliai nužudė būrį žydų viename kieme. Pasiskelbusi 
Lietuvos Vyriausybė turėjo kontaktą su kraštu tik per 
Kauno radiją. Kauno arkivyskupas, komunistų valdžios 
visaip  niekinamas, gyveno už Kauno Linkuvėlės 

vienkiemyje. Karui prasidėjus, jis neturėjo jokio kontakto 
su miestu, neturėjo net telefono. Aš, jo pagelbininkas, 
buvau išvykęs teikti Sutvirtinimo sakramentą, fronto 
atskirtas, likau Jonavoje ir grįžau į Kauną birželio 29 dienos 
pavakarę jau po visų aukščiau minėtų įvykių. Jeigu 
paminėjau, kad karas rado visus lietuvius, gyvenančius 
panikos ir teroro nuotaikoje, tai dabar ta pati panika apėmė 
visus žydus ir visus komunistus bei jų bendradarbius. 
Vyriausybės ir sukilėlių štabo vardu per Kauno radiją buvo 
kviečiami žmonės prie rimties, tvarkos. Kai tik buvo 
įmanoma, panašų paraginimą pakartojo ir Kauno vyskupai. 
Pasiskelbusi Lietuvos vyriausybė net ir trumpą jos 
egzistavimo laiką negalėjo tvarkytis, kaip ji būtų norėjusi. 
Pradžioje buvo okupacinės vokiečių kariuomenės karinė 
valdžia, paskui ją ėjo nacių partijos valdžia. Kur tik baigėsi 
fronto veiksmai, paskui armiją ėjo vadinamos 
Einsatzkomandos, kurios neleido lietuviams savarankiškai 
tvarkytis ir kurios paėmė savo išimtinon kompetencijon 
žydų reikalus. Galima sakyti, kad nuo pat pradžios 
atsiradimo Lietuvoje Einsatzkomandų prasidėjo 
sistemingas žydų ' terorizavimas. Pavyzdžiui, Kauno 
miestui paskirtas komisaras nepalaikė jokio kontakto su 
lietuviška miesto administracija, 0 pat pirmomis dienomis 
pradėjo savo vardu skelbti visokius potvarkius, liečiančius 
žydus. Kas įvyko antrą ir trečią karo dieną Garžduose 
(vokiečių dokumentuose rašomi Garsden), gandas kraštą 
pasiekė tik vėliau. Bene pirmas faktas, sukėlęs lietuvių 
visuomenėje reakciją, įvyko Žagarėje. Žagarės ir apylinkės 
lietuviai milicininkai buvo sušaukti nežinomam reikalui. 
Visi buvo susodyti į sunkvežimį ir nuvežti už miesto. Čia jie 
rado suvarytus Žagarės ir toje apylinkėje gyvenusius 
žydus. Šiems lietuviams milicininkams buvo įsakyta šaudyti 
kartu su vokiečiais ten suvarytus žydus. Lietuviai atsisakė 
ir užprotestavo už jų maišymą į tokį darbą. Pasipriešinusius 

lietuvius milicininkus vokiečiai čia pat sušaudė kartu su 
žydais ir visus kartu užkasė toje pat duobėje. Tai išgirdę, 
Kauno arkivyskupas J. Skvireckas, jo pagelbininkas 
vyskupas V. Brizgys ir generalinis vikaras prelatas prof. K. 
Šaulys įteikė vokiečių Karo komendantui ilgą ir aštriais 
žodžiais parašytą protestą. Jame buvo pareikšta, kad žydai 
yra Lietuvos, ne Vokietijos piliečiai. Jeigu kas yra kuo 
nusikaltęs, tai lietuviai pasilieka sau teisę tai ištirti ir spręsti, 
kai bus galima tai padaryti pagal Lietuvos įstatymus. Prieš 
lietuvių vertimą dalyvauti vokiečių sauvališkuose 
veiksmuose mes protestuojame visu griežtumu, kaip prieš 
veiksmą priešingai visokiai teisei. Įvykis Žagarėje ir lietuvių 
protestas vokiečius matomai paveikė. Jie atrodė atsargesni. 
Negalima paneigti, kad atskirose vietose atsirado pavienių 
asmenų, kurie kartu su.vokiečiais dalyvavo žydų areštuose, 
o kai kur ir jų žudyme, tačiau aplamai lietuviai nesidavė 
įtraukiami į vokiečių politiką ir jų darbus. Vyskupai 
viename laiške, paskelbtame per kunigus, priminė 
lietuviams nelieti nekalto kraujo, neliesti nekaltų žmonių 
palikimo, nesikėsinti į suimtų žydų turtą. Tačiau būtų 
netesinga sakyti, kad joks lietuvis nepasikėsino į žydų turtą. 
Naciams pradėjus akciją prieš žydus, lietuviai prašomi, o kai 
kur net ir neprašomi, rašėsi rekomendacinius, užtariančius 
raštus. Kauno abu vyskupai ir genralinis vikaras, niekieno 
neprašyti, parašė Karo komendantui raštą, primindami, kad 
yra Lietuvoje daug žydų, kurių nedera skirti nuo lietuvių, 
kurie Lietuvai ir lietuviams buvo visada lojalūs, buvo rusų 
komunistų persekiojami ir net kalinami kartu su lietuviais, 
kaip pavyzdžius paminėjo brolius daktarus Elkesus, 
advokatą Garfunkelį, rabiną Sniegą, Kauno vyriausią 
rabiną Šapiro, jo sūnų profesorių ir daug kitų. 

Nepraėjus nė mėnesiui nuo Lietuvos teritorijos 
užėmimo, naujai įvesta vokiečių civilinė valdžia įsakė 
visiems žydams iki rugpiūčio 15 dienos susirinkti į getus. Už 

slėpimąsi ar slėpimą buvo grasinama net mirties bausme. Į 
šį vokiečių įsakymą Lietuvos vyskupai atsiliepė savo 
memorandumu, vėl primindami vokiečių valdžiai, kad žydai 
yra Lietuvos piliečiai, kad pagal taptautinę teisę užimtuose 
kraštuose veikia to krašto įstatymai, ir protestavo prieš 
kokių nors getų steigimą Lietuvos žydams. Į tą 
memorandumą vienas Karo komendantūros žemesnio 
rango tarnautojas atsakė žodžiu, kad getai steigiami 
abipusiam saugumui: kad žydai nebūtų pavojingi 
vokiečiams ir kad žydus apsaugojus prieš lietuvių 
užpuolimus. Buvo aiškus tokio atsakymo melagingumas. 

Lietuvoje buvo nemažai šeimų, kur buvo slepiamas 
nors vienas žydas. Kiek žinau, visuose vienuolynuose, 
daugelyje klebonijų, Kauno kunigų seminarijoje slėpėsi 
nors vienas, o kai kur ir keli žydai. Ypačiai miestuose buvo 
reikalingas labai didelis atsargumas. Buvo lietuvių, kurie 
gaivalingai nekentė žydų; miestuose greitai atsirado 
vokiečių šeimų iš Vokietijos, didesniuose miestuose liko į 
getą nepaimtas vienas - kitas žydas. Kauno mieste, lietuvių 
žiniomis, tokių buvo apie 30. Kokiais motyvais jie buvo 
palikti, žmonės to netyrė, o tokius visus laikė arba 
GESTAPO agentais, arba bent nepatikimais; visi jų bijojo, 
jų saugojosi. 

Visoje Lietuvoje daug žydų buvo išžudytų, vos tik juos 
surinkus į getą. Po keturių mėnesių nuo karo pradžios buvo 
likę visoje Lietuvoje jau tik trys getai: Kaune, Šiauliuose ir 
Vilniuje. Nors į šiuos tris getus buvo suvežti žydai ir iš kitų 
vietų, tai vistiek buvo viešai žinoma, kad daug kur buvo 
išžudyti visi žydai, kurie tik pateko į vokiečių rankas. 

Sutvarkius Kauno getą, pamatėme, kad ten į Senių 
Tarybą (Altenrat), kuris turės tvarkyti geto vidaus'reikalus, 
paskirti ir visi tie, kurių pavardes buvome paminėję mūsų 
rašte Karo komendantūrai. Kauno vyskupai ir kurija su 
Kauno geto, per tą Senių Tarybą palaikėme kasdieninį 

kontaktą. Išvaromi į miestą darbams ar palankių sargybinių 
išleidžiami, beveik kiekvieną dieną lankydavosi kas nors iš 
geto Kauno kurijoje. 

Vyskupai, susirinkę konferencijai spalio mėnesį, 
pirmuoju klausimu svarstė pagalbą žydams. Buvo bandyta 
pasiekti Generalkomisarą, bet tas atsisakė priimti vyskupų 
delegaciją. Tada konferencijos vardu buvo nusiųstas vysk. 
V. Brizgys pas Pirmąjį generalinį tarėją, bet tas atsakė, kad 
jis negalįs nieko padaryti, vokiečiai uždraudė lietuviams 
kištis į žydų klausimą. O gandai, paskui ir žinios iš geto buvo 
labai aliarmuojančios. Ir žydai, ir mes supratome, kad 
vokiečių nusistatymo nepakeisime, kad reikia gelbėti, kiek 
pavyks, pavienius asmenis. Kiek buvo pavienių asmenų ar 
šeimų, kurie priėmė ir slėpė iš geto išneštus kūdikius, iš geto 
išvestus ar pabėgusius iš darbo brigadų, tos statistikos 
niekas neturi, nes sąmoningai tokių asmenų ir faktų niekur 
neregistravome. Aš susitariau su paskiromis Kauno ir 
artimos provincijos klebonijomis, su vienuolynais ir 
pranešiau geto Senių Tarybai, kurios vietos yra garantuotai 
saugios, kaip pirmosios pagalbos vietos pasislėpti 
pabėgusiems žydams. Mūsų įvairiems santykiams buvo 
labai patogi vieta — Maironio namų kiemas. Jis buvo iš visų 
pusių uždaras ir nematomas. Į miesto pastatus,esančius čia 
pat šalia vyskupų ir kurijos namų, būdavo atvaroma kasdien 
iš geto darbo brigada. Ji buvo gana laisvai saugojama. Buvo 
sutvarkytas iš tų namų saugus išėjimas į vyskupų ir kurijos 
namus, o pro juos į Maironio kiemą. Šiame kieme kasdien 
vykdavo turgus: kaimo žmonės slaptai čia sunešdavo 
daržovių, kiaušinių, sviesto, mėsos. Visa tai buvo 
parduodama tik žydams — kiti pirkėjai čia nebuvo 
įleidžiami. Šia proga vykdavo informacijos ir kitokie 
kontaktai, per čia ne vienas žydas susitarė, kur jis galės 
saugiau pasislėpti, pabėgęs iš geto. 

Buvo parašyta Kauno geto kronika, į Kauno getą buvo 

surinktos kai kurių sinagogų thoros, pačiame gete buvo 
surinktas iš jo gyventojų brangenybių fondas. Susitarus, 
visa tai buvo iš Kauno geto išnešta ir paslėpta saugioje 
vietoje. Šį faktą ir vietą žinojo tik geto Senių Taryba 
(nežinau, ar visa), trys kunigai, kurių dabar jau nėra gyvų, ir 
aš. Dėl šiandieninių sąlygų Lietuvoje bus geriau, jeigu tų 
trijų kunigų pavardžių neminėsiu. Iš Žydų Tarybos 
Muenchene 1947 metais esu girdėjęs, kad tie paslėptieji 
dalykai: archyvai, brangenybės, thoros ir kt. po karo buvo 
saugiai pervežti į Vakarus. Šiai žiniai tikiu, nes man 
pasakojo tie asmenys, kurie Kaune nedalyvavo tuos dalykus 
paslepiant. Jeigu jie žinojo patį faktą, paminėjo tiksliai vietą, 
kur minėti dalykai buvo paslėpti, tai tikiu, kadjie buvo tikrai 
iš Lietuvos išvežti. 

Individualiai paslėptų ir išgelbėtų žydų skaičius nėra 
didelis, bet, tai darydami, lietuviai parodė daug drąsos, 
kelios šeimos yra už tai žuvusios. Kažkieno išduotos, tos 
šeimos buvo sušaudytos kartu su žydais, kurie buvo jose 
surasti. Yra nemažai lietuvių ir kitaip už tai nukentėjusių. 
Kuriais pasitikėjome Kauno vyskupai ir kurija, mūsų nė 
vienas neapvylė — neišdavė. Buvo keli faktai, kad lietuvių 
slepiami žydai elgėsi perdrąsiai, buvo sugauti ir išdavė 
visus, kurie juos gelbėjo ar slėpė. O buvo faktų, kurie davė 
vokiečiams pagrindo įtarti ir ieškoti kokios nors 
organizuotos platesnės. konspiracijos. Pavyzdžiui, 
Vokietijoje buvo kažkaip sugautas vienas žydas, išvykęs iš 
Lietuvos į Vokietiją, kaip darbininkas lietuvis, 
naudodamasis mirusio lietuvio pasu. Dėl tokių ir panašiai 
sugautų ir prisipažinusių buvo suimtų pasauliečių, kartu su 
jais Kaune kanauninkas A. Želvys ir kun. V. Tamoševičius. 
Šis išbuvo kalėjime iki vokiečių pasitraukimo iš Kauno. 
Tokių faktų gandai vertė visus būti atsargiais. 

Iš sugautų žydų vokiečiai sužinojo, kad Lietuvoje 
kunigai yra krikštiję žydus. 1943 metų vasarą Kauno 

GESTAPO gavo įsakymą iš Berlyno arba griežtai nubausti 
Kaune gyvenančius kunigus Jurgį Smilgevičių ir Bronių 
Paukštį, arba gauti iš Kauno vyskupų raštą, draudžiantį 
krikštyti žydus. Kai vieną popietę atvyko į Kauno kuriją su 
tuo raštu korporalas Muelleris, arkivyskupo nebuvo 
Kaune, tad su juo kalbėtis teko man. Jis parodė raštą, 
kuriame buvo pasakyta, kad, jeigu vyskupai tokį raštą 
parašys, tas raštas turįs būti pasiųstas į Berlyną. Korporalui 
Muelleriui aiškinau, kad prašančiam žmogui mes negalime 
atsakyti sakramentų, taigi ir tokio rašto negalime parašyti. 


— Tai ne mano reikalas, — atsakė korporalas 
Muelleris. — Aš vykdau, kas man įsakyta. 


Aš bandžiau juokauti sakydamas: Bet gi jūs visus žydus 
naikinate, ir krikštytus, ir nekrikštytus. Koks jums 
skirtumas? Ar jūs pavydite jiems dangaus, drausdami 
krikštyti? 

— Žinoma, kad jiems ten ne vieta, — juokaudamas 
atsakė vokietis. 

— O ar bus geriau susitikti kurį nors jų pragare? — 
paklausiau. 

Vokietis garsiai nusijuokė ir į klausimą neatsakė. Taip 
mudu ir išsiskyrėme, nieko nenutarę. Tačiau GESTAPO 
nedavė vyskupams ramybės, grasindami suimti tuos du 
kunigus, jeigu nieko  neparašysime.  Pasitarę su 
arkivyskupu, parašėme kunigams raštą, primenantį 
Kanoną 744, kad pasitaikančius užaugusių krikštus reikia iš 
anksto pranešti savo vyskupui. Faktiškai 1943 m. jau 
nebuvo tokių atvejų, kad būtų tekę krikštyti žydus. 
GESTAPO nebuvo pilnai patenkintas vyskupų raštu, kad 
jame kalbama bendrybėmis, o nieko nepasakyta įsakmiai 
apie žydus, bet vyskupai atsisakė pasirašyti kitokį raštą. 
Minėti du kunigai nebuvo suimti. 

Kokia buvo susikūrusi ir plačiai pasklidusi nuomonė 

apie santykius tarpe žydų ir lietuvių net esančių vokiečių 
tarnyboje, pavaizduoja vienas faktas iš Liublino 
koncentracijos stovyklos. Ten buvo susikūrusi tokia 
atmosfera, kad tą koncentracijos stovyklą saugoją vokiečiai 
ar kiti jų tarnyboje negalėdavo rodytis miesto gatvėse. 
Labai dažnai iš pakampių juos užpuldavo, ne vienas buvo 
nužudytas. Buvo prieita net prie to, kad pati vokiečių 
vyriausybė uždraudė sargybų kareiviams išeiti vakare iš 
kareivinių. 1943 metais buvo ten nusiųstas sargyboms 
vienas lietuvių batalionas. Netrukus šio bataliono lietuviai 
buvo pogrindžio painformuoti, kad jie gali jaustis saugūs, 
prieš juos nebus pasikėsinta. Vokiečiai tai sužinojo, ir 
Kaune buvo iš vokiečių tarpo lietuvių adresu piktų 
komentarų. 

Pradėjus vokiečiams nesisekti rytų fronte, buvo 
likviduojami ir paskutiniai getai.  Nedarbingi getų 
gyventojai buvo išžudyti, darbingieji išvežti į Vokietiją. 
Paskutinis buvo sunaikintas Kauno getas. 


1963 metais Amerikoje pasirodė brošiūra:NAZI WAR 
CRIMINALS AMONG US, BY Charles R. Alllen, Jr. A Jewish 
Currents Reprint, 22 E. 17th St., New York. 

Prieš tai Vokietijoje Ralf Hochmut parašė vaidinimą: 
DER STELLVERTETER. 

Skaitydamas Charles R. Allen, Jr., randi, kad jo rašinio 
priežastis buvusi New York Post, Nov. 5, 1962 tilpusi žinia 
apie “Slave labor camps in the Soviet Union“. Atrodo, kad 
visas jo rašinys yra reakcija į tą straipsnį. 

Ir Charles R. Allen, Jr., ir Ralf Hochmut kaltina 
katalikus, kad neapgynė žydų nuo nacių. 

Katalikų ir kitų krikščionių: lenkų, prancūzų, olandų, 
belgų, lietuvių ir net pačių vokiečių — pasauliečių, kunigų, 

vienuolių ir net kelis vyskupus naciai yra išžudę daugiau 
negu žydų. Ar kas nors gali kelti klausimą, kodėl pop. Pijus 
XII, Europos ir kitų kraštų vyskupai neišgelbėjo šių 
krikščionių. Visiems yra žinoma, kiek naciam reiškė ir pop. 
Pijaus XII, ir kardinolo Faulhaberio, ir kitų žygiai. 

Rusijos komunistai yra išžudę daug milijonų 
krikščionių Rusijoje, Ukrainoje, Baltgudijoje, Lenkijoje, 
Lietuvoje ir kitur jų valdytuose kraštuose tuo metu, kai 
Maskvos valdžios aukštuose postuose ir sferose buvo 
nemažai žydų. Ar atėjo kam nors mintis kaltinti už tai visus 
žydus, jų dvasinius vadus už tai, kad jie neužtarė žudomų 
krikščionių? Jeigu kiekvienam yra aišku, kiek Kremliui ir jo 
NKVD turėjo ir turi reikšmės žydų rabinų ar Romos 
Popiežiaus ir kitų katalikų vyskupų nuomonė, tai turėtų 
būti aišku, kiek buvo svarbi Vokietijos naciams Popiežiaus 
ir katalikų vyskupų nuomonė. 

Raul Hillberg savo veikale THE DESTRUCTION OF 
THE EUROPEAN JEWS cituoja vieną dokumentą iš 
Nuernbergo proceso, vieno CGESTAPO valdininko 
pranešimą iš Lietuvos, kad vyskupas V. Brizgys jau 
paskelbė visose Kauno bažnyčiose atsišaukimą, kuriame 
žmonės kviečiami lojaliai ir drausmingai bendradarbiauti 
su vokiečiais. Šis atsišaukimas taip pat buvo paskelbtas 
spaudoje. Vyskupas Brizgys nori paveikti visus kunigus 
jokiu būdu nesikišti į politiką ir t.t. Aš tai paskaitęs 
susidomėjau ir pasistengiau rasti jų minimą tariamą 
dokumentą. Jame sakoma: 

“The Bishop has already read from the pulpits of all the 
churches in Kaunas a message in which the population is 
called upon to cooperate loyally and in a disciplined manner. 
This message was also published in the press. Brizgys also 
intends to direct all priests not to engage in any way in 
politics. 

“Bishop. Brizgys has forbidden all priests from 

intervening in any way for Jews. Several Jewish delegations 
which came to see him personally regesting his 
intervention with the German authorities, were turned 
away by him. In the future he will not allow any more Jews 
to come to him.““ 

Į šį dokumentą galima štai ką pasakyti. Jeigu jis būtų 
parašytas tikrai kokio nors nacio, o ne vėliau kieno nos 
sufabrikuotas, tai taip parašyti galėjo kas nors, kuris 
norėjo prieš savo viršininkus pasigirti savo uolumu, 
visažinojimu ir buvo tikras, kad jo pranešimo Lietuvoje 
niekas nesužinos ir nepaneigs. Arba tas valdininkas ne- 
žinojo, kas vyksta Lietuvoje, arba manė, kad jo viršininkai 
Berlyne patikės jam ir nepatikrins, kaip iš tikro yra. 
Gyvenant Lietuvoje, niekad neteko girdėti apie tokį 
dokumentą — pranešimą. Kas turi nors elementarią 
nuovoką apie gyvenimą, visi žino,kad “iš visų bažnyčių 
sakyklų“ aš niekad nekalbėjau, kad visas mūsų elgesys 
parodė, jog nei kunigams, nei pasauliečiams niekas ir niekad 
nedraudė padėti žydams, o kunigai ir per tai visuomenė 
buvo į taidrąsinami; kad niekad nebuvo mano kompetencija 
ką nors įsakinėti ar drausti Lietuvos kunigams: aš nebuvau 
nei Kauno, nei kurios kitos diecezijos ordinaras, o buvau tik 
pagelbininkas (Auxiliaras). Tokio draudimo nebuvo nei iš 
vieno Lietuvos vyskupo. Tą patį galiu pasakyti ir apie žydų 
delegacijas. Kas anksčiau paminėta apie mano ir Kauno 
kurijos santykius su žydais, pakankamai atsako į klausimą. 
Nors tokių faktų neatsimenu, bet galėjo atsitikti, kad kas 
nors iš žydų norėjo su manim pasimatyti ir negalėjo. Mano 
tada, kaip kunigų seminarijos rektoriaus ir kitokios 
pareigos buvo tokios, kad kurijoje aš neturėjau net savo 
raštinės (offiso) ir mažai kada būdavau savo kambaryje. Kas 
nors telefonu ar asmeniškai manęs ieškodamas ir gavęs 
atsakymą, kad manęs nėra, galėjo pamanyti, kad aš nenoriu 
matytis. 

Kalbant apie Raul Hillberg ir Charles R. Allen, Jr., 
minimą dokumentą iš Nuernbergo proceso, turiu pastebėti, 
kad nežinau dokumento nei autoriaus, nei autentiškumo ir 
kiek tokių "dokumentų" galėjo atsirasti. Kad būtų aišku, ką 
noriu tuo pasakyti, paminėsiu vieną faktą. 1963 metų 
birželio mėnesį aš buvau pašauktas Chicagoje į teismą 
liudyti kažkokio man negirdėto Franz Muererio byloje. Jis 
tada buvo Austrijoje, Grazo miesto kalėjime. Jis buvo 
kaltinamas dalyvavęs katalikes vienuoles sušaudant 
Vilniaus mieste vokiečių okupacijos metais. Kaltinime 
paminėtas vienuolyno adresas ir sušaudymo data. Vilniaus 
vienuolių likimą esu minėjęs ir galima tai patikrinti Vilniaus 
vyskupo pranešime (34). Iki 1944 metų vasaros, iki vokiečių 
pasitraukimo iš Vilniaus, Vilniuje ir Lietuvoje vokiečiai 
nesušaudė nei vienos vienuolės. O tačiau Grazoteismui kas 
nors pateikė įrodymų ir kaltinimų, kad Franz Muereris 
Vilniuje šaudė katalikes vienuoles. 

Paėmus kartu lietuvių ir žydų likimą Maskvos 
komunistinėje ir Berlyno nacistinėje okupacijoje, galima 
atsakyti į dažnai girdimą klausimą, koks yra skirtumas tarp 
komunizmo ir nacizmo. Paliekant neaiškintą socialinę, 
politinę sritį, o kalbant tik apie humanistinę sritį, reikia 
pabrėžti, kad svarbioji abiejų bendra savybė yra 
materialistinis ateizmas, gyvuliška pažiūra į žmogų ir iš to 
logiškos pasėkos. Tai yra didelė pamoka ateities žmonijos 
kartoms. 


Užbaigai papasakosiu vieną pokalbį, nepramanytą, o 
girdėtą iš autorių. Jų pavardžių neminėsiu, nes tam neturiu 
jų leidimo. Vienas iš jų, L., yra jau miręs, antras, G., dar yra 
gyvas. 

Vokiečių okupacijos metais Marijampolėje, 
gatvėje,susitinka du kaimynai inteligentai L.ir G. L. buvo 
viešai žinomas liberalas socialistas, teisingas ir rimtas 

žmogus. G. buvo viešas katalikas. L. atrodė kažkuo 
susirūpinęs. G. jį paklausė, kodėl toks susimąstęs. 

L. sako: 

— Einu ir mąstau. Ne taip jau tolima praeitis nuo I-jo 
pasaulinio karo ir koks skirtumas tarp ano ir šio karo rusų ir 
vokiečių kareivių. Palyginus su I-jo karo karių elgesiu, 
šiame kare ir rusai ir vokiečiai yra neįtikėtini barbarai. 

— Įdomu, kokias randi šiam skirtumui priežastis? — 
klausia G. 

— Manatrodo, —sakoL., — kad priežastis bus bene ši: 
pirmojo karo metu ir vieni ir kiti, kokie krikščionys jie 
bebuvo, bet vis tik laikė save krikščionimis, dabar ir vieni ir 
antri bijo ir to vardo, ir tos dvasios. 

G. jam atsakė: 

— Nesistebiu, kad tokią išvadą padarei, bet stebiuosi, 
kad tu ją padarei. 


Subedievintas žmogus atsikeršija žmonijai žiauriai ir 
įvairiais būdais už jo suniekinimą. 

